
Forord 


I år er det tretti år siden UNGforsk ble etablert, forløperen for dagens 
Seksjon for ungdomsforskning ved NOVA/OsloMet. Med denne boka 
feirer vi jubileet. Vi har samlet bidrag fra det beste av dagens norske ung- 
domsforskning, forfatterne kommer fra en rekke fagmiljøer og belyser 
et fascinerende spekter av temaer. Du vil få lese om gutter på jakt som 
viderefører mannlige arbeiderklassekulturer, om hvordan unge musli- 
mer takler hets, og om hvordan kropp og utseende formes i et krevende 
estetisk prosjekt. Vi skal inn på fuktige fester hvor det kan skje seksuelle 
overgrep. Du vil få høre om kjønn i endring, og om hvordan foreldreskap 
utformes ulikt i forskjellige miljøer. Ett av bidragene belyser hvordan sko- 
len nå oppøver elevenes evne til selvregulering. Et annet tar oss med inn 
i motsetningene i idretten. Vi får dessuten høre om politisk engasjement, 
om seksualitet og kjønn i bevegelse, om psykisk helse, rus og atferdspro- 
blemer. Gjennom hele boka løper temaer knyttet til sosial ulikhet, kjønn 
og den økende digitaliseringen av samfunnet. 

Bidragene trekker på et bredt sett av data — store surveystudier, register- 
data, kvalitative intervjuer og feltarbeid. Forfatterne har ulike teore- 
tiske tilnærminger og bidragene bretter ut en rekke aspekter ved livet til 
dagens unge. De viser hvordan noen forskningsmetoder kan være nød- 
vendige for å belyse fenomener i sin bredde, mens andre kan være egnet 
når en skal gå i dybden. Vi presenterer ny empirisk kunnskap, men også 
nye perspektiver på velkjente fenomener. Vi tror boka vil styrke kunn- 
skapsgrunnlaget om ungdom, og håper den også vil åpne for refleksjon 
og ettertanke. 

Vi er glade for at alle forskerne vi spurte, valgte å bli med. Men vi er 
også klar over at vi høster fruktene av en rik norsk ungdomsforskning 
som går enda lenger tilbake enn de tre tiårene siden UNGforsk ble eta- 
blert. God forskning utvikler seg over tid, helst ved at nye talenter tas opp 
i etablerte miljøer. Samtidig må de få lov til å jobbe kritisk og selvstendig. 


FORORD 


På den måten vil tradisjonene fornyes. Vi mener boka speiler denne dyna- 
mikken. En god del av forfatterne tilhører gruppa som gjennom 1990- 
tallet bidro til å konsolidere det miljøet som ble skapt ved UNGforsk. 
Men mange forfattere er i starten av en forskerkarriere. Dessuten kom- 
mer en god del fra helt andre fagmiljøer enn NOVA. Flere forfatterteam 
speiler dette spennet i alder, erfaring og ulik institusjons- og disiplin- 
forankring. Vi vet at mange har satt pris på denne arbeidsformen, hvor 
folk med ulik fartstid og — i noen tilfeller - nokså forskjellig kompetanse 
har jobbet tett sammen. 

Med denne boka vil vi altså markere og feire jubileet til det livskraftige 
miljøet som ble etablert i 1991, og den dokumenterer at akkurat denne 
trettiåringen fortsatt er full av energi og fantasi. Med den respektable 
alderen mener vi at det også har kommet faglig og metodisk trygghet, og 
ikke minst evne til å skrive på en begripelig og klar måte om krevende 
emner. 

Velkommen inn til noe av det beste innenfor dagens norske ungdoms- 
forskning! 


Oslo, 15. oktober 2021 
Guro Ødegård og Willy Pedersen 

Norsk ungdomsforskning: Røtter 
og samtidsforståelser 


Willy Pedersen 


Institutt for sosiologi og samfunnsgeografi, Universitetet i Oslo og 
NOVA, OsloMet - storbyuniversitetet 


Guro Ødegård 
NOVA, OsloMet - storbyuniversitetet 


Abstract: Throughout the 1950s, as psychology, sociology and criminology devel- 
oped as academic disciplines in Norway, researchers within these disciplines 
began publishing scattered reports on youth. In the 1970s and ‘80s, The Centre for 
Contemporary Cultural Studies (the so-called Birmingham school) became a global 
inspiration for youth researchers. In Norway, the Centre’s studies on e.g. style and 
resistance in particular were replicated by qualitative youth researchers. However, 
the establishment of UNGforsk in 1991 fundamentally changed the youth research 
milieu in Norway. Over the course of a few years, a group of 15-20 researchers 
developed a secure base and continued to publish studies based on qualitative inter- 
views and fieldwork. However, the defining features of the milieu were represen- 
tative surveys of youth in numerous local communities and a large and national 
representative longitudinal study - Young in Norway. The participants in this 
study are now in their mid-40s and are still followed up in surveys and register 
data. UNGforsk gradually became part of the Norwegian Social Research (NOVA) 
institute at Oslo Metropolitan University. After 30 years, the youth research sec- 
tion still remains the key youth research institution in Norway. A rich and solid 
infrastructure of regular national surveys (UNGDATA), annual conferences and a 
Nordic youth research journal has developed through the institute. Its research is 
continually cited in mainstream Norwegian media, and the researchers regularly 
take part in expert groups developing Norwegian youth policy. 


Keywords: youth research, adolescence, generation, socialization, Birmingham 
school, Young in Norway 


Sitering av denne artikkelen: Pedersen, W. & Ødegård, G. (2021). Norsk ungdomsforskning: Røtter 
og samtidsforståelser. I G. Ødegård & W. Pedersen (Red.), UNGDOMMEN (Kap. 1, s. 9-25). Cappelen 
Damm Akademisk. https://doi.org/10.23865/noasp.142.ch1 

KAPITTEL 1 


Hvordan er det egentlig å være ung i Norge i dag? Vi får ofte spørsmålet, 
og det enkle svaret er: De fleste har gode oppvekstsvilkår og høy livs- 
kvalitet. Men selvsagt er det unntak. Noen opplever problemer i familie 
eller skole, noen sliter med dårlig psykisk helse eller ensomhet. En liten 
gruppe utvikler alvorlige atferdsproblemer eller et problematisk forhold 
til rusmidler. Ambisjonen vår i denne boken er å vise kompleksiteten i 
unges liv, deres gleder og vansker, samtidig som vi prøver å avdekke noen 
underliggende mønstre. Hvilken betydning spiller digitalisering og sosi- 
ale medier for deres levesett og livskvalitet? Hvordan preges de av de are- 
naene de deltar på? Hva mener de om klima og rasisme? 

Å være ung er for jævlig var tittelen på en film om ungdommer som 
samlet seg ved Bahnhof Zoo i Vest-Berlin på slutten av 1970-tallet. Det er 
en brutal fortelling om Christiane F., som 14 år gammel roter seg inn i 
heroinmisbruk og prostitusjon. Filmen kom i 1981 og ble - pussig nok — 
vist på ungdomsskoler over hele Norge. Budskapet var at alle kunne 
rammes, og at heroin dreper - stygt og stille. Bekymringen for at vanlig 
norsk ungdom skulle ende med heroin og prostitusjon var kanskje ikke så 
veldig godt begrunnet. Men filmen bidro uansett til å forme det vi kaller 
narrativene rundt narkotika. I dag ville neppe noen skoler bruke en sånn 
film i rusforebyggende arbeid. 

For pendelen svinger. For sytti år siden ble de første fritidsklubbene 
etablert nettopp fordi en bekymret seg for synlig og rotløs ungdom som 
hadde dukket opp både i Oslo og andre steder av landet. I dag er tonen 
oftest en annen. Ungdommen oppfordres til å ytre seg, de sees som vik- 
tige meningsbærere i samfunnet, noe som også illustreres ved at det 
regjeringsoppnevnte Valglovutvalget nylig gikk inn for at 16-åringer i 
Norge burde få stemmerett (NOU 2020:6). Ungdommen sees i dag først 
og fremst som en verdifull ressurs. De må gis muligheter, støttes og hjel- 
pes, en dag skal de ta over styre og stell. 

Mange kjenner medievennlige merkelapper som Baby boomers, Gen- 
eration X eller Millennials. Mens vi skriver dette, går dokumentarfilmen 
Generasjon Utøya på kino, og noen hevder at «koronagenerasjonen» kan 
bli «sårbarhetsgenerasjonen». Slike kategorier rendyrker gjerne en perio- 
des antatte særpreg, men de treffer neppe så store deler av ungdommen 
(Alston & Kent, 2009). Går man til empirien, er det dessuten overraskende 

mye kontinuitet i ungdoms levesett over tid (Furlong, 2019). Ungdomstiden 
innebærer at en utforsker normer og grenser knyttet til blant annet 
seksualitet og rus. Fortsatt vil tenåringer gradvis løsne barndommens 
bånd til foreldrene, etter hvert flytte for seg selv og gradvis etablere 
egne samliv. 

Ungdomsforskning handler om å beskrive, forklare og forstå kom- 
pleksiteten i unges liv. Bidragene i boken tar pulsen på unges levesett, 
samtidig som forfatterne forsøker å se dagens unge i historisk lys. Ung- 
domsforskningen har klangbunn i noen antatt universelle dimensjoner 
ved det å være ung. Fortiden er både målestokk og speil. Slik får vi rele- 
vant kunnskap om dagens unge, kanskje også ideer om hva vi kan vente 
oss når de blir voksne. 

Kategorien «ungdom» betegner noe mer enn mennesker som er født på 
omtrent samme tid. Den sikter også mot en formativ fase mellom barn- 
dommens avhengighet av omsorgspersoner og voksenlivets forventning 
om selvbestemmelse og ansvarlighet. Fasen påvirkes dessuten av den 
samfunnskonteksten de unge vokser opp i. Det er i dette spenningsfeltet — 
mellom kontinuitet og endring - at vi kan plassere den flerdisiplinære 
ungdomsforskningen. Den kan synliggjøre hva som kjennetegner dagens 
unge, sammenlignet med dem som levde tidligere. Slik kan forskningen 
også speile viktige sider ved samfunnet vi lever i. 

Temaene ungdomsforskerne er opptatt av endrer seg hele tiden, det 
samme gjør stedene de leter for å forstå det særegne ved samtidens 
unge. Dessuten utvikles forskningsmetodene som brukes. Alt dette er i 
bevegelse, og må være i bevegelse dersom vi skal få en sterk og relevant 
ungdomsforskning. 


Røttene og gjennombruddet 


Norsk ungdomsforskning har utviklet seg samtidig med at psykologien, 
sosiologien, statsvitenskapen, kriminologien og antropologien fikk feste 
som akademiske disipliner (Stafseng & Frønes, 1987). Vi finner enkelt- 
stående bidrag fra 1950-tallet, flere med betydningen av kristendom 
og religion i fokus (Rommetveit, 1951), mens andre beskrev idrett og 
fysisk fostring (Hofmo, 1957) eller ungdommers møte med arbeidslivet 

(Holter, 1960). På 1950- og 60-tallet fikk en dessuten mer synlige ungdoms- 
kulturer både i Norge og i resten av den vestlige verden. Det fikk sine 
avtrykk i studier av gjenger og ungdomskriminalitet, særlig i skjæringen 
mellom sosiologi og kriminologi (Christie, 1960; Hauge, 1968). 

Studentopprøret feide på slutten av 1960-tallet over den vestlige verden 
og fikk også en liten avlegger i Oslo. Det bidro til å forsterke bildene av 
uregjerlige unge (Lorenz, 1968; Ødegård, 2016). En ny type popstjerner og 
subkulturer vokste dessuten frem, for første gang med globalt nedslag. De 
hadde et nytt og ofte hardt musikalsk uttrykk, slående frisyrer og klær, og 
ble kopiert av ungdommer også her i landet (Klakegg, 1976). En god del 
unge prøvde illegale rusmidler som cannabis. Nils Christie hadde nett- 
opp etablert kriminologien som fag, og beskrev med sympati ungdom 
som rett nok røykte hasj, men som også var preget av alternative verdier 
og en «langhåret livsstil». De samlet seg på ett av de synligste stedene i 
landet, parken mellom Slottet og Det juridiske fakultet ved Universitetet 
i Oslo (Christie, 1968). Mange var bekymret, men Christie var mest av alt 
fascinert. 

Den samme fascinasjonen finner vi hos antropologen Margaret Mead 
(1971). Hun lanserer begrepet «generasjonskløft» - som ikke bare beteg- 
net ungdoms opposisjon til foreldre, men som også rommet en påstand 
om at jevnaldrende var i ferd med å erstatte foreldrene som rollemodeller. 
Hun priser de unge opprørerne for «motstand mot den kontrollen de er 
underlagt», samt for at de unge - til forskjell fra foreldregenerasjonen - 
er klar over at «fortsatt forurensing av luft, vann og jord snart vil gjøre 
verden ubeboelig» (Mead, s. 107). 

Den tyske pedagogen Thomas Ziehe (1983) målbærer tanker som kan 
minne om disse, men med en mer pessimistisk undertone. Han beskriver 
hvordan den tidlige etterkrigstiden kunne betegnes som et «skjebnesam- 
funn», hvor alle var preget av tradisjoner og overlevert kultur. Gjennom 
1970-tallet endrer samfunnet karakter. De unge blir «kulturelt frisatt», 
men opplever ofte en indre tomhet, og livet kan kretse rundt forsøk på 
å kompensere for dette. Narsissisme kunne bli resultatet, et begrep som 
kom i flittig bruk også i nordisk ungdomsforskning. 

Det skjedde altså noe med bildene av ungdom, og det påvirket i sin 
tur den offentlige politikken. Fra 1950-tallets gryende bekymring for 

uregjerlig ungdom kom en offensiv ungdomspolitikk på plass i tiåret 
som fulgte. Flere forskere skrev om fritidsklubbene, som ble et viktig 
instrument for å sikre velferd og inkludering (Skard, 1970). Etter hvert ble 
den organiserte fritiden og dens store betydning også lagt under lupen 
(Grue, 1982). 

Mye av den tidlige ungdomsforskningen hadde sine røtter i pedago- 
gikk og psykologi, hvor det ikke var så uvanlig å betrakte ungdomstiden 
som et mellomstadium, en modningsfase en måtte gjennom på vei til 
voksenlivet (se feks Evenshaug & Hallen, 1973). Rett nok hadde for eksem- 
pel psykologen Erik H. Erikson (1968) en mer nyansert tilnærming. Med 
begrepet «adolescence» (av latin: adolescere «å vokse opp») anerkjente han 
fasen som verdifull i seg selv. Et annet viktig bidrag kom fra den ameri- 
kanske sosiologen James Coleman (1961), som i The Adolescent Society 
analyserte det amerikanske utdanningssystemet. Mange elever la større 
vekt på idrett enn på akademiske prestasjoner. Forklaringen lå i at en i 
idretten kunne oppleve fellesskap og solidaritet, mens kampen for gode 
karakterer var knyttet til destruktiv konkurranse. Perspektivet ble vik- 
tig for norsk pedagogisk-psykologisk ungdomsforskning, slik den kom- 
mer til uttrykk hos for eksempel Edvard Befring (1973). En slik forståelse, 
hvor ungdomstiden måtte forstås som noe mer enn en overgangs- eller 
ventefase, ble også en selvfølge etter det egentlige gjennombruddet av 
ungdomsforskningen fra starten av 1980-tallet. En begynte å studere ung- 
dom som det de er, ikke ut fra det de skal bli (Frønes, 1979). 

Centre for Contemporary Cultural Studies, eller den såkalte Birming- 
hamskolen, ble en inspirasjonskilde. Miljøet utviklet seg rundt Stuart Hall 
- kulturteoretiker, sosiolog og politisk aktivist. Han ble født på Jamaica, 
men emigrerte som ung til England. Han introduserte perspektiver fra 
marxismen og fra Frankfurterskolens kulturkritikk, men også fra fransk 
semiotikk og Foucault-inspirerte analyser av ulikhet og makt. Resultatet 
ble en rekke analyser av subkulturer og av hvordan musikk, klær, frisy- 
rer og ungdommelige praksiser kunne sees som motstand mot makt og 
undertrykking (Hall & Jefferson, 1976). De teoretiske verktøyene ble brukt 
i studier av hippier, skinheads og mods. Men det bidraget som fortsatt 
leses og siteres mest er boken Learning to labour. How working class kids 
get working class jobs. Sosiologen Paul Willis (1977) beskriver en gjeng 

gutter fra arbeiderklassen som saboterer skolen, utfordrer normer om rus 
og sex, men også vekker en slags beundring. Paradokset var at opprøret 
bidro til å sosialisere dem til slitsomme jobber i industrien - av en type 
som deres fedre og andre i familien hadde hatt, ofte over generasjoner. 


UNGforsk - en sterk satsing på norsk 
ungdomsforskning 


Norske forskere leste også den danske sosialpsykologen Sven Mørchs 
(1985) avhandling At forske i ungdom. Mørch har fortsatt å levere djerve 
historiske typologier over viktige temaer og tilhørende perspektiver. Han 
hevder for eksempel at 1970-80-tallet kan karakteriseres gjennom et 
fokus på ungdom med mye ressurser og deres måter å yte motstand på, 
mens overgangen til 1990-tallet førte med seg økt vektlegging av deres 
sårbarhet (Mørch, 2010). Den danske forskeren Kirsten Drotner (Drotner, 
1991) var opptatt av de nye mediene og deres betydning for skole, under- 
visning og utvikling. Hun var en hyppig gjest i Norge. 

Men særlig Birminghamskolen ble en inspirasjonskilde for nordiske 
forskere. I den svenske antologien Ungdomskultur, identitet och motstånd 
ble den presentert gjennom tre sentrale bidragsytere: Paul Willis, Dick 
Hebdige og Angela McRobbie (Fornås et al., 1989). I en norsk antologi 
om ungdomskultur, utgitt av Norges allmennvitenskapelige forsknings- 
råd, en forløper for Norges forskningsråd, ser vi også inspirasjonen der- 
fra (NAVF, 1988). Ett av bidragene, skrevet av den norske antropologen 
Odd Are Berkaak, belyser hvordan de nye rockevideoene kunne sees som 
uttrykk for en «liminalkultur». Begreper som «tegn» og «symboler» bærer 
analysene. Et annet bidrag, av Anne Krogstad, belyser husokkupanter og 
pønkere - med analyser av graffiti og opptøyer. Antologien var del av 
planleggingen av Program for ungdomsforskning, UNGforsk, i 1991. 

UNGforsk ble etablert av NAVF, med støtte fra Barne- og familie- 
departementet. Satsingen var frisk. Fem forskere, alle tidlig i sine karrie- 
rer, fikk romslige bevilgninger over hele fem år. De hadde bakgrunn fra 


1 De fem sentrale i etableringen av UNGforsk var leder for programmet, Tormod Øia, pluss Ola 
Stafseng, Torild Hammer, Lars Wichstrøm og Willy Pedersen. 

sosiologi, psykologi og pedagogikk. Tormod Øia var leder. Miljøet fikk 
raskt tilslag på flere store søknader om forskningsmidler. Etter få år besto 
gruppen av rundt 15 medlemmer. UNGforsk videreførte den nordiske 
subkulturforskningen, men utvidet perspektivet til studier av vanlig nor- 
ske ungdommer gjennom store surveystudier. I rapporter, bøker, artikler, 
kronikker og foredrag ble familieliv, hverdag og fritid, skolegang, politisk 
engasjement, psykososiale problemer og rus belyst. 

Den tradisjonelle ungdomsforskningens fokusering på subkulturer og 
bruk av kvalitative datasett fortsatte å være viktig i miljøet ved UNGforsk. 
Viggo Vestel startet ut med etnografiske studier som skulle strekke seg over 
mange tiår. Først en studie av livet rundt en flerkulturell ungdomsklubb på 
Oslo øst i (Vestel, 1995), som så ble utvidet til analyser av betydningen av 
musikk i de samme miljøene (Vestel, 1999). De siste årene har han drevet 
med studier av ekstremisme og radikalisering (Vestel, 2016). Geir Moshuus 
gjorde feltarbeid blant unge heroinbrukere med innvandrerbakgrunn 
(Moshuus, 2005). Katrine Fangen gjorde først en studie av ungdomskultu- 
rer i det gamle DDR rett etter murens fall (Fangen, 1992), seinere feltstudier 
av norske nynazister som resulterte i en klassiker i norsk ungdomsforskning 
(Fangen, 2001). Arild Hovland (1999) bidro gjennom sin etnografiske 
studie til innsikt i samiske ungdomsliv. Ketil Skogen og Olve Krange 
(2003) har belyst kulturell motstand, rovdyrpolitikk og klassebevissthet 
i rurale deler av Norge, med inspirasjon fra ikke minst Paul Willis. Ola 
Stafseng belyste ungdomsforskningens røtter, gjennom en inngående 
studie av arbeidene til den svenske pioneren Ellen Key (Stafseng, 1994). 

Likevel - det unike var at UNGforsk-miljøet klarte å utvikle meto- 
dikk for representative surveystudier. Torild Hammer tilhørte den før- 
ste gruppen av forskere som kom til UNGforsk. Hun hadde med seg et 
surveybasert datasett av unge voksne og disputerte tidlig på en avhand- 
ling om ungdom og rus (Hammer, 1991), før hun senere bidro med stu- 
dier av frafall og utenforskap i overganger fra ung til voksen (Hammer, 
1991; Hammer & Hyggen, 2013). Men selve storsatsingen skulle bli Ung i 
Norge, med den første datainnsamlingen i 1992. Den innebar at et popu- 
lasjonsbasert utvalg skulle følges opp over tid, i en såkalt longitudinell 
studie. De første artiklene belyste høyaktuelle temaer som spiseforstyr- 
relser (Wichstrøm, 1995), atferdsproblemer hos begge kjønn (Pedersen & 

Wichstrøm, 1995) samt seksuell orientering og selvmordsforsøk 
(Wichstrøm & Hegna, 2003). Det ble etter hvert mulig å kople surveydata 
med registerdata. Tenåringene fra Ung i Norge 1992 er nå i førtiårene og 
studien ledes av Tilmann von Soest. Den foreløpig siste datainnsamlin- 
gen avsluttes mens vi skriver dette, nok en gang med svært høy respons- 
rate. Nå blir det også samlet inn genetiske data. Datasettet brukes av en 
rekke forskningsmiljøer (se feks: Norström & Pape, 2010; Pedersen et al., 
2020; von Soest et al., 2020). Studien er en av de ytterst få med et popula- 
sjonsbasert datasett, lavt frafall og lang oppfølgingstid. 

Det var naturligvis også andre miljøer som drev med studier av ung- 
dom på denne tiden. HEMIL-senteret ved Universitetet i Bergen har 
løpende levert studier av ungdom og helse. Forskningsinstituttet SIRUS, 
som seinere ble lagt inn under Folkehelseinstituttet, har belyst bruken 
av rusmidler. Men det særegne ved UNGforsk var at et såpass stort miljø 
over tid konsentrerte seg om hele spekteret av temaer knyttet til ungdom, 
og ikke minst løpende leverte forskning til de mange som hadde behov 
for slik kunnskap. 

Flere av forskerne orienterte seg mot ledende internasjonale tidsskrifter 
i psykologi, sosiologi og ungdomsforskning. Dette var ikke vanlig blant 
nordiske ungdomsforskere på 1990-tallet. Samtidig var det et anvendt 
forskningsmiljø, i løpende kontakt med politikere, departementer, kom- 
muner, skole, helsevesen og ungdomsorganisasjoner. Det var denne kom- 
binasjonen - av løpende kontakt med brukere av forskning, noe som ga 
høy relevans, samt vilje til å prøve seg i tidsskrifter med høy impact - som 
ble nøkkelen til miljøets bærekraft. Gjennom disse tretti årene har fag- 
miljøet huset drøyt tjue forskere som har avlagt sine doktorgrader. 


Samarbeid og infrastruktur 


UNG forsk ble etter femårsperioden videreført av Norsk institutt for 
forskning om oppvekst, velferd og aldring (NOVA) i 1996. Selv om mil- 
jøet er fysisk lokalisert i Oslo, har samarbeid med fagmiljøer andre 
steder i landet hele tiden vært viktig. Utviklingen av kommunale ung- 
domsundersøkelser ble avgjørende. Med disse undersøkelsene begynte 
miljøet raskt å levere empiriske nærstudier av ungdommers liv i ulike 

byer og kommuner i Norge. Et tidlig eksempel kan være Koss har me 
det? av Kristinn Hegna (1995). Den var resultat av et samarbeid mellom 
Barne- og familiedepartementet, Stavanger kommune og UNGforsk. 
På to hundre sider brettes livet til drøyt fire tusen ungdommer (92 % av 
populasjonen) i «oljehovedstaden» ut. Her kunne vi lese om deres forhold 
til skolen, venner, fritid, problematferd, men også om holdninger til inn- 
vandrere samt tegn til rasisme. Denne studien, og mange andre, bidro 
til en helt ny forskningsgenre - sensitive portretter av levesettet blant 
unge landet over. Rapportene ble lest av fagfolk innenfor skole, helse og 
forebygging og ikke minst var lokalpolitikere og journalister i lokalaviser 
viktige lesere. De slo opp funnene, i hundrevis av artikler. Det siste tiåret 
har denne innsatsen blitt lagt under den nasjonale Ungdata-paraplyen i et 
senter ledet av Anders Bakken og Hanne Hougen. Godt over en halv mil- 
lion ungdommer har besvart spørreskjemaer som er en videreutvikling 
av ungdomsundersøkelsene fra 1990-tallet. 

Fagmiljøets brede geografiske nedslagsfelt gjorde det viktig å etablere 
kontakt og samarbeid med ungdomsforskere andre steder i landet. Halvor 
Fauske i Lillehammer og Kåre Heggen i Volda bidro i flere bøker, hvor en 
kombinerte fruktbare teoretiske perspektiver med de rike empiriske data- 
ene miljøet satt på (Fauske & Øia, 2003; Heggen et al., 2001). Gry Paulgaard 
i Tromsø var en viktig samarbeidspartner, det samme var Harriet Bjerrum 
Nielsen og Monica Rudberg fra pedagogikkmiljøet i Oslo. Ivar Frønes fra 
sosiologi ved UiO hadde vært sentral i etableringen. Lars Wichstrøm var 
med i den opprinnelige gruppen og fikk etter hvert jobb ved psykologi på 
NTNU, mens Ola Stafseng og Willy Pedersen dro til henholdsvis pedago- 
gikk og sosiologi ved UiO. Alle beholdt kontakten med miljøet. 

I 2001 tok miljøet et nytt grep ved å etablere Tidsskrift for ungdoms- 
forskning (TFU). Det ble en viktig kanal med redaksjonsmedlemmer fra 
ulike fagmiljøer.* I 2019 ble TFU omstrukturert til Nordisk tidsskrift for 
ungdomsforskning (NTU), som har nordisk redaksjonsråd og inviterer 


2 Noen av de sentrale, eksterne redaksjonsmedlemmer har vært: Lidveig Bøe (Høgskolen i Volda), 
Halvor Fauske (Høgskolen på Lillehammer), Gry Paulgaard (Universitetet i Tromsø), Sveinung 
Sandberg (Universitetet i Bergen og seinere Universitetet i Oslo), Johan Fredrik Rye (NTNU) og 
Kenneth Silseth (UIO). 

forskere til å publisere ungdomsforskning på alle nordiske språk? Det 
supplerer det nordiske, men engelskspråklige tidsskriftet YOUNG, eta- 
blert allerede i 1993 og ofte med redaksjonsmedlemmer fra ungdoms- 
forskningsmiljøet ved NOVA. 

I 2014 ble den første Ungdata-konferansen arrangert. Dette har blitt en 
årlig begivenhet, alltid med fulle hus.* Fokus rettes mot formidling, hvor 
forskere møter praksisfeltet, med ny forskning om aktuelle temaer. 

En annen nyvinning er det kvalitativt longitudinelle prosjektet «Ung- 
dom i endring» ledet av Ingunn Marie Eriksen. Dette viderefører en lang 
tradisjon hvor det satses på data som gir «tykkere» beskrivelser og en 
bedre kontekstforståelse enn det surveyundersøkelser gir. 

Seksjon for ungdomsforskning ved NOVA er fortsatt i full aktivitet. Nå 
teller seksjonen drøyt tjue medlemmer i en kombinasjon av stipendiater 
og forskere med ulik alder og erfaring. Flere fagdisipliner er representert, 
og forskerne har ulik metodisk tilnærming. 

I 2007 kom det ut to bøker fra dette fagmiljøet - begge med titte- 
len Ung i Norge. Den ene boken var redigert av psykologene Ingela 
Lundin Kvam og Lars Wichstrøm og hadde undertittelen Psykososiale 
utfordringer. Fokus var kropp, mentale helse og seksualitet. Den andre 
boken hadde undertittel Skole, fritid og ungdomskultur og var redigert 
av sosiologene Åse Strandbu og Tormod Øia. Den handlet om klasse- 
skiller, likestilling, og idrett. Bøkene presenterte rike empiriske data, og 
illustrerer pa en fin måte det flerdisiplinære spennet rundt UNGforsk. 
Denne boken hviler på de to bøkene fra 2007. Men vi har også blitt 
inspirert av den kollegiale griinderanden fra etableringsfasen, og alle 
aktivitetene og den infrastrukturen som gradvis ble etablert i kjølvan- 
net av UngForsk. 


Tre redaksjonelle grep 


Hvordan utvikle forskning som fanger det universelle ved ungdomstiden, 
men som likevel klarer å identifisere det avtrykket dagens samfunn setter 


3 Deto første redaktørene i NTU er Ingrid Smette og Anders Bakken. 
4 se www.ungdata.no 

på de unge? Vi har hatt tre perspektiver fra nyere ungdomsforskning som 
ledetråder i arbeidet med boken. 

For det første er ungdomstiden ikke bare et standardisert utviklings- 
stadium. Den er også en formativ fase. Unge preges av den sosiale situa- 
sjonen de vokser opp i. Det var gjennom 1950-tallets generasjonssosiologi, 
inspirert av Karl Mannheim (1923/1952), dette tenkesettet slo gjennom. 
Ofte vil begrepet generasjon forstås som slektskap og vertikale forbindel- 
ser innen en familie («en ny generasjon tar nå over gården»). Men innen 
generasjonssosiologien peker begrepet mot personer i samme aldersko- 
hort (som altså er født på samme tid) og som vokser opp i samme periode. 
Noen kaller dette også «sosiale generasjoner» fordi personene formes av 
de samme historiske og samfunnsmessige prosesser (se: Milkman, 2017; 
Thomson, 2014). Verdimønstre og holdninger som fester seg i de forma- 
tive ungdomsårene, har dessuten en tendens til å følge folk videre i livslo- 
pet (Franklin, 2004; Hellevik, 2001). 

Et annet perspektiv, tett forbundet med dette, handler om hvilke sam- 
funnsendringer som nettopp nå påvirker ungdommers liv. Vi har fulgt to 
spor: Noen artikler viser hvordan tunge institusjoner som skole, familie 
og organisasjonsliv danner rammer rundt livene til dagens unge. Men 
nøkkelvariabler som sosial klasse, kjønn, etnisitet, og sosiogeografi spiller 
sammen med disse institusjonene. Dessuten har vi løftet frem forskning 
som vi mener uttrykker «tidsånden» på en god måte. Vi har artikler om 
hvordan seksualitet og seksuell identitet er i endring, og om de komplekse 
diskursene rundt seksuelle overgrep i kjølvannet av #metoo. Vi får høre 
om unge muslimers håndtering av rasisme, om hvordan enkelte avviser 
binære kjønnsidentiteter, men også om hvordan en guttegjeng kan finne 
glede i jakt og friluftsliv på samme måte som deres bestefedre en gang 
gjorde. Ett av bidragene belyser den skjøre grensen mellom legale og ille- 
gale rusmidler for dagens unge. Mye kan bare tolkes innenfor rammen 
av globale endringstrekk som akselereres via digitale plattformer. Både 
#legalizeit, #blacklivesematter, #futureforlife og 4LGBTQ hviler på slike 
mekanismer. 

Et tredje grunnlag for det redaksjonelle arbeidet har vært forskernes 
selvsagte frihet til å velge metoder og data. Den bitre positivismestriden, 
med spenninger mellom «harde» og «myke» data, preget for få tiår siden 

norsk samfunnsforskning (Slagstad, 1980). Boken viser at denne perioden 
er befriende tilbakelagt. Vi presenterer makro- og mikrofortellinger, sur- 
veybaserte studier og registerdata, kvalitativt intervjumateriale, etnogra- 
fisk feltarbeid og dokumentanalyser. De forskerne som er med, trekker på 
et mangfold av perspektiver og metoder. På en ledig måte bruker de hele 
verktøykassen en finner i gode metodebøker. 

Samlet viser boken hvordan tunge økonomiske, institusjonelle, kultu- 
relle og politiske krefter påvirker ungdommers hverdagsliv. Mangfoldet 
av livsstiler og identiteter har sitt utspring i disse strukturelle rammene. 
Samtidig er ikke ungdomskulturene og unges erfaringer i hverdagslivet 
rene reflekser av slike strukturer. Norske ungdommer er fulle av energi, 
de er fargerike og kreative. De utnytter muligheter og finner løsninger på 
utfordringene de møter. 


Bidragene 


Vi ba 26 av landets ledende forskere levere sine versjoner om dagens ung- 
domsliv. Alle tok utfordringen. De kommer fra ulike fagdisipliner, og de 
fikk frihet til å velge hva de skulle skrive om. Andre forskere ville endt 
opp andre steder. Men vi tror vi fanger mye som må med, og vi håper 
selvsagt på debatt - om temavalg, metoder og tolkning av data. 

Del 1 - Nye rammer, unge liv - starter med at Bakken, Sletten og Hegna 
viser hvordan digital teknologi i økende grad har definert ungdoms leve- 
sett over de siste tretti år. Lanseringen av Iphone i 2007 var en viktig 
milepæl. Men de teknologiske endringene spiller sammen med andre 
samfunnsforhold som vi må ha grep om for å forstå hvordan de kon- 
kret bidrar til å forme unges liv. Betydningen av sosioøkonomiske ressur- 
ser har vært en bærebjelke i ungdomsforskningen gjennom tiår. I neste 
artikkel utfordrer og utvider Eriksen, Stefansen og Ødegård den tradi- 
sjonelle forståelsen, som ofte begrenses til foreldres økonomi og utdan- 
ningsnivå. Gjennom et kvalitativt materiale viser forfatterne at familiens 
emosjonelle ressurser og kjennetegn ved lokalsamfunnet de bor i, spiller 
sammen. Dette er avgjørende for å forstå hvordan de unge ser på livet og 
orienterer seg mot fremtiden. Likestillingsideologien står sterkt i Norge. 
Likevel er narrativene om ungdomsproblemene vi støter på i det offentlige 

rom, overraskende «kjønnede». Dette illustreres av Sletten, Rosten og 
Vogt i siste kapittel av første del. De viser hvordan to typiske fortellin- 
ger om ungdomsproblemer har etablert seg de siste årene: Jenter syke- 
liggjøres og gutter svartmales. Blant minoritetsnorsk ungdom fremstår 
fortellingene i spisset form. Hva er det som ligger bak disse fortellingene? 
Hvilke konsekvenser kan de ha for utviklingen av ungdomspolitikken? 
Hva betyr det for ungdommene selv, når de møtes av disse fortellingene? 

Del 2 har vi kalt Sosialiseringens arenaer. Utgangspunktet er at ung- 
dommenes liv leves i helt konkrete kontekster, rammet inn av ulike 
institusjoner. En av de viktigste er skolen. Smette og Hegna viser hvor- 
dan skolereformene de siste tiårene har påvirket elevenes rolle og deres 
forhold til kunnskap. Reform 97 la vekt på «ansvar for egen læring» og 
selvbestemmelse basert på elevenes egen motivasjon. I Kunnskapsløftet 
som kom ti år seinere var dette erstattet med at skolen som «en vennlig 
institusjonell makt» krever at den enkelte «skal styre seg selv». Deretter 
blir idretten belyst, den største organiserte fritidsaktiviteten. Strandbu, 
Stefansen, Smette og Seippel dykker ned i et fascinerende paradoks: 
Hvordan skape et solidarisk idrettsfellesskap når det hviler på en bein- 
hard konkurransekultur? Dessuten: Hvordan kan idrettens mantra om 
«å ha det gøy» forenes med hard disiplin utøvd av voksne trenere? Der- 
etter illustrerer Eriksen og Walseth hvordan kroppen kan formes innen- 
for rammen av et krevende estetiseringsprosjekt. De unge vi møter, lever 
under mottoet «fit is the new skinny», og forfatterne viser hvordan ideal- 
kroppen er i endring. Deretter flytter vi oss til bygda (selv om akkurat 
dette bygdemiljøet ligger nær en stor by). Borgen og Skogen lar oss bli 
kjent med unge menn fra arbeiderklassen som vier mye av livet sitt til 
jakt. Slik utvikler de maskuline idealer, samtidig som de markerer mot- 
stand mot «dem som sitter med makta». 

Del 3 har tittel Risiko, sårbarhet. Mye av ungdomsforskningen har 
vært motivert av behovet for mer kunnskap om problemer ungdom strir 
med. Madsen og von Soest starter med å legge en av de sterkeste meta- 
forene om ungdom fra det siste tiåret under lupen — generasjon presta- 
sjon. Merkelappen bidro til å forme bildet av en generasjon som strever. 
Forfatterne diskuterer hvor treffende metaforen egentlig er, og peker på 
at både forklaringene på en slik utvikling og forslagene til løsning kan 

være mangelfulle. Så tar Stefansen og Solstad oss med inn på fuktige 
fester hvor overgrep kan skje. Hva tenker ofrene om det som skjedde? 
Analyser av deres egne fortellinger bidrar til ulike overgrepstypologier. 
Forfatterne viser også at det er viktig å ta eierskap til erfaringene dersom 
en skal komme videre i livet. Bruken av rusmidler er en viktig del av 
livet til mange unge. Bilgrei, Bakken og Pedersen viser at ruslandskapet 
har vært i endring de siste årene: Bruken av alkohol har falt. Derimot er 
det tegn til at bruken av cannabis øker, samtidig som stoffet legaliseres i 
flere land. Hva betyr dette for norske ungdommer? I den siste artikkelen 
belyser Frøyland utviklingen av atferdsproblemer og kriminalitet. Han 
tar utgangspunkt i en klassisk metafor fra norsk kriminologi — nyanser 
i grått. Utgangspunktet var at de fleste nå og da gjør noe galt, og at det 
kanskje ikke er så store forskjeller mellom «oss» og «de andre». Gjennom 
tidsserier over tre tiår avdekkes utviklingslinjer, og forfatteren diskuterer 
hvor dekkende metaforen egentlig er. 

Del 4 har tittel Engasjement, opprør. Her tar først Pedersen, Slagstad og 
von Soest oss med inn i et nytt kjønnet landskap, hvor dikotome kategorier 
som han og hun ikke lenger uten videre er gyldige. «Skeiv» har blitt en mer 
appellerende kategori enn merkelapper som homo og hetero. Men samti- 
dig som nettet tilbyr nærmest endeløst med stoff om seksualitet og sek- 
suelle identiteter, øker den gjennomsnittlige debutalderen for samleie. Så 
presenterer Banafsheh, Ellingsen og Sandberg oss for unge muslimer som 
opplever både fiendtlighet og hets. Men de har utviklet et finmasket nett av 
måter å takle det på, uten at konflikter eskalerer. I siste kapittel presenterer 
Bergh, Steen-Johnsen og Ødegård en politisk engasjert ungdomsgenerasjon 
som mobiliseres til aktivisme på digitale plattformer. Dette forstås som en 
av driverne bak det de betegner som et «generasjonsgap»: Den politiske 
avstanden mellom unge og eldre har økt de siste tjue årene. 

Samlet håper vi å vise at det å være ung i Norge i dag slett ikke er «for 
jævlig». Kanskje er det tvert imot bedre å være ung i Norge i dag enn 
det var ved starten av 1990-tallet, da den ungdomsforskingen vi her høs- 
ter fruktene av fikk vind i seilene. Vi håper UNGDOMMEN kan bli en 
bok til inspirasjon og refleksjon. Ikke minst håper vi at den kan inspirere 
politikere, studenter, forskere og andre som jobber for gode levekår og 
livskvalitet for dagens unge. 

Abstract: Being a teenager in 2021 is different from being a teenager thirty years 
ago. Although many of the basic questions related to identity and social belonging 
are the same, the framework around young people's everyday life - especially in the 
digital arena - may have changed so much that our understanding of adolescence 
should be adjusted. In this chapter, we look closely at what new technology and 
media have meant for young people during the past three decades, especially in 
connection with changes in young peoples everyday lives, with an emphasis on how 
leisure habits and relationships with parents have changed. 

Relying on NOVAs youth surveys from the 1990s onwards, we describe how 
access to technology and use of digital media, unstructured and structured leisure 
habits, norm breaking behaviour as well as family relations have changed. The aim is 
to provide an overall picture of Norwegian young people in these areas. We discuss 
whether technological changes have been a driving force for understanding changes 
in other areas of young people's everyday life. This question is contrasted with other 
theories about how social change provides guidelines for young peoples transitions, 
such as theories of emerging adulthood, theories of democratization and intimacy 
of the family, and a view that independence in adolescence takes new forms when 
school and education play an increasingly important role in transitions toward 
adulthood. 

Innledning 


Å være tenåring i dag er noe annet enn å være tenåring for tretti år siden. Selv 
om mange av de grunnleggende spørsmålene knyttet til identitet og sosial 
tilhørighet utvilsomt er de samme, har rammene rundt ungdomstiden — 
særlig på det digitale området — endret seg såpass mye at det kan være grunn 
til å reise spørsmålet om vår forståelse av ungdomstiden også bør justeres. 
I dette kapittelet skal vi se nærmere på hva utviklingen innen teknologi og 
medier de siste tre tiårene har betydd for ungdom, og se dette i sammenheng 
med endringer i ungdoms hverdagsliv - med særlig vekt på hvordan fritids- 
vanene og relasjonen mellom foreldre og ungdom har forandret seg. 

Mens ungdom på begynnelsen av 1990-tallet levde sine liv «offline», 
har internett, smarttelefoner og digital kommunikasjon for dagens ung- 
dom blitt en integrert del av hverdagslivet. Som vi skal vise, har det paral- 
lelt med den teknologiske utviklingen foregått en dreining i retning av at 
stadig flere unge bruker fritiden sin hjemme, uten å være fysisk sammen 
med andre ungdommer. Det har også blitt mindre vanlig at ungdom 
treffes spontant ute i det offentlige rom, og vi har sett en nedgang i rus- 
middelbruk og normbrudd. Er det så enkelt som at det ene følger av det 
andre; at den nye digitale teknologien har redusert behovet for å treffes 
fysisk? Og er ungdom i mindre grad opptatt av å prøve ut grenser og å 
gjøre opprør mot foreldrene fordi fritiden tilbringes foran en skjerm? 

Empirisk tar vi utgangspunkt i NOVAs ungdomsundersøkelser fra 
1990-tallet og framover. Vi beskriver utviklingen i grove trekk over tre tiår 
- i tilgang til teknologi og bruk av digitale medier, i fritidsvaner, i regel- 
brudd og rusmiddelbruk samt i familieliv. Målet er å gi et overordnet bilde 
av endringene for ungdommer i Norge på disse områdene. Rammene for 
artikkelen gjør det til en slags gjennomsnittsfortelling, der temaer knyttet 
til kjønn, sosial klasse, etnisitet og andre gruppekjennetegn ikke berøres 
i særlig grad. I siste halvdel av kapittelet diskuterer vi den teknologiske 
utviklingen som drivkraft for å forstå endringer, opp mot andre teorier 
om hvordan samfunnsutviklingen legger føringer for ungdoms overgan- 
ger. Mer spesifikt gjelder det teorier om at overganger i ungdomstiden er 
utsatt i tid, teorier om demokratisering og intimisering av familien, og 
teorier om at selvstendighet i ungdomstiden tar nye former når skole og 
utdanning spiller en stadig viktigere rolle på veien til voksenlivet. 

Perspektiver på ungdomstid og digital teknologi 


Hvis vi skal være i stand til å løfte blikket og fortolke endringer i ung- 
domstiden, må vi ha et utgangspunkt. Vi må vite noe om tradisjonelle 
forventninger til hva ungdomstiden er og skal være. I ungdomsforsknin- 
gen har det vært framsatt ulike forståelser, der et hovedskille går mel- 
lom psykologiske og sosiologiske perspektiver (Gudmundsson, 2000; 
Heggen, 2004). I det utviklingspsykologiske perspektivet blir ungdomsti- 
den gjerne forstått som en sårbar fase i livsløpet bestående av utprøving, 
forvirring og løsrivelse (jf. Erikson, 1968; Marcia, 1966). Sentrale punkter 
her er utviklingen av en stabil ego-identitet, grensetesting, samt relasjo- 
nen til foreldre og jevnaldrende. Det forventes at ungdom gradvis orien- 
terer seg bort fra foreldrenes innflytelse og mot andre på samme alder 
- som en mellomstasjon i utviklingsløpet mellom den partikularistiske 
familien og det universelle storsamfunnet. 

Fra et mer sosiologisk og kulturorientert perspektiv ble ungdom imid- 
lertid tidlig beskrevet som innovatorer - som en avantgarde som tilegner 
seg ny kunnskap og nye ferdigheter først, og som dermed blir «human 
agents of change», til forskjell fra foreldregenerasjonen - som henger 
etter (Mead, 1969). Idéen om kollektive ungdomsopprør hører også til 
dette perspektivet, og fikk særlig stor innflytelse i en bestemt historisk 
epoke på 1960- og 1970-tallet (Øia & Vestel, 2014). Da handler det ikke 
om enkeltungdommers løsrivelse fra foreldrene, men om at ungdom som 
gruppe kan ha andre interesser og et annet syn på hvordan samfunnet 
bør innrettes, enn andre aldersgrupper og tidligere generasjoner. 

Et lignende skille gjenfinnes også i litteraturen om ungdom og digital 
teknologi (Buckingham & Willett, 2013; Livingstone, 2011). I forsknings- 
litteraturen har to perspektiver gitt grunnlag for henholdsvis en pessi- 
mistisk og en mer optimistisk holdning til den digitale ungdomstiden 
(Drotner, 2000). I et utviklingspsykologisk begrunnet perspektiv på for- 
holdet mellom ungdom og digital teknologi ser man på barn og unge som 
sårbare, og som noen som trenger beskyttelse ved hjelp av strengere regu- 
lering og begrensninger satt av foreldre og myndigheter (Livingstone, 
2011). Det digitale feltet beskrives dermed primært som preget av risiko 
og potensial for negativ påvirkning. Negativ påvirkning omfatter både 
det som skjer i samspillet med andre unge på nett, og påvirkning fra 

kommersielle aktører eller i samhandling med voksne aktører ellers. Fra 
et kulturorientert perspektiv på digital teknologi forstås ungdom derimot 
ikke først og fremst som offer for negativ påvirkning, men som kompe- 
tente og kreative digitale produsenter (Drotner, 2020; Frønes, 1998). Det 
digitale rommet beskrives som en åpen og inkluderende arena som gir 
mulighet for innovasjon og for utveksling av informasjon og interesser 
(Jenkins, 2006). 

Unges bruk av digital teknologi befinner seg nok i realiteten mellom 
ytterpunktene av risiko og potensial (Buckingham & Willett, 2013). I 
et mye sitert arbeid trekker Livingstone (2011) opp fire viktige områder 
der digital teknologi kan gi både muligheter og risiko for ungdom. Den 
første dimensjonen er betydningen av digital teknologi for læring, både 
gjennom forskning på og utvikling av pedagogiske og formelle digitale 
hjelpemidler i skolen, og gjennom forskning på ungdoms uformelle bruk 
og nysgjerrighetsdrevet utforskning av egne interesser gjennom digital 
teknologi. Innenfor sosiokulturelle og pedagogiske perspektiver på ung- 
dom, læring og sosialiseringsprosesser i tradisjonen etter Mead (1934) og 
Vygotsky (1934) undersøkes samspillet mellom ungdoms læring og iden- 
titetsutvikling på den ene siden, og den sosiokulturelle konteksten og 
sosiale relasjoner rundt ungdom på den andre. Unges interesse for digi- 
tale medier gjør disse særlig egnet som grenseobjekter for å bygge broer 
mellom læringsprosesser i og utenfor skolen (Erstad & Sefton-Green, 
2013; Gilje & Silseth, 2017; Silseth et al., 2017). 

Den andre av Livingstones dimensjoner er økte muligheter for delta- 
kelse og medborgerskap gjennom digital teknologi. Som nevnt inkluderer 
et sosiologisk orientert perspektiv på ungdomstiden en forventning om 
sub- og motkulturer i ungdomsfellesskapet som går på tvers av verdier i 
voksensamfunnet. Som gruppe har ungdom fått rollen som politiske opp- 
rørere. I denne sammenheng har internett bidratt til en demokratisering 
av kunnskap og informasjon som kanskje i særlig grad appellerer til unge. 
Vi har sett hvordan digital teknologi og sosiale medier aktivt benyttes av 
unge mennesker verden over for å mobilisere politisk, innenfor både tra- 
disjonell politikk og radikale strømninger (Cohen & Kahne, 2011). Samti- 
dig kan digital teknologi også begrense ytringer, for eksempel ved å legge 
til rette for overvåkning av kontroversielle holdninger (Fuchs, 2012). Vi 

vet også at mange aktører i samfunnsdebatten utsettes for trakassering i 
sosiale medier som følge av sine ytringer. Slik har sosiale medier også et 
potensial til å virke begrensende på meningsutveksling generelt (Nadim 
& Fladmoe, 2021; Salter, 2017). 

Den tredje dimensjonen som Livingstone nevner, er teknologiens 
potensial for en «exploration of the self» — identitetsutforskning - som et 
særlig viktig livsprosjekt for mange unge i var senmoderne verden. Mens 
utprøving, generasjonsmotsetninger og motkultur er grunnleggende for 
tradisjonelle beskrivelser av ungdomstiden, er dette mer nedtonet i nyere 
ungdomsforskning. De siste tiårene har mer allmenne teorier om moder- 
nitet, identitet, individualisering, risiko og refleksivitet fått forme synet på 
ungdomstiden. Oppløsning av tradisjoner, økt fokusering på individuelle 
løsninger og individuelt ansvar, samt et utvidet mulighetsrom på den ene 
siden, men med økt utrygghet og risiko på den andre, er trekk som preger 
samfunnet generelt, men som antas å ha særlig stor påvirkningskraft i 
ungdomsfasen. Ungdomstiden blir både en mer langvarig kvalifiserings- 
prosess og en fase for forhandling, der det (i hvert fall tilsynelatende) er 
stort rom for å skape sin egen identitet (jf. Heggen, 2004, s. 29 og 141). I 
dette livsprosjektet spiller internett og sosiale medier en stadig viktigere 
rolle (Holloway & Valentine, 2003). Dette skjer på bade godt og vondt — 
enten som skapende, kreative prosesser i sosiale medier eller gjennom 
eksponeringen for bilder og inntrykk som kan gi eller forsterke et nega- 
tivt selvbilde og usikkerhet. 

Dermed er det også relevant å nevne den fjerde av Livingstones dimen- 
sjoner - «risky encounters». Her handler det om frykt for at ungdom skal 
utsettes for negative hendelser som nettmobbing, «online grooming» og 
overgrep (Livingstone, 2011). I hvilken grad og på hvilken måte ulike 
sosiale medier legger til rette for «risky encounters», varierer (Salter, 
2017). Mens risikoen for å komme i kontakt med ukjente, voksne over- 
gripere har vist seg å være betydelige i åpne chatterom, foregår trakasse- 
ring i form av utestenging, kommentarer, bildedeling og ryktespredning 
i større grad mellom unge bekjente i ulike sosiale nettverkstjenester 
(Jones et al., 2013). Poenget her er at risiko oppstår i samspillet mellom 
den digitale strukturen med sin spesifikke utforming, og aktørene som 
samhandler i den. 

Felles for mye av forskningslitteraturen om ungdom og teknologi er 
interessen for de spesifikke aktivitetene og erfaringene — enten det er i 
form av læring, politisk mobilisering, identitetsutforskning eller «risky 
encounters». Gjennomgangen av Livingstones fire dimensjoner har vist 
hvordan grunnleggende spenninger i forståelsen av ungdom og ung- 
domstid går på tvers av disse. Ungdom framstilles både som sårbare og 
som kompetente i møte med teknologien, både som enkeltindivid i utvik- 
ling og som opprørsk gruppe. I dette kapittelet undersøker vi ikke inn- 
holdet i aktivitetene, erfaringene ungdom gjør seg, eller hva disse konkret 
betyr for dem. Vi er opptatt av de store utviklingslinjene på teknologi- 
området og i ungdommers hverdagsliv over tid. Som vi skal se, er det 
likevel de samme spenningene som kommer i spill - mellom ungdom 
som aktør og offer, og som gruppe og enkeltindivid. 


Den digitale revolusjonen og nye medievaner 


Ser vi de tre tiårene fra 1990-tallet og framover under ett, har den digitale 
revolusjonen gått gradvis. Likevel kan det argumenteres for å tenke utvik- 
lingen som inndelt i ulike faser. Den første fasen er den vi kan kalle for en 
offline-fase. Selv om internett fantes på 1990-tallet, var de aller fleste på den 
tiden ikke koblet opp mot internett. Få hadde tilgang til den nye teknolo- 
gien, den var kostbar og båndbredden begrenset. Forskere advarte mot nye 
sosiale problemer relatert til the digital divide (DiMaggio & Hargittai, 2001). 

I årene før og like etter årtusenskiftet skjer det imidlertid et tydelig 
skifte. Fra dette tidspunktet er ikke lenger mobiltelefon bare for de få 
(Ling & Vaage, 2000). I fase to ble internett langt mer tilgjengelig, men 
for ungdom var det først og fremst noe man koblet seg på hjemmefra 
eller på skolen. Den tredje fasen startet ved overgangen til 2010-tallet, det 
vil si fra det tidspunktet hvor iPhone og andre smarttelefoner nærmest 
ble allemannseie. I denne fasen ble den digitale teknologien billigere og 
tilgangen til tjenester langt mer mangfoldig. Båndbredden var heller ikke 
lenger noe hinder for å være fullverdig på internett - uansett hvor man 
befant seg. I den tredje fasen er ungdom online 24/7. 

I det følgende skal vi gå kort gjennom disse tre fasene og ved hjelp 
av NOVAs ungdomsundersøkelser og annen statistikk illustrere noen 

endringer som har skjedd i ungdoms medievaner og tilgang til tekno- 
logi. Gjennom Ung i Norge-studiene, som ble gjennomført i 1992, 2002 og 
2010, har vi undersøkt hvilke teknologiske endringer som skjedde gjen- 
nom offline-fasen (1992-2002) og gjennom den andre fasen (2002-2010). 
Endringer i den tredje fasen undersøkes gjennom sammenligninger av 
Ung i Norge 2010 med Ungdata-undersøkelser fra slutten av 2010-tallet. 
Resultatene fra analysene er gjengitt i Tabell 1. 


1990-tallet: På den digitale terskelen 


Ungdom på 1990-tallet sto på terskelen til en digital revolusjon. Gjennom 
store deler av tiåret var de fleste ungdommer offline, samtidig som medie- 
bildet endret seg kraftig. Tabell 1 viser hvordan ungdom gjennom dette 
tiåret brukte stadig mer av fritiden sin til å se på TV. I 1992 brukte 28 pro- 
sent mer enn to timer daglig til dette, mot 50 prosent ti år senere. Utvik- 
lingen må forstås i sammenheng med at medietilbudet ble sterkt utvidet, 
med flere kanaler. Kabel-TV og parabol ble mer tilgjengelig, og TV-tilbu- 
det ble mer variert og kommersielt. På 1990-tallet fantes det dessuten flere 
tusen videobutikker rundt omkring i Norge, med et enormt utvalg av fil- 
mer, nesten på nivå med det strømmegiganten Netflix tilbyr i dag (Øfsti, 
2019). Videobutikkene var, sammen med bensinstasjoner og kjøpesentre, 
viktige møteplasser for ungdom. 

Internett - slik vi kjenner det i dag, som et åpent og kommersielt digi- 
talt nettverk — ble etablert i 1989, men bruken fikk først fra 1995 en viss 
utbredelse. SSBs mediebarometer fra midten av 1990-tallet viste at et 
knapt flertall av norske tenåringer hadde tilgang til hjemme-PC, men det 
var likevel færre enn hver tiende som hadde mulighet til å koble seg til 
internett hjemmefra (Vaage, 1996). Tilgangen endret seg imidlertid raskt. 
Mens det i 1995 ikke var mer enn én prosent av ungdom i alderen 13 til 
15 år som hadde brukt internett i løpet av de siste sju dager, var andelen 
60 prosent allerede i 1999 (Ling & Vaage, 2000). 

1990-tallet var også tiåret der mobiltelefonene ble vanlig blant ungdom. 
Mulighetene for å sende korte tekstmeldinger (SMS), og etter hvert også 
internett-surfing, ga en forsmak på det som skulle bli en helt ny hver- 
dag. Noen var raskt ute med å tilegne seg den nye teknologien, men det 

var først mot slutten av tiåret at mobiltelefonen fikk en viss utbredelse i 
aldersgruppa (Ling & Vaage, 2000). 


Tabell 1. Tilgang til teknologi og noen utvalgte medievaner 1992-2019. Prosent 


1992 2002 2010 2018-2020 


Tilgang til teknologi 


Har kabel-TV eller parabol hjemme 43 71 
Har TV på rommet 57 59 
ar TV-spill på rommet 34 47 
Har PC hjemme 95 
ar PC på rommet 37 83 
ar internett hjemme 83 
Har internett på rommet 21 89 
ar egen mobiltelefon 93 99 
Andel som daglig... 
Ser på TV 98 69 
Ser filmer på PC/DVD eller lignende 4 19 98 
Spiller TV-/PC-spill 19 24 
Chatter med andre via internett 12 56 
Bruker sosiale medier 97 


Andel som bruker 2+ timer per dag til a... 


Se filmer, serier etc. (ikke på TV) 13 41 
Se på TV 28 5i 7 
Spille dataspill/TV-spill 24 24 38 
Spille på telefon eller nettbrett 15 
Chatte med andre via internett 8 35 

Bruke sosiale medier 47 


Note: Tallene fra 1992-2010 er basert på data fra Ung i Norge. Tallene i den høyre kolonnen er basert på 
Ungdata-undersøkelser gjennomført i nesten alle norske kommuner i perioden 2018-2020. Tallene er basert på 
svar fra ungdom i alderen 13-18 år (8. trinn til Vg2). 


2000-tallet: Ungdomsrommet blir et 
høyteknologisk mediesenter 


Utviklingen gikk lynraskt rundt årtusenskiftet. Allerede i 2002 hadde 93 
prosent av tenåringene mobiltelefon (Tabell 1). Dette ga dem en ny fri- 
het og kontroll. Familiens fasttelefoner var ofte plassert et sted hvor det 
var vanskelig å snakke uforstyrret. Med mobiltelefonen kunne ungdom 

selv styre når de ville snakke i telefonen, hvor og med hvem. Samtidig 
som ungdom ble mer mobile, åpnet mobiltelefonen for å mobilisere på 
nye måter. Dersom noe var på gang, en fest eller noe annet moro, var 
det enkelt å nå ut til mange gjennom fellesmeldinger. Det var forholdsvis 
rimelig å sende meldinger (SMS), mens det kostet en god del å ha samtaler 
eller koble seg til internett. Derfor brukte mange av de unge mobiltelefo- 
nen primært til å sende meldinger i denne fasen. 

Kostnadene ved nettbruk gjorde at ungdom måtte sitte ved hjemme- 
PC-en for å kunne surfe, chatte, game eller være sosial på nett. I 2002 
hadde 37 prosent PC på rommet (Tabell 1), mot 83 prosent i 2010. I 2010 
hadde ni av ti ungdommer tilgang til internett direkte fra eget rom. 
2000-tallet kan betraktes som et tiår der ungdomsrommet for alvor ble 
et teknologisk mediesenter. Det å sitte alene på rommet, men samtidig 
holde kontakt med andre på nettet, ble ikke bare en mulighet, men også 
en attraktiv fritidsaktivitet for svært mange. 

2000-tallet var for øvrig en periode med en rivende utvikling innen- 
for gaming-industrien. En rekke sosiale rollespill, der man kunne treffe 
tusenvis av andre i ulike virtuelle verdener, ble lansert. Datamaskinene 
ble kraftigere og raskere. Nye, avanserte spillkonsoller ble lansert. Kost- 
nadene til teknologi, servere og internett falt. Det ble utviklet populære 
onlinespill som ga mulighet til å chatte både med jevnaldrende i nærmil- 
jøet og med millioner av spillere over hele verden. En ny ungdomskultur 
ble skapt. 

Tall fra Ung i Norge viser at ungdom likevel ikke brukte spesielt mye 
mer tid på gaming mot slutten av det første tiåret etter årtusenskiftet, enn 
i starten av det (Frøyland et al., 2010). Både i 2002 og 2010 spilte rundt 
fire av ti ungdommer TV- eller dataspill flere dager i uka. Men kjønns- 
forskjellene var betydelige, med langt flere gamere blant gutter enn blant 
jenter. I 2010 brukte 49 prosent av guttene mer enn fem timer i helgene 
på gaming, mot ni prosent av jentene. Det som imidlertid økte kraftig i 
dette tiåret, var det å holde kontakt med hverandre over nettet, noe som i 
denne perioden som regel skjedde hjemmefra. 

Fase to var også en periode der internettet endret karakter. Fra rundt 
2005 ble Web 2.0 introdusert som en betegnelse på nye sosiale nettjenes- 
ter som muliggjorde en langt mer aktiv brukerdeltakelse enn tidligere. 

Blogger, wikier og delingstjenester som MySpace og YouTube åpnet for en 
delings- og tilbakemeldingskultur der man på helt nye måter kunne spre 
egenproduserte tekster, bilder, musikk og videoer, men også bygge videre 
på hverandres innholdsproduksjoner. Utviklingen innebar nye mulighe- 
ter for unge til å innta rollen som produsenter av innholdet på internettet — 
og ikke bare som konsumenter. 


2010-tallet: Smarttelefonens og de sosiale 
medienes tiår 


Lanseringen av iPhone i 2007 markerer en milepæl i den digitale revolu- 
sjonen. Seks år senere hadde 95 prosent av norske tenåringer en smart- 
telefon (Vaage, 2014). Smarttelefonene er i realiteten små datamaskiner 
som tilfredsstiller behovet for kommunikasjon, informasjonsinnhenting 
og underholdning. Med god og billig nettilgang overalt kunne man hvor 
som helst koble seg til internett via mobilen, nesten like raskt som gjen- 
nom nettverket hjemme. 

Ungdom så raskt hvordan de sosiale mediene og meldingstjenestene 
gjorde det mulig å pleie vennskap og skaffe seg nye venner på helt nye 
måter, men også til å holde seg orientert om hva som skjer «der ute». 
Facebook, Instagram, Snapchat og andre sosiale medier ga ubegrensede 
muligheter for å dele bilder og videoer og vise fram ens eget liv. Slik la den 
nye digitale teknologien til rette for utforskning av sosiale relasjoner og 
for forhandling av egen identitet på en måte som ungdomsforskning har 
beskrevet som sentral i dag. Med smarttelefonene fikk ungdom tilgang 
til en teknologi som nærmest ble en integrert del av kroppen, der man 
uavhengig av tid og sted kan kommunisere direkte med venner og holde 
seg oppdatert om det som skjer ute i verden. 

Mot slutten av tiåret var 97 prosent av ungdommene daglig på sosi- 
ale medier, og nærmere halvparten av disse brukte mer enn to timer 
om dagen på dette (Tabell 1). Ungdom brukte totalt sett langt mer tid 
enn tidligere på skjermbaserte aktiviteter. Bare i løpet av de siste fem 
årene på 2010-tallet økte andelen som var minst tre timer om dagen 
foran en skjerm, fra 50 til 65 prosent (Bakken, 2020). Den tradisjonelle 
TV-tittingen gikk samtidig markant ned. Mot slutten av 2010-tallet var 

det kun syv prosent som brukte mer enn to timer daglig til å se på TV (mot 
halvparten ved årtusenskiftet). Tilbudet om å se filmer, serier og andre 
typer av videoer gjennom YouTube, Netflix og andre strømmetjenester 
økte i denne perioden. Selv om TV-tittingen gikk ned, oppga over 
40 prosent at de så på filmer eller serier minst to timer daglig mot slutten 
av det siste tiåret. 

Overgangen fra stasjonær og lineær TV-titting til et stadig mer flek- 
sibelt og bredt tilgjengelig tilbud av digital underholdning kan illustrere 
det digitale skiftet som har funnet sted de siste tretti årene. Selv om også 
ungdom på begynnelsen av 1990-tallet hadde tilgang til digitale opple- 
velser, levde de i all hovedsak sine liv «offline». I løpet av tre tiår har den 
digitale revolusjonen gjort internett, smarttelefoner og digital kommu- 
nikasjon til en fullstendig integrert del av ungdommers hverdagsliv og 
livsverden. 


Endringer i fritidsmønstre og familieliv 


Utviklingen innenfor mobiltelefoni, gaming-industrien og andre digi- 
tale plattformer har ikke bare utvidet tilbudet av digital informasjon og 
underholdning, men også gitt helt nye muligheter for sosialt samvær, 
kommunikasjon, lek og personlig utvikling. Den digitale arenaen har 
blitt et rom der ordinære ungdomsliv utspiller seg, og som det er mulig 
å delta i uten å forlate hjemmet — og uten å være fysisk sammen. Hvor- 
dan sammenfaller framveksten av den nye digitale hverdagen de siste 
tre tiårene med endringer i ungdommers fritidsmønster og måter å være 
sammen med venner på? 


Mindre fysisk samvær med venner ute og hjemme 

En de tydeligste endringene i ungdommers fritidsmønster som kommer 
til syne i NOVAs undersøkelser gjennom tre tiår, er at det har foregått en 
markert dreining fra det å være «ute» med venner til det å være hjemme. 
På begynnelsen av 1990-tallet hang så mange som to av tre tenåringer ute 
med venner minst to hele kvelder i uka (Tabell 2). På slutten av 2010-tallet 
svarer én av tre det samme. Det har også vært et tydelig fall i andelen 

som kjører rundt i bil bare for moro skyld, og andelen unge som er ute på 
shopping. 

Parallelt har det vært en utvikling i retning av at ungdom i stadig min- 
dre grad er fysisk sammen hjemme hos hverandre. Endringen på dette 
området har riktignok vært mindre dramatisk enn endringen i samværet 
i det offentlige rom, men det er likevel en markant nedgang, som hoved- 
sakelig skjedde i den tredje fasen — etter smarttelefonens inntog. 


Tabell 2. Indikatorer på samvær med venner på fritiden. Prosent 


Andel som minst to ganger siste uke har... 1992 2002 2010 2018-2020 
Brukt størstedelen av kvelden ute sammen med 64 62 55 34 
venner/kamerater 

Kjørt eller sittet på med bil for moro skyld 39 22 
Shoppet (vært i butikker og kanskje kjøpt noe) 35 29 22) 
Vært sammen med venner hjemme hos meg, 69 70 65 49 


eller hos dem 


Vært hjemme alene, eller sammen med mor, 51 54 63 73 
far eller søsken hele kvelden 

Når du er sammen med venner/kamerater, 1992 2002 2010 2017-2019 
er du da som oftest sammen med 

Én eller to faste 39 37 28 24 
Én eller to faste som ofte er med i en gjeng av 16 16 16 17 
ungdommer 

En gjeng som holder sammen 29 32 47 45 
Nokså tilfeldig hvem jeg treffer på 12 13 9 11 
Er ikke så ofte sammen med jevnaldrende 4 2 1 3 
SUM 100 100 100 100 


Note: Tallene fra perioden 1992-2010 er basert på data fra Ung i Norge. Tallene i den høyre kolonnen er basert 
på Ungdata gjennomført i nesten alle norske kommuner over en treårsperiode på slutten av 2010-tallet. (*) 
Data basert på Ungdata-undersøkelser gjennomført i et utvalg av norske kommuner. Tallene er basert på svar 
fra ungdom i alderen 13-18 år (8. trinn til Vg2). 


Trenden går altså i retning av at ungdom, i hvert fall rent fysisk, er min- 
dre sammen i uformelle sammenhenger på fritiden. Samtidig er det 
ingenting som tyder på at vennenettverkene er blitt mindre. Tvert imot 
tyder tallene på at unge har flere venner enn tidligere. Siden 1992 har 
man i ungdomsundersøkelsene spurt om hvordan ungdom vanligvis 
er sammen med andre ungdommer. Det er en tydelig tendens til at den 
klassiske dyaden eller triaden, der man har én eller to faste venner, har 
blitt mindre vanlig. Mens nærmere 40 prosent svarte at dette var den 

vanligste samværsformen i 1992, er andelen som svarer det samme på 
slutten av 2010-tallet, 24 prosent. På 2010-tallet svarer rundt tre av fire at 
når de er sammen med andre ungdommer, er de vanligvis sammen i en 
større vennegjeng, enten den dominerende samværsformen eller som et 
supplement til dyaden. 

Mange ungdommer utviklet i tillegg tette og nære vennskap på net- 
tet. På slutten av 2010-tallet hadde nærmere halvparten av ungdommene 
minst én fortrolig venn som de kun hadde kontakt med på nett (Bakken, 
2019). For de aller fleste var dette en vennekrets som kom i tillegg til de 
vennene de møtte fysisk. 


Lite endring i treningsvaner og organiserte 
aktiviteter 


Selv om ungdom gjennom hele denne trettiårsperioden bruker stadig 
mer tid på skjermaktiviteter (Bakken, 2020; Wold et al., 2005), er det lite 
som tyder på at dette har gått særlig utover hvor fysisk aktive de er, eller 
hvor mange som deltar i organiserte fritidsaktiviteter. Forskere ved Nor- 
ges idrettshøgskole har over tid foretatt objektive målinger av bevegel- 
sene til barn og ungdom gjennom en hel uke (Steene-Johannessen et al., 
2019). Studien, som ble foretatt på identiske måter i 2005, 2011 og 2018, 
viste at 15-åringer generelt er lite fysisk aktive, og langt mindre aktive 
enn yngre barn. Samtidig har aktivitetsnivået stort sett vært stabilt i hele 
denne perioden. Riktignok var det litt flere som brukte sin våkne tid på 
stillesittende aktiviteter i 2011 enn i 2005, men de stillesittende aktivite- 
tene erstattet i hovedsak andre aktiviteter med lav intensitet. 

I ungdomsundersøkelsene til NOVA er det over tid kartlagt hvor 
mange ungdommer som trener, og hvor mye de gjør det. Resulta- 
tene viser også her stabilitet som det mest påfallende utviklingstrekket 
(Bakken, 2020; Seippel et al., 2011). Den største endringen handler om at 
flere enn før bruker treningsstudioet som sin treningsarena. Andelen av 
ungdomskullene som er med i organisert idrett, har holdt seg stabil gjen- 
nom hele 2010-tallet (Bakken, 2020). I den grad det har vært endringer, er 
det i retning av at litt flere enn før er med i ungdomsidretten, med en ster- 
kere økning over tid blant jentene enn blant guttene. Også medlemstallene 

fra Norges idrettsforbund tyder på en stabil utvikling blant tenåringer, 
med en viss økning for jenter (NIF, 2018). 

Når det gjelder deltakelse i andre organiserte fritidsaktiviteter enn 
idrett de siste tretti årene, er tallgrunnlaget bakover i tid mindre sikkert. 
Tallene fra Ungdata på 2010-tallet viser imidlertid stabilitet også på dette 
området. Andelen på ungdomstrinnet som i løpet av siste måned deltok 
på minst én organisert fritidsaktivitet utenom idrett, har ligget på mel- 
lom 61 og 64 prosent i hele perioden fra 2012 til 2019. Det ser dermed ikke 
ut til at økt skjermtid har skjedd på bekostning av denne typen struktu- 
rerte, aktivitetsbaserte og ofte voksenstyrte fritidsaktiviteter. 

Figur 1 illustrerer samtidig noe av kompleksiteten i dette, og kan 
også bidra til å forklare det som kan virke som et mulig paradoks. 
Det viser seg at de minst aktive ungdommene finnes i to nokså ulike 
ungdomsgrupper: blant dem som bruker lite tid på digitale aktivite- 
ter, og blant storforbrukerne av digitale aktiviteter. Motsatt er de som 
oftest trener og som oftest driver med organiserte fritidsaktiviteter, 
de som bruker middels tid på skjermbaserte aktiviteter. Heller ikke 
studien fra Norges idrettshøgskole, som tok i bruk objektive målin- 
ger av fysisk aktivitet, fant noen klare indikasjoner på at skjermtid 
gikk på bekostning av tid brukt til moderat og hard fysisk aktivitet 
(Steene-Johannessen et al., 2019). 

E Mindre enn 1 time E 2-3 timer WE 4-6 timer 


Figur 1. Prosentandel som for tiden er med i organiserte fritidsaktiviteter, vært aktive i idrettslag 
eller trent ukentlig blant ungdom som bruker ulik mengde tid foran en skjerm i løpet av en vanlig 
dag. Elever på ungdomstrinnet. Ungdata 2018-2020. 

Det at ungdommene som befinner seg i ytterkantene (altså de som bruker 
minst og mest tid foran en skjerm), er de som driver minst med trening 
og andre organiserte aktiviteter, understreker hvordan digitale fritids- 
aktiviteter i dag er å regne som et normalfenomen. De som bruker svært 
lite tid på slike aktiviteter, skiller seg fra de øvrige når det gjelder trening 
og organisert fritid, omtrent på nivå med gruppa som bruker mest tid 
foran en skjerm 


Tettere bånd i familien 


Vi har sett at ungdom i dag tilbringer mindre tid fysisk sammen med 
venner ute og hjemme. Som referert innledningsvis er løsrivelsesmeta- 
foren og betydningen av jevnaldrende sentral for forståelser av ungdoms- 
tiden, både i forskning og i dagligtale. Forventningen er at relasjonen til 
andre på samme alder er det viktigste for tenåringen (Frønes, 1994), og at 
utprøving av nye roller på vei til voksenlivet er noe som foregår utenfor 
familien og foreldrenes kontroll. Hvis ungdom er sjeldnere sammen med 
jevnaldrende ute og hjemme, hva så med familielivet og relasjonen til for- 
eldrene? Finner vi spor av endring også her i perioden fra 1990-tallet og 
fram til i dag? 

Selv om de aller fleste barn og unge i Norge vokser opp i en familie, 
har betydningen av å bo sammen i en familie forandret seg. Ungdom 
på 1990-tallet vokste opp med skilsmisserater som var høyere enn det 
ungdomsgenerasjonene både før dem og etter dem opplevde (Mamelund 
et al., 1997; Zahl-Olsen, 2018). Blant dem som var unge på 2010-tallet, 
var mer enn halvparten født av samboende foreldre (Perelli-Harris et al., 
2012), og i 2020 bor mer enn 1300 norske barn med to foreldre av samme 
kjønn (Bufdir, 2021). Det store flertallet av dagens ungdomsgenerasjon 
har opplevd fedre som har tatt pappapermisjon (SSB, 2019), og de har 
vært mesteparten av dagen i barnehage, i kontrast til de som var unge 
tidlig på 1990-tallet (SSB, 20210). Samlet sett beskriver dette endringer og 
økt variasjon i oppvekstrammene, fenomener som skjøt fart på 1970-tal- 
let, og som ga ytterligere heterogenitet til hva det vil si å ha en familie 

eller «gjøre» familieliv (Morgan, 1996) i perioden fra 1990-tallet og fram 
til i dag. 

Også NOVAs ungdomsundersøkelser fra de siste tre tiårene har påvist 
endringer i familielivet. Fra 1992 og framover kan vi ane at det har skjedd 
noe med ungdommers forhold til sine foreldre. Tabell 3 tyder på en 
økning i hvor mye tid de bruker sammen med foreldrene. Ungdommene 
er blitt mer hjemmekjære. Mens halvparten hadde vært alene hjemme, 
eller sammen med mor, far eller søsken hele kvelden minst to ganger 
siste uke på begynnelsen av 1990-tallet, gjaldt det samme nesten tre av 
fire på slutten av 2010-tallet. Vi ser også at norske tenåringer langt sjeld- 
nere enn tidligere stikker seg unna og er hjemmefra en hel natt uten at 
foreldrene vet hvor de er, eller hvem de er sammen med. På begynnelsen 
av de tre tiårene hadde 25 prosent vært borte en hel natt uten at forel- 
drene visste det. I undersøkelsene på slutten av 2010-tallet var andelen 
sunket til 14 prosent. 


Tabell 3. Indikatorer på relasjoner mellom ungdom og foreldre. Prosent 


1992 2002 2010 2018-2020 


Vært hjemme alene, eller sammen med mor, 51 54 63 73 
far eller søsken hele kvelden (minst to ganger 

siste uke) 

Gjort noe sammen med mor eller far (minst to 45 34 61 (*) 
ganger siste uke) 

Veert borte en hel natt uten at foreldrene 25 24 20 14 


visste det (andel siste ar) 


Note: Tallene fra perioden 1992-2010 er basert pa data fra Ung i Norge. Tallene i den hayre kolonnen er 
basert pa Ungdata gjennomført i nesten alle norske kommuner i 2018-2020. (*) Data basert pa Ungdata- 
undersøkelser gjennomført i et utvalg av norske kommuner. Tallene er basert på svar fra ungdom i alderen 
13-18 år (8. trinn til Vg2). 


Disse endringene i ungdommers handlingsmønstre forteller ikke alt om 
hvordan forholdet mellom generasjonene har endret seg. På den ene siden 
kan vi fortolke økningen i hjemmetid som et uttrykk for at den nye tekno- 
logien gjør det mulig å oppleve mye jevnaldersamvær, underholdning og 
identitetsutforskning gjennom digitale medier. Mange av de digitale akti- 
vitetene ungdom bruker tid på hjemme, er ikke familieaktiviteter. Det er 
noe de holder på med alene eller sammen med venner. Men at ungdom- 
mene oftere gjør noe sammen med foreldrene og forteller dem hvor de er, 

peker kanskje tydeligere mot en ny kvalitet i relasjonen. Gjennom flere 
undersøkelser på 2010-tallet har Ungdata vist at så mange som 85 prosent 
av norske tenåringer er fornøyd med foreldrene sine (Bakken, 2020). De 
aller fleste er svært fornøyd, og nesten alle opplever at foreldrene har god 
oversikt over fritiden deres. Foreldrene vet stort sett hvor ungdommene 
er og hva de driver med, og kjenner de fleste av vennene deres. 


Endringer i regelbrudd og erfaringer 
med rusmidler 


I likhet med det å markere avstand til foreldrene, har også norm- 
brudd i ungdomstiden blitt forstått som en viktig del av det å vokse 
opp og utforske selvstendighet. For eksempel regnes det å prøve ut 
alkohol i tenårene før man er gammel nok, i mange ungdomsmil- 
joer som normalatferd - og som et ledd i å teste ut voksne roller. 
Kunnskap om normbrudd blant ungdom har vi både gjennom den 
statistikken som politiet fører, og gjennom selvrapportering i ung- 
domsundersøkelsene. Fra tidligere vet vi at de færreste ungdommer er 
involvert i alvorlig kriminalitet, men at relativt mange er involvert i 
mildere norm- eller lovbrudd. Spørsmålet er om ungdom i dag sjeld- 
nere deltar i handlinger på kanten av det aksepterte, fordi en hel digi- 
tal verden av underholdning, opplevelser og utfordringer kan nås fra 
ungdomsrommet. 


En mer «veltilpasset» ungdomsgenerasjon? 

Ser vi de tre siste tiårene under ett, er utviklingen tydelig i ungdoms- 
undersøkelsene: Langt færre enn før oppgir at de bryter lover og regler. I 
1992 rapporterte for eksempel 49 prosent av norske tenåringer at de hadde 
skulket skolen i løpet av det siste året (Tabell 4). På slutten av 2010-tallet 
svarer 31 prosent det samme. Andelen som har drevet med hærverk, vært 
med på innbrudd eller sneket seg inn på bussen eller andre steder man 
skal betale for seg, har også gått betydelig ned. Røyking er nærmest blitt 
helt ut, og det å drikke seg beruset på alkohol har gått kraftig ned, særlig 
i de yngre aldersgruppene (Pape et al., 2018). 

Tabell 4. Problematferd og rusmiddelbruk. Prosent siste år 


Problematferd 1992 2002 2010 2018-2020 
Skulket skolen 49 49 39 31 
Gjort hærverk 12 15 9 9 
Lurt deg fra å betale kino, buss etc. 38 35 31 28 
Trusler om vold - 16 - 13 
Slått uten å få synlige merker - 24 - 16 
Fått sår eller skade på grunn av vold uten - 12 - 8 
at det var behov for legebehandling 
Problematferd 1992 2002 2010 2014-2016 
Vært i kontakt med politiet pga. noe 9 1 7 6 
ulovlig du har gjort 
Brutt deg inn for å stjele noe 5 4 2 1 
Vært i slåsskamp hvor du har brukt 3 4 2 1 
våpen (for eksempel kniv) 
Rusmiddelbruk 1992 2002 2010 2018-2020 
Røyker daglig 17 16 5 2 

ar vært beruset 43 51 37 29 

ar brukt cannabis 4 10 5 8 


Note: Tallene fra perioden 1992-2010 er basert på data fra Ung i Norge. Tallene i den høyre kolonnen er basert 
på Ungdata gjennomført i nesten alle norske kommuner over en treårsperiode i siste halvdel av 2010-tallet. 


Tallene er basert på svar fra ungdom i alderen 13-18 år (8. trinn til Vg2). 


De store sveipene skjuler en del variasjon. Ser vi nærmere på tallene i 
Tabell 4, har ikke utviklingen foregått lineært. På 1990-tallet økte bruken 
av alkohol og andre rusmidler markant, og det var en mindre økning i 
selvrapportert ungdomskriminalitet (se også Pape & Falck, 2003). Politi- 
ets kriminalstatistikk viser tilsvarende mønstre som selvrapporterings- 
studiene, med økt registrert ungdomskriminalitet på 1990-tallet (Falck, 
2003) og en kraftig nedgang på 2000- og 2010-tallet (SSB, 2021b). 
Toppunktet i kriminalitetskurvene finner vi i første del av 2000-tallet. 
I løpet av 2002 ble syv prosent av samtlige 18- og 19-åringer registrert for 
lovbrudd. I 2019 er tallet nær halvert, til fire prosent (SSB, 2021b). 

Skiftet i retning av lavere rusmiddelbruk og færre normbrudd skjedde 
altså først og fremst etter årtusenskiftet — fra det vi tidligere omtalte som 
fase to, der de fleste fikk mobiltelefon, og der ungdomsrommene etter 
hvert ble fylt med teknologi som kunne knyttes opp mot internett. Sam- 
tidig har ungdomsundersøkelser og statistikk fra politiet vist at det i løpet 

av perioden 2015-20 har skjedd en utflating, og etter hvert en økning, i 
flere av disse kurvene. Gjennom Ungdata ser vi at andelen som var invol- 
vert i regelbrudd, har økt noe fra rundt 2015. Det samme gjelder bruken 
av cannabis, særlig for de eldre aldersgruppene (Bakken, 2020). Tallene 
tyder på at det igjen har foregått et trendskifte fra omtrent midten av 
2010-tallet, et trendskifte som først og fremst gjelder guttene og ikke jen- 
tene (Bakken, 2018). 

Beskrivelsene så langt gir grunn til å spørre om de teknologiske 
endringene har vært en direkte foranledning for at ungdommer til- 
bringer mer tid hjemme enn tidligere, noe som igjen kan være med på å 
forebygge at de ruser seg eller bryter lover og regler i det offentlige rom. 
Argumentet er både enkelt og intuitivt: Tilgangen til internett og digi- 
tale tjenester har gjort at ungdom fra årtusenskiftet og framover kan 
ha utstrakt kontakt med andre ungdommer direkte fra gutte- og jente- 
rommet, noe som ikke lot seg gjøre i offline-perioden på 1990-tallet. 
I løpet av de siste tretti årene har det vi kan kalle for «alenefritid», over- 
tatt mye av det uformelle samværet med andre ungdommer - enten det 
handlet om å spille fotball på løkka, henge rundt den lokale snackbaren 
eller ha bestevennen sin på besøk. Ungdommer er ikke nødvendigvis 
mindre sammen med hverandre enn før, men de er sosiale på andre 


måter. 


Nye muligheter for rusmiddelbruk og kriminalitet? 


For generasjonene som vokser opp i dag, utgjør det digitale rommet 
en betydelig og naturlig del av hverdagen, og det griper inn i de fleste 
aspekter av livet. Det har blitt en integrert del av det sosialiserings- og 
identitetsprosjektet ungdomstiden er. Skillet mellom det digitale og det 
fysiske er i mange henseender opphevet. Relasjoner og gjøremål som fin- 
nes fysisk, utspiller seg også i de digitale rommene, samtidig som det som 
skjer digitalt, inspirerer livet utenfor - og vice versa. For ungdom i dag 
smelter det digitale og det fysiske sammen, og dermed vil det digitale livet 
for de fleste ikke representere noe «annet». Det går ikke nødvendigvis på 
bekostning av å opprettholde vennskap, få nye venner, drive med organi- 
serte aktiviteter eller bryte grenser i fritiden. Samtidig kan vi ikke se bort 

fra at digitale medier har muliggjort at unge både begår og blir utsatt for 
grenseoverskridelser og kriminelle handlinger på digitale flater, og at en 
del normbrudd flyttes til andre kanaler (Frøyland et al., 2021). 

Kan nedgangen i erfaringer med rusmidler og de tradisjonelle norm- 
bruddene etter årtusenskiftet likevel forklares med at anledningene i 
mindre grad byr seg, fordi mer av fritiden foregår i digitale rom som inn- 
byr til litt andre sosiale aktiviteter? En hel verden av opplevelser og utfor- 
dringer kan nås fra ungdomsrommet, og omfanget av underholdning 
kan virke uendelig. Har ungdom i dag også mindre behov for å oppsøke 
opplevelser på kanten av det aksepterte? 

Så langt finnes det få studier som har sett på koblingen mellom ung- 
dommers digitale fritidsmønstre og deltakelse i normbrudd over tid. Et 
unntak er Frøyland og kollegaer, som har sett på mulige forklaringer 
til økningen i vold blant ungdom i siste halvdel av 2010-tallet (Frøyland 
et al., 2020). Basert på data fra Oslo fant de at en økning i slåssing fra 
2015 til 2018 hang sammen med en økning i hvor mange som var ute 
sammen med venner på fritiden, men også med hasjbruk samt hvor mye 
tid ungdommene brukte på mobilen. 

Betydningen av mobilbruk er særlig interessant. Frøyland et al. (2020) 
tolker dette som et resultat av utviklingen i smarttelefon- og 4G-tekno- 
logi de siste årene. Mot slutten av 2010-tallet var det ikke lenger slik at 
ungdom måtte være hjemme for å være pålogget og holde seg oppdatert 
på sosiale medier. I likhet med gatehjørnet er det digitale rommet også 
et sted der ungdom kan være utenfor de voksnes kontroll, og som byr på 
en del andre muligheter for «risky encounters» (Livingstone, 2011). Det 
er heller ikke nødvendigvis noe klart skille mellom de to. I tråd med en 
slik tolkning har også andre studier pekt på hvordan sosiale medier flet- 
tes inn i ungdoms fysiske erfaringer med vold, bruk og salg av ulovlige 
rusmidler, forherligelse av kriminelle gjenger og lignende (Sandberg & 
Ugelvik, 2017; Sætre et al., 2018). 


Digital teknologi og ungdomsliv i kontekst 


Den teknologiske utviklingen og de endringene denne har skapt i hver- 
dagslivet, er uten tvil en viktig del av historien om norsk ungdom de siste 


48 


OFFLINE, ONLINE. DIGITALE UNGDOMSLIV GJENNOM TRE TIÅR 


tre tiårene. Vi vil likevel argumentere mot å tenke for enkelt på sammen- 
hengen mellom teknologi og endringer i ungdoms fritidsmønster, familie- 
liv og forekomst av norm- og regelbrudd (jf. Buckingham & Willett, 2013). 
Slike endringer kan ikke forstås uten at man samtidig setter dem inn i en 
større kontekst av samfunnsmessige og kulturelle forandringer som også 
påvirker ungdoms hverdagsliv. 

På ungdomsforskningsfeltet har det de siste tiårene pågått flere mer 
overordnede debatter om hvordan ungdomstiden gradvis har endret seg i 
takt med samfunnsutviklingen. En av disse handler om timingen og leng- 
den av overgangen til voksenlivet (Arnett, 2000, 2007; Cöté, 2014; Twenge 
& Park, 2019). En annen debatt er orientert mot endringer i familielivet, 
i graden av oppfølging, likeverd, nærhet og intimitet mellom foreldre og 
ungdom (se f.eks. Stefansen & Aarseth, 2011; Vasbø & Hegna, 2021; Øia & 
Vestel, 2014). Som en slags teoretisk overbygning preger også - som nevnt 
innledningsvis - mer allmenne teorier om individualisering de fleste for- 
tolkninger av ungdomsliv og tilhørende endringer (se f.eks. Illeris et al., 
2009). Med utgangspunkt i disse debattene spør vi: Er det så enkelt at 
teknologiske endringer alene har gitt ny form til ungdommers aktiviteter 
og samvær med jevnaldrende? Eller er det slik at den større konteksten 
rundt de unge er endret på en måte som gjør at vår forståelse av ung- 
domstiden bør justeres? 


Å vokse opp langsommere 


Ett perspektiv som har blitt foreslått av flere forskere de siste årene, er 
at dagens ungdom vokser opp langsommere enn før, og at ungdoms- 
tiden har forskjøvet seg. Jeffrey Arnett (2000) har lansert begrepet 
emerging adulthood, som beskriver hvordan unge i dag bruker lengre 
tid på veien inn i en ansvarlig voksenrolle. Mens de fleste tidligere 
etablerte seg ganske raskt i jobb, med partner og barn etter tenårene, 
kan perioden fra slutten av tenårene og utover i tjueårene nå forstås 
som en egen livsfase preget av utforskning på mange områder og uten 
klare forventninger til ansvar. 

Den amerikanske psykologen Jean Twenge (2017) har med utgangs- 
punkt i amerikanske tenåringsdata også konkludert med at det nå tar 

lengre tid før ungdommer deltar i handlinger forbundet med voksenhet: 
De er sjeldnere enn før utenfor huset på egen hånd, og har i større grad 
med seg foreldrene sine når de handler klær og gjør andre ting. Færre 
er på date, og debutalderen for både sex og rusmiddelbruk har gått opp. 
Færre enn før tar lappen i tenårene, og ungdommene har fått mer fritid — 
som et resultat av at de jobber mindre og at de gjør mindre lekser. Færre 
tenåringer tjener altså egne penger, men det er også blitt færre som får 
penger hjemme gjennom husarbeid. Flere får derimot penger ved å spørre 
foreldrene sine når de trenger det, noe som ifølge Twenge gjør ungdom- 
mer mindre selvstendige. 

Poenget til Twenge er at tempoet i overgangene kan variere fra én 
generasjon til den neste. Det å prøve ut «voksne» aktiviteter anses som 
markører på utviklingstempo, og ungdommer har behov for avstand 
fra foreldrene for å kunne delta i slike aktiviteter. At de unge er tet- 
tere på foreldrene enn før, samtidig som færre deltar i aktiviteter som 
forbindes med voksenhet, tolkes som et uttrykk for at de vokser opp 
langsommere. Argumentet er at en langsom overgangsstrategi oppstår 
i situasjoner som gir mulighet for å utsette tilfredsstillelse av umiddel- 
bare behov, mens det å utsettes for økonomisk harde og uforutsigbare 
omgivelser i oppveksten tvinger ungdom til å bli raskere voksne. Det 
at ungdom begynner senere med «voksne» handlinger, er derfor for- 
bundet med særlig gunstige oppvekstsvilkår økonomisk og sosialt, der 
liten sykdomsrisiko, lengre forventet levealder, trygg økonomi og små 
barnekull gir foreldrene mer tid og ressurser til å investere i hvert barn. 
Det antas også at senere overganger henger sammen med forlenget 
skolegang. Fordi det forventes at ungdommer og unge voksne skal være 
i opplæring lengre, forlenges unges utviklingsperiode og avhengigheten 
av foreldrene. 

Slik kan vi foreslå Twenges (2017) teori som et alternativ til forklarin- 
gen om at unges manglende mønster av tidlig seksualdebut, festing og 
drikking kunne forklares av at den nye teknologien holdt dem hjemme. 
At norske ungdomsfamilier har opplevd en dobling i kjøpekraft (SSB, 
2021a) på de tre tiårene som denne boka tar for seg, underbygger at 
Twenges perspektiv også kan være en del av den overordnete historien 
i Norge. 

Twenge og kollegaer (2019) tar et utviklingspsykologisk utgangs- 
punkt. Ungdomstiden forstås som en særlig sårbar fase, der den 
enkelte i samspill med omgivelsene skal mestre en rekke overganger 
på best mulig måte. I tillegg til fysisk modning handler det om å prøve 
ut voksne roller og markere uavhengighet. I fortellingen deres forstås 
digitale rom i liten grad som potensial - eller som en mulig arena for 
utprøving og kollektive opprør. Derimot utelukker de ikke at den nye 
digitale virkeligheten bidrar med endring i form av nye typer risiko i 
ungdommers individuelle overganger (Twenge, 2017; Twenge & Park, 
2019). Bekymringen handler da både om det som har vært kalt risky 
encounters, og om fraværet av ansikt-til-ansikt-interaksjon generelt. 
Twenge og kollegaer (2019) viser for eksempel til studier som konklude- 
rer med at fysisk samhandling beskytter mot ensomhet, og spekulerer i 
om økningen i digitale aktiviteter har bidratt til den økningen i depres- 
sive symptomer som er blitt dokumentert blant ungdom i flere land de 
siste tiårene. 

Det er dessuten liten tvil om at digitale medier, i tillegg til å fylle en 
rekke andre funksjoner, også muliggjør at barn og unge begår og utsettes 
for krenkelser og kriminelle handlinger. Slik sett må vårt blikk på utforsk- 
ning av voksenhet og grenseoverskridende handlinger i ungdomstiden 
også inkludere den digitale arenaen. Selv om teknologien ikke kan forstås 
som direkte årsak, spiller den en rolle gjennom strukturer, verdisett og 
reguleringer (og eventuelt fravær av slike) som er innbakt i de teknolo- 
giske løsningene (Frøyland et al., 2021; Salter, 2017). Ved at disse legger til 
rette for bestemte interaksjonsformer eller appellerer til spesifikke bru- 
kergrupper, kan de åpne for digital mobbing eller seksuelle overgrep. 


Ny nærhet mellom foreldre og ungdom 

At ungdom på mange måter er blitt mer veltilpasset enn tidligere ung- 
domsgenerasjoner og er tettere på foreldrene sine, rokker ved forståelsen 
av ungdomstiden som en fase for utprøving og løsrivelse. Twenges løs- 
ning er å beholde idéen om behov for avstand og løsrivelse på individ- 
nivå, men samtidig argumentere for at denne typen utprøving inntreffer 
senere i livsløpet enn tidligere. 

En alternativ fortolkning er at det er våre forventninger til ung- 
domstiden som bør endres. Ifølge Øia og Vestel (2014) fikk beskrivelsen 
av ungdom som en opprørsk problemkategori særlig gjennomslag i en 
bestemt historisk epoke fra 1960-tallet og noen tiår framover. I takt med 
at samfunnet har utviklet seg, må imidlertid også bildet av ungdom som 
opprørsk og i konflikt med foreldrene vike til fordel for en mer «positiv» 
ungdomsforståelse og en dialogisk relasjon mellom ungdom og voksne 
(Øia & Vestel, 2014). 

Særlig fra 1990-tallet og framover har samfunnsteoretikere beskrevet 
endringer i hva det vil si å være forelder, endringer som kan ha bidratt 
til ny nærhet i relasjonen mellom de unge og foreldrene deres. Demokra- 
tiseringen av familien og nye former for intimitet mellom generasjonene 
ble beskrevet av Giddens (1992). Giddens hevdet at mens familier tidligere 
ble holdt sammen av institusjonelle rammer (for eksempel ekteskapet og 
normer mot skilsmisse), ble etter hvert familieliv og relasjoner mellom 
ungdom og deres foreldre i økende grad begrunnet gjennom emosjonelle 
bånd, nærhet, gjensidighet og individuell tilknytning. Han kalte dette pure 
relationships, og påpekte at denne typen relasjoner krevde en annen type 
likeverdig kommunikasjon mellom barn og foreldre enn slik det hadde 
vært tidligere. Ungdommers autonomi fikk større betydning, mens foreld- 
renes autoritet mistet kraft og måtte stadig reforhandles (Giddens, 1992). 

Framveksten av det intensiverte foreldreskapet på 2000-tallet - som 
blant annet kjennetegnes av emosjonell nærhet (Stefansen & Aarseth, 
2011), tettere oppfølging og engasjement i barnas fritidsaktiviteter 
(Stefansen et al., 2017) — beskrives ofte som speilet av større åpenhet og 
tillit fra de unges side. For dagens ungdommer er gjensidig åpenhet selve 
definisjonen pa en nær, og dermed trygg, relasjon til foreldrene - enten 
foreldrene bor sammen med dem eller har varierende grad av samvær 
(Vasbø & Hegna, 2021). På samme tid er relasjonen til foreldrene i økende 
grad blitt basert på gjensidig respekt og individualiserte, felles interes- 
ser. Vasbø og Hegna (2021) beskriver hvordan ungdom legger foreldrenes 
interesser og ulike styrker og svakheter til grunn for felles aktiviteter og 
den støtte de søker fra dem. 

Åpenhet og nærhet mellom generasjonene kan redusere de unges 
behov for å skjule for foreldrene hvor de er, og hva de gjør. Dermed er 

det ikke nødvendigvis bare den digitale teknologien som har bidratt til 
at de er hjemme og tettere på foreldrene. Utviklingen er muliggjort av et 
nytt, demokratisert og mer tillitsbasert forhold mellom ungdommer og 
deres foreldre, som henger sammen med at også foreldregenerasjonen er 
endret. Også i den forbindelse kan den nye teknologien spille en rolle. For 
en del ungdommer og foreldre er det digitale rommet en arena for å dyrke 
felles interesser og for å oppnå emosjonell nærhet. Digitale rom gir utvil- 
somt et potensial for fellesskap, informasjonsutveksling og opplevelser på 
tvers av generasjoner. 

I den grad relasjonen mellom ungdom og foreldre i dag preges av 
«vennskapet» som ideal, kan dette bidra til at konflikter og motsetninger 
hjemme blir mindre legitimt. Britiske studier av ungdommers forhold til 
sine foreldre på 1990-tallet (Brannen et al., 1994) viste at britiske foreldre 
var opptatt av å ha en nær og likeverdig relasjon til sine barn, der åpenhet 
og betroelser bidro til denne nærheten. Den samme studien viste deri- 
mot at ungdommene selv så på foreldrenes invitasjoner til nærhet med 
en stor dose skepsis, og gjennomskuet dette som en strategi for skjult 
kontroll (Brannen et al., 1994; Solomon et al., 2002). Her er det et poeng 
at teknologien også gir foreldrene noen nye muligheter til å følge med 
på og kontrollere hva barna driver med, både på sosiale medier og via 
mobiltelefonen. 

Utover relasjonen innad i familiene gir digitale rom uten tvil også et 
potensial for utvikling av sub- og motkulturer blant grupper av ung- 
dom som går på tvers av verdier i voksensamfunnet. Dette illustreres 
av studier som viser at sosiale medier flettes inn i ungdommers erfa- 
ringer med rusmidler, vold og kriminelle gjenger, referert til tidligere 
(Sandberg & Ugelvik, 2017; Sætre et al., 2018). I tillegg kommer de 
digitale mediene som arena for kollektiv motstand til syne i fortel- 
linger om hvordan unge utgjør en del av ekstreme politiske miljøer 
(både på høyresiden og i radikal islam) på internett (Pedersen et al., 
2018; Vestel, 2016). Selv om vi vet en del også om disse sidene ved 
teknologiens rolle i ungdomstiden, er de vanskeligere å følge ved hjelp 
av spørreskjemadata over tid. Siden det digitale landskapet stadig er i 
endring, står vi i fare for å miste av syne motstand og normbrudd som 


tar nye digitale former. 

Nye former for selvstendighet 

Hva kjennetegner egentlig overgangene til voksenlivet i dag, hvis det i 
mindre grad kan beskrives som å løsrive seg og å markere avstand til 
foreldrene? Er det andre typer selvstendiggjøringsprosjekter som kreves? 
Flere har argumentert for at skolegang og utdanning i dag former de unges 
overganger på en mer altoppslukende måte enn tidligere (f.eks. Illeris 
et al., 2009). Det å lykkes med utdanning krever evne til planlegging og 
målrettethet. Selvstendighet i skolearbeidet tillegges stadig større vekt 
(Smette & Hegna, denne boka, se også NOU 2015:8; Smette et al., 2017). 
Samtidig skal de unge følge sine individuelle interesser og ta selvstendige 
utdannings- og yrkesvalg, riktignok innenfor ganske snevre rammer 
(Hegna & Smette, 2016; Illeris et al., 2009). 

Selvstendigheten som forventes i skolearbeidet, er imidlertid av en 
litt annen type enn den tradisjonelle utviklingspsykologiens forstå- 
else av løsrivelse eller atskillelse fra foreldrene. Skolens forventning til 
selvstendighet ligner mer på evnen til selvstyring (Beyers et al., 2003; 
Smette et al., 2017; Smette & Hegna i denne boka). Oppmerksomheten 
rettes dermed mer mot det man skal oppnå, enn mot det man skal 
løsrive seg fra. 

Basert på denne innsikten trekker ungdomsforskerne Smette, Stefansen 
og Strandbu (2017) opp et interessant skille mellom to ulike typer for- 
ventning om selvstendighet som rettes mot dagens ungdom. Den lille 
selvstendigheten handler om å kunne organisere livet sitt — strukturere, 
planlegge og gjennomføre det man setter seg fore. Basert på intervjuer 
med ungdom og foreldre viser Smette og kollegaer at foreldrene ofte er 
til stor hjelp og støtte i denne prosessen. De hjelper til med daglige gjø- 
remål og med tips og råd som er nyttige for å strukturere hverdagen. Det 
at ungdom forstår at de selv har et ansvar, tolkes som kjernen i den lille 
selvstendigheten. Samtidig er poenget at det å bli selvstendig på denne 
måten ofte innebærer mye støtte og hjelp fra foreldrene. 

Den klassiske forståelsen av selvstendighet — som løsrivelse fra forel- 
drene - ligner kanskje mer på det som de kaller den store selvstendighe- 
ten. Her handler det om å utvikle sin egen identitet - finne ut hvem man 
er og hva man vil, og å finne sin egen stemme relativt til andres menin- 
ger. Også i denne sammenheng er et viktig poeng i argumentasjonen til 

Smette og kollegaer at dagens foreldre ser ut til å ha en sentral rolle. Å 
lykkes med å finne ut hvem man er og hvor man vil, handler for dagens 
unge ikke nødvendigvis om å ta avstand fra foreldrene. Det betyr ikke at 
de jevnaldrende nødvendigvis har en mindre sentral rolle i utprøvingen 
av hvem man er og vil være, men også når ungdom skal håndtere sam- 
spillet med de jevnaldrende, er foreldrene viktige støttespillere. 

Verken for den lille eller den store selvstendigheten er det altså noen 
nødvendig motsetning i det å være tett bundet til foreldrene (Smette et 
al., 2017). I lys av en slik argumentasjon betyr det å vokse opp noe ganske 
annet enn å ta avstand fra foreldrene, skape seg et frirom og bryte nor- 
mer. Det handler snarere om å mestre samfunnets krav. Finne sin egen 
handlekraft for å innfri daglige oppgaver, men også om å finne styrke til 
å forhandle om og skape seg en egen vei. I denne konteksten fungerer 
løsrivelsesmetaforen dårlig. 

Livingstones (2011) vektlegging av teknologiens potensial for identitets- 
utforskning er særlig relevant i denne sammenhengen. Digitale rom 
utgjør, på linje med andre arenaer i ungdoms liv, et rom for utforskning 
av hvem man er og hvor man skal i livet. Her er samspillet med de jevn- 
aldrende uten tvil sentralt - på godt og vondt. Samtidig er bruken av ulike 
digitale rom, normer for kommunikasjon og det å kunne strukturere 
sin egen tidsbruk på nett noe som dagens ungdom skal lære å ta ansvar 
for på veien til voksenlivet. Studier tyder på at norske foreldre gir barna 
sine spillerom til å utforske det digitale rommet på egen hånd, samtidig 
som de viser engasjement og er opptatt av å snakke med dem om bruk 
av digital teknologi (Smahel et al., 2020). Det digitale rommet kan også 
være en arena for å utvikle selvstendighet gjennom å prøve og feile. Ikke 
nødvendigvis på tvers av foreldrenes ønsker, men med foreldrene som 
medspillere. 


Avslutning 


I dette kapittelet har vi diskutert hvordan ny teknologi på godt og vondt 
hører hjemme i ungdoms hverdag, i deres sosiale relasjoner til venner og 
foreldre, og i deres livsprosjekter fram mot økt selvstendighet. Å være 
ung i dag er på mange måter annerledes enn det var for ti, tjue og tretti 

år siden. De digitale endringene er kanskje de aller tydeligste. Men for- 
andringene rommer også familielivet - gjennom økonomi, boligstør- 
relse, urbanisering og nye familieformer og foreldrepraksiser. Og ikke 
minst handler endringene om utdanningssystemets rolle i de unges liv. 
Spørsmålet er både hvilke avtrykk slike endringer gir i ungdoms liv, og 
hvordan disse bør fortolkes. 

Løsrivelsesmetaforen tar utgangspunkt i et utviklingspsykologisk per- 
spektiv, der det å markere avstand til foreldre samt prøve ut «voksne» 
aktiviteter forstås som overgangsmarkører. Vil en hverdag der det digitale 
livet tar stadig mer av de unges tid, gi mindre rom og behov for den typen 
aktiviteter som tidligere var med å definere ungdomstiden? Hva gjør det 
i så fall med generasjonene som vokser opp - mister de viktig lærdom pa 
veien til voksenlivet? Eller er det slik at denne typen overgangsmarkører 
inntreffer senere i livsløpet, på andre måter og på andre arenaer? 

En annen tolkning, som også peker på større samfunnsendringer, er 
at ungdomstiden i mindre grad enn tidligere defineres gjennom avstand 
til foreldrene — og at dette også omfatter de unges digitale liv. Derfor er 
behovet for normbrudd og opprør mindre. Det å bli selvstendig i dag 
handler om helt andre utviklingsoppgaver som skal løses. Hvis det å bli 
voksen i økende grad dreier seg om å kunne strukturere daglige opp- 
gaver og å finne sin egen vei — ikke i motsetning til, men i samspill med 
foreldrene — er den nye teknologiske virkeligheten en del av det som skal 
mestres og utforskes. Samtidig vet vi at barn og unges digitale aktiviteter 
i mange familier også er en arena for konflikt og forhandlinger. Barn og 
unge som gruppe har ikke nødvendigvis samme syn på risiko eller ver- 
dien av aktivitetene i det digitale rommet som de voksne. Ungdommer 
og voksne er derfor kanskje heller ikke enige om hvordan denne arenaen 
skal «mestres». Dermed kan det digitale rommet også forstås som en ny 
arena for gamle brytninger mellom generasjonene. 

Har så de teknologiske endringene alene ført til så grunnleggende 
endringer at vi må tenke nytt om hva ungdomstiden er? Vi gir ikke noe 
endelig empirisk svar i dette kapittelet, men vil likevel - med utgangs- 
punkt i diskusjonen ovenfor — foreslå at svaret er nei. Teknologien får 
først mening i ungdoms liv i samspill med andre og større samfunns- 
endringer. Selv om alle aldersgrupper opplever at stadig mer av livet 

utspiller seg digitalt, vil grunnleggende trekk ved ungdomsfasen og 
ungdom som gruppe i samfunnet fortsatt bestå. I løpet av tre tiår har 
teknologien blitt en stadig mer integrert del av de unges hverdagsliv. 
Påvirkningen skjer i dialog med ungdommene som tar i bruk tekno- 
logien, og må forstås sammen med relasjoner, aktiviteter og erfaringer 
generelt, og i lys av større sosiale og kulturelle endringer i samfunnet 
(Buckingham & Willett, 2013). 

Likevel, dette utelater ikke at teknologien kan spille en rolle i å struk- 
turere og legge føringer for risiko og muligheter i ungdomstiden og for 
hvordan overganger utspiller seg i praksis. Et viktig spørsmål som vi i 
liten grad har diskutert her, er de kommersielle aktørenes rolle og ansvar 
(f.eks. Salter, 2017). I dag overlater vi i stor grad til kommersielle aktører å 
legge de strukturelle rammene på en viktig arena i barn og unges liv. Tek- 
nologien og dens utforming er ikke nøytral, men reflekterer noen spesi- 
fikke verdier og interesser som på linje med andre strukturer i samfunnet 


er med på å forme livet vårt. 


Litteratur 


Arnett, J. J. (2000). Emerging adulthood. A theory of development from the late 
teens through the twenties. American Psychologist, 55(5), 469-480. https://doi. 
org/10.1037/0003-066X.55.5.469 

Arnett, J. J. (2007). Emerging adulthood: What is it, and what is it good for? 

Child development perspectives, 1(2), 68-73. https://doi.org/10.1111/j.1750- 
8606.2007.00016.X 

Bakken, A. (2018). Ung i Oslo 2018 (NOVA Rapport 6/18). NOVA. https://hdl.handle. 
net/20.500.12199/5133 

Bakken, A. (2019). Ungdata. Nasjonale resultater 2019 (NOVA Rapport 9/19). NOVA. 
https://hdl.handle.net/20.500.12199/2252 

Bakken, A. (2020). Ungdata. Nasjonale resultater 2020 (NOVA Rapport 16/20). 
NOVA. https://hdl.handle.net/20.500.12199/6415 

Brannen, J., Dodd, K. & Oakley, A. (1994). Young people, health and family life. 
McGraw-Hill Education 

Buckingham, D. & Willett, R. (Red.) (2013). Digital generations: Children, young 
people, and the new media. Routledge. 

Bufdir (2021). Familie, foreldreskap og barn. https://bufdir.no/Statistikk og analyse/ 
Ihbtiq/Barn oppvekst og familie/ 


57 


KAPITTEL 2 


Cohen, C. J. & Kahne, J. (2011). Participatory politics. New media and youth political 
action. Youth and Participatory Politics Research Network. 

Cöté, J. E. (2014). The dangerous myth of emerging adulthood: An evidence-based 
critique of a flawed developmental theory. Applied Developmental Science, 18(4), 
177-188. https://doi.org/10.1080/10888691.2014.954451 

DiMaggio, P. & Hargittai, E. (2001). From the «digital divide» to «digital inequality»: 
Studying Internet use as penetration increases. Woodrow Wilson School of Public 
and International Affairs, Center for Arts and Cultural Policy Studies. 

Drotner, K. (2000). Difference and diversity: Trends in young Danes' media uses. Media, 
Culture & Society, 22(2), 149-166. https://doi.org/10.1177/016344300022002002 

Drotner, K. (2020). Children’s digital content creation: Towards a processual 
understanding of media production among Danish children. Journal of Children 
and Media, 14(2), 221-236. https://doi.org/10.1080/17482798.2019.1701056 

Erikson, E. H. (1968). Identity: Youth and crisis. Norton. 

Erstad, O. & Sefton-Green, J. (Red.) (2013). Identity, community, and learning lives in 
the digital age. Cambridge University Press. 

Falck, S. (2003). Ungdomskriminalitet i Norge pa 1990-tallet. Tidsskrift for 
ungdomsforskning, 3(1), 79-88. 

Frønes, I. (1994). De likeverdige. Om sosialisering og de jevnaldrendes betydning. 
Universitetsforlaget. 

Frønes, I. (1998). Digital barndom. I I. Frønes & M. Haldar (Red.), Digital barndom. 
Adnotam Gyldendal 

Frøyland, L. R., Bakken, A. & von Soest, T. (2020). Physical fighting and leisure 
activities among Norwegian adolescents — investigating co-occurring changes 
from 2015 to 2018. Journal of Youth and Adolescence, 49(2), 2298-2310. https://doi. 
org/10.1007/s10964-020-01252-8 

Froyland, L. R., Hansen, M., Sletten, M. A., Torgersen, L. & von Soest, T. (2010). 
Uskyldig moro? Pengespill og dataspill blant norske ungdommer (NOVA Rapport 
18/10). NOVA. 

Frøyland, L. R., Solstad, G. M., Andersen, P. L., Tveito, S. B., Folstad, S. H. & 
Skilbrei, M.-L. (2021). Seksuelle overgrep mot barn og unge via digitale medier. 

En kunnskapsoppsummering (NOVA Rapport 3/21). NOVA. https://hdl.handle. 
net/11250/2755418 

Fuchs, C. (2012). Social media, riots, and revolutions. Capital & Class, 36(3), 383-391. 
https://doi.org/10.1177/0309816812453613 

Giddens, A. (1992). The transformation of intimacy: Sexuality, love and eroticism in 
modern societies. Polity Press. 

Gilje, Ø. & Silseth, K. (2017). Mobiltelefonens lange vei fra fritid til skole. I O. Erstad 
& I. Smette (Red.), Ungdomsskole og ungdomsliv. Læring i skole, hjem og fritid 
(s. 55-73). Cappelen Damm Akademisk. 


58 


OFFLINE, ONLINE. DIGITALE UNGDOMSLIV GJENNOM TRE TIÅR 


Gudmundsson, G. (2000). Youth research at crossroads: Sociological and 
interdisciplinary youth research in the Nordic countries. Journal of Youth Studies, 
3(2), 127-145. https://doi.org/10.1080/713684370 

Heggen, K. (2004). Risiko og forhandlinger. Ungdomssosiologiske emner. Abstrakt 
forlag. 

Hegna, K. & Smette, I. (2016). Parental influence in educational decisions: Young 
people's perspectives. British Journal of Sociology of Education, 1-14. https://doi. 
org/10.1080/01425692.2016.1245130 

Holloway, S. L. & Valentine, G. (2003). Cyberkids: Children in the information age. 
Routledge Falmer. 

Illeris, K., Katznelson, N., Nielsen, J. C., Simonsen, B. & Sørensen, N. U. (2009). 
Ungdomsliv: Mellem individualisering og standardisering. Samfundslitteratur. 

Jenkins, H. (2006). Convergence culture. New York University Press. 

Jones, L. M., Mitchell, K. J. & Finkelhor, D. (2013). Online harassment in context: 
Trends from three youth internet safety surveys (2000, 2005, 2010). Psychology of 
Violence, 3(1), 53-69. https://doi.org/10.1037/a0030309 

Ling, R. & Vaage, O. (2000). Internett og mobiltelefon — ikke lenger bare for de fa. 
Samfunnsspeilet(6), 29-37. 

Livingstone, S. (2011). Internet, children and youth. I M. Consalvo & C. Ess 
(Red.), The handbook of Internet studies (s. 348-368). Blackwell Publishing 
Ltd. 

Mamelund, S. E., Brunborg, H. & Noack, T. (1997). Skilsmisser i Norge 1886-1995 for 
kalenderår og ekteskapskohorter. SSB. 

Marcia, J. E. (1966). Development and validation of ego identity status. Journal of 
Personal Social Psychology, (3), 551-558. 

Mead, G. H. (1934). Mind, self and society. University of Chicago Press. 

Mead, M. (1969). The generation gap. Science, 165(3876), 135—135. 

Morgan, D. (1996). Family connections: An introduction to family studies. Polity Press. 
Nadim, M. & Fladmoe, A. (2021). Silencing women? Gender and online harassment. 
Social Science Computer Review, 39(2), 245-258. https://doi.org/10.1177/089443 

9319865518 

NIF. (2018). Nøkkeltall. Rapport 2017. Norges idrettsforbund. 

Pape, H. & Falck, S. (2003). Ungdomskriminalitet. Et fenomen i endring? Tidsskrift 
for ungdomsforskning, 3(2), 99-111. 

Pape, H., Rossow, I. & Brunborg, G. S. (2018). Adolescents drink less: How, who and 
why? A review of the recent research literature. Drug and Alcohol Review, 37(S1), 
98-114. 

Pedersen, W., Vestel, V. & Bakken, A. (2018). At risk for radicalization and jihadism? 
A population-based study of Norwegian adolescents. Cooperation and Conflict, 
53(1), 61-83. https://doi.org/10.1177/0010836717716721 


59 


KAPITTEL 2 


Perelli-Harris, B., Kreyenfeld, M., Sigle-Rushton, W., Keizer, R., Lappegård, T., 
Jasilioniene, A., Berghammer, C. & Di Giulio, P. (2012). Changes in union status 
during the transition to parenthood in eleven European countries, 1970s to early 
2000s. Population Studies, 66(2), 167-182. https://doi.org/10.1080/00324728.2012. 
673004 

Salter, M. (2017). Crime, justice and social media. New directions in critical 
criminology. Routledge. 

Sandberg, S. & Ugelvik, T. (2017). Why do offenders tape their crimes? Crime and 
punishment in the age of the selfie. British Journal of Criminology, 57(5), 1023- 
1040. https://doi.org/10.1093/bjc/azwo56 

Seippel, Ø., Strandbu, Å. & Sletten, M. A. (2011). Ungdom og trening. Endring 
over tid og sosiale skillelinjer (NOVA Rapport 3/11). NOVA. https://hdl.handle. 
net/20.500.12199/5029 

Silseth, K., Wiig, C. & Erstad, O. (2017). Elevers hverdagserfaringer og kunnskaper 
som ressurser for læring. I O. Erstad & I. Smette (Red.), Ungdomsskole og 
ungdomsliv. Læring i skole, hjem og fritid (s. 37-54). Cappelen Damm Akademisk. 

Smahel, D., Machackova, H., Mascheroni, G., Dedkova, L., Staksrud, E., Olafsson, 
K., Livingstone, S. & Hasebrink, U. (2020). EU Kids Online 2020: Survey results 
from 19 countries. EU Kids Online. 

Smette, I., Stefansen, K. & Strandbu, Å. (2017). Den lille og den store 
selvstendigheten - ungdoms fortellinger om å lære selvstendighet. I O. Erstad & 
I. Smette (Red.), Ungdomsskole og ungdomsliv: Læring i skole, hjem og fritid 
(s. 136-150). Cappelen Damm Akademisk. 

Solomon, Y., Warin, J., Lewis, C. & Langford, W. (2002). Intimate talk between 
parents and their teenage children: Democratic openness or covert control? 
Sociology, 36(4), 965-983. https://doi.org/10.1177/003803850203600409 

SSB. (2019). Fedrekvoten fortsetter 4 fenge. https://www.ssb.no/befolkning/artikler- 
og-publikasjoner/fedrekvoten-forsetter-a-fenge 

SSB. (2021a). 06944: Inntekt for husholdninger, etter husholdningstype [Datasett]. 
https://www.ssb.no/statbank/table/06944/ 

SSB. (2021b). 09410: Siktelser mot personer, etter lovbruddsgruppe, type lovbrudd og 
alder [Datasett]. https://www.ssb.no/statbank/table/09410/ 

SSB. (20210). Fakta om barnehager. https://www.ssb.no/utdanning/faktaside/ 
barnehager 

Steene-Johannessen, J., Anderssen, S. A., Bratteteig, M., Dalhaug, E. M., Andersen, 
I. D., Andersen, O. K., Kolle, E., Ekelund, U. & Dalene, K. E. (2019). Nasjonalt 
overvåkingssystem for fysisk aktivitet og fysisk form. Kartlegging av fysisk 
aktivitet, sedat tid og fysisk form blant barn og unge 2018 (ungKan3). Norges 
idrettshøgskole. 


60 


OFFLINE, ONLINE. DIGITALE UNGDOMSLIV GJENNOM TRE TIÅR 


Stefansen, K. & Aarseth, H. (2011). Enriching intimacy: The role of the emotional in 
the ‘resourcing’ of middle-class children. British Journal of Sociology of Education, 
32(3), 389—405. https://doi.org/10.1080/01425692.2011.559340 

Sætre, M., Hofseth, C. & Kjenn, B. L. (2018). Trender i kriminalitet 2018-2021. Stab 
for virksomhetsstyring, Oslo politidistrikt. 

Twenge, J. M. (2017). iGen: Why today’s super-connected kids are growing up less 
rebellious, more tolerant, less happy - and completely unprepared for adulthood. 
Atria Books. 

Twenge, J. M. & Park, H. (2019). The decline in adult activities among U.S. 
adolescents, 1976-2016. Child Development, 90(2), 638-654. https://doi. 
org/10.1111/cdev.12930 

Vaage, O. F. (1996). Norsk mediebarometer 1996. SSB. 

Vaage, O. F. (2014). Norsk mediebarometer 2013. SSB. 

Vasbø, K. & Hegna, K. (2021). Feeling close, disclosing feelings — practices of intimacy 
in youth-parent relations across three generations. Upublisert manus. 

Vestel, V. (2016). I gråsonen. Ungdom og politisk ekstremisme i det nye Norge. 
Universitetsforlaget. 

Vygotsky, L. S. (1934). Thought and language. MIT Press. 

Wold, B., Torsheim, T., Samdal, O. & Hetland, J. (2005). Sosial ulikhet og trender i 
subjektiv helse og livsstil blant norsk ungdom i perioden 1985-2001. Tidsskrift for 
ungdomsforskning, 5(1), 111-124. 

Zahl-Olsen, R. (2018). Går annethvert ekteskap i oppløsning? Fokus på familien, 
46(1), 53-73- 

Øfsti, M. (2019). Den norske videobutikken: 1979-2017. Nordlit, 41(mars), 87-107. 

Øia, T. & Vestel, V. (2014). Generasjonskløfta som forsvant. Et ungdomsbilde i 
endring. Tidsskrift for ungdomsforskning, 14(1), 99-133. 


61 


KAPITTEL 3 


Fire typer ungdomsliv: Ressurser, 
relasjoner og stedets betydning 


Ingunn Marie Eriksen 
NOVA, OsloMet - storbyuniversitetet 


Kari Stefansen 
NOVA, OsloMet - storbyuniversitetet 


Guro Ødegård 
NOVA, OsloMet - storbyuniversitetet 


KG 


Abstract: This chapter investigates how young peoples “projects of the self” — their 
self-presentations and orientations towards the future — are shaped by economic, cul- 
tural and relational capital, as well as place. What does growing up in families with 
different access to important resources entail, and what does place mean for young 
peoples experiences of themselves and their future opportunities? Based on an ongo- 
ing qualitative longitudinal study of 81 youths from four widely different communi- 
ties, we describe a typology with four projects of the self: the assured optimist, the 
local thriving youth, the youth on a narrow path and the loosely anchored youth. 
These projects are closely linked to the youths’ family resources, and to a large extent 
they map onto traditional social class divisions. However, although the way that 
resources are linked to different projects of the self has the potential of shaping classed 
trajectories, they are not determined by class. Our analysis adds nuances to the general 
finding in youth research that lack of economic and cultural capital is associated with 
more limited future possibilities. We find that emotional and relational resources in 
the family also play a vital role in shaping young peoples projects of the self - which 
sometimes cross traditional class divisions. Moreover, we find that when young peo- 
ple's projects of the self align with resources in the local environment and in the family, 
this greatly enhances their well-being and surety of the future. Youths who experience 
a rift between their projects of the self and the resources around them experience a 
shakier foundation from which to carve out their life projects. 


Keywords: youths, projects of the self, future orientations, social class, resources, 
family resources, place 

Introduksjon 


Forskere har beskrevet Norge som et land der likhet og likestilling er helt 
sentrale verdier (Gullestad, 2001 [1984]). Den norske velferdsstaten speiler 
dette. Den hviler på en politisk ambisjon om at alle skal ha like mulighe- 
ter til å leve et godt liv. En viktig oppgave for myndighetene er derfor å 
sørge for sosial utjevning, blant annet gjennom et godt utviklet velferds- 
system (Esping-Andersen, 1990; Lister, 2009; Siim & Stoltz, 2013). Retten 
til gratis skolegang er ett av flere verktøy som skal virke sosialt utjevnende 
(Imsen et al., 2017). 

Allikevel er det veldokumentert at sosial klasse, ofte forstått som fami- 
liens økonomiske ressurser og utdanningsnivå, har stor innvirkning på 
barn og unges liv. Det gjelder blant annet for deltakelse i fritidsaktivite- 
ter (Andersen & Bakken, 2018), oppnådde skolekarakterer (Andersen & 
Hansen, 2011) og sannsynligheten for å ta høyere utdanning (Statistisk 
sentralbyrå, 2017). På samme tid kan generaliserte forskningsfunn bidra til 
å tilsløre noe av den variasjonen som finnes innenfor ulike sosiale grupper, 
blant annet ved at man ikke tar høyde for andre typer ressurser og geo- 
grafisk variasjon. I dette kapitlet undersøker vi hvordan unge beskriver seg 
selv og forstår det livet de lever i dag, og hvordan disse beskrivelsene og den 
framtida de ser for seg, henger sammen og formes av oppvekstbetingelsene 
de erfarer. Vi spør: Hvilken betydning har det å vokse opp i familier med 
ulik tilgang til viktige ressurser, og hvilken rolle spiller lokalsamfunns- 
konteksten for unges opplevelse av seg selv og sine egne muligheter? 

Som diskutert i flere av bokens kapitler (Sletten et al., 2021; Madsen 
& von Soest, 2021), er medienes framstilling av unges livsprosjekter 
ofte problemfokuserte. To grupper det knyttes bekymring til, er de alt- 
for pliktoppfyllende og flinke middelsklassejentene og de depriverte og 
underpresterende arbeiderklasseguttene, grupper som ofte blir fram- 
stilt nokså stereotypisk. I dette kapitlet tegner vi et bredere bilde - med 
utgangspunkt i 81 kvalitative intervjuer med 12-13 år gamle ungdommer. 
Disse ungdommene kommer fra fire ulike lokalsamfunn - fra bynære 
overklassemiljøer til rurale arbeiderklassemiljøer. De vokser opp i svært 
ulike familier hva gjelder økonomiske, kulturelle og relasjonelle res- 
surser. Denne variasjonen gir et godt utgangspunkt for å tegne et opp- 
datert og empirisk forankret bilde av hvordan ungdom fra ulike sosiale 

sjikt håndterer samfunnets krav og forventninger. Vår analyse kan også 
bidra til å klargjøre hvordan familierelaterte og kontekstuelle ressurser 
sammen gir rammer for unges forståelse av seg selv og hva de ønsker seg 
for framtida. 


Selvprosjekter og ressurser 


Framtidsorienteringer har lenge vært et sentralt tema i ungdoms- 
forskningen (Nilsen, 1999; Woodman, 2011). Forskere har framhevet at de 
unges framtidsorienteringer alltid vil være koblet sammen med deres kon- 
krete verden her og nå (Cuervo & Wyn, 2014, s. 905). Samtidig kan vi for- 
stå fortellingene de unge forteller om seg selv og framtida, som formende 
i seg selv. Dette henger sammen med at ungdomstida er en dynamisk pro- 
sess som innebærer forandring og vekst (Thomson, 2011). I analysen vår 
tenker vi på slike fortellinger som uttrykk for «selvprosjekter». Selvpro- 
sjekter omfatter både ungdommenes framstillinger av seg selv her og nå 
og deres framtidsorienteringer — hva slags liv de ser for seg at de vil leve 
som voksne. Et selvprosjekt representerer ikke den ene, sanne versjonen 
av hvem den unge er og skal bli, men er snarere en normativ og ofte opti- 
mistisk framstilling (Jamieson, 1999). Vi kan forstå det som at selvpro- 
sjekter speiler normer og muligheter i det sosiale miljøet ungdommene 
kommer fra, som er sterkt betinget av kjønn og de ressursene de har til- 
gang til (White & Wyn, 1998) — både i familien og i lokalsamfunnet. Den 
sosiale konteksten er med andre ord en helt sentral premissleverandør 
for selvprosjekter (Thomson, 2011; Walkerdine et al., 2001). Ambisjonen 
i kapitlet er å beskrive nærmere hvordan dette kommer til uttrykk i en 
norsk sammenheng og blant helt unge ungdommer: Hvilke selvprosjekter 
ser vi ser konturene av blant dagens 12-13-aringer, og hvordan er de koblet 
til familieressurser og lokalmiljøet de vokser opp i? 

Flere norske studier har vist at hvor familier er plassert i klassestruktu- 
ren, påvirker foreldreskapet, dvs. hva foreldre anser som viktig og riktig 
i relasjon til barna, og hvordan de «gjør» omsorg og oppdragelse (f.eks. 
Eriksen, 2020; Eriksen & Stefansen, 2021; Stefansen & Skogen, 2010; 
Aarseth, 2015, 2017). Slike klassede praksiser påvirker barns forståelse 
av seg selv og deres orientering mot verden og ulike livsspor (se f.eks. 

Lareau, 2003). Foreldreskap kan slik sett forstås som klassearbeid («class 
work») (Morgan, 1996) eller klassepraksiser («class actions») (Reay, 1998). 
For å få grep om betydningen av familieressurser for unges selvprosjekter 
tar vi utgangspunkt i Bourdieus forståelse av sosial klasse (f.eks. Bourdieu, 
1987). Bourdieu ser for seg klassestrukturen som et sosialt rom der indivi- 
der kan plasseres etter hva slags og hvor mye «kapital» de besitter. To for- 
mer for kapital er særlig sentrale: økonomisk kapital i form av penger og 
materielle verdier, og kulturell kapital i form av høyere utdanning, kjenn- 
skap til kulturelle koder og verdsettinger samt bestemte måter å tenke, 
uttrykke og oppføre seg på (Bourdieu, 2013). Bourdieus teori om hvordan 
slike klassede subjektiviteter overføres mellom generasjoner, inkluderer 
ikke konseptualiseringer av det emosjonelle arbeidet i familien, av støtten 
og omsorgen foreldre gir til barna - til tross for at dette er helt sentralt 
i reproduksjon av sosial klasse (Farstad & Stefansen, 2015; Reay, 2004; 
Stefansen & Aarseth, 2011). Å inkludere slike «relasjonelle ressurser» kan 
bidra til en utvidelse og nyansering av hva som har betydning for unges 
selvprosjekter, og særlig hvordan tilgang på ressurser kan gå på tvers av 
formelle klasseskiller (Gillies, 2006; Reay, 2000, 2004). Vår analyse ser 
også utover den nærmeste familien, og inkluderer den utvidede familien, 
ikke minst besteforeldre (Vogt, 2020). I tillegg belyser vi oppvekststedet 
som en viktig kontekst og mulig ressurs for unges selvprosjekter. Analy- 
sen knytter slik sett an til forskning på betydningen av stedet for unges 
hverdagsliv, identitet og opplevelse av muligheter (se f.eks. Ødegård et al., 
2014). Norsk forskning har blant annet vist at stedet man vokser opp på, 
har betydning for opplevelsen av fattigdom. Barn fra lavinntektsfamilier 
som bor i nabolag der de fleste har mye, opplever fattigdommen sterkere 
enn de som bor i nabolag der mange har lite (Brattbakk & Wessel, 2017; 
Pettersen & Sletten, 2018). En slik «relativ deprivasjon» understreker 
betydningen av å trekke inn lokalsamfunnskonteksten i studier av klasse- 
relaterte fenomener (Pollock et al., 2018). 


Data og metode 


Intervjuene vi analyserer, er hentet fra det longitudinelle forsknings- 
prosjektet Ungdom i endring, der 81 ungdommer (40 jenter, 41 gutter) 
deltar. Vi intervjuet dem første gang i 2018, da de var 12-13 år og gikk i 

åttende klasse. Halvparten av ungdommene ble også intervjuet under den 
første koronanedstengningen, da de gikk i niende klasse (Eriksen & Davan, 
2020), og de fleste ble intervjuet da de gikk på slutten av tiende klasse i 2021. 
Oppfølgingsintervjuer planlegges annethvert år, fram til ungdommene fyl- 
ler nitten år. Foreldrene deres intervjues også (Eriksen & Stefansen, 2021). 
Analysen vi presenterer her, baserer seg på den første intervjurunden.’ 
Ungdom i endring har som overordnet mål å undersøke hvordan sosial 
ulikhet utspiller seg i ungdomstida. Ungdommene er derfor rekruttert 
fra fire svært ulike kommuner og lokalsamfunn i Norge. Kommunene 
er strategisk valgt for å representere ulike grader av sysselsetting og 
sentralitet samt sosioøkonomisk og demografisk sammensetning. Fra 
hvert lokalsamfunn valgte vi ut én ungdomsskole og rekrutterte deret- 
ter ungdommer fra én eller to klasser på det aktuelle trinnet. I Strandby 
går ungdommene på en skole i et veletablert villaområde og har kort 
vei til naturområder på den ene siden og sentrum på den andre. Områ- 
det er preget av økonomisk velstand. Både medianinntekten og utdan- 
ningen ligger godt over det nasjonale nivået. Skolen vi rekrutterte fra i 
Stasjonsby, ligger i et urbant drabantbyområde preget av etnisk og kultu- 
relt mangfold. Medianinntekten er over det nasjonale nivået og utdannin- 
gen over landsgjennomsnittet. Innvandrerandelen i denne kommunen er 
den høyeste i utvalget. Bygdeby-ungdommene går på en skole i utkan- 
ten av en småby omgitt av jordbrukslandskap. I tillegg til gårdsdrift 
har området også innslag av industriarbeidsplasser og servicenæringer. 
Medianinntekten er et godt stykke under det nasjonale nivået og utdan- 
ningen under landsgjennomsnittet. Skolen i Industribygd ligger omgitt av 
flott natur. Mange av innbyggerne i dette rurale tettstedet og de omkring- 
liggende bygdene arbeider i lokal industri, som har gitt stabil sysselset- 
ting siden 1950-tallet. Medianinntekten er under det nasjonale nivået, og 
utdanningen er under landsgjennomsnittet. Denne kommunen har den 
laveste andelen innbyggere med innvandrerbakgrunn i vårt utvalg. 
Ungdommene i utvalget ble klasseplassert ut fra opplysninger om 
foreldrenes yrker, innhentet gjennom et kort spørreskjema. Vi fulgte 


1 De første intervjuene ble foretatt av forfatterne samt Idunn Seland, Ingrid Smette og vitenskapelig 
assistent Eli Melby. Diskusjoner i denne forskningsgruppa var viktige for dette kapittelets analyser. 
2 Alle egennavn er pseudonymer. 

logikken til «Oslo register data class scheme» (Hansen et al., 2009). Dette 
klasseskjemaet er inspirert av Bourdieus klassemodell (Bourdieu, 2013), 
og er strukturert etter to akser: mengde av kapital (fire hovedklasser: 
arbeiderklasse, lavere middelklasse, øvre middelklasse og overklasse) og 
den dominante formen for kapital (økonomisk eller kulturell). I de få til- 
fellene hvor foreldrene til ungdommene ikke hadde samme plassering på 
disse dimensjonene, har vi gjort en kvalitativ vurdering der vi har sett på 
den samlede ressurssituasjonen i familien, og på foreldrenes egen klasse- 
bakgrunn. Vi fant stort overlapp mellom klassesammensetningen i vårt 
utvalg og demografien i de respektive kommunene: De unge vi intervjuet 
fra Strandbyen, vokser hovedsakelig opp i familier fra øvre middelklasse, 
oftere med høy økonomisk enn med høy kulturell kapital. I Stasjonsbyen 
kommer de fleste av ungdommene fra øvre og lavere middelklasse, også 
her oftere med økonomisk kapital som den dominante kapitalformen, 
og vi finner også unge med arbeiderklassebakgrunn fra dette området. I 
vårt materiale er imidlertid de fleste av de unge med arbeiderklassebak- 
grunn bosatt i de to rurale lokalsamfunnene Bygdeby og Industribygd, 
men også her er det noen unge med bakgrunn fra lavere middelklasse. 
Sistnevnte gruppe er blandet hva angår dominant kapitalform. 

Vi intervjuet ungdommene i skoletida. Intervjuet handlet om barn- 
dommen, hverdagslivet som ungdom akkurat nå og tanker og planer de 
hadde om framtida. For å få ungdommene til å fortelle om hverdagslivet 
sitt brukte vi livsformsintervju-metoden (Haavind, 2001). Den er utformet 
for å generere data om både konkrete sosiale praksiser og de sosiale proses- 
sene som motiverer dem, gjennom detaljerte beskrivelser av en enkelt dag. 
Livsformsintervjuet i dette prosjektet startet med at ungdommen beskrev 
morgenen sin, og deretter hva som skjedde gjennom resten av dagen, inklu- 
dert skoletid, fritidsaktiviteter, lekser, mediebruk og samvær med venner 
og familie. Underveis fulgte intervjuerne opp med spørsmål om hvordan 
ungdommene opplevde dagens hendelser, samt følelser og relasjoner til 
andre mennesker. Intervjuene ble tatt opp og deretter transkribert. 

Analysen er inspirert av foreliggende forskning om klasse- og ungdoms- 
subjektiviteter. Denne forskningen har identifisert to sentrale dimensjo- 
ner i hvordan livet og framtida oppleves. Den første dimensjonen handler 
om graden av sikkerhet og sammenheng versus usikkerhet og brudd 

(Maxwell & Aggleton, 2014). I analysen inkluderer denne dimensjonen 
både hvordan ungdommene framstiller seg selv her og nå, og hvilke fram- 
tidshåp og -planer de har - om noen. Ungdommenes selvsikkerhet og ro 
i måten å fortelle om seg selv på er også en del av analysen. Den andre 
dimensjonen handler om tilhørighet, som i vår analyse viser til hvordan 
ungdommene snakker om stedet de kommer fra, og hvor de ser for seg 
at de skal leve som voksne. Her ser vi et spenn fra dyp lokal forankring 
til kosmopolitiske vyer, som vitner om ulike ideer om og muligheter for 
mobilitet. Som Cuzzocrea (2018) har påpekt, representerer ideer om mobi- 
litet en tydelig klassemarkør i overgangen fra ungdomstid til voksenliv. Vi 
ser på om ideer om framtida representerer en sammenheng med ungdom- 
menes liv nå, eller om det utgjør et brudd med et vanskelig utgangspunkt. 
I en viss forstand er alle selvprosjekter unike. Samtidig er det mulig å 
snakke om typer av selvprosjekter, måter å snakke om seg selv og fram- 
tida på som ligner hverandre. Fire distinkte typer, eller profiler, gikk 
igjen i vårt materiale når vi leste intervjuene ut fra de to nevnte dimen- 
sjonene. Analysen under tar form av en «beskrivende typologi» (Elman, 
2009), hvor hensikten er å få fram hva som konstituerer de ulike selv- 
prosjekt-profilene når det gjelder graden av sikkerhet og sammenheng, 
og typen av tilhørighet og mobilitet. Analysen viser også hvilke familie- 
ressurser og lokalsamfunnskontekster de ulike profilene er forankret i. 


Trygghet, sikkerhet, optimisme 


Den lokalt Den selvsikre 
forankrede optimist 


Lokal forankring, 
ikke høye 
karrieremål 


Mobilitet, høye 
ambisjoner 


Den 
Den sårbare talentfulle 
og rotløse som 
satser alt 


Usikkerhet, brudd, risiko 


Figur 1. Idealtypiske ungdomsprofiler 

Den selvsikre optimist: På vei mot en 
suksessrik framtid 


Noen av selvprosjektene var preget av stor grad av selvsikkerhet og opti- 
misme. Disse ungdommene hadde en optimistisk og positiv holdning 
som gjaldt både framtida og deres umiddelbare tilværelse her og nå. Det 
er ikke nødvendigvis samsvar mellom hvordan en framstiller seg og hvor- 
dan en faktisk opplever egen virkelighet, og det er ikke uvanlig å pynte 
litt på sannheten om seg selv i møte med andre (Jamieson, 1999). I beste 
fall får vi gjennom forskning tilgang til mulige, men ikke alltid realis- 
tiske selvprosjekter. Men noe av det disse 12—13-åringene hadde til felles på 
intervjutidspunktet, var en selvsikkerhet i intervjusituasjonen og en lett- 
het i måten de framstilte seg selv, sitt hverdagsliv og sin framtid på, som 
de så for seg som lovende og trygg. Trine, for eksempel, utstrålte høy grad 
av selvtillit da vi intervjuet henne. Hun snurret rundt på en kontorstol i en 
liten piruett mens hun snakket med lys og glad stemme om hvor lykkelig 
hun var for å gå på ungdomsskolen. Hun elsket alle fagene og lærerne, 
fortalte om en rekke nære venninner og et godt forhold til familien. 

Disse ungdommene fortalte at de fikk gode karakterer på ungdoms- 
skolen, i den grad de hadde fått karakterer ennå. Verdien av å gjøre det 
bra på skolen ble framstilt som noe selvsagt — og ofte ganske enkelt. Leni, 
for eksempel, kommenterte det faktum at hun alltid så ut til å få gode 
karakterer med følgende utsagn: «Jeg føler bare at det funker, liksom.» 
Disse ungdommene hadde også til felles at de så for seg høyere utdan- 
ning, eller at de skulle ha yrker som krevde høyere utdanning eller som på 
andre måter hadde høy status. Noen var svært konkrete i hva de ønsket 
seg, som Leni, som ville bli forsker. Hun fikk svært gode karakterer, og 
var opptatt av å arbeide hardt for å komme inn på riktig studium og nå 
målet sitt. De fleste holdt imidlertid framtida mer åpen, slik som Victoria, 
som hadde tenkt på å bli jurist, men som også lurte på om hun skulle bli 
noe kreativt, kanskje komiker eller skuespiller. 

De selvsikre optimistene var orienterte mot det urbane, til og med glo- 
bale, heller enn det rurale. De kom fra alle de fire stedene, men det var 
flest som kom fra Strandby, det velstående og bynære lokalsamfunnet. 
De som allerede bodde relativt urbant, hadde ikke klare tanker om hvor 

de kom til å bo, annet enn at flere kunne se for seg å bli boende der de 
allerede bodde, eller reise og kanskje bo og jobbe utenlands. Men de i 
denne profilen som bodde i de to rurale lokalsamfunnene - Bygdeby eller 
Industribygd -, så for seg å flytte når de ble voksne. Gaim, for eksempel, 
var fast bestemt på at han ikke skulle fortsette å bo i Industribygd: «Nei, 
det klarer jeg ikke. ... Det er så liten by. Et lite tettsted. Jeg har lyst til å bo 
i en større by. ... Kanskje flytte til USA når jeg blir eldre og.» 

Hvilke ressurser kjennetegnet disse ungdommenes liv? Når det gjaldt 
økonomiske ressurser, vokste de opp i familier med god — og oftest svært 
god - økonomi. Dette gjaldt særlig de som vokste opp i Strandby. Det 
ble tydelig når de snakket om boligstandard, fritidsaktiviteter, uten- 
landsferier og feiringer, som Victoria - som bodde i et stort hus i et svært 
velstående nabolag. Hennes siste bursdag ble feiret hjemme med 40-50 
gjester, og hun fortalte om familiens landsted i utlandet og ellers kostbare 
utenlandsferier. Ikke alle i denne profilen var like velstående, særlig ikke 
de som kom fra distriktskommunene. Foreldrene til Gaim, for eksempel, 
kom til Norge fra et ikke-vestlig land før Gaim ble født, og begge hadde 
arbeiderklasseyrker. Av materielle ressurser hadde familien imidlertid en 
tilsvarende standard som de andre ungdommene han vokste opp sammen 
med i Industribygd: Enebolig, han og broren hadde egne rom, familien 
hadde bil og dro på feriereiser til utlandet. Samtidig var det andre i denne 
profilen som hadde en atskillig større grad av materiell velstand. 

Foreldrene til de fleste i denne profilen tilhørte stort sett øvre middel- 
klasse eller overklassen; de hadde høy utdanning og jobbet i typiske 
eliteyrker som f.eks. jurister eller akademikere. Det vanlige var også at 
begge foreldrene hadde en slik bakgrunn, som Leni, som hadde to for- 
eldre som jobbet som tannleger. Ungdommene beskrev gjennomgående 
at foreldrene var glade for å hjelpe dem med skolearbeidet, og formidlet 
slik at foreldrene var opptatt av kunnskap og utdanning. Victoria fortalte: 
«Pappa syns det er utrolig gøy å hjelpe oss med leksene. Pappa er veldig 
glad i skole og sånne ting, mamma er veldig glad i det hun også, men hun 
vet at pappa liker det så godt.» 

Selv om de selvsikre optimistene hovedsakelig hadde høy grad av øko- 
nomisk og kulturell kapital i familien, var det altså en viss bredde. Det 
som karakteriserte alle i denne profilen, var imidlertid at forholdet deres 

til familien var svært godt; de opplevde foreldrene som generelt støttende 
og omtalte dem som rollemodeller. Ungdommene fortalte også om sikre 
og nære bånd til søsken og venner. Å være sammen som familie framsto 
som en sentral verdi. Typisk spiste familien middag sammen hver dag, 
og en del fortalte at familien gjerne laget måltider sammen, eller at barna 
i familien hadde ansvar for å lage mat innimellom. Ungdommene var 
aktive på fritida med sportslige, kulturelle eller politiske aktiviteter, og 
foreldrene støttet opp om dette og involverte seg gjerne. Faren til Gaim 
var for eksempel svært opptatt av Gaims fotballspilling. Gaim var god, og 
ønsket å satse på fotballen — og faren så alle kampene han spilte. Samlet 
ga ungdommene uttrykk for at de opplevde en generell kjærlig stemning 
i familien. 

Alt i alt delte disse ungdommene det Maxwell og Aggleton (2014) har 
kalt for «selvsikker optimisme» («assured optimism») for framtida. Deres 
evne til å fortelle om seg selv, deres skoleflinkhet, deres deltakelse i fri- 
tidsaktiviteter og deres sosiale kompetanse er ressurser som er nyttige og 
overførbare til andre kontekster, som å etablere og opprettholde gode og 
produktive sosiale relasjoner, og å navigere i komplekse institusjonelle og 
sosiale felt. Disse ungdommene hadde også en trygg plattform av øko- 
nomiske, kulturelle og relasjonelle ressurser i og utenfor familien. Dette 
ga grobunn for å trives samt være i førersetet i eget liv, med ambisiøse og 
selvsikre mål for framtida, ofte rettet mot en type eliteposisjon - som de 
fleste av foreldrene deres hadde. 


Den lokalt forankrede med gjenkjennelig 
framtid: Sikker grunn, opptråkket løype 


Et annet selvprosjekt som skilte seg ut i materialet, var målbåret av 
ungdom som fortalte om seg selv i positive ordelag, enkelt og rett fram 
- men uten de høye ambisjonene som i profilen vi beskrev ovenfor. 
Anne, for eksempel, ga nokså korte svar i intervjuet, men framsto som 
sikker og avslappet. Hun fortalte om en lykkelig barndom og om hvor 
glad hun var i familien og bygda - hvor hun ønsket å fortsette å bo 
også når hun ble voksen. Disse ungdommene hadde gjerne foreldrene 
som rollemodeller og hadde ofte tette bånd til besteforeldrene, og de 

som hadde besteforeldrene i nærheten, traff dem ofte. Mange av ung- 
dommene i denne profilen vokste opp i et av de to bygdeområdene, og 
de fleste var sterkt tilknyttet til hjemstedet. Dette kom fram gjennom 
fortellinger om fellesskap på fritida, som f.eks. deltakelse i organi- 
sert idrett, men også om hvordan de knyttet bånd mellom familien 
og hjemstedet ved å ta i bruk naturen rundt seg. Sigrid fortalte i inter- 
vjuet om de tette båndene hun hadde til bygda. I tre generasjoner 
hadde familien bodd der, og besteforeldrene var nære naboer. Fami- 
lien brukte naturen i området mye, og Sigrid ønsket å følge i farens 
fotspor og ta jegerprøven når hun ble gammel nok. Anne, som bodde i 
samme bygd, fortalte en lignende historie - om kjærligheten til stedet 
og hva det kunne by på av muligheter. 

Disse ungdommene hadde tydelige ambisjoner for framtida, men ikke 
på samme måte som de selvsikre optimistene. De hadde ikke ambisjoner 
om elitekarrierer. De så for seg at de kom til å fortsette i foreldrenes fot- 
spor. Disse fotsporene var langt mer kjønnede enn det som var tilfelle for 
de selvsikre optimistene. De rotfesta guttene så klart for seg at de kom til 
å arbeide i yrker som av både foreldrene og dem selv ble sett på med en 
stor grad av stolthet. For mange av guttene fra Industribygd handlet dette 
om å jobbe i hjørnesteinsbedriften, slik deres fedre, brødre eller onkler 
hadde gjort. I Bygdeby kunne det handle om andre yrker. For eksempel 
Ole, som ønsket å drive familiegården og forestilte seg et liv som lignet 
veldig på foreldrenes. De rotfestede jentene så for seg at de kom til å jobbe 
i pleie- og omsorgssektoren, eller gå inn i andre yrker i bygda de vokste 
opp i, som Anne, som ønsket å bli baker eller ungdomsarbeider i bygda 
(se Eriksen & Andersen, 2021). 

Ungdommenes hverdagslige aktiviteter vitnet også om realistiske ambi- 
sjoner: Ole var svært aktiv i en bondeungdomsorganisasjon, og pleide å 
slappe av med å se på YouTube-videoer om gårdsdrift. En del av disse 
ungdommene var aktive i lokale idrettslag, i noen tilfeller i idretter som 
involverte hele familien, men det var lite snakk om «satsing» i disse unges 
fortellinger. Selv om mange hadde en svært tydelig forestilling om å bli 
boende i lokalsamfunnet i framtida, var det også noen som kombinerte 
dette med en mer transnasjonal orientering. Tekle og Jane hadde begge 
foreldre som kom fra andre land. Begge bodde i Stasjonsby, det relativt 

multikulturelle drabantbyområdet. For dem var det viktig å besøke foreld- 
renes hjemland, og å holde relasjonene med slekta der levende — samtidig 
som de var dypt involvert i sine nettverk i lokalmiljøet. 

Hvilke familieressurser hadde disse lokalt forankrede ungdommene 
med klare og nøkterne framtidsforestillinger? Selv om ungdommene som 
vokste opp på bygda, ofte bodde i store hus og familien hadde flere biler, 
var ikke tilværelsen deres karakterisert av økonomisk overflod i en norsk 
kontekst. I hovedsakelig opplevde de økonomisk sikkerhet og stabilitet, 
selv om noen hadde en mer usikker økonomisk posisjon og dårligere råd, 
i hvert fall i perioder. Noen reiste utenlands i sommerferien, som Tekle, 
mens andre, som Sigrid, som hadde foreldrene med lav inntekt, som regel 
var på hytta i nærheten av hjemstedet. Mengden kulturell kapital vari- 
erte også i stor grad blant disse ungdommene, til forskjell fra de selv- 
sikre optimistene nevnt over. Mange hadde foreldre fra arbeiderklassen, 
både faglærte og ufaglærte, uten høyere utdanning. Noen hadde foreldre 
med mer komplekse klasseposisjoner, som Janes foreldre, som hadde inn- 
vandret til Norge. Begge foreldrene hadde høyere utdanning, men mens 
moren hadde et yrke i Norge som svarte til utdanningen hennes, jobbet 
faren nå i et arbeiderklasseyrke. Med få unntak likte disse ungdommene 
skolen godt, og mente selv at de gjorde det ganske bra både på skolen og 
i livet ellers. 

I disse ungdommenes selvprosjekter ble familiens økonomiske og 
kulturelle kapital presentert som mindre viktig enn for de selvsikre 
optimistene. I stedet var det ungdommenes solide og lokalt forankrede 
ungdomsliv som ble understreket. Dette bar preg av rike relasjonelle res- 
surser — som oftest i tett sammensveisede fellesskap preget av slektskaps- 
bånd. Selv om familiene deres sjelden var velstående, hadde de tilgang til 
hytter og andre materielle ressurser som beriket livet deres, og en rikdom 
i form av relasjonelle ressurser. Når de tegnet opp framtida, så de for seg 
en trygg og tydelig sti fram mot en konkret, tilgjengelig og velkjent til- 
værelse, lik sine foreldres. Selvrealisering for disse ungdommene så ut til 
å være koblet til å sikre en posisjon på hjemstedet, framfor å forfølge en 
ambisiøs karrierevei, som ofte må realiseres på større steder. Slik sett er 
det en nær sammenheng mellom de ressursene de hadde tilgjengelig nå, 
og ressursene som var nødvendige for å oppnå det de så for seg. 

Den talentfulle som satser alt: På en smal sti 
mot et ambisiøst mål 


En tredje tydelig profil vi fant blant ungdommene, var de som var svært 
målrettet og som jobbet fokusert mot et ambisiøst, men tydelig definert og 
avgrenset mål. De framstilte seg i intervjuene på en selvsikker måte. Det 
mest karakteristiske var hvor fokusert de var på framtidig måloppnåelse. 
Disse tydelige målene var oftest relatert til yrkeskarriere og prestasjoner 
i utdanning eller idrett. Det å ha et tydelig mål så ut til å være en sen- 
tral motivasjon for å legge ned såpass store investeringer som disse ung- 
dommene gjorde i lekser eller trening - oppgaver som andre ungdommer 
kunne se på som byrder eller plikter. Jill, for eksempel, hadde svært høye 
ambisjoner både når det gjaldt dans og skolekarakterer. Typisk fortalte Jill 
at hun ble lettet da hun kom på ungdomsskolen og lærerne stilte høyere 
krav til henne. Daniel, som trente hardt hver dag med mål om å bli ski- 
løper på toppnivå, erkjente at selv om han til tider hadde følt seg presset av 
faren til å trene hardere og oftere enn han egentlig hadde lyst til, så måtte 
han trene mye for å nå sitt - og farens - mål for ham. Jon, som også hadde 
som mål å få toppkarakterer på skolen og å bli profesjonell idrettsutøver, 
var ikke fullt så klar på hva han ville bli som voksen - om det skulle være 
profesjonell tennisspiller, som han ønsket nå, eller om dette kunne endre 
seg. Men han trente hver dag for å bli en bedre idrettsutøver. 

For disse ungdommene framsto selve arbeidet med å nå målet deres 
som en form for sikkerhet: Det flittige og harde arbeidet i seg selv sann- 
synliggjorde at de kunne nå målet. Som de fleste framstilte det, kom de 
til å nå målet sitt så lenge de fulgte planen. Det var sjelden de fortalte 
om bekymring for å ikke nå målet, men noen unntak fantes. Selv om 
Jon framsto som svært selvsikker i intervjuet og omtalte seg selv som 
«en atlet», snakket han eksplisitt om engstelsen for å ikke å nå målet sitt. 
Andre ganger var bekymringen for å mislykkes tydeligere i ungdomme- 
nes selvprestasjoner når de fortalte om andres engstelse for dem, som når 
Jill beskrev hvordan både broren og moren var urolige for at hun jobbet 
for hardt, stresset for mye og hadde søvnproblemer. 

Disse ambisiøse ungdommene kom stort sett fra familier i øvre og 
nedre middelklasse, med økonomisk kapital som den dominerende 
kapitalformen. Familiene støttet med selvfølge ungdommenes ambisjoner 

økonomisk i den grad det var nødvendig. For noen av de mer kostnads- 
krevende idrettene kunne det være en god del. Den «dype involveringen» 
foreldrene praktiserte når det gjaldt idrett, stemmer godt overens med stu- 
dien til Stefansen, Smette og Strandbu (2018) blant foreldre til ungdoms- 
skoleelever. De fant at det særlig var fedre fra den økonomiske fraksjonen 
av øvre middelklasse som engasjerte seg på denne altomfattende måten. 
Også moralsk og emosjonell støtte fra familien var viktig for ungdom- 
mene. Jill opplevde at den emosjonelle støtten hun fikk fra familien, var 
essensiell både for danseambisjonene og for de akademiske målene - men 
hun beskrev også den viktige rollen familien hadde i å moderere stress- 
nivået hennes. Daniels foreldre brukte svært mye tid og penger på ski, 
og hele familien deltok i den samme idretten. Han trente med faren, som 
også var hovedtrener i klubben. Faren overvåkte treningen hans gjennom 
puls og tempo målt via et dataprogram. På spørsmål om hva Daniel syntes 
om farens engasjement, svarte han: «Det er jo mest noe du må gjøre, det 
er ikke noe jeg synes er kjempegøy. [...] Det er mest morsomt for pappa 
da, å følge med og sånt.» Hele familien var med på Daniels plan om å bli 
skiløper på toppnivå, og alle familieferier ble lagt opp som treningsferier. 

I denne profilen var det en overvekt av gutter, spesielt blant de som 
ønsket å satse på idrett (se også Eriksen, 2021). Ungdom innenfor denne 
profilen kom fra alle de fire stedene, og det var ikke noen overvekt av 
ungdom fra noe bestemt sted. Tilknytningen til lokalmiljøet for disse 
ungdommene så ut til å variere. For Daniel fra Stasjonsbyen var bosted 
nærmest likegyldig for hans måloppnåelse. Han følte seg veldig forskjel- 
lig fra guttene i klassen sin, særlig fordi ingen av dem holdt på med det 
han gjorde. Det var heller ingen av dem som investerte like mye som ham 
i idrett eller andre ambisiøse prosjekter. De nærmeste vennene hadde 
han funnet gjennom idretten, spredt rundt i hele landet. Jon, som kom 
fra Strandbyen, bodde i et nabolag der det var flere som hadde ambisi- 
øse framtidsvisjoner, og han kjente mange som i likhet med ham satset 
på tennis. Hans prosjekt var mindre ensomt enn Daniels, og han kunne 
kjenne seg igjen i og dele erfaringer med flere av sine jevnaldrende. I for- 
tellingene til Jon og Daniel ser vi hvilken rolle lokalsamfunnets infra- 
struktur spiller for ungdommenes muligheter til å forfølge sine ambisiøse 
prosjekter. I det urbane nabolaget Jon vokste opp i, fantes en veldrevet 

tennisklubb med mange medlemmer, og som drev med talentsatsing. Alt 
var godt tilrettelagt, og ungdommene var i mindre grad avhengig av for- 
eldres driv, innsats og iver for å satse på en individuell idrettskarriere — i 
motsetning til hva vi ser hos Daniel. I rurale områder vil det naturligvis 
være mer krevende å etablere slike ambisiøse klubbmiljøer. 

Alt i alt delte disse ungdommene de høye ambisjonene med de selvsikre 
optimistene vi beskrev tidligere, men framtida deres var imidlertid ikke 
like åpen. Den var i langt høyere grad sporet inn på smale stier med ett, 
eller i høyden to ambisiøse mål. Noen av dem investerte dessuten i pro- 
sjekter som hadde begrenset oversettelsespotensial til andre karriereløp om 
planen skulle feile. Fallhøyden var åpenbart stor, men det var få som dvelte 
ved dette. Kanskje handlet det om at ungdommene bare var 12-13 år og 
fortsatt svært unge, og om at de ikke opplevde å stå alene. Et fellestrekk var 
nemlig at selvprosjektene i stor grad også var familiens prosjekt og famili- 
ens investeringer - primært emosjonelt, men ofte også økonomisk. Dette 
kunne potensielt gjøre det vanskelig å skille mellom egne ambisjoner og 
familiens. Foreldrenes tunge involvering var i noen tilfeller kombinert med 
streng grensesetting, noe som kunne føre til motstand hos ungdommen. 
Daniel fortalte hvordan han var sterkt i opposisjon til farens treningsregime 
da han var yngre, og Jon fortalte om strenge konsekvenser hvis han oppo- 
nerte — for eksempel ved at foreldrene inndro iPad-en hans i én uke. Disse 
tette koblingene mellom barnas prosjekt og foreldrenes støtte, investerin- 
ger og forventninger tydeliggjør hvordan nokså høye, men smale ambisjo- 
ner potensielt kan være risikable, enten de er akademiske eller sportslige (se 
også Eriksen, 2020). Dette var risikabelt fordi ungdommen var avhengig av 
familien for å nå målene, og fordi det å nå målene ble en viktig investering i 
og for hele familien. Å mislykkes kunne innebære en opplevelse av å svikte 
eller skuffe familien sin, og dermed en opplevd fare for at de emosjonelle 
relasjonene kunne bli svekket (jf. Stefansen et al., 2018). 


Den sårbare og rotløse: Svake relasjoner, 
usikker framtid 


Den siste tydelige profilen blant ungdommene var karakterisert av et mer 
usikkert selvprosjekt, med svake eller kompliserte relasjoner til andre og 

til lokalmiljøet. En overvekt av ungdommer i denne profilen kom fra de 
to bygdesamfunnene. Guttenes svar i intervjuene var ofte vage, og nesten 
alltid korte og lukkede. Jentenes svar var mer fortellende, men ofte mot- 
stridende, og kunne - som for Kaja og Stina — variere mellom å framstille 
seg som selvsikre «verdensmestre» til å bli sårbare og nølende. Intervju- 
erne noterte at ungdommene kunne virke «slitne», «triste», «uvillige» 
eller «ukonsentrerte». 

Guttene hadde særlig svake koblinger til lokalmiljøet, både i form 
av institusjoner og sosiale fellesskap. Dette illustreres blant annet i 
deres manglende deltakelse i organiserte fritidsaktiviteter og andre 
faste og forpliktende avtaler i familien eller med venner. Til tross for 
sitt ønske om å slippe videregående skole og bare spille basket, del- 
tok ikke Karsten i noe organisert lag, men spilte sporadisk med en 
kompis på den lokale idrettsplassen, men dette var vanskelig å få til 
så ofte som han ønsket. Han hadde forsøkt å begynne på organisert 
fotball fem ganger, men kom til slutt fram til at han ikke likte det. 
Alle guttene og noen av jentene i denne profilen gamet mye. Karsten, 
som var alene hver ettermiddag, spilte dataspill fra han kom hjem fra 
skolen til han gikk og la seg rundt midnatt, med unntak av når han 
spiste middag. Sosial spilling, samspilling sammen med andre, kan 
være en svært viktig arena å delta på for ungdom (Eriksen & Seland, 
2019). Mangelen på jevnalderfellesskap var imidlertid tydelig også på 
spillarenaen for denne profilen: De spilte sjelden sammen med andre. 
Allikevel var gaming en arena de utviste entusiasme for, og noe som 
også utgjorde et framtidig potensial — iallfall for Petter, som så for seg 
en karriere som youtuber. 

Jentene i denne profilen hadde flere vennskapsrelasjoner enn guttene, 
men disse var ofte konfliktfylte. Stina hadde nylig lagt en stor konflikt 
som involverte nettmobbing og hackede brukere bak seg, noe som skapte 
store konflikter blant venninnene. Emma fortalte om hvordan hun selv 
bidro til utstenging og latterliggjøring av medelever. Ikke minst fortalte 
jentene om jevnaldermiljøer de opplevde som krevende, med utestenging, 
mobbing og konflikter, men spesielt med tanke på merkeklær- og 
kroppspress. Kaja sa at hun hatet kroppen sin, og uttalte at «jeg bare føler 
meg så feit og stygg. Jeg føler meg ubrukelig, liksom». 

Framtida ble oftest framstilt som nokså usikker. Det kunne være i form 
av manglende tanker og planer, at planene begrenset seg til å ønske seg 
vekk eller til noe helt annet enn hvordan de hadde det nå, eller at det de 
så for seg, framsto som nokså uoppnåelige eller risikable framtidspro- 
sjekter. Brudd framfor kontinuitet preget disse fortellingene. Adam, for 
eksempel, ønsket å bli elektriker, men ville langt bort - til ei bygd langt 
unna hans egen. Petter, som fortalte at han tidligere hadde mobbet andre, 
og nå selv ble mobbet, ønsket kanskje å bli youtuber. Karsten hadde ingen 
planer for framtida, men syntes det var dumt at han «må gå på videregå- 
ende», og understreket at det faktisk ikke var et ekte valg. Hadde det vært 
opp til ham, ville han bare ha blitt hjemme, sovet og spilt basketball. Flere 
av jentene ønsket a bli filmstjerner eller TV-kjendiser - helst i USA. 

Ingen av disse ungdommene kom fra familier med god økonomi. 
En del hadde likevel tilgang til materielle goder som er nokså vanlige i 
Norge: hytte, utenlandsferier, bil og eget soverom. Adam og Emma var 
de eneste i denne profilen som eksplisitt fortalte at de ikke hadde det de 
trengte økonomisk, ellers var det få tydelig tegn på at de opplevde å ha 
for lite. Foreldrene til de aller fleste ungdommene hadde arbeiderklasse- 
yrker, mens noen mottok ulike former for trygd, noen tok videregående 
utdanning (til arbeiderklasseyrker) og i en av guttenes familier hadde 
far et arbeiderklasseyrke, mens mor hadde et øvre middelklasse-yrke. 
Ungdommene hadde gjennomgående få eller ingen bøker hjemme, og 
gjennom intervjuene kom det lite informasjon som tydet på at foreldrene 
deres hadde skolerelevant utdanning eller kjennskap til høykulturelle 
koder. De færreste likte skolen noe særlig, og kun få av dem fikk hjelp 
hjemmefra med skolearbeidet. Emma likte de praktiske fagene, men 
beskrev seg selv som «en veldig urolig person» som ikke klarte å sitte 
stille. Adam fortalte om en vanskelig overgang til ungdomsskolen. Han 
følte seg ofte kvalm og hadde feber, og var mye hjemme fra skolen den 
første tida. Dessuten fortalte han at han pleide å være sint når han var på 
skolen. Også Karsten fortalte om fysiske plager og smerter som innebar 
at han var mye borte fra skolen. For ham hadde det vært «helt jævlig» å 
begynne på ungdomsskolen, en relativt sterk formulering med tanke på 
årsaken han oppga, at det var lenger å gå til ungdomsskolen enn til hans 
gamle barneskole, noe som kan vitne om hvor vanskelig guttene fant det 

å sette ord på det de følte. Disse ungdommenes forhold til foreldrene var 
karakterisert av lite kontakt og lite familiesamhold, eller av store konflik- 
ter og dramatikk. En del hadde allikevel relasjoner i familien som fram- 
sto som viktige for dem: Emmas barndom bar preg av mange sviktende 
og trøblete relasjoner, men hun hadde et intenst forhold til moren, på 
godt og vondt. For jentene som uttrykte at de hadde et vanskelig forhold 
til kropp og selvbilde, var det lite støtte å hente fra foreldrene. Tvert imot 
var det i flere av tilfellene store relasjonelle utfordringer mellom særlig 
mor og datter. Adrian hadde en bestemor i nærheten, og hun hadde vært 
viktig for ham i oppveksten. Men fortellingene til disse ungdommene var 
i langt større grad preget av fravær og mangler enn det vi har sett for de 
andre profilene. Flere hadde barnevernserfaringer eller foreldre med psy- 
kiske eller alvorlige fysiske diagnoser. De fleste hadde mindre åpenbare 
utfordringer, men mange hadde skilte foreldre eller foreldre som sjelden 
var hjemme. Adam savnet faren, som hadde flyttet til en annen del av lan- 
det. De så hverandre sjelden, og Adam var sint på ham, og sint generelt, 
og han kranglet ofte med moren og storebroren, som han bodde sammen 
med. Karsten fortalte at han sjelden snakket med foreldrene sine, til tross 
for at han bodde sammen med begge, men de kom seint hjem fra jobb 
begge to, og han var mye alene. 

Disse ungdommenes selvprosjekter var karakterisert av savn, man- 
glende ressurser og en oppdragelsesstil som innebar restriksjoner eller 
mangler framfor berikende samspill. De kommuniserte en negativ emo- 
sjonell energi og fortalte om seg selv i form av begrensninger eller kon- 
flikter, enten det var på skolen, i fritidsaktiviteter, i vennerelasjoner eller 
i familien. Ofte framstilte de livet som noe som bare skjedde med dem, 
uten eget handlingsrom - som om de ikke selv kunne bestemme retning 
og utvikling i særlig grad. Dette kan ha handlet om manglende ordforråd 
eller evne til å fortelle så velformulert som noen av de andre ungdom- 
mene i utvalget hadde gjort, eller om at de ikke ønsket å gå i dybden for 
å avdekke at de ikke hadde forventede eller «passende» relasjoner, res- 
surser, vaner eller evner. Men det kan også handle om en reell opplevd 
begrensning i nåtida, og av hva som var mulig for dem i framtida. Disse 
begrensede selvprosjektene var tydelig koblet til de ressursene de hadde — 
eller ikke hadde - i familien. De manglende ressursene var minst synlig 

når det gjaldt økonomisk kapital, men alle så ut til å ha få kulturelle og 
relasjonelle ressurser, og svake eller usikre nettverk. Dette trer fram gjen- 
nom fortellinger om lite emosjonell støtte fra venner og en generell fra- 
kobling fra nær familie, eventuelt en høy grad av konflikt. 


Avslutning 


Formålet med kapitlet har vært å undersøke hvilken betydning familie- 
ressurser har for de unges selvpresentasjoner og framtidsfortellinger. Det 
empiriske grunnlaget er intervjuer med unge ungdommer fra fire ganske 
så ulike lokalsamfunn - fra det veletablerte og velstående nabolaget til 
det lille industristedet. Vi har utviklet en typologi med fire ulike ung- 
domsprofiler, basert på måter ungdom snakker om seg selv og framtida 
på. Ettersom profilene må betraktes som idealtypiske, kan de ikke for- 
ventes å gjenfinnes i ren form. De tydeliggjør sammenhenger mellom 
selvpresentasjon, opplevd handlingsrom og ressurser av ulik art. 

Den selvsikre optimisten har stor tillit til at det vil gå godt her i livet. 
Ungdommene i denne kategorien framstår som selvsikre og reflekterte, 
har ofte stor grad av økonomisk trygghet, mestrer skolen og har støttende 
og kjærlige foreldre som følger dem opp og oppmuntrer dem til å velge 
sin egen vei. De kan se for seg flere veier til suksess, og har stor tro på at 
de vil lykkes. Den lokalt forankrede med en gjenkjennelig framtid forteller 
om sterke relasjonelle bånd til storfamilien og til fellesskapet i lokalsam- 
funnet. Veien inn i framtida er trygg, og selv om noen av disse guttene og 
jentene må reise bort for å ta utdanning, ser de for seg å flytte hjem igjen. 
Drømmen er ikke et eliteyrke, men fagutdanninger som krever et kortere 
utdanningsløp, og gjerne å fortsette i foreldrenes fotspor. De vil fortsette 
livet på hjemstedet, og i de trygge formene de kjenner. Talentet som satser 
alt, skal bli best - gjerne i en idrett. Det ambisiøse prosjektet eies ofte av 
hele familien, noe som også preger relasjonen til foreldrene. Foreldrene 
bidrar mye til at talentene skal yte. Selv om de har støttende foreldre, 
synes støtten å være betinget av at de gjør sitt beste. Fellesskapet er for- 
ankret i det ene prosjektet, og framstår derfor som skjørt. Den sårbare og 
rotløse forteller om usikre, kaotiske eller fraværende relasjoner til familie 
og venner. Mange i denne kategorien mangler framtidsplaner, mens noen 

vil leve et helt annet liv et helt annet sted enn de gjør her og nå. Mens 
guttene virker frakoblet fra jevnaldermiljøet og gjerne tilbringer tida med 
å game alene, er jentene oftere involvert i konfliktfylte vennskapsforhold, 
og flere har et anstrengt forhold til kropp og mat. 

På den ene siden ser vi at velkjente mønstre knyttet til sosial klasse 
i stor grad gjør seg gjeldende. De selvsikre optimistene tilhører oftest 
øvre middelklasse og overklasse, de lokalt forankrede tilhører i stor grad 
arbeiderklasse og lavere middelklasse, og mens talentene som satser alt, 
oftere kommer fra den økonomiske fraksjonen av middelklassen, har de 
sårbare og rotløse arbeiderklassebakgrunn - men med en overvekt av for- 
eldre som er ufaglærte, og der flere står utenfor arbeidslivet. På den andre 
siden ser vi at selv om ungdommenes selvpresentasjon er forankret i tra- 
disjonelle klassemønstre, er de allikevel langt fra determinert av klasse- 
tilhørigheten. Betydningen av relasjonelle ressurser er viktig, inkludert 
de som finnes i den utvidede familien (Vogt, 2020). Hvordan slike ressur- 
ser henger sammen med klasseposisjon, er ikke gitt. Tid og mulighet til 
omsorg og støtte kan være koblet til sosioøkonomiske ressurser, og bidra 
til å forsterke forskjeller (Gillies, 2006). Relasjonelle ressurser i hjemmet 
kan imidlertid også gå på tvers av tradisjonelle klasseskiller (Reay, 2000). 
I analysen vår ser vi begge deler. Optimistene og de lokalt forankrede — 
fra hver sin ende av klassespektrumet — formidler begge en rikdom av 
relasjonelle ressurser og framstår som trygge og sikre i sin selvpresen- 
tasjon. Bildet er imidlertid mer sammensatt for talentene som satser alt. 
Her er relasjonelle ressurser viklet inn i det smale prosjektet, som fram- 
står som mer usikkert, mens de sårbare og rotløse ungdommenes for- 
tellinger om emosjonell støtte primært vitner om mangel eller konflikt. 
Analysen framhever betydningen av relasjonelle ressurser, som står i fare 
for å bli usynliggjort ved et rent kulturelt/økonomisk kapital-skjema, og 
viser at et slikt klasseskjema kan bidra til å tilsløre ungdommers reelt 
opplevde utsatthet og utgangspunkt. 

Gjennom analysen av de fire profilene trer også lokalsamfunnenes 
betydning fram. For noen får lokalsamfunnet stor betydning, enten som 
begrensende eller berikende for deres selvprosjekter. De som ser for seg at 
de kan realisere sin ønskede framtid på hjemstedet, som de stedbundne 
og de selvsikre optimistene som bor i de mest velstående og mulighetsrike 

områdene, opplever lokalsamfunnet som en berikelse for deres selv- 
prosjekt. De av optimistene som vokser opp på mindre steder, opplever 
det som begrensende og ønsker seg vekk derfra, til hovedstaden - eller ut 
av landet. For de sårbare og rotløse framstår stedet som begrensende for 
både nåtids- og framtidsorientering, og noen av disse vil bare vekk - noen 
til noe radikalt annerledes, mens andre vil til andre, men tilsvarende ste- 
der. Lokalsamfunnet kan også ha en mindre dramatisk betydning: For 
talentene som satser alt, er det ikke stedet i seg selv som er berikende — det 
er prosjektet og familien. Talentene kommer fra alle lokalsamfunn, og de 
har ikke nødvendigvis sine nærmeste venner fra nabolaget, men heller 
blant dem som deler den samme interessen. For denne kategorien er hel- 
ler ikke stedet nødvendigvis begrensende, kanskje med unntak av de som 
satser på idretter det ikke er et godt tilbud til på mindre steder. 

Dette viser at når ungdommens selvprosjekt spiller på lag med fami- 
liens og lokalmiljøets ressurser, gir det et potensial for en ungdomstid 
der idealer, ambisjoner og prosjekter blir støttet opp om og bekreftet. 
Ungdommene opplever at de er på rett spor, og at alt trekker i samme 
retning. Dette ser vi i begge ender av klassespektrumet. På samme tid ser 
vi også hvordan noen opplever brudd mellom selvprosjekt og ressurser, 
og hvordan noen opplever at selvprosjektene er utydelige, blir motarbei- 
det eller mangler støtte. Muligheten til selv å forme sitt liv avgjøres ikke 
bare av de sosiokulturelle ressursene som er tilgjengelige. Det handler 
først og fremst om hvordan slike ressurser — også de relasjonelle i form av 
støtte og hjelp fra foreldre, storfamilie, venner og lokalsamfunn - er flet- 
tet sammen og gir unge ulike grader av handlingsrom til å velge nye løp, 
for noen løsrevet fra familiens klassetilhørighet. Det er i dette samspillet 
de fire ungdomsprofilene trer fram. 

Abstract: This chapter explores gendered narratives about young people. We argue 
that - in recent decades — two clearly gendered problem representations have come 
to dominate the academic and public debate about youth: “pathologisation of girls” 
and "negative representations of boys”. For boys the narratives revolve around 
society's problems with them. Regarding girls the focus is more on various ways 
in which societal pressures concerning self-expression and individual performance 
affect them negatively. In other words, the popular story about pressure and stress 
among girls today contains an undertone of "poor them”, whereas corresponding 
representations regarding boys often include a “poor us” assumption. Based on 
recent research, we discuss the basis for these narratives, how they are expressed, 
and the role research plays in their emergence and in nuancing the predominant 
problem representations. Moreover, we demonstrate how such gendered stories 
about blame and victimization appear in extreme versions when it comes to young 
Norwegians with minority backgrounds. We discuss how these gendered problem 
narratives may affect youth policy, views of youth, and not least the young people 
themselves. What happens when problems that concern a relatively small number of 
young Norwegians come to dominate narratives about all boys and girls? 

Introduksjon 


Forskning om ungdom handler ofte om problemer og om tiltak for 
å forebygge disse. De siste tiårene har samfunnsforskere blitt særlig 
opptatt av at vår forståelse av hva som er et samfunnsproblem, utvikler 
seg og endrer seg over tid. Samtidig vil det som til enhver tid får status 
som et samfunnsproblem - i politikk, i forskning og i dagligtale - 
bidra til våre fortolkninger av egne og andres handlinger. Dette 
bygger på en sentral innsikt i samfunnsvitenskapen om at måten hver 
og en av oss ser verden på, er skapt i fellesskap og i dialog med den 
samtiden vi lever i. 

I den tidlige ungdomsforskingen ble ungdommers problemer i stor 
grad forstått som ensbetydende med gutters problemer. De siste tiårene 
har omtalen av ungdom - i forskning, politikk og dagligtale — blitt 
mer kjønnsdelt. To problemfortellinger har fått særlig stort gjennom- 
slag. Den ene kan kalles svartmaling av gutter (jf. Vogt, 2018a). Den 
kan spores tilbake til diskusjoner som har pågått siden 1990-tallet, om 
at jenter har taklet moderniteten bedre enn gutter (Pedersen, 1996, 
s. 80). Bakgrunnen er blant annet at gutter i snitt får dårligere karak- 
terer i skolen og oftere faller fra i videregående, mens jenter ikke bare 
tar mer utdanning, men dominerer på de mest prestisjefylte utdan- 
ningene (NOU 2019a). Den andre fortellingen kan kalles sykeliggjør- 
ing av jenter. Her tegnes et bilde av ambisiøse jenter som lykkes i mye, 
men som i stor grad blir presset til det og møter uoppnåelige idealer 
- til kropp og utseende, skole og utdanning, idrett, venner og fritids- 
aktiviteter. Derfor sliter de med å håndtere det totale trykket av pre- 
stasjonskrav. Jentene fremstilles som vinnere, men «seieren» kommer 
ikke uten omkostninger. Disse problemfortellingene fremtrer i spisset 
variant når det gjelder minoritetsnorsk ungdom. På den ene siden har 
vi en problemfortelling om minoritetsguttene som faller fra i skolen 
og roter seg inn i rus og kriminalitet, en fortelling som gjerne forkla- 
res med fattigdom, urban gatekultur og erfaringer med stigmatisering 
og rasisme (Sandberg & Pedersen, 2006.) På den andre siden har vi 
en problemfortelling om patriarkalsk sosial kontroll og undertryk- 


king av jenter i minoritetsmiljøer (Smette et al., 2021), som en slags 

ekstremvariant av fortellingen om press og prestasjonsjag blant jenter 
generelt. 

Problemfortellingene vi har presentert ovenfor, kjennetegnes av at de 
har blomstret på 2000-tallet, at de er tydelig kjønnet, og at forskning har 
bidratt til deres framvekst. Men de er langt fra de eneste fortellingene 
om jenters og gutters vei inn i voksenlivet. Dette er heller ikke fortellin- 
ger som står uimotsagt, og vi har selv bidratt til å nyansere dem i egen 
forsking (Rosten & Smette 2021; Rosten, 2017; Sletten 2015; Bakken et al., 
2018; Vogt, 2018a). Det er likevel disse bekymringsfortellingene vi opp- 
fatter som mest fremtredende i norsk politisk og offentlig debatt. I dette 
kapittelet vil vi forsøke å beskrive bakgrunnen for dem. Hva tas for gitt, 
hvilke antagelser ligger bak, og hvilken rolle spiller forskningen? Vi er 
også opptatt av disse fortellingenes mulige virkninger, både for samfun- 
net i stort og for de ungdommene det gjelder. 


Problemfortellinger som 
samfunnsvitenskapelig objekt 


Til daglig tenker de fleste av oss gjerne på problemer som en type 
objektive sannheter som vi er enige om at bør løses. I et slikt perspektiv 
vil politikk og forskning dreie seg å om finne den beste løsningen på et 
problem. Når problemfortellinger gjøres til gjenstand for samfunnsviten- 
skapelig undersøkelse, handler det derimot ikke lenger om å finne løsnin- 
gen på problemet, men om selve problematiseringen. Dette innebærer å 
studere hvordan et problem oppstår i vår felles bevissthet, og å avdekke 
hvilke grunnleggende antagelser som ligger bak. Tanken er at det bak 
problemforståelser som tas for gitt, ligger et bestemt sett av verdier og 
forforstaelser — i tillegg til politikk, strategier og interesser. 

I vår analyse av problemfortellinger om gutter og jenter baserer 
vi oss på Carol Bacchis (2006) «what is the problem represented to 
be»-tilnærming. Bacchi (2012) tar utgangspunkt i offentlige dokumen- 
ter for å identifisere problemfortellinger. Inspirert blant annet av Michel 
Foucault (1970) inviterer hun til å analysere hvordan og hvorfor noen feno- 
mener får status som problemer i offentlig debatt og politikkutforming. 

Analyse av problemfortellinger handler om hvordan de kommer til 
uttrykk og antar ulike former, og ikke minst om hva de gjør med politikk, 
forskning og hverdagsliv. Ifølge Bacchi (2012, s. 4) er det, gjennom kritisk 
gransking av ulike politiske løsningsforslag, mulig å jobbe seg bakover 
for å utlede hvilken problemforståelse som ligger bak forslaget, hvordan 
denne har oppstått, og hvilke effekter den har. Metoden hennes består 
av å stille spørsmål om hvilke antagelser en gitt problemformulering 
bygger på, hva som blir usagt, og hvilke konsekvenser den har. Bacchi er 
også opptatt av å studere hvordan spesifikke representasjoner av proble- 
met blir muliggjort og forsvart, og av hvordan slike prosesser stenger for 
alternative forståelser. 

Problemfortelleringer, slik begrepet brukes av Bacchi, er aldri 
bare tanker og idéer, men noe som kommer til syne i ulike former for 
praksis: i det som blir sagt og gjort, i de tiltakene som iverksettes, og i de 
begrunnelsene som gis for disse. Vi er inspirert av Bacchi (2012, s. 6) når 
vi diskuterer hvordan forskning kan spille en rolle i å «skape» problemer, 
ved at de bidrar til å produsere akseptert kunnskap. 

En annen forsker som har engasjert seg i måten sosiale problemer 
konstrueres på, er Donileen R. Loseke (2001, 2003). Hun vektlegger at 
det i fortellingen om ethvert sosialt problem finnes kategorier for forde- 
ling av skyld, ansvar og utsatthet for problemer. En utbredt virkning av 
slike fortellinger er, ifølge Loseke, at det etableres et bilde av at en gruppe 
mennesker urettmessig og uten skyld utsettes for noe som er skadelig for 
dem. I disse fortellingene er det derfor sjelden rom for gråsonene og den 
kompleksiteten de i realiteten utspiller seg i. Loseke er særlig opptatt av 
problemfortellingenes konsekvenser for dem de handler om, og hva nye 
kollektive identiteter som problemfortellingene produserer, «gjør» med 
individene som identifiserer seg med dem (Loseke, 2003). Fordi nyansene 
ofte drukner i kraftfulle problemfortellinger, kan aktører som i utgangs- 
punktet ikke er rammet av det aktuelle problemet, likevel bli oppfattet 
som henholdsvis utøver av eller offer for det, i kraft av sin gruppetilhørig- 
het. I vår sammenheng kan kategorier som «skoletapere», «flinke piker», 
«gangstergutter» og «undertrykte minoritetsjenter» tjene som eksempler 
på slike kollektive identiteter, muliggjort av en bestemt problemforståelse 
og knyttet til spesifikke grupper av unge. 

«Stakkars oss»- og «stakkars dem»- 
fortellinger i ungdomsforskningen 


Den danske ungdomsforskeren Svend Mørch gjør et analytisk skille i 
ungdomsforskningen mellom en interesse for samfunnets problemer 
med de unge på den ene siden, og problemer for de unge i samfunnet på 
den andre (Mørch, 1984, s. 93). I dette kapittelet omtaler vi fryktbaserte 
problemfortellinger der ungdom får rollen som utfordrer av den sosiale 
ordenen, som «stakkars oss»-fortellinger. I forskningen ble «ungdom» 
(adolescence) først begrepsfestet som en egen livsfase — av G. Stanley Hall 
i 1904 - i takt med sterk tilflytting til amerikanske storbyer på slutten av 
1800-tallet (Hareven, 2000, s. 223). Ansamlinger av unge i storbyene, og 
da særlig svart ungdom, ble opplevd som trusler mot den sosiale orde- 
nen (Hartman, 2019). Sosiale utfordringer i kjølvannet av 1800-tallets 
industrialisering og urbanisering var bakteppet for de første problemfor- 
tellingene om ungdom også i en norsk kontekst. 

En «stakkars oss»-tilnærming kommer til syne i fortellinger om 
ungdomsopprør og rockeopptøyer på 1950-tallet, i beskrivelser av 
60-tallets opprørske studentbevegelser og langhårede, hasjrøykende ten- 
åringer, og senere knyttet til 70-tallets punkere (Øia & Vestel, 2014, s. 100). 
Mye av det forebyggende ungdomsarbeidet på 80- og 90-tallet var moti- 
vert nettopp av slike fortellinger (Maartmann 2019). Hovedmålet var å 
demme opp mot uro, rus og kriminalitet ved å gi ungdom et sted å være og 
aktiviteter som holdt dem unna gata. Slike fortellinger - om ungdom som 
avvikende og på kant med voksensamfunnet — har sine teoretiske røtter 
blant annet i Chicagoskolens subkulturforskning på 20- og 30-tallet, og 
de gjenfinnes i Birminghamskolens studier av klassespesifikke ungdoms- 
kulturer på 70-tallet (Stafseng & Frønes, 1987; Pedersen, 1994), men også 
i beskrivelser av en mer generell motkultur som kan oppstå blant 
ungdom i opposisjon til voksensamfunnet og til skolesystemet spesielt 
(jf. Coleman, 1961). 

Parallelt finnes det en annen type problemfortellinger om ungdom, som 
vii dette kapittelet kaller for «stakkars dem»-fortellinger. Mens «stakkars 
oss»-fortellingene tar utgangspunkt i konflikter mellom aldersgrupper og 
mellom sosiale grupper i samfunnet, bygger «stakkars dem»-fortellinger 

på en idé om ungdom som morgendagens voksne borgere, som vi alle er 
tjent med å hjelpe i overgangen til voksenlivet. En slik tilnærming kan 
spores tilbake til utviklingspsykologiens forståelse av ungdomstiden som 
en stormfull overgangsfase preget av biologisk og psykologisk betingede 
problemer, og med konkrete utviklingsoppgaver som skal løses (Erikson, 
1950). «Stakkars dem»-fortellinger er samtidig tett koblet til utviklingen 
av de sosialdemokratiske velferdsstatene. På flere av de områdene hvor 
Norge var pioner i utviklingen av en velferdsstat, fokuserte man nettopp 
på barn og unge (f.eks. lov om folkeskolen 1889, vergerådsloven 1898, 
de Castbergske barnelover 1915). Det handlet om å gi barn mest mulig 
like muligheter, noe som ble ansett som verdifullt i og for seg selv, men 
også som en bredt anlagt forebygging av sosiale problemer (Halvorsen & 
Stjernø, 2008; Leonardsen, 2015). I takt med økt etterspørsel etter forma- 
lisert kompetanse i arbeidslivet har overgangen mellom skole og arbeids- 
liv (omtalt som transition studies internasjonalt) i dag blitt et sentralt 
tema i forskning om ungdomsproblemer (jf. Furlong, 2015). I et lenger 
perspektiv er bekymringen at ungdom som faller fra underveis i utdan- 
ningsløpet, ikke skal få innpass i arbeidslivet og dermed bli en varig utgift 
for velferdsstaten. På den ene siden handler dette om enkeltindividers (og 
gruppers) problemer med å mestre overgangene, og på den andre siden 
om kostnadene for samfunnet på sikt. Dette illustrerer også Bacchis og 
Losekes poenger om at hva som til enhver tid får status som et sosialt 
problem, og hvem som tildeles skyld og ansvar, farges av den sosiale og 
politiske konteksten problemet oppstår i. 

Et annet trekk ved tidligere tiders problemfortellinger er at de oftere 
har handlet om gutter enn om jenter. Mens gutter fra borgerskapet - med 
sin inntreden i skoler og universiteter allerede fra 1700-tallet — på sett og 
vis var de første ungdommene, var det etter hvert arbeiderklassegutter 
som fikk dominere mye av ungdomsforskningen (Mørk, 1985; Heggen, 
2004). Særlig er det gutter fra arbeiderklassen som kommer til syne i 
«stakkars oss»-fortellingene om ungdom som farlige, opprørske og 
uberegnelige. Mens bekymringen for ungdomsproblemer i USA tidlig 
også var sterkt knyttet til rase og etniske skillelinjer (Du Bois, 1903), har 
dette særlig blitt et viktig og omstridt tema i norske problemfortellinger 
om ungdom de siste tiårene (Friberg, 2021; Midtbøen, 2021). Også her 

står unge, mannlige etterkommere av innvandrere i urbane områder i en 
særstilling (Anderson et al., 2012). 

Satt på spissen ble jenter i den tidlige ungdomsforskningen kun oppfattet 
som ungdom i den grad de ikke var jentete (Drotner, 1987). Når jenter figu- 
rerte i problemfortellinger av typen «stakkars oss», handlet det primært 
om usedelighet og brudd på seksualnormer (Myrvang, 2003; Maartmann, 
2019). Det betyr ikke at jenters liv har vært helt fraværende i ungdoms- 
forskningen. Angela McRobbie og Janet Garbers (1976) studier av unge 
jenter og deres jenteromskultur (bedroom culture) er ett unntak som ofte 
trekkes frem. Innen pedagogisk forskning har man dessuten vært opptatt 
av å undersøke sosialiseringen av unge jenter både gjennom institusjonelle 
barrierer for jenters prestasjoner, men også ved å se på de begrensningene 
jenter har lagt på seg selv (Bjerrum Nielsen, 1981). Et viktig poeng er likevel 
at studiene ofte har handlet om de undertrykkende aspektene som finnes 
for eksempel i forbrukskulturen og i skolen. Selv om det helt klart finnes 
flere nyanser på forskningsfeltet, er et fellestrekk ved de fleste problem- 
fortellinger om jenter at de oftest er av typen «stakkars dem». I dag blir 
dette spesielt tydelig i fortellinger om minoritetsjenter. 

Når vi i den videre teksten, under titler som «svartmaling av gutter» og 
«sykeliggjøring av jenter», beskriver dominerende problemfortellinger om 
ungdom i dag, har vi allerede signalisert at vi mener disse kobler skyld- og 
offerroller til kjønn. Dette vil vi beskrive nærmere i det følgende. I tillegg 
vil vi vise frem noen viktige nyanser som ofte blir borte. 


Svartmaling av gutter 


Siden 90-tallet har det vært økt bekymring for at gutter er i ferd med å bli 
samfunnets nye tapere. Delvis som en reaksjon mot feminisme og kvinne- 
kamp har det blitt mer diskusjon om menns problemer. Bakgrunnen 
er blant annet at gutter og menn i snitt presterer dårligere på skolen, at 
de i større grad dropper ut av videregående opplæring, at de ikke full- 
fører like mye utdanning, og at de havner oftere i fengsel. Allerede på 
90-tallet ble det advart om at det Helga Hernes (1987) hadde beskrevet 
som «kvinnevennlige velferdsstater», var i ferd med å bli «guttefiendt- 
lige samfunn» (Raundalen, 1998). Det ble hevdet at gutter og menn hang 

fast i «gammeldagse og uhensiktsmessige kjønnsroller», og at «jentene 
har taklet moderniteten bedre enn guttene» (Pedersen, 1996, s. 80). Det 
ble, da som nå, slått fast at «[mJenn er overrepresentert i alle problem- 
sammenhenger i moderne utdanningssamfunn» (Frønes, 2005, s. 17). I 
dag kommer lignende bekymringer til uttrykk gjennom medieoppslag 
og uttalelser om at gutter nå er i ferd med å bli samfunnets «tapere», og at 
gutter og menn er overrepresentert på «de negative statistikkene» (Solberg 
& Isaksen, 2017). Slik bekymring utgjorde en viktig del av bakgrunnen for 
at det i 2018 ble nedsatt ett offentlig utvalg for å utrede kjønnsforskjeller 
i skolen (NOU 2019a), og ett for å utrede likestillingsutfordringer blant 
barn og unge mer generelt (NOU 2019b). 

Denne formen for problemfortelling kan kalles svartmaling av gutter 
(Vogt, 2018a); ensidig negativ fremstilling av gutter og deres fremtid som 
menn. Det er imidlertid flere grunner til å nyansere en slik fremstilling. 
Hvorvidt gutter presterer dårligere, og hvor mye det er snakk om, varierer 
sterkt etter hvilket trinn forskjellene måles på, hvilke fag det gjelder, om 
det dreier seg om standpunktkarakter, eksamenskarakterer, nasjonale 
prøver eller PISA-tester osv. Dobbelt så mange gutter som jenter mottar 
spesialundervisning. Dette har vært tilfelle så lenge spesialundervisning 
har eksistert, og kan også betraktes som at de har bedre tilgang på et knapt 
gode. Gutter faller mer fra i videregående skole, men fullfører i større 
grad etter hvert, ofte etter noen års fartstid som ufaglærte i arbeidslivet. 
Kvinner fullfører utdanning i større grad, men menn klarer seg bedre på 
arbeidsmarkedet med like mye eller mindre utdanning, i den forstand 
at de får bedre lønn, og oftere faste jobber og fulltidsjobber. De største 
ytelseskategoriene på NAV (sykepenger, uføretrygd og arbeidsavklarings- 
penger) er sterkt dominert av kvinner. Kort sagt — for å konkludere med 
at gutter dominerer på «de negative statistikkene», må en velge sine 
negative statistikker med omhu. 

Svartmaling av gutter er en problemfortelling som kan sies å ha trekk 
av både «stakkars oss» og «stakkars dem». Det kan se ut til å vekke mer 
harme og bekymring når menn er utenfor arbeidslivet enn når kvin- 
ner er det. Dette kan være fordi menns utfordringer med integrasjon på 
arbeidsmarkedet i større grad oppfattes som en trussel mot den eksis- 
terende samfunnsordenen. Kvinners tilsvarende problemer blir kanskje 

lettere forklart, eller avskrevet, som uunngåelige følger av individuelle 
valg og familieprioriteringer. Svartmaling av gutter kan også sees som 
et kjønnet utslag av periodespesifikke måter å diskutere velferdsstatens 
utfordringer på. Særlig siden tidlig 90-tall har det vært økt bekymring 
for at velferdsstaten er i ferd med å bli overbelastet (Vogt, 2018b). Innen- 
for en slik ramme fremstår alt som kan tenkes å bidra til at unge «faller 
utenfor», og dermed ikke blir skattebetalende arbeidstakere, som legitim 
grunn til bekymring. 

Det er flere grunner til at svartmaling av gutter er problematisk som 
en inngang til å forstå betydningen av kjønn innenfor utdanning, arbeid 
og velferd. Å betrakte det å prestere dårlig på skolen, det å motta spesial- 
undervisning, det å falle fra i videregående skole eller det å ha problemer 
med å komme inn på arbeidsmarkedet som om det er gutteproblemer, 
innebærer å overse jenter og kvinner som sliter med de samme proble- 
mene. Det inviterer til å overse utfordringene til lavtlønte, arbeidsledige 
og undersysselsatte kvinner. På samme måte kan interessen for gjen- 
nomsnittlige kjønnsforskjeller i skoleprestasjoner lede oppmerksomhe- 
ten bort fra den økende betydningen av samspill mellom ulike former 
for sosial ulikhet (kjønn, sosial klasse, etnisitet, sted osv.) (Vogt, 2019). 
Det faktum at det ikke er et én-til-én-forhold mellom utdanningskva- 
lifikasjoner og posisjoner i arbeidslivet, og at kjønn betyr mye i denne 
overgangen, peker mot at skoleresultater må sees i sammenheng med 
kjønnede mønstre innen arbeidsliv og velferdssystem. Negativ fremstil- 
ling av gutter kan i verste fall bidra til å befeste kjønnsstereotypier og 
negative gruppebaserte forventninger om halve ungdomsbefolkningen. 
Generelt er det et problem hvis alle gutter må bære «sitt kjønns dårlige 
rykte» (Kolshus, 2019). Da mister vi av syne at de fleste gutter klarer seg 
bra og oppfører seg fint. Dersom foreldre, lærere, arbeidsgivere og andre 
forventer at gutter skal prestere dårligere, vil det i seg selv kunne ha 
negative konsekvenser. 


Sykeliggjøring av jenter 


Den dominerende problemfortellingen om dagens unge jenter er ganske 
annerledes. En «sykt seriøs ungdomsgenerasjon» var tittelen på en 

artikkel i Tidsskrift for Norsk psykologforening i 2014, og dette kan regnes 
som starten på en ny fortelling om ungdom, som særlig har kommet til 
å handle om jenter (Hegna et al., 2014). Hovedpoenget i artikkelen er at 
unge i dag er skikkelige, lovlydige og skoletilpasset — i større grad enn 
tidligere ungdomsgenerasjoner var. Samtidig er skikkeligheten et tveegget 
sverd. Hegna og kollegaer lurer på om fremtidsdisiplineringen tærer på 
de unges psykiske helse. Det tegnes et bilde av «CV-generasjonen» som 
med stort alvor, men ikke uten omkostninger, «forvalter ungdomstiden 
som en verdifull kapital for framtida» (Hegna et al., 2014). 

Vi finner klare uttrykk for denne problemfortellingen i politiske 
dokumenter og tiltak. Ett eksempel er regjeringens folkehelsemelding for 
2014-2015, «Mestring og Muligheter» (Meld. St. 19). Psykiske helsepro- 
blemer løftes her frem som en av de største folkehelseutfordringene, og 
begrunnes med at mange unge, og særlig mange jenter, sliter med psykiske 
vansker og høye prestasjonskrav (Meld. St. 19, s. 171-173). Enda tydeligere 
er dette i et Dokument 8-forslag* fremmet for Stortinget i februar 2016. 
Forslagsstillerne beskriver ungdomsårene som en særlig sårbar tid. De 
skisserer en samtid med «... mange barn og unge som lever under et kon- 
tinuerlig prestasjonspress», og poengterer i tillegg at «... særlig jenter i 
økende grad føler seg utilstrekkelig». Det aktuelle forslaget gjaldt prosjek- 
tet Livsmestring i skolen, og fikk betydelig gjennomslag i praksis ved at 
«folkehelse og livsmestring» kom inn som ett av tre tverrgående temaer i 
overordnet del av læreplanen fra høsten 2020 (Madsen, 2020). 

Fortellingen om den sykt seriøse ungdomsgenerasjonen har fått næring 
fra norske og internasjonale studier som viser at stadig flere unge rappor- 
terer om psykiske helseplager, og da særlig unge jenter (Collishaw, 2015; 
von Soest & Wichstrøm, 2014; Sletten & Bakken, 2016). Fortellingen hviler 
også på forskning som viser en tydelig nedgang i rusbruk og atferdspro- 
blemer (Frøyland & Sletten, 2012; Bye, 2012), på økt oppslutning om sko- 
lens prosjekt, mindre skulking og bedre karakterer blant ungdom enn 
tidligere (Vestel & Øia, 2014; Bakken & Elstad, 2012). I hverdagssamtalene 
og i mediene har «generasjon prestasjon» etter hvert blitt den domine- 
rende historien om hvordan det er å være ung i dag (jf. Madsen, 2018, 


1 — https://www.stortinget.no/globalassets/pdf/representantforslag/2015-2016/dok8-201516-046.pdf 

s. 110-140). Merkelapper som «flink pike» eller «flink-pike-syndrom» 
brukes til å beskrive en situasjon der jenter utkonkurrerer gutta, men 
samtidig stresser seg syke i jakten på det perfekte. 

Bekymringen om de litt for skikkelige jentene som strekker seg langt 
på flere arenaer, er et eksempel på en «stakkars dem»-fortelling. Bak lig- 
ger en antagelse om at det er den totale mengden av krav til disiplinering 
og forventing om prestasjon, kombinert med idealet om selvrealiserin- 
ger og ubegrensede valgmuligheter i dagens samfunn, som rammer de 
unge (Eckersly, 2011; Hegna et al., 2017; Illeris et al., 2009). Trykket på 
prestasjon er særlig uttalt i utdanningssystemet og forsterkes i sosiale 
medier (Bakken et al., 2018). Det har også vært hevdet at jentene ram- 
mes hardest — fordi de star i et særlig krysspress der de skal leve opp til 
feminine idealer og samtidig hevde seg i et konkurransepreget utdan- 
nings- og arbeidsmarked (West & Sweeting, 2003; Sweeting et al., 2010). 
Problemene legges frem som en folkehelseutfordring - noe som det er i 
vår felles interesse å forebygge. Argumentasjonen er at prestasjonspress 
utgjør en trussel mot unges livskvalitet og i tillegg øker risikoen for 
problemer senere i livet. Sammenlignet med unge gutter som dropper 
ut av videregående skole, fremstår de unge jentene som stresser seg 
syke, imidlertid tydeligere som offer og som «verdig trengende». De 
overoppfyller på sett og vis samfunnets krav til dem. 

Det er mange eksempler på at kompleksiteten og nyansene glipper i 
denne fortellingen. Selv om tallene viser at en del unge opplever et høyt 
nivå av psykiske plager i hverdagen samt mye prestasjonspress, viser 
de også at det på ingen måte er slik for alle. Det gjelder heller ikke alle 
grupper av jenter i like stor grad (Bakken et al., 2018). Forskning viser 
for eksempel en sosial gradient i psykiske plager: Ungdom i familier 
med dårlig råd og der foreldrene har lav utdanning, oppgir oftere slike 
plager i hverdagen enn ungdom flest (Sletten, 2015). Dette gjelder for 
begge kjønn. Å oppleve press er heller ikke det samme som å ha proble- 
mer med å håndtere det. Selv om mange jenter utsettes for ulike typer 
press i hverdagen, er det - også blant jenter - snakk om et mindre- 
tall (16 %) som ofte har problemer med å håndtere den totale mengden 
press (Bakken et al., 2018). Andelen som sier at de har problemer med 
å takle presset, er riktignok klart lavere blant guttene (6 %), men denne 


97 


KAPITTEL 4 


kjønnsforskjellen gir like fullt ikke grunnlag for å sykeliggjøre en hel 
generasjon unge jenter. 

Selve innrammingen av det å oppleve press som psykisk uhelse og 
en folkehelseutfordring, kan også diskuteres. De siste årene har flere 
kritisert et offentlig ordskifte preget av merkelapper som «generasjon pre- 
stasjon» eller «flink-pike-syndrom». Fordi disse problemfortellingene har 
blitt del av en medisinsk diskurs, oppstår det en risiko for at betingelser 
og strukturer mistes av syne, mens problemet individualiseres og ensi- 
dig kobles til terapeutiske løsninger (Madsen, 2018). Vi risikerer også å 
sykeliggjøre jenters driv og innsats for å lykkes i skolen. Som Nielsen og 
Henningsen (2018) påpeker, var problemfortellingen tidligere at jenter — 
tross sine gode prestasjoner - fikk mindre oppmerksomhet i under- 
visningssammenheng. Den nye problemfortellingen kan derimot lett 
komme til å handle om at jenter har for høye ambisjoner, noe som utgjør 
en trussel mot deres psykiske helse. Et slikt budskap kan også, i trad med 
Loseke, virke inn på unge jenters egne erfaringer, deres måter å tenke på 
og fortolke sine egne utfordringer. Kanskje vil de i større grad vende blik- 
ket innover, istedenfor å være oppmerksom på strukturelle begrensin- 
ger i samfunnet generelt og spesifikke utfordringer knyttet til de arenaer 
der de oppholder seg i hverdagen (som skole, fritid, sosiale medier etc.) 
(Løkke, 2014; Madsen, 2018). 


Minoritetsnorsk ungdom og kjønnet bekymring 


Kjønn er også et helt sentralt tema i den norske, offentlige samtalen om 
minoritetsungdom. Satt på spissen har vi - som samfunn - gjennom flere 
tiår på den ene siden bekymret oss for den utagerende «innvandrergutten» 
som dropper ut av skolen, sloss og roter seg bort i gjengkriminalitet, og 
på den andre siden for den pliktoppfyllende «innvandrerjenta» som ikke 
får delta i fritidsaktiviteter, drikke alkohol eller ha kjæreste. Forskning 
fra andre skandinaviske land tegner opp et tilsvarende kjønnet bekym- 
ringsmønster for minoritetsgutter (Gilliam, 2019; Larsen & Jenssen, 2019; 
Sernhede, 2002) og minoritetsjenter (Honkasalo, 2013; Baianstovu et al., 
2019) slik det kommer til uttrykk i samfunnsdebatten, i utdannings- 
institusjonene og i det offentlige hjelpeapparatet. 

Langt på vei kan det se ut til at minoritetsforeldrenes bekymrings- 
mønster speiler offentlighetens bekymring, når de frykter at sønnene 
deres skal rote seg bort i dårlige miljøer, og at døtrene deres skal bli utsatt 
for sladder som trekker ærbarheten deres i tvil (Smette & Rosten, 2019). 
Beskrivelsen av et kjønnet problemkompleks får langt på vei støtte i 
forskning som vektlegger minoritetsungdoms egne opplevelser; for gut- 
tenes del at de opplever å ha langt større frihet enn søstrene sine (Bredal, 
2011) og for jentenes del at de utsettes for mer sosial kontroll og flere restrik- 
sjoner fra familie og minoritetsmiljø sammenlignet med minoritetsgutter 
og ungdom generelt (Friberg & Bjørnset, 2019; Smette et al., 2021). 

Problemfortellingen om «innvandrerjentene» har de siste tiårene 
beveget seg via bekymringer for tvangsekteskap, kjønnslemlestelse 
og patriarkalsk æreskultur til dagens oppmerksomhet rundt «negativ 
sosial kontroll». Når man leser regjeringens handlingsplaner på området 
(2021-24, 2017-20), fremstår det også som svært tydelig at alt dette 
anses som fremmede og i hovedsak importerte praksiser som ikke hører 
hjemme i en velferdsstat fundert på kjønnslikestilling, individets ukren- 
kelighet og barns særlige rett til beskyttelse. Den offentlige bekymringen 
har her blitt drevet frem i dialog med sterke, unge minoritetsnorske kvin- 
ner som har smugfilmet imamer (Kadra Yusuf i TV 2s «Rikets tilstand» 
omtalt i Gullestad, 2002 s. 32), løftet mullaer (Rehman, 2004) og deltatt 
«skamløst» i offentlig debatt (Bile et al., 2017). Like fullt har problemfor- 
tellingene om jentene hele veien hatt en grunntone av «stakkars dem» 
- disse undertrykte jentene som lider i stillhet — eller også i full offentlig- 
het. Denne offerfortellingen har for øvrig sammenheng med en parallelt 
fremvoksende offentlig debatt om vold i nære relasjoner (Bakketeig et al., 
2019), og mer spesifikt om æresrelatert vold (Bredal, 2020). 

For minoritetsguttenes del har problemfortellingene tradisjonelt vært 
knyttet til utenforskap (Rosten, 2017; Sandberg & Pedersen, 2006). Linjene 
i disse fortellingene har gått fra gjengkonflikter mellom minoritetsnorske 
unge kriminelle på 90-tallet, via terrorfrykt og radikalisering av frem- 
medkrigere i kjølvannet av 11. september 2001 (Linge & Bangstad, 2020), 
til en stadig tilbakevendende bekymring for fremveksten av parallell- 
samfunn og «svenske tilstander» (Gundersen, 2019). Gjennomgangstonen 
er «stakkars oss», vi som må rydde opp etter det kaoset de uregjerlige 

minoritetsgutta etterlater seg (Rosten, 2018). Samtidig finnes det også 
mange eksempler på minoritetsnorske samfunnsdebattanter og forfattere 
som bidrar til å nyansere disse stereotype bildene av minoritetsmannen 
(Ashraf & Nikkerud, 2018; Shakar, 2018). Forskning viser også at både 
unge menn og kvinner innenfor enkelte minoritetsgrupper (definert av 
foreldres landbakgrunn) presterer svært godt i utdanning og arbeidsliv, 
og i noen tilfeller langt bedre enn de majoritetsnorske unge de sammen- 
lignes med (Hermansen, 2016; Kindt 2018; Midtbøen & Nadim, 2019). 
Politiske debatter og offentlig ordskifte bidrar likevel ofte til en mer uny- 
ansert fremstilling av kontrollerte og disiplinerte minoritetsjenter samt 
minoritetsgutter ute av kontroll. Bekymringen for guttene knyttes videre 
til det offentlige rom og ungdomsmiljøer, mens bekymringen for jenter 
først og fremst kobles til hjemmet, familiesfæren og minoritetsgruppen 
de tilhører. 

Problemfortellingene som er beskrevet ovenfor, speiler på mange 
måter de tidligere presenterte fortellingene om norsk ungdom generelt, 
med gutter som «faller fra» eller spiller seg selv ut på sidelinjen, og jen- 
ter som kjemper med å tilfredsstille omgivelsenes høye forventninger og 
krav, og da ofte til en høy pris. Minoritetsvarianten av disse fortellin- 
gene muliggjør også bestemte former for identitetsarbeid og tilhørighet, 
samtidig som de begrenser andre. Rosten (2017, 2015) har vist hvordan 
ungdom i urbane, flerkulturelle nabolag med omdømmeproblematikk 
nærmest «spesialiserer seg» som henholdsvis «bøllete» gutter og «skikke- 
lige» jenter, altså helt i tråd med forventningene. Både forskningen og den 
offentlige debatten om minoritetsungdom har imidlertid ofte begrenset 
seg til Oslo øst. Kanskje er det slik at disse urbane problemfortellingene 
om minoritetsungdom blir så dominerende at det blir vanskelig å fange 
opp erfaringer fra andre steder i landet, hvor etniske minoriteter utgjør et 
mindretall? På denne måten risikerer både minoritetsungdom selv og alle 
som bekymrer seg for dem, å se seg blinde på bestemte utfordringer og 
aspekter ved unge liv, mens andre forblir usynlige. Problemfortellingene 
som presentert i det foregående, kunne dermed ha godt av å bli utfordret 
gjennom empirisk forskning fra ulike sosiale miljøer og sammenhenger 
hvor minoritetsungdom tolker sine sosiale erfaringer i lys av etnifisering 
(Orupabo, 2021). 

Individualiserte problemer og gamle 
kjønnsmønstre - i velferdsstaten 


Gjennomgangen over har vist hvordan fortellinger om ungdom og 
sosiale problemer fortsatt er tydelig kjønnet. Problemfortellingene føl- 
ger til dels gamle mønstre i den forstand at fortellinger om gutter - og 
særlig minoritetsnorske gutter — oftere tar en form som «stakkars oss», 
mens fortellinger om jenter oftest er av typen «stakkars dem». Dagens 
bekymringer for jenter og gutter ser også ut til å avhenge av hvilken fase 
av overgangen fra barn til voksen som er i fokus. Det er for eksempel mer 
bekymring for unge jenter som sliter seg syke, eller som kontrolleres av for- 
eldrene i ungdomstiden, enn det er for hvordan det går med disse jentene i 
utdanning, arbeidsliv og hverdagsliv på lang sikt. Når det gjelder guttene, 
handler bekymringene på kort sikt om utenforskap og kriminalitet, og 
på lengre sikt om velferdsstaten. Der problemfortellingen om unge gutter 
rammes inn som en trussel mot velferdsstatens bærekraft, rammes unge 
jenters utfordringer inn av en debatt om psykisk helse og en medisinsk 
logikk. Jentene fremstilles gjennomgående i offerroller. De er sårbare og 
uskyldige ofre for omgivelsenes press og kontroll, og presset rammer først 
og fremst dem selv. Når guttene har utfordringer i utdanningssystemet, 
tolkes det i større grad som et forvarsel på utenforskap og kriminalitet. 
Trusselen ligger i at marginalisering i utdanning og arbeidsliv vil gå 
ut over folk rundt dem, samtidig som det blir kostbart for samfunnet 
på sikt. 

Selv om tradisjonelle kjønnsmønstre fortsetter å prege vår forståelse 
av ungdomsproblemer, ser noe også ut til å være endret. Mens særlig 
problemfortellinger av typen «stakkars oss» tidligere iscenesatte ungdom 
som en kollektiv trussel og en samfunnsgruppe som aktivt utfordret den 
sosiale ordenen, er ungdom som samfunnsgruppe nærmest fraværende 
i dagens dominerende problemfortellinger (her kanskje med unntak av 
minoritetsungdom, i egenskap av sin tilhørighet til innvandrerbefolknin- 
gen). Gutters problemer i utdanningssystemet og jenters plager beskri- 
ves og behandles i stor grad som individuelle, og ikke som kollektive 
protestreaksjoner mot rammene rundt disse ungdommene. Samtidig kan 
det argumenteres for at det er et betydelig potensial for samfunnskritikk 

både i det at gutter dropper ut av skolen og at jenter sliter seg syke, og da 
kanskje særlig for et kritisk blikk på teoretisering, standardisering og økt 
prestasjonsfokus i utdanningssystemet. 

Inspirert av Bacchi (2012) har vi i dette kapittelet antydet hvordan pro- 
blemfortellinger om gutter og jenter i dagens Norge oppstår i et komplekst 
samspill mellom politikk og forskning. I et forsøk på å løfte blikket ytter- 
ligere vil vi foreslå at det særlig er tre sett av grunnleggende forståelses- 
rammer (med tilhørende verdier og politiske interesser) som muliggjør 
og gir form til de dominerende problemfortellingene om gutter og jenter. 
Det første kan kalles forebyggingsperspektivet og handler om troen på at 
mange av samfunnets utfordringer kan løses gjennom tidlig innsats - i 
barne- og ungdomsårene (se. f.eks. Meld. St. 21 (2016-2017) Lærelyst — 
tidlig innsats og kvalitet i skolen). Tanken er at vi da må være i stand til 
å identifisere hvilke grupper av barn og unge som står i særlig fare for 
å få problemer senere i livet. Forebyggingsperspektivet er dominerende 
både i en helsefaglig og en pedagogisk kontekst, og kan bidra til en indi- 
vidualisering av barn og unges problemer. Selv om problemene kan ha 
sosiale årsaker, blir løsningen å identifisere enkeltindivider som sliter, 
og gi dem rett «medisin» — for eksempel i form av tilrettelagt opplæring 
eller psykologiske selvhjelpsteknikker. 

Som et bakteppe for forebyggingsperspektivet ligger den nordiske 
velferdsstatskonteksten. I den sosialdemokratiske velferdsstaten oppfattes 
ungdomsproblemer og forebygging av disse i stor grad som et kollektivt 
anliggende. Kort fortalt er myndighetenes hovedstrategi mot sosiale pro- 
blemer todelt. Den handler både om å sikre gode oppvekstmiljøer for alle 
og å identifisere grupper av sårbare barn og unge tidlig — for så å sette inn 
effektive forbyggende tiltak. Når det overordnede målet er sosial utjev- 
ning, kan troen på tidlig innsats få en særegen kraft. De fleste vil være 
enig i at alle barn og unge bør ha like muligheter til å lykkes. Velferdsstatens 
bekymring for de unge stopper imidlertid ikke ved sosial rettferdighet. 
På sikt blir enkeltungdommers problemer også fellesskapets problemer. 
Ungdommers problemer i overgangen til voksenlivet kan dermed - og 
kanskje særlig i en velferdsstatskontekst - ta form av både «stakkars 
dem»- og «stakkars oss»- fortellinger. Det å identifisere problemene, å vite 
hvilke grupper som er særlig utsatt og å sette inn tiltak blir viktig også 

for å demme opp for fremtidige kostnader. Flere har imidlertid pekt på 
hvordan idealet om tidlig innsats gir en fare for normalitetsinnsnevring 
og dermed utfordrer ønsket om mangfold (f.eks. Utdanningsforbundet 
2018). Paradokset som kan oppstå, er at treffsikkert forebyggingsarbeid 
i «det godes tjeneste» og i «vår alles interesse» også kan bidra til stig- 
matiserende - eller i det minste upresise - problemfortellinger om store 
grupper av ungdom. 

Når problemfortellinger om ungdom i dag er så tydelig kjønnet, vil 
vi - som et tredje poeng — hevde at dette må forstås i en likestillingskon- 
tekst. Velferdsstaten har som formål å fremme likeverd, like muligheter 
og like rettigheter, og likestillingsdiskurser er tungt til stede både som 
programfestet politikk i det offentlige livet, som didaktisk målsetting i 
skolen og som kulturelt ideal. I denne sammenheng løftes kjønn frem 
som et sentralt diskrimineringsgrunnlag (jf. likestillingstillings- og 
diskrimineringsloven $ 1). Da er det kanskje ikke så rart at relativt små 
gjennomsnittsforskjeller i resultater får stor oppmerksomhet og bidrar 
til å forme fortellinger om dagens unge. Bekymring for «guttefiendtlige 
samfunn» og «feminisering i skolen», eller bekymringer for jenter som 
står i et særlig dobbeltpress - mellom utdanning og tradisjonelle kvinne- 
idealer — kan derfor også tolkes som en bekymring for at vi som samfunn 
ikke evner å skape en oppvekstsituasjon med likeverd, like muligheter og 
like rettinger på tvers av kjønn. 

Problemfortellinger om minoritetsnorske gutter og jenter står i en 
særstilling fordi den offentlige bekymringen knyttet til disse gruppene 
har sammenheng med deres minoritetsstatus. Unge etterkommere av 
innvandrere blir behandlet som et termometer for hvordan integrering 
av etniske minoriteter i samfunnet fungerer. Omgivelsene er altså ikke 
bare opptatt av de unges vei inn i voksensamfunnet, men også av hvor- 
vidt disse guttene og jentene evner, ønsker og tillates å være en del av 
det norske samfunnet. I problemfortellingene om minoritetsungdommen 
ligger det dermed en dobbelthet som bidrar til å komplisere fordelingen 
av skyld og offerskap. De som holdes frem som henholdsvis ansvarlige 
eller utsatte for problemet - avhengig av øyet som ser - er ikke bare 
ungdommene, men snarere hele innvandrerbefolkningen som gruppe. 
«Stakkars oss»-fortellinger i denne sammenhengen assosieres gjerne med 

innvandringskritiske perspektiver, mens «stakkars dem»-fortellinger 
gir assosiasjoner til mer innvandringsliberale perspektiver i samfunns- 
debatten. 

Det er alltid en fare for at forskere kan komme til å reprodusere, og 
sågar forsterke, politisk definerte problematiseringer (Bacchi, 2019). 
Forskningsmidler utløses ofte ved at noe blir politisk definert som et 
problem, samtidig som resultatene fra forskningen igjen kan bidra til 
å legitimere politikken. Fordi forebyggingsperspektivet står så sentralt 
innenfor oppvekstfeltet, er mye av forskningen om barn og unge nettopp 
initiert av myndighetenes behov for kunnskap om særlig utsatte grupper 
og hva som er virksomme tiltak for å hjelpe disse. Kritiske røster har gitt 
den sterke koblingen mellom forskning, forvaltning og politikk beteg- 
nelsen byråkratisk positivisme. Da dreier det seg om «oppdragsbasert 
forskning som springer ut av myndighetenes behov for å gjøre omskif- 
telige og uforutsigbare fenomener til forutsigbare og håndterbare feno- 
mener i form av tall å styre etter» (Nordtug & Løkke, 2020). Andre har 
vært opptatt av å advare mot at forskning ofte ender opp med å leve sitt 
eget liv i samfunnsdebatten, i praksisfeltet og i politikkutformingen, og 
dermed kan få utilsiktede konsekvenser for utvikling av tiltak (Madsen, 
2020; Skilbrei 2020), bevilgning av ressurser (Mcleod & Wright, 2016) og 
for ungdoms syn på seg selv (Madsen, 2018; Nielsen & Henningsen, 2018). 

Vår gjennomgang tilsier at forskning har spilt en viktig rolle i utvik- 
lingen av de dominerende problemfortellingene om gutter og jenter i 
norsk offentlighet de siste tiårene. Gjennomgangen har imidlertid også 
vist at forskning kan bidra til å nyansere tabloide fortellinger om gutter 
som tapere og om jenter som stresser seg syke i forsøket på å tilfreds- 
stille omgivelsenes forventninger. Dessuten er det verd å løfte frem at 
populære problemfortellinger som regel også beskriver én del av virke- 
ligheten. Samtidig som det er feil å fremstille alle gutter og menn som 
samfunnets tapere, kan det eksempelvis være noe med måten skole- og 
utdanningssystemet er organisert på, som gjør at færre gutter finner seg 
til rette. Videre kan det være særlige forhold knyttet til jenters situasjon 
i dag som gjør at mange opplever prestasjonspress og oftere synes at 
hverdagen er vanskelig å håndtere. Kanskje møter historiene om gutter 
som melder seg ut, om jenter som tilpasser seg så mye at de blir syke, 

om grenseløse minoritetsgutter og om tilkneppede minoritetsjenter så 
stor interesse i samfunnsdebatten nettopp fordi de beskriver en situa- 
sjon som en del kjenner seg igjen i? Det betyr imidlertid ikke at disse 
fortellingene gjelder for alle, eller at de bør bestemme vårt syn på jenter 
og gutter i dag. 

Kjønnede problemfortellinger kan for det første bidra til at proble- 
mer som faller utenfor kjønnsstereotypene, blir oversett. Det kan for 
eksempel gjelde jenter som ikke finner seg til rette i skolen, og gutter 
som sliter med psykiske plager. Et annet viktig poeng er at interessen 
for gjennomsnittsforskjeller bidrar til å underspille den store variasjo- 
nen etter alder, funksjonsgrad, etnisitet, geografisk sted eller - ikke 
minst — variasjonen etter sosial bakgrunn. Svartmaling av gutter kan 
føre til at vi mister av syne det faktum at det går bra med de fleste gut- 
ter, særlig utover i livsløpet, og at også mange gutter nyter godt av ulike 
typer sosiale privilegier. Sykeliggjøring av jenter leder på sin side blik- 
ket mot elitestress og kan få oss til å overse at omfanget av subjektive 
helseplager er størst blant dem som har minst i oppveksten (Sletten, 
2015). Interessen for kjønnsforskjeller blant barn av innvandrere kan 
på samme måte lede oppmerksomheten vekk fra de store variasjonene 
etter opphavsland, sosial bakgrunn, bosted og botid innad i denne 
gruppen. 

Den britiske utdanningsforskeren og metodologen Martyn Hammersley 
(2001) påpeker at kjønn er en av de enklest operasjonaliserbare vari- 
ablene, men at vi skal være forsiktige med å overdrive dens betydning 
bare fordi forskjellen fremstår for oss som så åpenbar. Fra vårt perspektiv 
ligger det en dobbel bunn i dette. Én ting er å tillegge kjønnsforskjeller 
for stor betydning på ulike områder bare fordi kjønn utgjør en så tyde- 
lig forskjell for oss, en annen ting er å overdrive tydeligheten i denne 
forskjellen. Fortellinger som fokuserer ensidig på problemer ut fra gjen- 
nomsnittsforskjeller mellom gutter og jenter, kan sånn sett bidra til to 
ting: For det første risikerer vi å underkommunisere barn og unges hand- 
lingsrom når det gjelder ulike måter å være gutter og jenter på. For det 
andre risikerer vi å underkommunisere barn og unges muligheter for 
kjønnsidentiteter og kjønnsuttrykk som slett ikke passer inn i en slik 
binær forståelse av kjønn. 

Abstract: In this chapter we investigate changes in ideas about pupils, learning 
and motivation over a period of 30 years. Our starting point is the longstanding 
public concern over young peoples lack of school motivation. We ask what ideas 
about young people, as pupils and with respect to learning and motivation, can be 
traced in educational reforms, curriculum documents, and parent-teacher con- 
ferences. Drawing on Foucault’s work on governmentality and pastoral power, we 
argue that there has been a shift from an idea of the pupil as driven by intrinsic 
motivation and capable of governing her own learning process, to an emphasis 
on external control and goal-oriented learning. Paradoxically, the aim of these 
external forms of control is to foster individualised, intrinsic motivation and 
self-discipline. In keeping with this ideal, parent-teacher conferences become 
an arena where pupils are steered towards particular individual goals through 
specific forms of soft power. In a final section, we discuss how Norway’s latest 
educational reform, with its ideal of self-regulation, may reinforce trends towards 
individualisation. 

Innledning! 


Hensikten med dette kapitlet er å belyse hvordan forståelsen av elever, 
læring og motivasjon i det norske utdanningssystemet har endret seg de 
siste 30 årene. Er dagens forestilling om elever som mangler motivasjon, 
den samme som på 1990-tallet? Ser man for seg de samme årsakene til 
manglende motivasjon og de samme virkemidlene for å skape den? Vi 
fokuserer på ungdom, med utgangspunkt i at bekymringer for elevers 
motivasjon særlig har vært knyttet til ungdomsskolen (KD, 2011; Smette 
& Erstad, 2017, s. 14). I kapitlet spør vi hvilke ideer om ungdoms læring 
og motivasjon som kommer til uttrykk i sentrale utdanningsreformer og 
i praksiser i skolen. 

Det har vært flere store utdanningsreformer i perioden fra midten av 
1990-tallet til 2020-tallet. Reform 94 omstrukturerte videregående opplæ- 
ring og ble etterfulgt av Reform 97 og den nye læreplanen for grunnskolen, 
L97, alt under Gudmund Hernes (Ap) som utdanningsminister. Særlig Lo7 
har et pedagogisk grunnlag i reform- og aktivitetspedagogikken med pro- 
blemorientert, flerfaglig prosjekt- og gruppearbeid som sentralt virkemid- 
del. Noen år senere initierte utdanningsminister Kristin Clemet (H) et nytt 
arbeid med nye læreplaner under Kunnskapsløftet 2006. Læreplanens over- 
ordnede del — der idealene og grunnideene beskrives — ble videreført fra 
Reform 97, men endringene viste seg i det tilhørende læreplanverket. Hernes' 
«integrerte elev», og elevfellesskapet som utgangspunkt for læring, ble til 
læreplaner med kompetansemål som utgjorde et mer individualiserende 
utgangspunkt for opplysnings- og dannelsesbestrebelser, samtidig som et 
sterkere mål om styring på alle nivåer trådte fram (Telhaug, 2005). Når dette 
skrives, er Kunnskapsløftet 2020* (heretter Fagfornyelsen) nettopp trådt i 
kraft. Med denne reformen videreføres kompetansemål-oppbyggingen i 


1 Vi vil takke Berit Karseth, Gunn Elisabeth Søreide, den anonyme fagfellen, redaktørene og kol- 
leger i «Living the Nordic Model» for nyttige innspill til tidligere versjoner av denne teksten. 

2 Idenne artikkelen benytter vi for enkelthets skyld betegnelsene Reform 97, Kunnskapsløftet (om 
Ko6) og Fagfornyelsen (egentlig Kunnskapsløftet 2020) om de tre reformene og de tilhøren- 
de læreplanene (vanligvis benevnt hhv L-97, LK-06 og LK20). Dette for å forenkle det broke- 
te landskapet. Mens den overordnede delen av læreplanverket er felles for både Reform 97 og 
Kunnskapsløftet 2006, er det store likhetstrekk i læreplanene mellom Kunnskapsløftet 2006 og 
Kunnskapsløftet 2020. Bruddet i utformingen av læreplanene skjedde med andre ord mellom 
Reform 97 og Kunnskapsløftet 2006, mens de prinsipielle, overordnede sidene av læreplanen ble 
liggende fast fram til Fagfornyelsen/Kunnskapsløftet 2020 markerte et brudd. 

læreplanverket fra Ko6, men den prinsipielle, overordnede delen for lære- 
planene er til gjengjeld fornyet. 

Vi vil argumentere for at det skjer et skifte fra utdanningsminister 
Gudmund Hernes Reform 97 til kunnskapsminister Kristin Clemets 
Kunnskapsløftet — iverksatt i 2006. Vektlegging av elevenes ansvar for 
egen læring og deres egen, indre motivasjon i arbeidet erstattes av ytre 
kontroll av elevenes læringsprosess, og av ytre motivering - gjennom at 
eleven skal sette seg mål. Det slående er hvordan denne ytre kontrollen 
ser ut til å ha som mål å bygge opp en individualisert, indre motivasjon og 
selvdisiplin, og slik fremme elevers læring. En implikasjon av dette er at 
elevers arbeid med seg selv gradvis har blitt et mer sentralt tema i skolen, 
og preger dermed lærernes tilnærming til elever. 

Vi underbygger dette argumentet med to komplementerende analyser. 
For det første analyserer vi læreplanens overordnede del for Reform 97 
(KUF, 1997) og Kunnskapsløftet (KD, 2006) for å belyse hvilke forståelser 
av eleven og elevers læring som formuleres i disse. Vi undersøker gjen- 
nom dette også hvordan læring og motivasjon er beskrevet, og hvordan 
man ser for seg at dette fremmes på best mulig måte. For det andre ana- 
lyserer vi utviklingssamtaler i ungdomsskolen for å undersøke hvordan 
forståelsene fra læreplanen utspiller seg i dette møtet mellom lærere, fore- 
satte og elever. 

Strukturen i kapitlet er slik: Vi beskriver først kort hva læreplaner og 
utviklingssamtaler er, og hvorfor de egner seg for denne typen studier. 
Deretter introduserer vi Michel Foucaults begrepsapparat om styring 
og vennlig makt som vi bruker som verktøy i analysen. Avslutningsvis 
diskuterer vi - med grunnlag i en del av forarbeidene til Fagfornyelsen — 
om de nyeste reformene representerer ytterligere en omdreining i en mer 
individualisert forståelse av læring og motivasjon. 


Kilder til kunnskap i læreplaner og 
utviklingssamtaler 


Store skolereformer nedfeller seg i skrift i nye læreplaner. De norske lære- 
planene består av en overordnet, generell del, i tillegg til fag- og timefor- 
deling samt læreplaner i fag. Læreplaner blir dermed en kilde til forståelse 

av hva samfunnet anser som viktig og verdifullt for elevene å lære. En 
læreplan skal «prioritere og iverksette kunnskap om normer, verdier, fakta 
og konvensjoner. Den er et dokument som formidler mellom samfunn og 
skole. Endelig skal en læreplan være styrende», skriver Skarpenes (2007), 
med henvisning til Gundems lærebok i læreplananalyse (1990, s. 33-35). 
Samtidig som nye læreplaner kan tolkes som en iboende kritikk av eksis- 
terende læreplaner, må de også kunne begrunne sine mål og synspunkter 
(Skarpenes, 2007, s. 54). Analyser av læreplaner kan derfor gi et bilde av 
rådende forståelser i samtiden. De kan også fortelle noe om hvilke forstå- 
elser som implisitt eller eksplisitt blir kritisert til ulike tider. 

Utviklingssamtaler er ifølge opplæringsloven $ 20-3 (1998) en rettighet 
foreldre har. Fra barnet har fylt tolv år, har de også rett til å være med på 
samtalen. Ifølge Utdanningsdirektoratet skal utviklingssamtalen først og 
fremst være et positivt møte der målet er «å få en felles forståelse for elev- 
ens faglige og sosiale utvikling, at eleven får tydelige framovermeldinger 
om hva som skal til for å få god progresjon videre, samt se på elevens 
behov for støtte, tilrettelegginger eller utfordringer» (Utdanningsdirek- 
toratet, 2020a). Tidligere ble slike samtaler kalt for «konferansetimer». 
Begrepet utviklingssamtale ble gradvis innført i tidsrommet rundt 2002- 
2008 (Nordahl, personlig kommunikasjon), trolig importert fra Sverige, 
der begrepet ble innført fra midten av nittitallet. Også i Sverige presiserer 
styringsdokumenter at utviklingssamtalen skal være framoverrettet, og 
at den skal konsentrere seg om tiltak og planer snarere enn å fordype seg 
i årsakene til elevenes resultater eller oppførsel, slik man antok at det ble 
gjort tidligere (Granath, 2008, s. 52). 

Eksisterende forskning om utviklingssamtaler inngår i det store 
forskningstemaet skole-hjem-samarbeid. Et eksempel her er Nordahls 
(2003) studie av det som da het konferansetimer, som del av en studie av 
skole-hjem-samarbeid. Studier av utviklingssamtaler har også fokusert 
på maktforholdet mellom lærere og foreldre (MacLure & Walker, 2000), 
på lærere og foreldres selvpresentasjon (Baker & Keogh, 1995; Kotthoff, 
2015) og på hvordan elevens faglige nivå påvirker samtalene (Pillet-Shore, 
2016). Utviklingssamtaler som kommunikasjonsform er også tema (Tveit, 
2014). I vår tilnærming er vi inspirert av Granaths (2008) analyse av 
utviklingssamtalen som et normativt redskap som viser elevene hvordan 

de skal framtre, hvilke holdninger de skal ha, og hvordan de bør være for 
å duge som elev (2008, s. 183). 


Disiplinering og vennlig makt 

Den teoretiske inspirasjonen for kapitlet henter vi fra Foucaults begreper 
om disiplin og selvstyring (Foucault, 1977/1999). Perspektivene hans er 
mye brukt i kritiske analyser av hvordan skole- og utdanningssystemer 
på ulike måter bidrar til disiplinering og forming av moderne subjekter 
(se f.eks. Bartholdsson, 2008; Brennan & Popkewitz, 1998; Fejes & Nicoll, 
2008; Popkewitz, 2012). 

En viktig innsikt fra Foucaults tidlige arbeider er hvordan disipli- 
nering av menneskene vokser fram som en egen teknologi gjennom 
moderniseringen av samfunnet fra 1800-tallet og framover. I boka Det 
moderne fengsels historie beskriver han hvordan skolebygningen, fagene, 
timeplanen og eksamensordninger etableres som et ledd i denne utvik- 
lingen. Klasser, klasserom og enkeltpulter, tidsbolker og timeplaner, 
eksamenslesing og testing er uttrykk for en maktutøvelse som bidro 
til kontroll, «dressur» og disiplinering av elevene (Foucault, 1977/1999). 
Foucaults analyser kan for eksempel vise hvordan bestemte former for 
pedagogikk er forbundet med bestemte former for kontroll. Med hans 
forståelse i bakhodet kan kanskje den disiplinære skolen i periodene før 
reformpedagogikken beskrives som eksempel på disse «ytre» disipli- 
nærteknologiene. Reformpedagogikken ville ta et oppgjør med denne 
typen maktstrukturer. 

I Foucaults senere arbeider var han imidlertid opptatt av hvordan 
også «vennlige» former for makt og kunnskapsoverføring disiplinerer. 
Ved hjelp av begrepet governmentality fikk han fram hvordan individers 
handlinger og tenkemåter kan styres uten å utøve ytre makt eller press, 
men ved at mennesker disiplinerer seg selv og transformerer seg selv 
gjennom ulike selvteknologier (Foucault, 1988). Én side av det moderne 
governmentality forklarer han ved å vise til hvordan katolske prester i 
tidligere tider hadde makt over menighetens medlemmer - gjennom 
alt presten visste om dem gjennom skriftemål, og ved at presten hadde 
makt til å love dem frelse. Slik ble kirkens medlemmer disiplinert, og 

transformerte seg selv til mer moralske eller bedre mennesker. I dag er 
det staten som bidrar til at elevene på samme tid formes og aktivt kon- 
stituerer seg selv, som «desirable subjects» (Fejes, 2008). Dette skjer ved 
hjelp av kunnskapen staten har om elevene, og gjennom statens vilje til å 
styre dem. Skolen er en av de viktigste arenaene for denne typen forming 
av barn og unge. 

Denne formen for internalisert makt blir mindre synlig enn den ytre 
disiplineringen. Den kan dermed framstå som oppriktig selvbestem- 
melse. Fra statens, eller institusjoners eller foreldres side, er imidlertid 
dette også en skjør form for makt. Den hviler på at subjektet — i dette 
tilfellet eleven - selv må komme fram til den kunnskapen om seg selv 
som kreves for å skape seg til et slikt subjekt som staten og skolen vil ha. 
Elevens eget arbeid med seg selv vil derfor måtte støttes på ulike måter for 
å styre eleven i den retningen som er ønskelig. Slik støtte kan forstås som 
en form for vennlig makt (Kelly, 2013). 

Flere studier har tatt for seg bruk av mild makt og selvteknologier i 
skolen. I en svensk studie viser Granath (2008) hvordan både loggbøker 
og utviklingssamtaler former elever på bestemte måter. Smette (2015, 
2017) viser i en studie av elever i ungdomsskolen hvordan lærere forventer 
at elevene skal jobbe selvstendig og holde orden på seg selv, og at de bør 
forstå at dette er til deres eget beste. Samtidig lover lærerne at de skal 
hjelpe dem med selvstyringen gjennom mer eller mindre vennlige makt- 
former, som anmerkninger og tydelige forventninger til presist oppmøte 
og utført arbeid. Et hovedpoeng er altså at mild makt og selvteknologier i 
skolen dreier seg om mer enn det å oppøve ferdigheter eller kompetanse. 
Elevene lærer også å bli individer på den «rette» måten (Bartholdsson, 
2008; Krejsler, 2010; Oldervik, 2014). 


Reformdokumenter - fra en selvbestemmende 
til en selvstyrt elev 

Vekslingen og samspillet mellom ytre disiplin, selvteknologier og mild 
makt kan sies å være sentrale temaer i reformer og læreplaner. I den 
følgende analysen skal vi se hvordan denne vekslingen kommer til 
uttrykk i reformene fra 1990- og 2000-tallet. Vi vil særlig rette søkelyset 

mot hvilket bilde av eleven som kommer fram, og hva som beskrives som 
relevant for å skape motivasjon. 


Like mål, men ulike midler? 


Både Reform 94 og Reform 97 kan sies å være preget av en elevsentrert 
pedagogikk, en strømning videreført fra skolereformer på 70-tallet 
(Skarpenes, 2007). En slik pedagogikk legger stor vekt på elevenes egen 
aktivitet, og bruker begreper som elevaktivitet, elevinteresser, elevmed- 
virkning, kreativitet, oppdagelse og utprøving, tilpasset opplæring og 
tverrfaglig arbeid om dette (Haug & Solbrekke, 2003). Det nye i Reform 94 
var ifølge Skarpenes (2007) at disse strømningene ble brakt sammen med 
et nytt sosialiseringsparadigme som var sterkere forankret i markedets 
verdsettingsrepertoar og «markedets ønsker om hele, autentiske, samar- 
beidende, omstillingsvillige mennesker» (s. 230). I begge reformene på 
90-tallet ble reformpedagogikken, prosjektarbeidet og elementer fra en 
sterkere markedstenkning formulert. 

Den første PISA-undersøkelsen i 2000 (Lie et al., 2001) og det såkalte 
«PISA-sjokket» danner bakgrunnen for det ønsket om sterkere styring 
med skolene som Kunnskapsløftet målbar. «Norge er en skoletaper», slo 
Dagbladet opp da PISA-studien ble offentliggjort i 2001 og Kristin Clemet 
var nyoppnevnt kunnskapsminister (Dagbladet, 2001). Den kvantitative 
PISA-studien viste også at norske elever var blant de minst disiplinerte 
i hele det internasjonale materialet (Haug & Solbrekke, 2003; Lie et al., 
2001). Imsen og Volckmar (2014) argumenterer for at PISA-studiens 
resultater var noe av grunnen til at tiltak for å bedre disiplinen ble vekt- 
lagt i Kunnskapsløftet. Prosjektarbeid som læringsmetode ble framstilt 
som en særlig syndebukk for problemene med uro og mangel på målret- 
tet læring, mens klasseledelse seilte opp som et sentralt begrep. 

Én måte å tolke disse endringene på er at mens de grunnleggende ide- 
alene og målsettingene med utdanningen fra læreplanverket i Reform 
97 beholdes i læreplanverket i Kunnskapsløftet gjennom å videreføre 
dens overordnede del, var det beskrivelsen av hvilke midler som skal 
til for å motivere elevene i retning av målene, som skiftet: for eksem- 
pel fra kollektivt, demokratifremmende gruppe- og prosjektarbeid til 

resultatbasert målretting og sterkere styring. Dette skiftet kan fortolkes 
som basert på andre ideer om hvordan elever lærer best, og hva som 
motiverer dem til læring - sjablongmessig beskrevet som et skifte fra 
vektlegging av indre til ytre motivasjon. Kan dette skiftet gjenfinnes i 
læreplaner og dokumenter? 


«Ansvar for egen læring» og selvbestemmelse som 
disiplinproblem 

Endringene fra Reform 97 til Kunnskapsløftet forskjøv forståelsen av hva 
elevers «ansvar for egen læring» innebar, i læreplanverket. «Ansvar for 
egen læring» har vært gjentatt som et mantra gjennom skiftende skole- 
reformer, og har vært gitt delvis ulike fortolkninger (Meland, 2011). 
Opprinnelig hadde også vektleggingen av elevens ansvar for egen læring 
en base i den progressive reformpedagogikken. Elevene skulle settes fri 
fra disiplin og plikt, og «falsk» ytre motivasjon skulle erstattes av «ekte» 
indre motivasjon (Telhaug, 2005). Å gi elevene ansvar for egen læring 
var — i dette perspektivet — å legge opp til en demokratisk undervisnings- 
organisering som ga elevene større selvbestemmelse, herredømme over 
det faglige innholdet og over arbeidsmåter gjennom elevstyrte arbeids- 
former. Hernes” Reform 97 bygget på dette i sin vektlegging av prosjekt- 
arbeid og elevaktivitet i læreplanen. Under overskriften «Det arbeidende 
menneske» i den daværende læreplanens overordnede del (KUF, 1997) 
formidles en selvbestemmende og autonom elevrolle: 


Elevene bygger i stor grad selv opp sin kunnskap, opparbeider sine ferdigheter 
og utvikler sine holdninger. Vellykket læring krever en dobbelt motivering; 
både hos eleven og hos læreren. Opplæringen må derfor fremme evnen til flid 
og til å gjøre seg umak. God undervisning skal gi elevene erfaringer fra å lykkes 
i sitt arbeid og gi tro på egne evner og utvikle ansvar for egen læring og eget liv. 
(KUF 1997, s. 29) 


I avsnittet understrekes det at elevene selv bygger opp sin kunnskap på 
en selvstendig måte, og at det å være motivert og ta ansvar for egen 
læring er et resultat av mestringsopplevelser. Det var særlig på ungdoms- 
trinnet at opplæringen skulle «planlegges med tanke på at elevene nå i 

større grad kan ta ansvar for egen læring», het det i Reform 97 (KUF, 
1997, 8. 193). Det er rimelig å tolke læreplanverket som vokste fram på 
midten av 90-tallet som at ansvar for egen læring der ble forstått som 
selvbestemmelse, og elevenes motivasjon som knyttet til denne indre 
driven. Her forstås eleven som et subjekt, for å bruke Foucaults termi- 
nologi, som av egen lyst vil søke kunnskap og lære av egen lyst bare 
skolen legger til rette for det. 

I stortingsmeldingen Kultur for læring (UFD, 2004), som danner 
grunnlaget for læreplanen i Kunnskapsløftet, kritiseres dette synet på 
eleven i Reform 97 - med støtte i evalueringen av læreplanen. Allerede 
i innledningen varsles et «systemskifte» i måtene skolen styres på. Det 
argumenteres, med basis i forskning, for at lærerne i norsk skole tolket 
«ansvar for egen læring» som at «lærere skal avstå fra å styre elevene» 
(Rønning, 2002, ref. i UFD, 2004, s. 30), og at lærerne hadde for stor tro 
på «elevenes egenmotivasjon» (s. 16). Kunnskapsløftets kritikk mot den 
progressive reform- og aktivitetspedagogikken ble utformet som kri- 
tikk av manglende disiplin i klasserommet, og av mangel på innsats og 
arbeidsmoral blant elevene. Når disiplinproblemene i skolen på denne 
måten diskursivt knyttes til manglende pedagogisk styring, begrunner 
dette samtidig en omlegging av pedagogikken i retning av andre under- 
visningsformer og nye former for styring. 

Vi mener med dette å kunne se at Kunnskapsløftet dreier oppmerk- 
somheten bort fra elevens «ansvar for egen læring» som selvbestemmelse, 
til «ansvar for egen læring» som selvstyring. Slik beskrev Utdannings- og 
forskningsdepartementet (2004) sin holdning til spørsmålet om elevens 
medbestemmelse og ansvar: 


Eleven skal ha et aktivt forhold til lærestoffet, på ulike måter bearbeide det og 
utforske læringsinnholdet. [Skolen og lærerne skal] ikke gi elevene mer med- 
ansvar enn de er i stand til å ta, å være bevisst ved bruk av frie arbeidsformer, 
og ved at den enkelte lærer unngår å være ettergivende overfor elevene. [...] A 
videreutvikle elevenes evne til å ta et medansvar for læreprosessene vil bidra 
til større læringsevne gjennom hele livet. En lærer som drar nytte av elevenes 
erfaringer, trekker elevene mest mulig aktivt med og involverer dem i planer og 


arbeidsmåter, oppnår også gode resultater. (UFD, 2004, s. 55) 

Det medansvaret som her beskrives, handler mer om at elevene må 
lære seg å ta styringen over sin egen læringsprosess og å bli involvert 
i «planer og arbeidsmåter» enn å gi dem frihet til å bestemme over 
egen læring. Lærerne skal sørge for at elevene tar denne styringen, de 
skal ikke være passive overfor elever som ikke gjør det. Elevenes evne 
til selvstyrt læring skal bygges opp ved at den lærende selv utvikler sin 
egen kunnskap gjennom tydelige mål, presise tilbakemeldinger, krav 
og klare forventninger, var Telhaugs fortolkning av Kunnskapsløftet 
(Telhaug, 2005). Kunnskapsløftet målbærer slik et annet syn på eleven 
enn det som var framtredende i reformpedagogikken. Man tar ikke len- 
ger elevens indre driv og lyst til å lære og å søke kunnskap for gitt, men 
som noe som bare kan utfolde seg dersom læreren styrer rammene for 
læringsprosessen. 


Utviklingssamtaler - skole i selvstyring 


Endringen fra Reform 97 til Kunnskapsløftet handlet altså ikke bare 
om krav om «økt kvalitet» og en ny målstyring i skolen. Den forskjøv 
samtidig forståelsen av elevers motivasjon og «ansvar for egen læring» i 
læreplanverket. Kan vi finne spor av dette i utviklingssamtaler på ung- 
domsskolen etter innføringen av Kunnskapsløftet? I det følgende analy- 
serer vi utviklingssamtaler som fant sted rundt 2013/14. De foregikk på 
to ungdomsskoler på Østlandet som var med i prosjektet Læring på tvers 
(for en nærmere beskrivelse av prosjektet, se Smette & Erstad, 2017). 

Framstillingen her bygger på en tidligere analyse av 43 utviklings- 
samtaler, de fleste fra 9. trinn (Silseth & Smette, 2017). Elever og foresatte 
hadde samtykket til at en forsker var til stede i rommet og gjorde lyd- 
opptak som så ble transkribert. I en tidligere analyse har vi undersøkt 
forhandlinger om ansvar for elevens prestasjoner (Silseth & Smette, 2017, 
s. 110-111). 

I framstillingen nedenfor har vi gått gjennom samtalene på nytt - 
med utgangspunkt i spørsmålet om hvordan Kunnskapsløftets elev- 
ideal, målsnakk og forståelser av motivasjon kommer til uttrykk i 
utviklingssamtalene. Overordnet ser vi at det i nesten alle samta- 
ler snakkes mye om elevenes mål. Dette temaet introduseres helt fra 

starten av, når læreren refererer fra elevsamtalen som læreren har hatt 
med eleven forut for utviklingssamtalen. Her har eleven blitt bedt om 
å definere hvilke mål de har. I den følgende analysen har vi brutt mål- 
snakket ned i tre tema: sette seg mål, finne strategier for å realisere mål 
samt benytte ytre hjelp og kontroll for å nå målet. 


Sett deg mål 


Å sette seg mål omtales i samtalene som noe helt selvsagt og grunnleg- 
gende. Et eksempel fra starten av en samtale med en gutt illustrerer hvor- 
dan et skjema eleven har fylt ut til elevsamtalen, refereres av læreren og 


introduserer mål som tema: 


Lærer: Ja. Også spurte [vi] litt om hvordan utviklingen har vært siden vå- 
ren i niende klasse. Hvilke mål har du satt for neste halvår? [...] På 
akkurat der på mål der sa du ikke noe, egentlig, [er det] noe mål du 
tenker du har for det siste skoleåret nå? Eller for det neste halvåret, 
kanskje fram til jul, da? 

Gutt: Jeg har vel egentlig ikke så veldig mange mål bortsett fra å greie å 


holde meg der jeg er, hvis ikke komme litt høyere. 


Skjemaet har et felt for mål, men eleven har ikke skrevet noe. Læreren 
etterspør det, med et tilsynelatende åpent spørsmål: Har du noe mål? Så 
lanseres en rekke alternative tidshorisonter — siste skoleår, neste halvår 
eller bare fram til jul - som virker som å snevre inn muligheten for at 
man ikke har noe mål. Eleven tar styringen med å omskrive mangelen på 
mål til et mål om å holde seg på samme nivå. 

Målsnakket framstår som en etablert språklig vending, som i samtalen 
med denne gutten - hvor læreren kommenterer skjemaet fra de andre 
faglærerne: «Du jobber litt ujevnt”, star det. Men du kan godt sette deg 
enda litt høyere mål. “Spor mer om hjelp’, skriver han.» Det følger altså 
ikke av at man jobber ujevnt, at man skal jobbe mer eller jevnere, men 
at man skal sette seg enda litt høyere mål. Begrepene høy, middels og lav 
måloppnåelse gjennomsyrer samtalene og går igjen i faglærerrapporten 
som refereres i samtalene. Målene elevene skal sette seg, blir definert av 
sprangene mellom nivåene, for eksempel fra middels til høyt. 

Nivået på måloppnåelsen blir også en merkelapp på eleven som person, 
som når lærerne roser en jente for å være grei og hyggelig: 


Lærer: 1: Sa det er veldig bra. Ellers så er du jo en fantastisk elev å ha. Positiv 
og masse innsats og skikkelig sånn stå-på-jente, som spør med en 
gang du lurer på noe. 

Elev: Mm. 

Lærer 1: Veldig sånn god elev. Så om vi snakker om elevrollen, så er du en 
veldig god elev. Sånn sett. [Og på alle mulige andre] måter. 

Lærer 2: Får høy på elev-elevkompetanse. 

Lærer 1: Ja. Høy måloppnåelse som elev. 


(Også referert i Silseth og Smette, 2017) 


I samtalene er det først og fremst lærerne som utdyper og foreslår hva 
eleven bør sette seg som mål, enten det er faglig eller som personlig vekst. 
En jente som presterer veldig bra i alle fag, anbefales å sette seg som mål å 
stole på seg selv for å få en enda bedre karakter i mat og helse: 


Lærer: Så det er jo noe å kanskje jobbe enda mer med, å stole på deg sjøl og 
lese nøye oppskrifter og ta valgene dine og så tenke at «Yes, dette går 


bra». Mm. Det tror jeg kanskje. 


Både vurderingen av faglig nivå og personlige egenskaper kan knyttes 
til mål-sjargongen. Innebygd i det å sette seg mål ligger det en implisitt 
forventning om at elevene alltid ønsker å bli bedre, men det ses også som 
en forutsetning for å få til endring. Men når målet er satt, hvordan kan 
det realiseres? 


Réaliser målet 

I flere av samtalene innleder lærerne med å referere til elevsamtalen og 
målet eleven har satt seg, og spør så mer konkret om hvordan eleven har 
tenkt å nå dette målet. Én lærer reflekterer høyt over hvorfor det nå går 
bedre med en elev i nynorsk: 


Lærer: Nå har vi jo begynt med nynorsk. Og den første nynorske diktaten gikk 
jo ikke bra. Og da tror jeg du bestemte deg for at «nå skal det gå bra». 

Læreren kobler her elevens framgang direkte til beslutningen om at det 
skal gå bra. Viljen har altså på nesten magisk vis virket alene, og inn- 
satsen og arbeidet med nynorsken underkommuniseres. Andre ganger 
konkretiseres hva eleven faktisk må gjøre av arbeid for å nå målet. Som i 
dette eksemplet fra en samtale med en gutt: 


Lærer 1: Målet er å forbedre seg i fag. Er det noen spesielle fag du ønsker å 
forbedre? 

Gutt: Det er jo fortsatt matte og engelsk da. 

Lærer 1: Matte og engelsk. Bra. Hva må til, tror du? 

Gutt: Det er jo bare å gjøre ekstra oppgaver og følge med, gå til timen og 
- ja, øve mye til prøver og sånn. 

Lærer 1: Ja. Du tror du gjør det nok nå, eller? 

Gutt: Nei, jeg må nok øve litt mer, tenker jeg. 


Lærer 1: Ja. 


I dette eksemplet kommer de ledende spørsmålene på løpende bånd, og 
eleven ledes mot det eneste mulige svaret: At han må gjøre flere oppgaver 
for å bli bedre, og at det han har gjort til nå, ikke er nok. 

I noen samtaler tolker læreren tegn på økt innsats som et tegn på at 
eleven har tatt en beslutning og satt seg et mål. Et eksempel fra en sam- 
tale med en gutt som lærerne oppfatter som å ha gjort for liten innsats, 
illustrerer dette: 


Lærer: (...) Du må bestemme deg for å ville liksom, også tenker jeg at det 
syns jeg på en måte du har vist nå i høst da, at du har jo bestemt deg 
for å ville noe, fordi at du — nå gjør du lekser og du jobber og vi ser 


liksom at du er i gang da. Er du enig i det? 


Det viktigste er å bestemme seg for å ville, men her framstår ikke det 
å ikke bestemme seg for å ville som et alternativ. Tegnene til mer iver i 
arbeidet tolkes som et tegn på både vilje og beslutning, og igjen brukes 
et ledende «Er du enig i det?» for å få eleven til å innse at han har tatt en 
beslutning. 

I ytterste konsekvens blir denne forståelsen av at eleven først må ha 
bestemt seg for å yte, også et krav for å få ekstra hjelp og støtte. Det følgende 
eksemplet er fra en samtale med en gutt som har faglige utfordringer, og 

der det er snakk om å skaffe en PC med et program der innholdet fra 
lærebøker blir lest opp: 


Lærer: Nei, ikke sant, så du kan tenke litt, men der òg tenker jeg at da kan 
du si også at «vet du hva, jeg vil virkelig prøve å jobbe enda bedre 
med det og jeg tror at den kan være bra for meg». Da kan jeg prøve 


å få ordna en sånn [PC] til deg. 


Eleven blir instruert til å overtale seg selv til å ta en beslutning om 
å jobbe bedre hvis han får en slik maskin. Dette blir så en forutset- 
ning for at læreren skaffer hjelpemidlet. Motsatt rekkefølge — altså at 
hjelpemidlet skaffes til veie først ut fra en antagelse om at det vil gi 
eleven lyst til å jobbe bedre — vil bryte med logikken om først å sette 
seg mål. Kanskje er det derfor tilbudet om hjelpemidlet ikke presen- 
teres betingelsesløst. 

Denne insisteringen på elevens beslutning illustrerer idealet om at 
motivasjon må komme fra et autentisk sted i elevens indre (jf. Taylor, 
1998), men samtidig at (en del) elever trenger å bli styrt mot dette stedet. 
Lærerne kommer her i et dilemma: De er bedt om å styre eleven, samtidig 
som det ikke er lov til å styre. Det vi ser i samtalene, er dermed lærernes 
mange krumspring for å styre uten å styre. Noe tilsvarende er tidligere 
påvist i analyser av utdanningsrådgivning på ungdomsskolen (Smette, 
2015). Slik blir samtalene mellom lærer og elev en dialog der eleven stadig 
vekk blir påminnet om at det å sette mål er elevens ansvar, og at denne 
mål-settingens hensikt er å bidra til at eleven skal ta kontroll over sin egen 
læringsprosess og utvikling. 


Vennlig makt som hjelp til selvhjelp 
En del samtaler, de fleste med gutter, preges av at eleven viser liten 
innsats, og at både lærere og elever forventer at eleven potensielt er 
i stand til å få til mer. I disse samtalene blir strategiene for å styre 
eleven mot både en beslutning om og en realisering av høyere mål mer 
eksplisitte. 

En strategi som lærerne enkelte ganger brukte, var å vise skuffelse over 
at en elev ikke utnytter potensialet sitt. I en samtale med en gutt kommer 

læreren med referanse til hva hun føler når han ikke utnytter de gode 


evnene sine i matte: 


Lærer: Men så sier du «jada», sier du da. Men så vet jeg ikke om vi er helt 
enig likevel da. For at jeg tenker det at du er jo utrolig flink i matte. 
Men så gjør du nesten ingenting. Føler jeg. Nå i det siste så syns jeg 
du har vært veldig slapp, men du får nå fem på prøver, så jeg tenker, 
det er jo — ja, det skal du være glad for at du må begynne å jobbe litt. 
Hvis ikke så, for nå er det plutselig en liten minus til og med bak 


denne gangen. 


I dette sitatet legges det opp til en tone der læreren uttrykker en form 
for genuin bekymring for eleven. I sin analyse av utviklingssamtaler og 
loggbøker i svenske skoler omtaler Granath (2008) tilsvarende tendenser 
som intimisering av relasjonen mellom lærer og elev, og argumenterer 
for at dette er en av flere former for vennlig makt — i Foucaults forstand 
av begrepet. Denne intimiseringen «blir ett relationellt verktyg för påver- 
kan, som såtts i spel genom kommunikation» (s. 176). Innenfor disse 
rammene blir lærerens følelsesbaserte og «personlige» forslag en form 
for insisterende kommunikasjon, der det blir vanskelig eller umulig for 
eleven å avvise forslagene som presenteres. 

Det omfattende snakket som ofte må til for å få eleven til selv å uttale 
det lærerne ønsker at de skal komme fram til, gjør at det blir uklart hvem 
som har bestemt hva (jf. Granath, 2008, s. 101). Dialogen i utviklingssam- 
talene kan dermed ses som et middel for å «installere» motivasjon i eleven 
på en måte som gjør at eleven til slutt tror at det hun sier at hun vil, er 
ønsker som har oppstått i henne selv. 

I denne intimiserte og vennlige maktbruken ser vi at lærere og for- 
eldre ofte står på samme side. Et eksempel er fra en samtale der mor 
og lærer sammen prøver å få eleven til å innse at han bruker for lite 
tid på skolearbeidet. En slik innblanding krever en bestemt form for 


legitimering: 


Mor: Vi sier jo dette her for å prøve å hjelpe deg i tiden framover. Fordi du 
har ambisjoner. Fordi du stiller så høye krav til deg selv, i forhold til 


karakterer og karakternivå. 


127 


KAPITTEL 5 


Moren og lærerens allianse for å styre elevens tidsbruk, legitimeres her 
ved at de skal hjelpe eleven til å nå sine egne mål. Forsøket på styring 
er dermed ikke i konflikt med elevens rett til selvbestemmelse. Det er 
eleven som har definert målet om høye karakterer og dermed de høye 
kravene til seg selv. Moren og læreren blir på den måten hverandres 
alliansepartnere i arbeidet med å få eleven i gang, men også elevens 
alliansepartnere i arbeidet med å bli seg selv og den eleven han egentlig 
vil være. 


Mot en selvregulert elev? 


I dette kapitlet har vi, gjennom analyser av hvordan myndigheter (gjen- 
nom dokumenter) og lærere (i utviklingssamtaler) snakker om læring og 
faglig utvikling, vist hvordan forventningen om at elever skal reflektere 
over egen læringsprosess og styre seg selv, gradvis har blitt et mer sentralt 
tema i skolen. I analysen av reformene i denne perioden har vi også argu- 
mentert for at målet om å skape en selvstyrt elev i stor grad har erstattet 
det tidligere idealet om at eleven skulle ha medbestemmelse over egen 
læring. Den grunnleggende ideen om selvbestemmelse ligger likevel fast, 
men er i praksis tvetydig fordi skolen — ofte i allianse med foreldre - går 
langt i å forme det eleven skal bestemme. Dette er eksemplifisert gjen- 
nom vår analyse av utviklingssamtaler. 

Analysene av utviklingssamtalene gir et innblikk i hvordan denne 
forventningen uttrykkes på ett tidspunkt i 2013/14 - da Kunnskapsløf- 
tets læreplanverk (KD, 2006) fortsatt var gjeldende. Vi har ikke kunnet 
sammenligne samtaler fra dette tidspunktet med samtaler fra andre tids- 
punkt. Vi har heller ikke data eller andre studier som kan si noe om hvor- 
dan de foregikk på 90-tallet, og hvordan de foregår i dag. Analysen vi 
har gjort, viste at samtalene tar form som en dialog der eleven blir gjort 
ansvarlig for å mobilisere motivasjon for å lære. Den selvbestemmelsen 
som vi har argumentert for at lå til grunn for tenkningen om «ansvar for 
egen læring» i Hernes” Reform 97 har etter vår fortolkning, blitt til et krav 
om selvstyring i Kunnskapsløftet. Analysen viste også at skillet mellom 
hva som er elevens og hva som er skolens mål, blir høyst uklart i dialogen — 
eller snarere monologen - som utspiller seg i utviklingssamtalene. Den 

indre reformeringen av eleven foregår dermed ved hjelp av vennlig insti- 
tusjonell makt - forkledd som elevens egen indre prosess. 

Hvilken retning har så synet på elevens læring og motivasjon tatt i 
årene etter at disse samtalene fant sted? Står fremdeles idealet om den 
selvstyrte eleven like sterkt? 

De nyeste læreplanene trådte i kraft fra høsten 2020 (Utdannings- 
direktoratet, 2020b), og de inngår i reformen Kunnskapsløftet 2020, her 
for enkelthets skyld omtalt som Fagfornyelsen.} Forarbeidene til reformen 
finnes blant annet i Ludvigsen-utvalgets rapport fra 2015 om Framtidens 
skole (NOU 2015: 8). Et sentralt begrep i denne rapporten er selvregu- 
lering. Det psykologiske selvreguleringsbegrepet har mange fellestrekk 
med de selvteknologiene Foucault beskriver som en del av senmoderne 
staters governmentality-tilnærming, og som vi til nå har omtalt som 
selvstyring (jf. Madsen, 2015, s. 228). I rapporten står det for eksempel: 
«Utvalget anbefaler at det legges vekt på metakognisjon og selvregulert 
læring i alle fag» (NOU 2015, s. 10), noe som innebærer at elevene skal 
lære «å ta initiativer og arbeide målrettet for å lære, og lærer å regulere 
egen tenkning og egne handlinger og følelser» (NOU 2015, s. 10). 

Én tolkning er at denne nyeste utdanningsreformen dermed represen- 
terer en ytterligere omdreining i disiplineringen av individet. Psykolo- 
gen Ole Jacob Madsen (2015) (se også hans kapittel i denne boka) mener 
å kunne identifisere en terapeutisk strømning gjennom utvalgsrappor- 
ten, som bidrar til å gi sterk autoritet til utviklings- og læringspsykologi 
(8. 211). 

I en analyse av hvordan ideen om «21st century skills» oversettes til 
den norske konteksten i Ludvigsen-utvalgets rapport, argumenterer også 
Hilt et al. (2019) for at den samlede elevforståelsen som trer fram, er den 
selvregulerte eleven med metakognitive evner. De hevder at dette vitner 
om et diskursivt skifte fra progressivisme til en individualisert, kogni- 
tivistisk forståelse (Hilt et al., 2019, s. 392), men at dette skjer gjennom 
glidende overganger, der også enkelte av den progressive pedagogikkens 


3 — Fagfornyelsen heter Kunnskapsløftet 2020, men omtales slik her for å unngå forvirring. 
Reformen (Kunnskapsløftet 2020/K-20) er imidlertid mer omfattende enn bare «fagfornyelsen». 
Fagfornyelsen er endringen av læreplaner i fag. I tillegg inkluderer reformen ny generell del av 
læreplanen og ulike endringer i lover og reguleringer. 

kjernebegreper videreføres. Som eksempel nevner de diskursen om den 
demokratiske, samarbeidende og sosialt ansvarlige eleven, hvor aner- 
kjennelse og toleranse står sterkt, og som gis høy verdi i utvalgsrappor- 
ten. Samtidig viser Hilt et al. (2019) at kreativitet, kritisk tenkning og 
samarbeid — plussord med lang tradisjon i en sosialdemokratisk pedago- 
gisk tradisjon (Meland, 2011; Skarpenes, 2007) — gis en særegen refortolk- 
ning i utvalgsrapporten. Utdanningen skal bidra til at elevene utvikler 
kreative evner, evner til kritisk tenkning og samarbeidsevner som individ- 
uelle egenskaper (Hilt et al., 2019). I Ludvigsen-utvalgets rapport (NOU 
2015: 8) kobles disse evnene videre til krav til problemløsningsevner og 
entreprenørskap i arbeidslivet, som erstatning for kollektive læringsfor- 
mer eller samfunnskritikk, som var den opprinnelige konteksten. 

Slike begreper som betyr noe i én kontekst og som importeres inn i en 
ny kontekst for å signalisere kontinuitet og framkalle konsensus, kalles 
transdiskursive begreper (Dale et al., 2011). Ludvigsen-utvalgets kogniti- 
vistiske perspektiv er derimot ikke uten videre blitt importert inn i de nye 
læreplanene. I Kunnskapsdepartementets vurdering av utvalgets konklu- 
sjoner (KD, 2017) advares det mot å la sosiale og emosjonelle ferdigheter 
framstå som kompetansemål i fagene. De skriver også at 


.. skolen har ansvar for at elevene utvikler relevante læringsstrategier i alle 
fag, og for at elevene får trening i å reflektere over eget arbeid og egen læring. 
(...) Departementet vil understreke at arbeid for å fremme læringsstrategier, 


metakognisjon og selvregulert læring ikke betyr at elevene skal ta ansvar for 


egen læring. Elevenes utvikling av selvstendighet i læringsprosessen krever at 


lærerne har og tar ledelsen ... (KD, 2017, s. 40, vår utheving) 


Kanskje viser referansen til ansvar for egen læring tilbake til enda et 
av den progressive pedagogikkens kjernebegreper som fortsetter å leve 
videre i nye former i dagens reformdebatter. Forskjellen fra tidligere er 
at ansvar for egen læring nå ikke lenger opptrer som en transdiskursiv 
term som i Kunnskapsløftet, men som noe skolemyndighetene tar aktivt 
avstand fra. Vår tolkning er at myndighetene her sikter til ideen om 
en lærer som «mistet styringen» under Reform 97. Kunnskapsdeparte- 
mentet beskriver det ideelle forholdet mellom elev og lærer som en god 
balanse mellom «den aktive eleven og den aktive og ansvarlige læreren» 

(KD, 2017, s. 23). I den nye læreplanens overordnede del er det å «lære å 
lære» og å «forstå sine egne læreprosesser» blitt et av hovedprinsippene 
for læring, utvikling og danning (pkt. 2.4), og det understrekes at eleven 
skal innta «en aktiv rolle i egen læring og utvikling» (Utdanningsdirekto- 
ratet, 2020b, s. 11) - som en slags omskriving av «ansvar for egen læring». 
De mer grunnleggende implikasjonene for det elevsynet som ligger i det 
kognitivistiske perspektivet, blir ikke problematisert. 

Fagfornyelsen henter en begrunnelse i at vårt moderne samfunn kre- 
ver at elever utvikler nye typer kompetanse og ferdigheter for å være til- 
passet det samfunnet de skal leve i som voksne. I Ludvigsen-utvalgets 
rapport (NOU 2015: 8) ble dette samfunnet beskrevet som individualisert 
og globalisert. Fra vår synsvinkel kan det se ut til at de selvteknologiene 
vi har beskrevet her, kan spille en rolle i å trekke skolesamfunnet mot 
en ytterligere individualisering, snarere enn å motvirke den. Utviklings- 
samtalenes vekt på mål og selvstyring blir samtidig en sosialiseringspro- 
sess hvor ansvaret for å nå mål eller for å mislykkes, hviler på den unges 
egne skuldre. Mestrer man det ikke, kan man utvikle stress - som skyldes 
manglende samsvar mellom de mål og forventninger man møter, og de 
midler man har til å nå målene. Den selvstyrte eleven står i fare for å 
vende krav og mislykkethet innover som skam og psykisk uhelse, fordi 
skolens mål er gjort til elevens egne. 

Abstract: Youth sports are both unifying and dividing, and two of the many par- 
adoxes in youth sports are discussed in this chapter. The first is sports as fun and 
play - while being highly controlled and structured. The second paradox is youth 
sports as an arena for competition - and for inclusion and belonging. We address 
the meaning of sports, and especially these seeming incompatibilities, based on 
interviews with young sportspersons and their parents. The analyses show that 
while young people are not much bothered by the tension between play and struc- 
ture, the second paradox is more challenging. We conclude that the inner logic of 
sport - competition - is a source of joy, meaning and community, but also has the 
potential to pose a threat to the sense of community. Finally, we discuss how youth 
sports can exist with such paradoxes. 


Keywords: youth, sport, grassroot sport, community, ambiguity, joy, fun, play, contest 


Laget ligger under med ett mal, og det er to minutter igjen av handball- 
kampen. Etter avtalen fra spillermotet om lik fordeling av spilletid er det 
ingen bytter igjen. Nina, lagets toppskarer, sitter utalmodig pa benken. 
Flere spillere ser mot treneren. En mor utbryter halvhoyt at «Nina ma 
pa banen». Stemningen stiger i hallen. Hvordan vil dette ga? Og hva vil 
Sitering av denne artikkelen: Strandbu, A., Stefansen, K., Smette, K. & Seippel, Ø. (2021). Ungdomsidrettens 
spenninger. I G. Ødegård & W. Pedersen (Red.), UNGDOMMEN (Kap. 6, s. 135-152). Cappelen Damm 


Akademisk. https://doi.org/10.23865/noasp.142.ch6 

treneren gjøre? Vil hun sette inn Nina og la konkurranselogikken trumfe 
prinsippet om lik spilletid? Idretten er full av slike situasjoner der ulike 
oppfatninger om hva idretten skal være, står mot hverandre. Noen ganger 
blir motsetninger tydelige, som i dette eksemplet. Men som oftest er slike 
spenninger der — uten at de gjøres eksplisitte. Samtidig fungerer idret- 
ten; mange unge deltar og trives, og foreldrene støtter ivrig opp. Hvordan 
henger dette i hop? 


Innledning 


Situasjonen fra handballhallen illustrerer flere spenninger i ungdoms- 
idretten: Skal hovedmålet med idretten være lik deltakelse for alle, 
eller at laget hevder seg? Er ungdomsidretten for sterkt preget av en 
elitetenkning som overskygger andre hensyn? Eller er det omvendt? 
Spenningen mellom «idrett for alle» og elitesatsing er et gjennom- 
gangstema i studier av ungdomsidretten (Goksøyr, 2008; Helle-Valle, 
2008; Solenes, 2016). Men det finnes også andre spenninger - som har 
fått mindre oppmerksomhet. Vi vil ta for oss to av dem: Den første 
er spenningen mellom det morsomme og det strukturerte ved idret- 
ten. «Det er gøy», er svaret ungdom oppgir oftest når de blir spurt om 
hvorfor de driver med idrett. Samtidig er idretten også stramt struktu- 
rert med forhåndsdefinerte regler og en struktur som likner skolens: 
Treneren bestemmer, en øver for å bli bedre og måles på prestasjoner. 
Idretten framstår som noe gammeldags i lys av forventninger om hva 
som fenger ungdommer i dag. Den andre spenningen er mellom kon- 
kurranse og fellesskap. Konkurranse, det å måle seg mot andre, regnes 
som et definitorisk trekk ved idretten (Tangen, 2004). Også internt i 
en treningsgruppe eller et lag kan det være konkurranse om uttak til 
stevner og kamper. Samtidig framhever ungdom fellesskap og samvær 
med andre som en viktig grunn til å drive med idrett. 

Vi vil belyse disse to spenningene og tar utgangspunkt i den vanlige 
breddeidretten - som skigruppa, handballaget og fotballaget som samles 
til trening, spiller kamper og drar på konkurranser, og der foreldre kjører 
og henter, baker kaker og stiller på dugnader og som trenere, lagledere og 
heiagjeng. 

Kapitlet har to problemstillinger: 1) Hvordan ser spenningen mellom 
henholdsvis lek og struktur og konkurranse og samhold i ungdoms- 
idretten ut - for ungdommer og foreldre? 2) Hvordan kan det ha seg at 
ungdom vil delta og foreldre involverer seg villig vekk, når det finnes så 
store spenninger knyttet til hva ungdomsidretten skal være? For å svare 
på disse spørsmålene tar vi utgangspunkt i kvalitative intervjuer med 
idrettsungdom og foreldre. Først beskriver vi noen hovedtrekk ved den 
organiserte ungdomsidretten i Norge, og deretter redegjør vi for teori- 
tradisjonene vi er inspirert av. 


Den organiserte ungdomsidretten i Norge 


Historisk sett er organisert barne- og ungdomsidrett et relativt nytt 
fenomen. Den store tilstrømningen av barn og unge til den organiserte 
idretten skjedde på 1960- og 70-tallet (Solenes, 2016). Tidligere var idrett 
for barn og ungdom i voksefasen sett på med skepsis, som noe som 
kunne ha en negativ moralsk innflytelse på dem og innebære for store 
fysiske belastninger. For eksempel argumenterte idrettsleger på 1930- og 
40-tallet for at «overdriven trening og konkurransar braut ned snarare 
enn å bygge opp, ungdommen» (Solenes, 2016, s. 34). 

I dag er tonen en annen. Idretten tillegges en rekke gode ringvirknin- 
ger både for barn og unge, og for lokalsamfunn. Stikkord er helse, inklu- 
dering og fellesskap. Og mange er med: 93 prosent av ungdom i alderen 
13-18 år har vært med i et idrettslag i løpet av oppveksten, og mer enn 
halvparten av norske åttendeklassinger trener i et idrettslag én gang i uka 
eller oftere (Bakken, 2019). Fotball og handball er de største ungdoms- 
idrettene, etterfulgt av ski. 

Mange slutter med organisert idrett i løpet av tenårene. Mer enn 50 
prosent er med ved inngangen til tenårene, mot under 30 prosent mot 
slutten av tenårene (Strandbu et al., 2019). Frafallet forklares dels med for- 
hold i idretten: at man går lei, at det er mangel på tilbud, for mye satsing, 
misnøye med trenere, at man ikke er god nok, at man opplever skader; 
og dels med forhold som ligger utenfor idrettens kontroll: at man flyt- 
ter, at man må jobbe eller bruke mer tid på skolen, og at man får nye 
venner (Espedalen & Seippel, 2021; Persson et al., 2019). Treningsvanene 

endrer seg dessuten utover i tenårene. Fra 14-årsalderen blir trenings- 
studio en viktigere arena, og på videregående trener godt over halvparten 
regelmessig på treningsstudio (Bakken, 2019). 

Kontroverser om hva idretten skal være - som er tema i dette kapitlet — 
er nok særlig tydelig i ungdomsidretten. Barneidretten, som inklude- 
rer tilbud til barn under 13 år, er regulert gjennom NIFs Bestemmelser 
om barneidrett og Idrettens barnerettigheter.* Her vektlegges deltakelse 
og lek framfor konkurranse og rangering. Ungdomsidretten er mindre 
regulert. NIFs Retningslinjer for ungdomsidrett er nettopp retningslinjer? 
ikke bestemmelser. Mens brudd på Bestemmelsen om barneidrett kan 
klages inn til NIF, finnes ikke tilsvarende klageorgan for brudd på Ret- 
ningslinjer for ungdomsidrett. Mye er delegert til særforbundene og ikke 
minst klubbene, noe som betyr at ungdomsidretten kan se ulik ut i ulike 
idretter, klubber og treningsgrupper. Og kan romme mange spenninger. 

En åpenbar spenning er mellom idretten som massebevegelse og idret- 
tens elitedyrking (se feks. Broch, 2020; Helle-Valle, 2008). Historisk har 
denne spenningen - og kanskje særlig elitedyrkingen, feiringen av de 
beste — vært særlig utfordrende i arbeideridretten (AIF), der samhold, 
kameratskap og bred deltakelse var en uttalt verdi (Goksøyr, 2008, s. 98). 
Spenningen mellom idrett for alle og elitefokuset i idretten er der også i 
dag - sammen med mange andre spenninger: Ett eksempel er den uttalte 
målsettingen om like muligheter for gutter og jenter i idretten, samti- 
dig som fotballjenter opplever at deres idrettsprosjekt ikke verdsettes på 
samme måte som gutters (Persson et al., 2020). Et annet eksempel er at 
sosial klasse igjen har stor betydning for deltakelsesmønstre, etter en 
periode hvor foreldreressurser har betydd mindre, samtidig som det er 
et uttalt mål at idretten skal være tilgjengelig for alle (Strandbu et al., 
2017). Vi har latt disse, samt idrettspolitiske spenninger mellom allsidig- 
het og spesialisering, mellom praksiskunnskap og fagkunnskap, mellom 
profesjonalisering og kostnadsbegrensning ligge. De to spenningene vi 
tar for oss, er tettere koblet til meningen med idretten — hvordan idretten 
oppleves for de som deltar, for ungdommene selv og for foreldrene deres. 


1 — https://www.idrettsforbundet.no/tema/barneidrett/ 
2 — https://www.idrettsforbundet.no/tema/ungdomsidrett/retningslinjer-for-ungdomsidrett/ 

Idretten som flertydig fellesskap 

Vår forståelse av fellesskap og spenninger i idretten er inspirert av Cohens 
bok The symbolic construction of community (1985). Forfatteren viser 
hvordan fellesskap konstrueres symbolsk og holdes sammen til tross for 
forskjeller og uenighet mellom deltakerne, fordi de opplever å ha en felles 
identitet. Et eksempel kan klargjøre dette: Et basketballag som fellesskap 
vil med utgangspunkt i denne boka være noe mer enn at spillerne kom- 
mer sammen på trening og kamper. Fellesskapet er for Cohen basert på 
opplevelsen hver enkelt har av å identifisere seg med det samme laget som 
de andre spillerne identifiserer seg med, til tross for at spillerne kan ha 
ganske så ulike ideer om hva laget er. For eksempel om treningene hand- 
ler om å måle krefter, utvikle ferdigheter, bli så god som mulig, ta seg 
ut, gjøre noe en liker, eller være sammen med venner. Opplevelsen av å 
utgjøre et lag er med andre ord ikke avhengig av at alle legger den samme 
meningen i idretten. 

Cohen framhever flertydigheten ved fellesskap som sentralt for at fel- 
lesskap kan fungere, selv om det finnes spenninger. Symbolisering av en 
felles identitet bidrar til dette. Grupper kan ifølge Cohen fungere - til 
tross for ulike meninger — hvis deltakerne deler en felles identitet: «people 
of radically opposed views can find their own meaning in what never- 
theless remain common symbols» (s. 18). I tråd med dette kan et lag med 
svært ulike syn på hva idretten skal være, fungere - dersom uenighetene 
ikke er gjort eksplisitte. Når ulike oppfatninger derimot blir eksplisitte 
og partene krever at ens eget syn på saken må legges til grunn, trues 
fellesskapet. 

Cohens symbolske perspektiv kan suppleres med å understreke 
betydningen av idretten som praksisfellesskap. Praksisfellesskap er defi- 
nert som «a group of people who share a concern, a set of problems, or 
a passion and who deepen their knowledge and expertise in this area by 
interacting on an ongoing basis» (Wenger et al., 2002, s. 4). Felles enga- 
sjement, felles oppgaver og felles repertoar er stikkord. I praksisfelles- 
skapene formidles og videreutvikles praktiske ferdigheter, kunnskap, 
mening og verdier (Lave & Wenger, 1991). Fordi praktiske gjøremål 
er idrettens omdreiningspunkt, har teorier om praksisfellesskap 
vært fruktbare i studier av idrettsfellesskap (Culver & Trudel, 2008; 

Ronglan, 2016). Slik vi ser det, kan idrettens praksisfellesskap romme et 
mangfold av meninger om hva idretten skal være. Vi vil følge oppfor- 
dringen fra Cohen om å undersøke fellesskap gjennom å spørre «what 
does it appear to mean to its members?» (s. 20) - og samtidig huske på at 
medlemmer i et fellesskap kan ha svært ulike opplevelser. For eksempel 
kan kjernen i laget oppleve fellesskapet annerledes enn det reserveben- 
ken gjør, men også innad i kjernen kan oppfatningene om meningen 
med idretten variere. 


Datamateriale 


Datamaterialet er hentet fra studien Læring på tvers, som omfat- 
ter intervjuer med 14-15-åringer (Strandbu et al., 2016) og foreldre 
(Stefansen et al., 2016a, 2016b). Tretti niendeklassinger som spilte 
handball, fotball eller volleyball, de mest sentrale idrettene i skole- 
klassene vi fulgte i studien, ble intervjuet. Intervjuene ble gjennomført 
på skolen og handlet blant annet om egen motivasjon for og opplevelse 
av idrett, foreldrenes rolle, vennskap og nettverk gjennom idret- 
ten. Intervjuene ble gjennomført av førsteforfatter,, som også hadde 
observert informantene på treninger, på kamper og på skolen. I tillegg 
trekker vi på intervjuer med foreldre fra studien Foreldreinvolvering i 
idretten.* 

Vi har gjennomført en tematisk analyse (Thagaard, 2002). Med 
utgangspunkt i de to spenningene vi beskrev innledningsvis, leste vi 
intervjuene systematisk for å se om og hvordan de kom til uttrykk. 


Gøy og strukturert 

Den første spenningen vi tar for oss, er idretten som strukturert og sam- 
tidig gøy. «Det er gøy», er et svært vanlig svar når ungdom blir spurt om 
hvorfor de driver med idrett (Seippel, 2016). Vi har i mange intervjuer 
spurt hva det er som gjør idrett gøy. «Det bare er gøy», er en formulering 


3 Camilla Wiig var med som forsker i noen av intervjuene. 
4 Se https://www.nih.no/forskning/prosjekter/foreldreinvolvering-i-ungdomsidretten/ 


140 


UNGDOMSIDRETTENS SPENNINGER 


som går igjen. (Se f.eks. Strandbu et al., 2016, s. 121). Noen utdypende 
forklaringer har vi likevel fått: 


Frans: Jeg er sammen med kamerater og leker. Fotball er en lek samtidig 
som det er alvor. 

Nadia: Det er veldig sosialt. Man får mange nye venner. Og det er veldig 
gøy. Så er det jo trening da og alle har jo godt av trening. 

Ingar: Nei jeg vet ikke. Jeg syns det er gøy at det er så fartsfylt og jeg får lov 
til å bruke mye energi på det da. Bruke krefter og sånt. 

Henrik: Jeg syns egentlig langrenn er ganske gøy, og de forskjellige stilartene 
i langrenn. Og på en måte, jeg er litt den typen som liker å kjenne at 
nå er jeg sliten (...) Jeg føler at når jeg driver med det, så føler jeg at 
du er helt i [det] på en måte. Du må hele tiden pushe deg og da føler 
jeg at du gjør hele tiden en innsats. 

Petter: Det som er morsomt med handball er vel variasjon. Eller, det er jo 
en sport jeg er glad i. Det som er morsomt er jo samholdet og tre- 
ningen generelt. Jeg er glad i trening, men det er gøy å kunne være 


med i et fellesskap også. Og føle at man oppnår noe. 


I de fleste intervjuene var det selvsagt for ungdommene at det er gøy å 
drive med idrett. De syntes det var vanskelig å forklare det nærmere. Og 
trolig er svaret på spørsmålet sammensatt. Ett moment er at fysisk akti- 
vitet gir en rekke fysiologiske og biokjemiske effekter, noe som gir behag 
og oppstemthet (Mikkelsen et al., 2017). Men dette er bare en liten del av 
bildet. Når vi løper for å rekke bussen, blir vi også varme, men det er sjel- 
den gøy. Det er meningen i aktiviteten som gjør den morsom. Og hvorfor 
idrett er gøy, er vanskelig å forklare. Kanskje er det som Huizinga skriver 
i boka Homo ludens, at «the fun of playing, resist all analyses, all logical 
interpretation. As a concept it cannot be reduced to any other mental cate- 
gory» (Huizinga, 1955, s. 3)? Uansett kan det å dele morsomme opplevel- 
ser styrke fellesskapet: «competetive rituals produce fun through mutual 
attention, particularly when competitors are closely matched and push 
themselves to the limits of their competencies» (Fine & Corte, 2017, s. 76). 

I sitatene over nevnes behov for trening, et ønske om å forbedre ferdig- 
heter, glede over samhold og samtidig fascinasjon for selve idrettsaktivi- 
teten. Det siste poenget harmonerer godt med Huizingas (1955) forståelse 

av lek som et grunnleggende behov, og at leken gjerne kan inneholde ele- 
menter av konkurranse. Huizinga beskriver leken som fri fra ytre tvang, 
og en arena der spontanitet, utfoldelse og et visst sjanseelement står sen- 
tralt, men ikke som fri fra regler. Leken er samtidig oppslukende og slik 
sett alvorlig. Det kan være dette Frans mener når han sier at «fotball er en 
lek samtidig som det er alvor». Alvoret kan også handle om at det å vinne 
og markere seg gjennom idretten gir prestisje og fordeler i livet ellers. 
Idretten kan komme til nytte. Huizinga var kritisk til idrettens nytte- 
tenkning og disiplinering fordi det fører til at «something of the pure 
play-quality is inevitably lost» (Huizinga, 1955, p. 197). I en diskusjon om 
grenseoppganger mellom lek, spill og idrett viser Loland (med referanse 
til Huizinga) hvordan en og samme idrettsaktivitet kan være både lek og 
ikke-lek: 


Volleyballspillere som engasjerer seg fullt og helt på grunn av spenningen i en 
frivalgt konkurranse, leker. Andre spillere som kun tenker på den mulige pre- 
stisjen og profitten som kan følge av seier, har en instrumentell innstilling. De 


leker ikke. (Loland, 2002, s. 21) 


Spørsmålet vårt er hvordan lek-kvaliteten ved idretten, som er en av 
grunnene til at idrett er morsomt, harmonerer med idrettens struktur. 
Et moment her er at selv om idretten er gjennomstrukturert og tyde- 
lig voksenstyrt, er den likevel frivillig på en måte som skolen ikke er. 
Håkon beskrev det slik. «En forskjell er at, hvert fall for meg da, for 
fotball er noe jeg vil gjøre, men skolen så har jeg ikke lyst. Det er ikke 
noe som interesserer meg, sånn foreløpig. Idretten er liksom en slags 
belønning etterpå.» 

Gustav fra samme studie fortalte at han liker slutten av treningene aller 
best, «kanskje fordi vi får på en måte spille litt mer fritt da. Det er ikke 
på en måte sånne øvelser vi må gjøre. Det er liksom fritt». Like etterpå 
snakket vi om øvelser og repetisjoner, og da var han opptatt av at «noen 
ganger går treningene veldig treigt liksom på grunn av dem som tøyser». 
Han selv kan også være blant dem som tøyser, men han liker klart best 
nar det ikke blir for mye av det — når de får gjennomført øvelsene. Samta- 
len med Gustav viser hvordan ungdom både kan like at det er mer lek og 
«fritt», og samtidig like en viss struktur på treningene. 

Guri, som spilte fotball, hadde tilsvarende synspunkter. Hun fortalte 
om et annet lag i nærheten som hun mener er veldig «alvorlige». De trener 
fire ganger i uka, og det er «veldig strengt». To jenter derfra hadde byttet 
over til hennes lag 


fordi vi har det mer gøy når vi spiller. Vi ler og liksom har en fin tid. Det er jo det 
de fleste ungdommer har lyst til, ikke sant? Kanskje vi ikke vinner alle kamper, 
men nå har vi begynt å ta oss ordentlig sammen også. Så nå begynner det å bli 


ordentlig gøy. 
Hun var opptatt av at treningene skal være morsomme og ha struktur: 


man skal liksom være venner og fnise sammen og ha det gøy, men på treninger 
så er man på trening og da skal man lære nye ting og bruke til kamp. Så da må 


man konsentrere seg og ... Ja, holde seg til tema. 


De fleste intervjuene inneholdt varianter av Guri og Gustavs både - og 
synspunkter. «Jeg liker at det er orden, men det er jo selvfølgelig deilig å 
få pratet litt også da» (Nadia). Noen ungdommer tenkte annerledes. De 
mente at det største problemet i idretten er at det enten blir for strengt, 
eller at det er irriterende når det mangler struktur: «De andre ville jo ikke 
konsentrere seg og da fikk ikke vi trent som vi ville» (Nina). 

Vi spurte også om hva ungdommene tenkte om at idretten i stor grad 
er voksenstyrt. De fleste fortalte om liten innflytelse på treningsopp- 
legget. 


Frans: Vi kan fortelle hvilke øvelser vi syns er morsomme, og hvilke vi 
lærer mest av. Men det er treneren som legger opp treningen. 
Intervjuer: Syns du det er greit at det er sånn? 


Frans: Ja. Vi får være med litt, men det er treneren som bestemmer. 


Noen mente spillerne burde kunne bestemt litt mer, men de fleste 
syntes det var greit som det var. Det vanligste erfaringen blant dem vi 
intervjuet, var at spillerne bestemte lite av treningsopplegget. 

Fra studier av frafall vet vi at en av de vanligste grunnene til at ung- 
dom slutter med idrett, er at det ikke er gøy lenger (Persson et al., 2019). I 
Perssons og medforfatteres studie (2019) har ungdom formulert med egne 
ord hvorfor de slutter: Av de som oppga at det ikke var gøy lenger, og i 

tillegg hadde oppgitt andre grunner, var tidspress som følge av trenings- 
mengde og skolearbeid samt at idretten ble for seriøs og konkurranseo- 
rientert, de vanligste svarene. 28 prosent av de som ikke syntes idrett var 
gøy lenger, oppga en av disse grunnene i tillegg. Studien indikerer altså 
at det strukturerte ved idretten ikke er hovedgrunnen til at mange ung- 
dommer etter hvert ikke synes at idrett er så gøy > Betydningen av idretten 
som voksenstyrt vet vi lite om fra frafallsstudier. Om idretten er morsom 
og meningsfull, handler kanskje ikke så mye om hvem som strukturerer, 
om det er voksne eller ungdom selv, men snarere om hvordan og i hvilken 
grad idretten er strukturert? Dette betyr ikke at ungdoms medbestem- 
melse i idretten er en uvesentlig sak. Det er mange andre grunner til at 
ungdom bør få bestemme mer i idretten, blant annet for å rekruttere nye 
idrettsledere (se Strittmatter, 2020; Waldahl & Skille, 2016). 

Oppsummert: Idrett er strukturert sosial praksis med nedskrevne 
spilleregler. Samtidig gir den mulighet for lek i en form som er kjent fra 
barndommen, men som samtidig ikke er regnet som barnslig. Idretten 
kan på den måten gi kjærkommen mulighet for lek for ungdommer som 
er for store til å leke på barnlig vis. Det å bli oppslukt av idrettsaktiviteten, 
når «du er helt i [det] på en måte», som Henrik sier, handler kanskje ikke 
så mye om at det er voksne som har strukturert aktiviteten. Ungdom- 
mene vil ha både lek og struktur på trening. For de som driver med idrett, 
er ikke dette en motsetning. For de som har sluttet, er det mer uklart om 
struktur og moro oppleves som direkte motsetninger. 


Samhold og konkurranse 

Å være sammen med de andre på trening trekkes fram av mange unge 
som en viktig del av idretten. Dette handler både om gleden ved å gjøre 
noe en liker sammen, og om å etablere en plass i jevnalderfellesskapet — å 
bli anerkjent som en «vanlig» ungdom (Strandbu et al., 2016). Spørsmålet 


5 En innvending her kan være at de fleste som sier at idrett ikke var gøy lenger, ikke forklarer dette 
nærmere. Det kan være at de ikke lenger liker idrettens strukturerte karakter. Vi kan også tilføye 
at grunner som at idretten ble for seriøs og konkurranseorientert (som totalt oppgis av 18 %), og 
at det var manglende muligheter i klubben i nærheten (9 %), tyder på at idrettsstrukturen har 
betydning for frafall (Persson et al., 2019). Men de som oppgir disse grunnene, kan fremdeles 
synes at det er morsomt med idrett, bare ikke slik den var i klubben de forlot. 

er hvordan dette harmonerer med idrettens konkurranseside. Å konkur- 
rere og måle krefter er essensielt i de fleste definisjoner av idrett, som i 
Tangens avgrensing av idrett som «kroppslig å vise fram og sammenlikne 
dyktighet ved å konkurrere» (Tangen, 2004, s. 60), eller Guttmanns korte 
definisjon - «playful physical contest» (Guttmann, 2004, s. 14). Og for 
mange unge er det konkurransen i organiserte stevner og kamper, men 
også i treningssituasjoner, som er det fascinerende ved idretten. 

Hva sier idrettsaktive ungdommer om denne spenningen mellom 
samhold og konkurranse? Samværet og samholdet var svært viktig for 
mange av dem. For de som drev med de «store» idrettene - handball og 
fotball -, gjenspeilet nettverket der som regel hvem de var mest sammen 
med på skolen og ellers. For ungdom som drev med mindre idretter som 
turn, sykling og basketball, gjaldt ikke dette like klart. Det vanligste var 
likevel overlapp mellom idrettsfellesskapet og fellesskapet på skolen. 

Ungdommene knyttet samholdet i idretten til det lystbetonte, det at de 
sammen gjør noe de liker. Nina forklarte: «Du er jo med vennene dine på 
en helt annen måte. Hvis du skulle vært hjemme så hadde du bare sittet 
og snakket». Dette harmonerer med Jones’ (2001) beskrivelse av sterke 
felles opplevelser i idretten som grobunn for vennskap. Slike opplevelser 
kan handle om spenning knyttet til konkurranser og en type kroppslig 
intimitet under trening og i garderoben som skiller seg fra hverdagslivet 
ellers. En er sammen «på en helt annen måte», som Nina forklarte. Kon- 
kurransen som meningsfull var selvsagt for ungdommene vi intervjuet. 
«Det er gøy å vinne», var det noen som sa, men betydningen av konkur- 
ransen ble ikke utbrodert så mye i intervjuene — den ble tatt for gitt. Noen 
unntak fantes imidlertid. En gutt fortalte at han likte veldig godt å trene 
og være sammen med de andre på treningene, men at han ikke likte kam- 
per. Han ble tatt ut på laget, og det ble forventet at han stilte opp, men han 
gruet seg til kampene. Så mye at han vurderte å slutte. 

Konkurranser inngikk også i treningene. Balltreninger ble ofte avslut- 
tet med at ungdommene spilte mot hverandre. Dette var den morsomste 
delen av treningen for de fleste. Konkurransen på trening ble opplevd 
som en form for lek, som belønningen til slutt. 

Hvordan kan samhold forenes med konkurranse, som er idrettens 
omdreiningspunkt? Skaper ikke konkurransen heller motsetninger, 

konflikt og fiendskap? Et begrepsskille fra politisk filosofi mellom mot- 
stander og fiende (Mouffe, 2015) kan oppklare dette. En fiende er en trussel 
mot din eksistens som du ønsker å utradere eller utslette. En motstander 
er derimot en du anerkjenner som verdig til å bli tatt alvorlig. I idretten er 
motstanderen en helt nødvendig del av spillet. Å bli møtt som en verdig 
motstander innebærer anerkjennelse — og inkludering i det konkrete tre- 
ningsfellesskapet og det større idrettsfellesskapet. Å bli kjent med andre 
utover sin egen treningsgruppe var en av sidene ved det å drive idrett som 
ungdommene vi intervjuet, trakk fram som meningsfylt. Konkurransen 
kan bidra til samhold — også utenfor laget. 

Konkurransen i kamp, i stevne eller på trening er én sak. Hva med 
konkurranse innad i en treningsgruppe om plass på laget, om uttak til 
mesterskap eller kamp? Konkurransen om å bli tatt ut på laget kan stå 
i en reell motsetning til samhold. Det å ikke bli tatt ut på laget, og det 
å ikke få spilletid, innebærer at en ikke anerkjennes og ikke inkluderes. 
Utestengelsen er trolig det verste — ikke det å ikke nå helt opp i kon- 
kurransen. Mange av ungdommene vi intervjuet, hadde vært gjennom 
runder med sammenslåing av lag, og inndeling i første- og andrelag. 
Bare et par år tidligere var de en del av barneidretten, der alle skal ha lik 
spilletid. I ungdomsidretten er dette mer åpent. Utvelgelse til trenings- 
grupper og konkurranser samt fordeling av spilletid var tema i mange 
intervjuer. Både foreldre og ungdommer snakket om hvordan de hadde 
opplevd og taklet plassering i henholdsvis første- og andrelag. Fordeling 
av spilletid var et gjennomgangstema: 


Fredrik: Jeg tror det er sånn et kvarter inn i kampen så pleier vi å bytte noen 
sånn at alle får lik spilletid. 

Intervjuer: Klarer de å følge det, trenerne, eller? 

Fredrik: Altså, Ikke alltid. Hvis kampen blir veldig jevn så blir det jo som 
oftest at de beste spiller og de som ikke er så veldig gode sitter på 


benken. Men som oftest klarer de å følge opp. 


Spilletid var et sentralt tema også i intervjuer med foreldre. En far fra 
studien Ungdom i endring (Eriksen & Stefansen, 2021), som var trener 


6 En annen distinksjon kan tilføyes: En motstander er hverken uinteressant eller irrelevant, men 
nettopp verdig oppmerksomheten og anerkjennelsen. 

for fotballagene til tenårings-barna, praktiserte en streng linje. Alle 
skal ha lik spilletid: «Vi diskuterer ikke sånne ting, det bestemmer vi 
som foreldre.» I intervjuet kom han stadig tilbake til nabobygdas lag, 
som topper laget. «Det er umoralsk», sier han. Idrett handler for ham 
om samhold og lagånd, og for ham følger lik spilletid av dette. Dette er 
synspunkter fra foreldre som vi finner i flere intervjuer. Både i inter- 
vjuer med foreldre og ungdom er samholdet i laget eller treningsgruppa 
høyt skattet - og konkurransen sees i hovedsak ikke som et hinder for 
samholdet, med unntak for konkurransen om utvelgelse til kamper 
og stevner. 

Vi har også eksempler i intervjumaterialet vårt på at satsing og konkur- 
ranse kan gå ut over samholdet. Noen skiforeldre fra Foreldreinvolvering i 
idretten fortalte om satsingsgrupper med dilemmaer knyttet til samhold 
og individuell satsing. De fleste foreldrene vi intervjuet, opplevde at de 
selv mestrer dette. De involverer seg, og selv om det aller meste av den 
konkrete oppfølgningen på renn og trening handler om eget barn, er de 
også opptatt av samholdet — både for barna og for foreldrene. De tar også 
avstand fra andre foreldre som tar barna ut av treningsgrupper og betaler 
for individuelle treningsopplegg. 

En far oppsummerte hva barn med individuelle treningsopplegg 
mister: «De mister jo det sosiale. Og da mister de jo egentlig kanskje det 
som er selve fundamentet for å holde ut lengst mulig.» Han fortalte om et 
foreldrepar som var misfornøyd med tilbudet for sønnen og hadde laget 
et eget treningsopplegg for ham. En kveld i desember 


da har treningsgruppa til han gutten juleavslutning hvor treneren har kledd seg 
ut og det er kostyme på alle sammen og de har kjøpt inn appelsiner og Kvikk 
Lunsj og lager hinderløype og alt mulig rart. 30 unger er der og har det artig, og 
så ser man at den andre 12-åringen er i lag med sin far, hvor faren står og roper 
på han i en bakke 50 meter unna hvor han går intervaller. Og det er et bilde på 


tristhet vil jeg si. 


De fleste beskrivelsene av hvordan satsing og konkurranse kan gå ut over 
samhold, kommer fra foreldre som tar avstand fra andre foreldre som 
de mener er overdrevent opptatt av egne barns prestasjoner. Men noen, 
som en skifar, fortalte om en slags brytning inni ham selv mellom å ikke 

fokusere på resultater samtidig som han ville at barna skulle ta ut poten- 
sialet sitt og hele tiden jobbe for å bli bedre. 

For andre foreldre vi intervjuet, var konkurransen og prestasjonen 
til eget barn klart viktigst. De lette etter måter deres barn kunne få de 
beste forholdene på - hvor konkurransen, prestasjonen og utviklingen 
av talentet er det viktigste. De inngår i satsingsfellesskap der barna lever 
nesten som toppidrettsutøvere. Klubben er en del av infrastrukturen for 
disse foreldrene. De tar med seg det de kan få derfra, og fyller på med 
ekstra treningsopplegg. 

Frafallsstudier viser at spenningen mellom samhold og konkurranse 
kan være en viktig grunn til å slutte med idrett: Mange oppgir at «det ble 
for strenge krav om å være god» (Espedalen & Seippel, 2021), og at idret- 
ten ble for seriøs og konkurransen for tøff (Persson et al., 2019). Handler 
det om konkurransen i seg selv? Eller handler det om prestasjonspress — 
at en lar konkurransen bety for mye? Det er forskjell mellom å være 
oppslukt av konkurransen mens en holder på - og av hvor viktig det er 
å vinne. 

Oppsummert: Det er en spenning mellom samhold og konkurranse 
i ungdomsidretten, men disse to faktorene utelukker ikke nødvendigvis 
hverandre. Konkurransen kan også gi samhold — for de som er inkludert. 
Dilemmaer rundt laguttak er derimot en ekte indre spenning i ungdoms- 
idretten — og har også trolig stor betydning for frafall. 


Avslutning 


Idrettssosiologer bør søke å fange «det unikt sosiale ved idrettsfenome- 
net» (Tangen, 2004, s. 20). Vi har forsøkt å fange noe av det sosialt unike 
ved ungdomsidretten gjennom diskusjon av to spenninger. For den første 
spenningen - mellom idretten som morsom og idretten som strukturert 
og voksenstyrt — var hovedinntrykket fra intervjuene våre at det som for 
en utenforstående kan fortone seg paradoksalt, i hovedsak ikke oppleves 
som det. En viss struktur oppleves heller som en forutsetning for lek og 
moro i idretten. Kanskje fordi det uansett kan gis rom for lek som det 
ellers er mindre plass for i ungdommers dagligliv? Den andre er spennin- 
gen mellom konkurranse og samhold. Vi minner om at dette handler om 

noe mer grunnleggende enn spenningen mellom elitefokus eller bredde. 
Også i breddeidretten kan en spørre seg om en aktivitet der konkurran- 
sen er omdreiningspunktet, virkelig egner seg til samhold og integrasjon? 
Analysene våre tyder på at denne spenningen er vanskeligere. Idrettens 
indre logikk - konkurransen - framstår som en kilde til glede, mening 
og samhold, men kan samtidig også true samholdet. Konkurransen kan 
være både samlende og splittende. 

Til tross for disse spenningene er mer enn 300 000 tenåringer med i 
organisert idrett, og mange foreldre støtter opp om den. Dette fører oss 
over til vårt andre spørsmål: Hvordan henger den store oppslutningen 
og spenningene sammen? Spenninger kan utarte og true fellesskap. Når 
dype motsetninger har blitt gjort eksplisitte, når ungdommer eller for- 
eldre tilknyttet et lag har vært i åpen konflikt, kan det være vanskelig å 
forenes igjen. Da har vi ikke lenger å gjøre med et tvetydig fellesskap, men 
med en situasjon der det ikke lenger er tvil om at deltakerne i fellesska- 
pet reelt tilhører ulike leirer. Vi kjenner ikke til omfanget av «sammen- 
brudd» i treningsgrupper og lag. Ungdommene vi har intervjuet, forteller 
ikke så mye om dette — kanskje fordi de heller slutter eller finner seg et 
annet lag når de opplever at deres idrettsprosjekt ikke passer inn? Men fra 
foreldre har vi fått flere historier om treningsgrupper og lag som har vært 
nær ved å bryte sammen på grunn av konflikter knyttet til ulike oppfat- 
ninger av hva idretten skal være. Hovedinntrykket er likevel at mange 
treningsgrupper og lag, til tross for ulike syn på hva idretten skal være, 
likevel henger i hop. 

Cohens (1985) teori hjelper oss til å forstå hvordan idrettsfellesskap 
kan fungere, selv om meningen med deltakelsen varierer. Dette hand- 
ler om at det som symboliserer fellesskapet, likevel kan være delt. Vi 
mener dette treffer godt for ungdomsidrettens mangfold av menin- 
ger og opplevelser, og det understrekes ved at idrettsfolk ofte repre- 
senterer et fellesskap. Hovedregelen er at alle som konkurrerer i den 
organiserte idretten, er med i et idrettslag — og altså representerer noe 
mer enn seg selv. Dette gjelder også individuell idrett. At idretts- 
utøvere representerer og viser fram sin klubb, sitt sted, sin by eller sin 
bydel, kan også bidra til at interne uenigheter og spenninger kommer i 
bakgrunnen. 

Men det er én side ved idretten som Cohen ikke dekker godt, nem- 
lig den at idrettens fellesskap er høyst konkrete, de er praksisfellesskap 
(Ronglan, 2016): Idrett er aktivitet. Aktivitetene følger fastlagte script; de er 
strukturerte. Konkurranser gjennomføres etter gitte regler, og treninger 
er gjerne nokså likt oppbygd. Kjerneaktiviteten i idretten er gitt, den tren- 
ger en ikke diskutere. Gjennomføring av en fotballkamp er ikke avhengig 
av at alle opplever den samme meningen med idretten — så lenge en aksep- 
terer de samme konstituerende reglene. Selv om grunnene til å delta er 
mangfoldige, er det lettere å samles om idrettsaktivitetenes script enn for 
eksempel å samles om organisasjonsarbeid i en verdibasert organisasjon 
der verdiene spriker, som i politiske partier, NGO-er eller sosiale beve- 
gelser. Idretten har brobyggende kvaliteter (Putnam, 2001) gjennom at 
ungdommer som er forskjellige, kan ha det bra i samme treningsgruppe. 
Foreldre med svært ulike verdisett kan bli kjent med hverandre mens de 
selger vafler eller organiserer et stevne. Selv om idretten er mettet med 
verdier, også verdier som kan være motstridende, er det likevel lett å enes 
om det enkle målet: Konkurransen, enten den forstås som lek eller alvor, 
gir et enkelt script for samværet. Dette framheves gjerne i diskusjoner om 
idrettens integrasjonspotensial (Seippel, 2006). Som vi har vist, er idretten 
mer enn dette enkle scriptet. Likevel er nok samlingen om det en forut- 
setning for at idretten ofte kan leve med mangetydighet og spenninger. 

Abstract: This chapter concerns young people’s relationships with their own bod- 
ies. Based on three different qualitative studies, we find that these relationships are 
characterised by a strong degree of self-reflexivity and a way of looking at one’s body 
as a part of one’s self-project. We argue that young people today relate to a shared 
ethos of aestheticisation that includes not only ideals about how bodies ought to 
look, but also the practice of strict diet and exercise regimes in striving to attain 
these ideals. We show how this may have consequences for young peoples sense of 
worth, and discuss how aestheticisation projects seem to be somewhat compart- 
mentalised from a critical reflection on harmful body image pressure: Even though 
young people - often girls - may be critical of society's pressure to look a certain 
way, they do not seem to feel the pressure any less. 


Keywords: youth, body image, body work, identity, self-projects 


Introduksjon 


For tiendeklassingen Kristian er trening pa treningssenter blitt en 
daglig aktivitet: Han trener styrke seks ganger i uka, og har Arnold 
Schwarzenegger som treningsforbilde. Han folger Schwarzenegger og 
andre kroppsbyggere pa sosiale medier, og henter bade trenings- og 


Sitering av denne artikkelen: Eriksen, I. M. & Walseth, K. (2021). Med kropp som prosjekt. I G. Ødegård & 
W. Pedersen (Red.), UNGDOMMEN (Kap. 7, s. 153-172). Cappelen Damm Akademisk. https://doi. 
org/10.23865/noasp.142.ch7 

kostholdsråd fra disse. I essayet om kroppspress, som han og klasseka- 
meratene fikk i oppgave å skrive av norsklæreren, skriver Kristian: 


I dag er det veldig mange ungdommer som snakker om kroppspress. Jeg har 
ikke hatt noe spesielt imot dette før nå. Etter å ha lest litt om det hører jeg at det 
er veldig mange som klager over kroppen sin, men hva gjør de for å forbedre 
det? Jo, de setter seg ned og klager på sosiale medier om hvordan de aldri vil bli 
«tynnspirasjon» eller at de aldri vil få en bra kropp. Det jeg alltid tenker når jeg 
hører folk som klager over dette er at de er idioter. Jeg kan si dette av erfaring. 
Jeg har selv tenkt at jeg ikke har noen bra kropp, men jeg satte meg ikke ned for 
å klage over det. Det jeg gjorde var å trene. Jeg vet derfor av erfaring at man ikke 
får noen bra kropp av å sitte å klage. Du må jobbe for det. Du må spise sunt, 


trene mye og etter kort tid vil du se resultater. 


Kristians svar på «ungdoms snakk om kroppspress» er tydelig: Ungdom 
bør slutte å klage på kroppspress og heller begynne å trene. I Kristians 
budskap er det strenge krav både til kroppens utseende og til innsatsen 
man bør legge ned for å oppnå denne kroppen (Holla, 2020). Kroppspress 
er en sentral diskurs i norsk media og samfunn, som ungdom er innvevd 
i på ulike måter. Kroppspress i denne artikkelen handler om kropps- 
idealer, men også om hvordan en reagerer på disse (for eksempel med å 
være misfornøyd med egen kropp, eller ved å endre kroppspraksiser ved 
å starte å trene eller slanke seg). 

Mye forskning i Norge og internasjonalt har i de senere årene sett på 
ungdoms forhold til egen kropp. Denne forskningen har i overveiende 
grad vært kvantitativ, og primært fokusert på utstrekning og fordeling av 
kroppsmisnøye samt konsekvenser av dette. Uro knyttet til kroppsbildet 
øker sterkt i ungdomstida, og er ofte langvarig (Dion et al., 2016; Jongenelis 
et al., 2014; Mellor et al., 2010). Kjønnsforskjellene blir også svært mar- 
kante i denne perioden av livet: Kvinner rapporterer jevnt over om mer 
kroppsmisnøye enn menn, og i Norge rapporterer 35 prosent av jenter 
og 10 prosent av gutter at de opplever mye press om å se bra ut (Bakken, 
2018), og langt flere gutter enn jenter (41 % mot 20 %) er svært fornøyde 
med utseendet sitt (Eriksen et al., 2017). Kroppsmisnøye er knyttet til 
større sannsynlighet for å utvikle spiseforstyrrelser og å bli overvektig, og 
til en del psykologiske vansker — som lav selvtillit og psykiske helseplager 

(Eriksen et al., 2017). Spesielt gjelder dette i ungdomstida. Voksne men- 
nesker opplever også misnøye med egen kropp, men forskning tyder på 
at særlig barndom og tidlig ungdomstid er kritiske perioder i utviklingen 
av kroppsmisnøye (Calzo et al., 2012). 

At ungdom er opptatt av kroppens utseende, er ikke nytt. Det er 
heller ikke nytt at en i et samfunn har krav og forventninger om at 
innbyggerne «tar vare på helsa» gjennom trening og et sunt kosthold. 
Mens noe forskning finner at ungdom i dag ser ut til å oppleve mer 
kroppspress enn tidligere generasjoners ungdommer (Bor et al., 2014; 
Sweeting et al., 2010), finner andre at unge kvinners forhold til kropp 
har blitt noe bedre de siste tiårene, mens kroppsmisnøyen blant menn 
har vært relativ stabil i den samme perioden (Cash et al., 2004; Karazsia 
et al., 2017), også i Norge (von Soest & Wichstrøm, 2014). Longitudinell 
forskning har imidlertid vist at ungdommers motiv for å trene er i end- 
ring. Sosiale grunner til å trene - som å ha det gøy og å delta i et sosialt 
fellesskap — har gått betydelig tilbake i løpet av de siste tiårene (perioden 
1985-2013), mens verdiene «hensyn til utseende» og «holde vekten nede» 
går fram (Seippel, 2017). Denne utviklingen har blitt beskrevet som en 
«fitness hype», noe som har blitt sentralt for hvordan unge mennesker 
navigerer livet sitt (Wiklund et al., 2017). Ikke minst vitner posisjonen 
kroppen har i media, kultur og bevissthet, om en form for refleksivitet, 
altså en form for selvbevissthet, rettet mot egen kropp og identitet, som 
er uten sidestykke (Shilling, 2012). 

Dermed ser det ut til at ungdoms forhold til kropp er i endring. Det er 
ikke entydig at det er mer kroppsmisnøye nå enn for noen tiår siden, men 
det er tegn til at ungdoms forhold til egen kropp er blitt mer fokusert på 
estetisering og samtidig mer bevisst. Hvordan kommer dette til uttrykk 
i de unges liv? I dette kapittelet belyser vi ungdommers kroppsprosjekt 
ved hjelp av tre kvalitative studier. Vi undersøker spesielt hvordan ung- 
dom forholder seg til kroppen sin som et estetiseringsprosjekt, og viser at 
dette innbefatter krav til både utseendet og til det arbeidet som bør legges 
ned for å oppnå dette. Videre ser vi på hvordan dette kravet kan inter- 
naliseres og få konsekvenser for kroppspraksiser (trening, kosthold og 
disiplinering) og opplevd egenverdi når det kritiske blikket vendes mot 
egen kropp. Til slutt påpeker vi en tendens til at ungdom - kanskje særlig 

jenter — har utviklet en form for dobbelt refleksivitet: De kaster et kritisk 
blikk på kroppspresset som de utsettes for, samtidig som de fortsetter å 
ha et kritisk blikk på egen kropp. 


Tidligere forskning 


Forskningen har vist at selv om kroppen framstår som naturgitt, blir 
den fortolket gjennom personlige forståelser, som igjen er formet i en 
sosial kontekst og varierer med kultur, sted, kontekst, etnisitet, sosial 
klasse og ikke minst kjønn (Hargreaves & Vertinsky, 2007). Det som 
ofte omtales som kroppspress, kan forstås som en konsekvens av en 
kulturs sterke bevissthet om kroppens utseende og dens idealisering 
av visse typer kropper. Hvilken gruppering og posisjon en har i sam- 
funnet, får stor betydning, fordi fortolkningen blir formet av klasse 
(Sølvberg & Jarness, 2018) og kjønn (Frost, 2003; Grogan, 2010; Skeggs, 
2005). Oppmerksomheten har lenge vært rettet mot jenters opplevelse 
av kroppspress, men gutter er også i økende grad utsatt for kroppspress 
(Coffey, 2016b; Neumark-Sztainer et al., 2012). 

Mye av forskningen på dette området har også forsøkt å identifisere 
årsaker til disse opplevelsene blant ungdom. En vanlig teori for å for- 
klare dette handler om at kroppsidealer nå blir kommunisert i langt 
større volum enn for - særlig gjennom sosiale medier (Perloff, 2014). 
Stor bruk av sosiale media blant ungdom fører til mer bekymring 
rundt egen kropp (Steinsbekk et al., 2021), men ikke alle ungdommer 
påvirkes like mye. Det å ha utviklet et positivt kroppsbilde kan fungere 
beskyttende mot den negative effekten av media (Andrew et al., 2015; 
Grogan, 2016). En annen aktør som ofte tillegges ansvar for de kropps- 
idealene som formidles til ungdom, er treningssentrene. På 90-tallet 
ble sentrene kritisert for å fremme tynne og uoppnåelige kroppside- 
aler (Markula, 1995). I dag argumenteres det med at kroppsidealene 
som formidles, er sunnere — fordi det blir fokusert mer på muskler, «fit 
is the new skinny». Imidlertid finnes det flere studier som argumen- 
terer for at trening på treningssenter innebærer et instrumentelt for- 
hold til trening, hvor utseende og kroppsmodifisering kommer i fokus 
(Sassatelli, 2000). Markula & Pringles (2006) studie av treningssentrene 

viser hvordan fitnessdiskursen kobler kunnskap fra fysiologi og medi- 
sin med treningspraksiser for å «hjelpe» medlemmene til å trene på spe- 
sielle måter for å bli «sunnere» borgere. Pronger (2002) kaller dette «the 
technology of physical fitness», en diskurs som kontrollerer kroppen, 
og som bidrar til fokuseringen på å forme kroppen i tråd med trender: 
slank, muskuløs og ung. Pronger argumenterer for at denne diskursen 
om kroppen begrenser kroppens potensial, selv om den utgir seg for 
å gjøre det motsatte. Trening på treningssenter produserer med andre 
ord det Frank (1995) kaller «speilende kroppsarbeid»: trening som tar 
utgangspunkt i at kroppen er noe som skal vises fram. 

Forskning viser også at fitnessdiskursen er på vei inn i skolen, og da 
spesielt i faget kroppsøving. Diskursen skiller seg fra idrettsdiskursen 
som har dominert faget i lang tid, og bidratt til stor oppmerksomhet rundt 
utviklingen av idrettslige ferdigheter i faget (Augestad, 2003). I Walseth, 
Aartun & Engelsrud (2017) sin studie av tiendeklassejenters opplevelse av 
faget kommer fitnessdiskursen til uttrykk gjennom jentenes fortellinger 
om at de ønsker seg mer «effektiv» trening i kroppsøvingstimene, og at 
de ønsker at undervisningen i faget skal foregå på treningssenter. Jentene 
uttrykker også et ønske om at læreren kunne være litt mer som en per- 
sonlig trener, og kunne lære elevene om kosthold samt presse dem til å 
trene hardt. Andre studier av kroppsøvingsfaget, både i Norge og inter- 
nasjonalt, viser hvordan denne diskursen er i ferd med å få innflytelse på 
innholdet i fag hvor bl.a. treningspraksiser fra treningssentrene - som 
tabata, crossfit og spinning - inkluderes i kroppsøvingsfaget (Aasland 
et al., 2016). 

Selv om det har vært fokusert på utstrekning av kroppsmisnøye og 
ulike kilder til dette, har oppmerksomhet rundt kroppens betydning i 
unge menneskers liv og identitet i stor grad vært fraværende i den sosio- 
logiske ungdomsforskningen.” Kroppen har utgjort hva Coffey kaller for 
«an absent present» (Coffey, 2016a) — en forskningstradisjon der kroppen 
alltid har vært implisitt til stede, men sjelden behandlet eksplisitt som en 
del av ungdoms identitet. 


7 Et unntak fra dette er kroppsøvingsforskning og idrettssosiologisk ungdomsforskning, der 
kropp har vært et sentralt tema (se for eksempel Cole, 2000; Kerner et al., 2018; Langnes, 2018). 

Teoretiske perspektiver 


Kapittelet situeres i en forskningstradisjon som fokuserer på det moderne 
menneskets refleksive forhold til seg selv og til skapingen eller formingen 
av seg selv. Foucault (1988) ser på kroppen som produsert av og situert i 
diskurser. Han viste at betydningen kropp gis, er sosialt konstituert og 
alltid et resultat av forholdet mellom makt og kunnskap. Gjennom det 
Foucault kaller for «selvteknologi» settes individer i stand til å endre 
kroppen sin, men også bevisstheten og livsstilen, slik at de kan oppnå 
bedre livskvalitet (Foucault, 1988). Selvteknologi kan referere til teknik- 
ker vi bruker for å håndtere kroppen - praksiser vi deltar i for å skape 
oss selv og forme kroppen ved å innordne oss og/eller motsette oss ulike 
idealer om kroppen (Markula & Pringle, 2006). 

Kroppen er, som nevnt, situert i ulike diskurser. Med diskurs refere- 
rer vi her til Foucault, som sier at «diskursen er praksiser som former 
det objektet det tales om» (Foucault, 1972, s. 49). For oss betyr det at 
interessen rettes mot hvordan kroppen (objektet) konstitueres gjennom 
ungdommenes utsagn og handlinger. Ifølge Foucault (1978) vil makt- 
kunnskaps-relasjoner som gjennomsyrer diskursen, bidra til å norma- 
lisere bestemte oppfatninger og handlemåter. En diskurs kan inneholde 
ulike subdiskurser. Öhman og Quennerstedt (2008) har for eksempel 
illustrert hvordan kroppsøvingsfaget i Sverige er dominert av en aktivi- 
tetsdiskurs. De identifiserte også tre subdiskurser (én helsediskurs, én 
sosial utviklingsdiskurs og én idrettsdiskurs) som alle utgjør deler av 
aktivitetsdiskursen. Tilsvarende har Markula og Pringle (2006) identi- 
fisert en fitnessdiskurs, og vist hvordan den kobler kunnskap fra fysio- 
logi og medisin til ulike treningspraksiser for å «hjelpe» mennesker til å 
«ta vare på helsa» gjennom å trene på bestemte måter. 

Denne grunnleggende ideen om at kroppen blir gjenstand for disipli- 
nering i henhold til de dominerende diskursene i kulturen, er sentral for 
vår forståelse av ungdoms forhold til kropp og kroppspress. Senere teore- 
tikere som Shilling (2012) foreslår at dette refleksive forholdet til kroppen 
har tatt en omdreining i senmoderne tid. Kroppen kan ses på som en 
sentral del av det moderne selvprosjektet, for i denne kontinuerlige selv- 
skapingen er kroppen et særlig umiddelbart og konkret prosjekt som må 
arbeides på og perfeksjoneres, som en del av en persons identitet (Shilling, 

2012). Featherstone (2010) poengterer at kroppsmodifisering både er et 
verktøy for å vise identitet og tilhørighet til grupper, og et middel til å vise 
individualitet og karakter. 


Metode 


Vandebroeck (2016) argumenterer for at dersom vi skal kunne synlig- 
gjøre diskursene som regulerer vårt forhold til kroppen, må vi studere de 
konkrete praksisene der de uttrykkes, i ulike kontekster. I dette kapittelet 
har vi anvendt data fra tre kvalitative studier. Vi har med hensikt valgt 
informanter på tvers av kjønn, etnisitet og klasse for å undersøke om 
det — til tross for ulike idealer i ulike grupper - er noen mer generelle 
mekanismer som går på tvers av ulike ungdomskulturer. 

Den første studien, Stress og press blant ungdom, tar for seg nor- 
ske ungdommer og pressområder i livet deres. Studien består av 
intervjuer med til sammen 53 gutter og jenter. Forskergruppa fore- 
tok gruppeintervjuer med tiendeklassinger og individuelle intervjuer 
med ungdom på videregående skole fra tre ulike områder, selektert 
for å få ulik etnisk bakgrunn og klassebakgrunn (Eriksen, 2020, 2021; 
Eriksen et al., 2017). Intervjuene dreide seg om hva disse ungdom- 
mene opplevde kunne være årsaker til psykiske helseplager, og de ble 
blant annet invitert til å diskutere hvilke områder i livet som bekym- 
ret dem, eller som de opplevde som stressende. Kodene ble utviklet 
induktivt. Vi kodet blant annet opplevd årsak til stress eller psykiske 
plager, hva de ønsket å oppnå, hva de opplevde sto på spill, og hvordan 
de opplevde sammenhengen med eventuelle bekymringer eller psy- 
kiske plager. Studien viste blant annet at kroppspress, sammen med 
skolepress, er nært knyttet til psykiske helseplager blant unge, særlig 
jenter (Eriksen et al., 2017), og at ideer om selvdisiplin og pliktfølelse 
er sentrale for unges opplevelse av egne livsmuligheter når det gjelder 
både skole og kropp (Eriksen, 2021). 

Den andre studien, Body Curriculum, er en aksjonsforskningsstudie 
med en tiendeklasse, hvor forskerne fulgte klassen over ett semester 
i fagene kroppsøving og norsk. Klassen besto av 14 gutter og 13 jenter 
med ulik klassebakgrunn. Cirka 75 prosent av elevene var etnisk norske 

med middelklassebakgrunn, og 25 prosent av elevene hadde foreldre 
med innvandrerbakgrunn. Studien fokuserte på introduksjonen av en 
ny pedagogisk modell (aktivistmodellen) i kroppsøvingsfaget, og på 
elevenes refleksjoner rundt kroppsbevissthet i faget. I tillegg tok den 
for seg elevenes refleksjoner rundt kropp og kroppsidealer på sosiale 
medier. Empirien ble samlet inn via prosjektarbeid, individuelle inter- 
vjuer, treningsdagbøker, observasjon og skriftlige arbeid. Dataene ble 
analysert gjennom «meningskoding»-teknikken (Kvale & Brinkmann, 
2009). Studien viste at elevenes motivasjon for trening i idrettslag og på 
treningssenter var ulik. Den dominerende motivasjonen for trening i 
idrettslag var å bli gode i idretten, men flere elever trente på treningssen- 
ter primært for å forme kroppens utseende (Walseth et al., 2018). 

Den tredje studien, Verdsatte kropper, er basert på intervjuer 
med seks jenter som er elever ved en idrettslinje på en videregående 
skole. I denne studien ble det benyttet visuelle metoder (Harper, 2012). 
Jentene ble bedt om å samle inn bilder av hva de mener er en verdsatt 
kropp i dagens samfunn, og disse bildene ble senere brukt som grunn- 
lag for samtalene i intervjuene. Intervjuene er analysert ved hjelpe av 
diskursanalyse (Neumann, 2001). Analysen viser at jentenes forståelse 
av en verdsatt kropp er dominert av bilder og fortellinger om «en pen 
kropp», «en sunn kropp», «en kropp som har slanket seg» og «krop- 
per som presterer på idrettsbanen». Mens de tre første kategoriene har 
mye til felles og fokuserer på kroppens utseende, skiller den siste kate- 
gorien seg ut ved at fortellinger om idrettslige prestasjoner står sentralt 
(Walseth & Tidslevold, 2019). I analysen som følger, har vi sammenstilt 
fellestrekk fra disse tre studiene, som på ulike måter viser ungdoms forhold 
til kropp som estetiseringsprosjekt. For å utforske dette nærmere fokuserer 
vi særlig på de av ungdommene i de tre studiene som har et tydelig uttalt 
estetiseringsprosjekt. 


Verdsatte kropper og legitime 
estetiseringsprosjekter 


Da jenter på idrettslinja i Walseth og Tidslevold sin studie (2019) ble gitt 
i oppgave å levere bilder av hva de selv mente var en verdsatt kropp, og 

en kropp som ble verdsatt generelt i dagens samfunn, var det idealet om 
en pen kropp som dominerte. Beskrivelsen av en pen kropp innebærer 
ifølge jentene at den skal være slank og veltrent. 


Figur 1. En jente valgte dette bildet av en veltrent kvinne i sportsundertøy. Foto: Jakob 
Lund/Shutterstock. Bildet er brukt med tillatelse fra Shutterstock og er ikke omfattet av 
CC BY-ND 4.0-lisens. Bildet kan ikke gjenbrukes uten tillatelse fra Shutterstock. 


En av jentene valgte bildet ovenfor, og forklarte at bilder som postes på 
nett, er ment for å inspirere og motivere folk til å trene. Hun var likevel 
kritisk til disse bildene og sa: 


Hun er veltrent, det er ikke det som er problemet. Problemet er at de liksom skal 
være så perfekte og inspirere andre. Dette er det typiske kroppsidealet du ser i 
media: tynn og veltrent ... Det er mitt ideal også, alle ønsker seg en pen kropp. 


(Fra «Verdsatt kropp»-studien) 


Flere av elevene understreket også at idealet i dag innebærer at man 
skal ha en stor, veltrent rumpe, noe de illustrerte med et bilde av den 
amerikanske fitnessmodellen Jen Selter. 

Ideen om at kropper verdsettes primært fordi de er pene, ble imidlertid 
utfordret av forståelsen av at kropper også verdsettes på grunn av hva de 
kan prestere på idrettsbanen. Jentene presenterte bilder av Nora Mørk 
og Marit Bjørgen som eksempler på alternative kropper som verdsettes 
i dagens samfunn. Jentene, som selv var idrettsutøvere, mente at idea- 
let om en pen kropp dominerte i ungdomskulturen, men at de selv ikke 
etterstrebet dette idealet - for øyeblikket. En av jentene i studien sa 
det slik: 


Det er trendy for jenter å ha muskler, og jeg tror at alle jenter egentlig vil ha en 
rumpe som henne (Jen Selter), inkludert meg, i hvert fall når jeg slutter å spille 
fotball. Kanskje ikke nå, men jeg ønsker å se sånn ut når fokuset ikke lenger er 
på idrett. Det ser ut som om hun har mye fokus på rumpa, noe som er viktig i 


dag. (Fra «Verdsatt kropp»-studien) 


Det at jentene fokuserte på å utvikle en kropp som presterer på 
idrettsbanen, så ut til å gi dem en midlertidig beskyttelse mot dette 
kroppsidealet, i den forstand at de får en legitim utsettelse til etter fot- 
ballkarrieren med å strekke seg mot disse idealene. 

I en offentlig kontekst framstår kroppen som prestasjons- og helse- 
prosjekt som langt på vei legitimt. For eksempel har skolens pensum 
omfavnet denne siden av å disiplinere kroppen gjennom fag som kropps- 
øving og mat og helse. Kroppen som et estetiseringsprosjekt, derimot, 
framstår som mindre legitimt i en slik offisiell kontekst. Derfor er det slå- 
ende hvor legitimt estetiseringsprosjektet framstår blant ungdommene i 
alle de tre studiene. Dette gjelder mange jenter, men også gutter er opptatt 
av å ha en kropp som ser bra ut, som tidligere nevnte Kristian, som hadde 
som mål «å få en bra kropp». Og det gjelder jentene på idrettslinja, som 
erkjenner at de ønsker en rumpe som Jen Selter, selv om estetiserings- 
prosjektet for øyeblikket må vike for idrettsprosjektet. 


Kroppspraksiser: Trening og kostholdsregimer 


Oppmerksomheten rundt en vakker kropp fordrer at unges kroppsprak- 
siser, trening og kostholdsregimer designes for å kunne bidra til esteti- 
seringsprosjektet. Oliver, en 17-årig gutt fra en småby, hadde tidligere 

i ungdomstida vært overvektig og opplevde det som veldig tungt. Han 
fortalte hvorfor han og vennene hans trener på treningsstudio: 


Oliver: Jeg tror at man kan knytte mye til en felles interesse da. Hvor vi alle 
har lyst til å bli sterke da, og ikke gå i feil retning. 

Ingunn: Hva er feil retning? 

Oliver: Å bli lubben, miste muskler. Å sitte stille, det er absolutt ikke målet. 


(Fra «Stress og press»-studien) 


Olivers ønske handler ikke bare om treningens resultat, det å bli sterke 
og ikke bli lubne, men det handler også om en praksis: å gjøre jobben, og 
ikke sitte stille. Oliver forteller videre hvor mye arbeid som kreves av ham 
for å gå i «den riktige retningen», fordi han vet at i det øyeblikket han 
begynner å slappe av, så kan han miste grepet: 


Du ser på The biggest loser og sånn, at de går ned masse - men så begynner de 
å slappe av. Du kan'ke begynne å slappe av, liksom, du kan ikke spise dårlig mat 


eller snacks eller ikke trene. Du må fortsette å spise sunt. 


Skal man kunne opprettholde kroppens utseende og funksjon, kan arbei- 
det aldri stoppe opp, slik Oliver ser det. 

Dette pågående kroppsprosjektet - en engstelse for å slappe av og et 
driv etter å opprettholde kroppspraksisen - gjenfinner vi hos mange 
av informantene. Det er også en annen holdning å spore blant noen 
av informantene: at de har kommet i mål. Mohammed, som gikk på 
studiespesialiserende linje på en videregående skole på østkanten i Oslo, 
forteller om kroppspress blant gutter i hans miljø, unge gutter med 
minoritetsbakgrunn: 


Det med gutter starta [for noen år siden], da var det liksom at alle begynte 
å trene på helsestudio. Da jeg trente, så jeg at det bare begynte å komme 
mange nye folk plutselig. Det ble en trend, folk bytta instagramnavn til sånne 


fitnessbrukere du vet. 
Det som drev han til dette, fortalte han, var at han tidligere var: 


veldig tynn og høy, mer som atletisk liksom, men jeg ville bli større. Så jeg starta 


med vekter. Da jeg starta først å trene for 2 år siden da var det mye kroppspress 

for meg, men senere har ting begynt å gå bedre, så forsvant det helt. ... Fordi 
jeg hadde tre kompiser jeg trente oftest med. Jeg hadde nettopp starta og de 
var større enn meg. Og så ... du føler at du ikke er på samme nivå som de. Jeg 
begynte bare å trene mer, mer, og spise mer, og så lagde jeg matplan, så gikk det 
bedre og bedre. Og så ... da det går så bra med deg og andre folk ser det liksom, 
det er fordi jeg har vokst opp her borte, de fleste ungdommene går på steroider. 


(Fra «Stress og press»-studien) 


Mohammed har til felles med jentene fra «Verdsatt kropp»-studien og 
med Kristian fra introduksjonen at de ser ut til å ha internalisert hvordan 
man bør se ut, men også hvordan man må arbeide for å se slik ut. Når 
han sier at det tidligere var mye kroppspress for ham, men at det nå går 
bedre, er det nettopp fordi han har tatt konsekvensene og begynt å trene 
mer og spise mer. Samtidig forteller Mohammed her om en prosess som 
gikk «bedre og bedre», og at kroppspresset «forsvant helt». I sin fortelling 
har han altså kommet i mål med estetiseringsprosjektet sitt, men det er 
tydelig at Mohammed har kommet «i mål» bare så lenge han oppretthol- 
der det høye treningsnivået og fortsetter å følge matplanen. De fleste av 
ungdommene i våre studier uttrykker lignende tankesett: De erkjenner 
idealene, og bestemmer seg for å handle deretter. Det ser imidlertid ut 
som estetiseringsprosjektet er spesielt uttalt for dem som går på trenings- 
studio. Mohammed påpeker at det å trene på treningsstudio og å spille 
fotball har to ulike formål: «Det er jo stor forskjell på helsestudio og fot- 
ball. På helsestudio så trener du for å pynte på kroppen. På fotball trener 
du for å forbedre ballkontroll.» 

Også kroppsøvingsfaget er potensielt en sentral arena for ungdoms 
estetiseringsprosjekt. Her er det vanlig at elevene har perioder med egen- 
trening hvor de skal lære å lage treningsprogram og trene på egen hånd. 
I egentreningsperioden valgte Jenny, som er tiendeklassing, å trene på tre- 
ningsstudio, selv om hun presiserer at det hadde vært morsommere med 
fotball. Hun har medlemskap på senteret fra før. I intervjuet forklarer 
Jenny dette valget: 


Det som er med meg er at jeg satser på skole, jeg spilte håndball tidligere, men 
fikk ikke tid til alle treningene og kampene. Så da sluttet jeg selv om jeg synes 
det var veldig gøy. Også begynte jeg på treningssenter, men jeg synes ikke det er 

noe. Det er ikke sånn at jeg gleder meg til å trene, jeg gjør det egentlig bare fordi 
jeg må. For jeg vil på en måte beholde en bra nok kropp, som jeg synes er bra 
nok. Og jeg har liksom lyst til å ha en god livsstil da, men generelt synes jeg ikke 


det er noe gøy å trene på senteret. (Fra «Body Curriculum»-studien) 


Jenny fokuserer på styrke, og forklarer hvorfor: «For meg er det ikke 
viktig å være så tynn, det er ikke det jeg fokuserer på. Det er mer på en 
måte å ha former og være litt stram da. Så jeg har jo fokusert på lår og 
rumpe i det siste, for jeg har på en måte lyst å bygge opp det da.» Jenny 
bruker egentreningstimene i kroppsøving til å forme kroppen i tråd med 
de kroppsidealene hun har. 

Pronger (2002) skriver om fitnessdiskursens dominans i dagens sam- 
funn, og om «the technology of physical fitness» som en instrumentell 
kroppspraksis hvor det fokuseres på trening som et virkemiddel for disi- 
plinering av kroppen, og ikke på kroppens potensial og gledene ved fysisk 
aktivitet. I ungdommenes fortellinger ser vi hvordan trening, spesielt på 
treningssenter, har blitt «teknikker» som de bruker for å håndtere krop- 
pen og forme den i tråd med sine respektive identitetsprosjekter (Markula 
& Pringle, 2006). De som gir uttrykk for at de har et estetiseringsprosjekt, 
seri liten grad ut til å motsette seg de dominerende kroppsidelalene. Tre- 
ning blir kanskje dermed en praksis som disse ungdommene i større grad 
deltar i for å håndtere kroppspresset og innordne seg de dominerende 
kroppsidealene. 


Det refleksive blikket 


Som jentene fra idrettslinja påpekte, er det en verdi knyttet til å ha en fin 
og veltrent kropp. Den typen vurdering som jentene foretar av bildene 
over, vendes også mot egen kropp. I dette refleksive blikket ligger en vur- 
dering av egen verdi. Dette ser vi også hos en del av guttene. Oliver, for 
eksempel, forteller at utseendet hans påvirker ham mentalt hele dagen, 


fra man står opp og ser seg i speilet og hvordan føler man selv er da. ... Men 
noen dager står jeg opp og tenker ok, hva er det jeg driver med, ikke sant, når 


man må ta seg sammen og sånn, da kan dagen bli kjip rett og slett. 

Da føler han seg «ganske langt nede. ... Det blir tungt, det er slitsomt 
rett og slett». Da Oliver gikk på ungdomsskolen, var han overvektig og 
opplevde det som «veldig tungt. Det var den verste perioden i livet mitt». 
Oliver sier at hans trenings- og kostholdsregime har gjort at han føler at 
han «klarer å kjempe tilbake igjen og spise mat uten å føle meg dum eller 
stor ikke sant, og klare å stå sterkt i det». Opplevelsen av hvordan han ser 
ut, får betydning for selvfølelsen langt utover det som er direkte knyttet 
til kroppens utseende. 

Strategien til Oliver er, som for mange av de andre informantene, å 
drive en streng kroppspraksis: Målet er nådd bare så lenge en fortsetter å 
jobbe. Det er som en maraton med flyttbar målstrek. Dette er imidlertid 
en sårbar strategi for Oliver, fordi han har høye mål for hva som er bra 
nok, og når han ikke klarer å opprettholde dette til fulle, får det store 
konsekvenser for hvordan han har det: 


Oliver: Mens den uken her har jeg trent tre ganger i uka her da, så blir resten 
seige dager. ... Hvis jeg trener få ganger så føler jeg at da må jeg spise 
mindre. 

Ingunn: Påvirker det dagsformen? 

Oliver: Ja, istor grad. Hvis man for eksempel har vært slack en uke, kanskje 
est littegrann, et par hundre gram men det føles som 1000 kilo ikke 
sant, så passer ikke t-skjorta helt som den gjorde forrige uke, ah 
faen ikke sant. Da står jeg opp kvart over fem for å trene før skolen 
og etter skolen bare for å få mentaliteten på plass. (Fra «Stress og 


press»-studien) 


Kroppen ses på som et prosjekt for selvutvikling, der vekslingen mellom 
egen og andres persepsjon og kroppens utseende og funksjon blir helt 
sentralt for opplevd egenverdi. Det kan være et strevsomt og risikabelt 
prosjekt når selvverd blir så nært knyttet opp til kroppens utseende, og at 
en klarer å opprettholde trenings- og kostholdsregimet. 

Så langt har vi sett at både jenter og gutter snakker om strenge kropps- 
praksiser og et opplevd kroppspress. Kristian, Oliver og Mohammed har 
langt på vei vendt blikket mot sin egen kropp - og framstår svært bevisste 
på viktigheten av å oppnå kroppsidealene for gutter. Det er imidlertid 
slående hvor lite kritiske de er til det kroppsetoset de forholder seg til og 

retter seg etter. I kontrast finner vi at en del av jentene i disse studiene er 
bevisste på og kritiske til samfunnets krav til kvinnekroppen. I fokus- 
gruppeintervjuer med jenter på tiende trinn er de for eksempel svært 
bevisste på at alt de ser rundt seg, er «syltynne modeller», noe de mener 
former dem som personer: «Vi vokser opp med barbier som jente, mens 
gutter får biler, og det påvirker oss.» Jentene vi snakket med, opplever at 
dette er med på å lage «standarder for hvordan vi skal se ut, og hvis du 
ikke er innenfor det, så er du ikke godkjent» (Fra «Stress og press»-stu- 
dien). Disse utsagnene viser til en diskurs som omhandler kritikk mot 
urealistiske kroppsidealer og en oppfordring til å stå imot slike eksplisitte 
og implisitte kroppskrav. Dette er en diskurs som både gutter og jenter 
ser ut til å være svært godt kjent med — når det gjelder de kravene som er 
rettet mot jenter. 

Dette kritiske blikket på kroppspresset står i merkbar kontrast til 
måten guttene snakker om idealer på og arbeidet deres for å nå disse, som 
vi har sett ovenfor. Det kan hende at mens jentene i større grad er opplært 
til å være kritiske til en del signaler, om det så er via Barbie-dokker eller 
sosiale medier, har ikke guttene opparbeidet seg tilsvarende kompetanse. 
Guttene trener og endrer kosthold for å nå målene, og snakker eksplisitt 
om deres strategier for å få dette til, mens jentene i større grad framstår 
som mer kritiske til kroppspresset. Mens guttene vender et kritisk blikk 
mot egen kropp, har jentene en dobbel refleksivitet: De vender et kritisk 
blikk mot sitt eget og mot samfunnets kritiske blikk. Annen forskning 
har også funnet et tilsvarende kjønnet mønster: I en australsk studie 
beskriver Coffey (2013) at unge kvinner var klar over og var kritiske til 
kroppspress rettet mot kvinner, men likevel opplevde de et like stort press 
om å forandre kroppen. De unge mennene var også bevisst på et press om 
å oppnå en idealkropp, men var i mindre grad kritiske til dette presset. 

Paradoksalt nok fører ikke jentenes doble refleksivitet til et mindre 
press om å endre eget utseende. Disse jentene signaliserer også et stort 
opplevd press om å trene, og de spiser sunt for å nå de estetiske målene. 
Mye forskning viser også at jenter sliter langt mer enn gutter med kropps- 
press (Bakken, 2018) og kroppsmisnøye (Eriksen et al., 2017). Én grunn 
til dette kan være at disse jentene står i et spenn mellom to motstridende 
krav. På den ene siden skal de oppfylle de svært spesifikke og strenge 

kroppsidealene. På den annen side er det å være opptatt av kropp på feil 
måte noe som raskt blir forstått som uheldig og usunt i seg selv, og det 
å stå imot kroppspress kan oppleves som et moralsk imperativ. På den 
måten kan kroppen bli åstedet for en moralsk dragkamp, der en både må 
stå imot og gi etter for kroppspresset på samme tid. 


Avslutning 


I dette kapittelet har vi beskrevet studier som alle utforsker ulike sider 
av ungdoms kroppsestetiseringsprosjekter. Et hovedpoeng har vært at 
estetiseringsprosjektet ser ut til å ha stor grad av legitimitet, og vi har 
sett dette blant ungdommer av begge kjønn og fra ulike bakgrunner. Slik 
sett er det et sprik mellom skolens kroppsprosjekt, som tradisjonelt har 
dreid seg rundt en helsediskurs (elevene skal lære å spise sunt og bevege 
seg for å få bedre helse) og en idretts- eller prestasjonsdiskurs i fag som 
kroppsøving, og ungdommers eget estetiseringsprosjekt. Vi viser også at 
estetiseringsprosjektet får konsekvenser for de unges kroppspraksiser, 
kosthold, trening og disiplinering. Det er et opplevd krav ikke bare til 
hvordan kroppen skal se ut, men også til arbeidet som skal legges ned 
for å oppnå idealkroppen. Og det å leve opp til disse kravene ser ut til å 
ramme unges opplevde egenverdi. 

Det er tegn som tyder på at den refleksive bevisstheten om kropp som 
Shilling (2012) beskriver, har tatt en ytterligere omdreining. For ikke bare 
ser ungdom på egen kropp med et kritisk blikk, men de - kanskje særlig 
jenter - vender nå blikket tilbake på kroppspresset i seg selv. Det kan tyde 
på at jenter i større grad enn gutter er opplært til en slik dobbel refleksi- 
vitet. Imidlertid er det uklart om dette hjelper dem. Noe av forskningen 
er lovende - og viser antydninger til at jenter responderte positivt på 
opplegg for å lære elever å takle destruktive sammenligninger, og virk- 
ningene av dette opplegget er mer varige blant jenter enn blant gutter 
(Sundgot-Borgen et al., 2019). Samtidig ser vi at jenter i langt større grad 
enn gutter likevel er misfornøyd med eget utseende (Eriksen et al., 2017). 
Slik vever ulike former for selvrefleksivitet seg sammen, og er med på å 
skape både presset og selvteknologiene. 

Abstract: Research among very young hunters (boys aged 15 to 21) in two semi- 
urban areas outside Oslo demonstrated that for some youngsters with a work- 
ing-class background and working-class occupational prospects, hunting may be 
an arena for the reproduction of typical male working-class culture — even in areas 
that are not typically rural. The hunting culture that these boys are socialized into 
is typically informal, collective, has a certain element of physical machismo and - 
not least — it represents a "productivist” perspective on humanity’s relationship to 
nature and entails a mastery of “tools” like guns, GPS-units and even dogs. These 
cultural traits correspond to core elements in a typical working-class culture, such 
as it has been described in numerous studies. However, economic and social change 
has eroded the material basis for this culture, and its reproduction is now partly 
relegated to the sphere of leisure. Importantly, the young informants expressed a 
deep admiration for their fathers and other male relatives (who were hunters) and 
their lifestyle, and exposed a strong sense of continuity across generations, unlike 
the popular notions of classless, reflexive identity projects in the so-called post- 
industrial era. 


Keywords: working-class youth, working-class culture, culture reproduction, 
hunting 

Innledning 


Klassekultur har ikke vært et sentralt tema i ungdomsforskningen siden 
Birminghamskolens glansdager på 1970-tallet (Hall & Jefferson, 1976; 
Hebdige, 1979; Willis, 1977). Den empiriske forskningen som har under- 
søkt betydningen av ungdoms sosiale bakgrunn, har imidlertid konklu- 
dert ganske entydig med at klasse fortsatt betyr mye. En vesentlig del av 
denne forskningen er store kvantitative studier, som slår fast at familie- 
bakgrunn er viktig for skoleresultater, utdanningsbaner og yrkesmulig- 
heter, og dermed for sosial mobilitet, framtidig inntekt, helse samt flere 
andre viktige aspekter ved folks liv (se f.eks. Mastekaasa, 2011; Wiborg & 
Nordli Hansen, 2009; Nordli Hansen & Wiborg, 2019). Dette er selvsagt 
sentrale spørsmål — som har fått viktige svar. 

Menhar klasse fortsatt betydning for kultur, det vil sifor meningsdannelse 
og for sentrale tolkningsskjemaer som hjelper oss til å forstå og handle i 
verden? Det viktige spørsmålet om hvordan dette varierer med klasse og 
klassebakgrunn, forsvant ikke bare fra ungdomsforskningens linse utover 
på 1990-tallet. Også i sosiologien mer generelt og i samfunnsdebatten 
kom det i skyggen. Det skyldtes nok delvis den voldsomme interessen for 
«individualisering» som utviklet seg på denne tida, delvis det faktum at 
interessen for kulturforskjeller ble dreid mot etnisitet (som noen vil hevde 
ofte kamuflerer klasse, men det er en annen sak), og trolig også politiske 
konjunkturer som fikk klasse til å framstå som et gammeldags begrep uten 
relevans for samtida. Noen forskere fortsattelikevelå insistere på viktigheten 
av å studere kulturforskjeller i et klasseperspektiv. Man skulle tro at de fikk 
drahjelp utover på 2000-tallet av fornyet oppmerksomhet rundt fenomenet 
som har blitt kalt «culture wars» i USA, interessen for «FrP-koden» i Norge 
og i det aller siste Trumps triumf og framveksten av sosiale fenomener som 
«de gule vestene». Ofte er det imidlertid forklaringsmodeller bygget rundt 
begreper som «populisme» som har seilt opp, samtidig som den urban- 
rurale dimensjonen har fått en (noen ville si overdrevet) sentral plass. 

Uansett, noen voldsom revitalisering av forskningen på klassekultur, 
for eksempel reproduksjon av klassekultur blant ungdom, har ikke fun- 
net sted. Ikke i Norge, og heller ikke i Birmingham-forskernes hjemland. 
Noe har skjedd, og da kanskje først og fremst med arbeiderklasseung- 
dom i søkelyset, akkurat som i 70- og 80-årene. I Norge må vi tillate 


174 


GUTTA PÅ JAKT 


oss å framheve studier av kulturreproduksjon i skjæringspunktet mel- 
lom klasse og ruralitet (passer jo fint til den nye interessen for urban- 
rurale motsetninger), der f.eks. Krange og Skogen har sett på hvordan 
unge voksne menn med arbeiderklassebakgrunn på bygda reproduserer 
sentrale (maskuline) kulturelementer i fritidssfæren, nærmere bestemt 
gjennom jakt, og hvordan dette delvis kan forstås som ledd i en form for 
kulturell motstand mot opplevde maktforhold og negative utviklingstrekk 
i samfunnet (Krange & Skogen, 2007b, 2011; Skogen et al., 2017). 

Krange og Skogen viste at jakt, og det sosiale fellesskapet rundt jakta, 
kan være en arena der unge arbeiderklassemenn i rurale områder finner 
kontaktpunkter til en maskulin produksjonskultur som ellers er i ferd 
med miste sitt materielle fundament, fordi sysselsetting innenfor sekto- 
rer som skogbruk og industri er redusert til en skygge av hva det var for 
noen tiår siden. I dette kapitlet skal vi fortelle om en studie fra 2013' som 
tok dette et skritt videre til å bli «ekte» ungdomsforskning: Mens Krange 
og Skogen har skrevet om unge menn i slutten av tjueårene, handlet det 
nå om tenåringsgutter - alle med arbeiderklassebakgrunn og på vei til 
nokså tradisjonelle arbeideryrker - som var ivrige jegere. Og de bodde 
ikke på bygda; faktisk holdt de til i nærheten av store byer på Østlandet. 

Men før vi blir kjent med dem, må vi ta en liten sving innom jakt som 
sosialt og kulturelt fenomen, og dessuten se litt nærmere på forskning om 
arbeiderklasseungdom og kulturreproduksjon. 


Jakt 


De sosiale mekanismene som er i sving når ungdom velger jakt som fritids- 
aktivitet, har vært lite undersøkt. Studier av rovdyrkonfliktene i Norge har 
riktignok også satt søkelys på jegere, ettersom jakt er en virksomhet som 
berøres av store rovdyr, og siden jegere ofte har sterke synspunkter på rov- 
dyrforvaltningen (Krange & Skogen, 2007b, 2011; Skogen et al., 2017). Disse 
studiene har vist at det i Bygde-Norge ikke bare er unge voksne menn som 
viderefører jakttradisjoner med tydelige innslag av en maskulin arbeider- 
klassekultur. Det finnes også miljøer av gutter i tenårene som har jakt som 
en viktig del av sin livsstil. Dette er gutter som for det meste har arbeider- 
klassebakgrunn, og som selv sikter seg inn på arbeideryrker (Skogen, 2001). 

At slike miljøer trolig spiller en viktig rolle i mange lokalsamfunn, styrkes 
av våre observasjoner i møte med jegere gjennom mange år med studier i 
rurale områder. Det finnes med andre ord tydelige indikasjoner på at jakt 
kan inngå i livsstilspakker som representerer kulturell kontinuitet, der 
jakta er en viktig bærer av denne kontinuiteten. 

Jakt drives i alle samfunnslag, men ulike praksiser og ulik kulturell 
innpakning vil avspeile ulike sosiale kontekster. Akkurat dette kapitlet 
handler om arbeiderklassegutter som er ivrige jegere, og om jakta som 
bærer av klassekulturelle trekk. I utgangspunktet var det ikke opplagt 
at vi skulle skrive om dette. Hensikten var nemlig bare å studere rekrut- 
tering til jakt - som del av et større forskningsprosjekt om jakt som 
meningsbærende sosial praksis i moderne samfunn.” 

Ettersom studien hadde jakt som utgangspunkt, la vi ingen føringer 
på rekruttering av informanter med tanke på klassebakgrunn, kjønn 
eller noe annet — bortsett fra at de skulle være unge. Gjennom Norges 
Jeger- og Fiskerforbund (NJFF) fikk vi kontakt med jakt- og fiskefore- 
ninger i to semiurbane lokalsamfunn på det sentrale Østlandet (som vi 
har kalt «Gruvebygda» og «Østvika»), og disse satte oss videre i kontakt 
med noen av sine ivrigste unge medlemmer. Disse miljøene viste seg å 
ligne mye på jaktmiljøer som er beskrevet i tidligere studier i mer rurale 
områder. Denne studien gir oss ikke grunnlag for å si noe om hvor van- 
lige ungdomsmiljøer av denne typen er i slike semiurbane områder, som 
det er så mange av i Norge. Ut fra tidligere etablert kunnskap om jaktmil- 
jøer bestående av unge menn i mer rurale strøk, og parallellene til både 
eldre og nyere forskning om arbeiderklasseungdom og kulturreproduk- 
sjon, kan vi likevel anta at slike miljøer ikke er uvanlige. Imidlertid kan 
det variere hvor sentral en aktivitet som jakt er for deres medlemmer. 

Vår studie av jaktungdom fikk oss i alle fall til å fokusere på noe nytt: 
Vi fikk mulighet til å studere jakt som arena for reproduksjon av arbeider- 
klassekultur for ungdom helt ned i tenårene, og til å sammenholde dette 
med resultater fra andre studier av slik reproduksjon (som foregikk langt 


2 Norsk institutt for naturforskning (NINA) deltok i et stort internasjonalt forskningsprosjekt om 
jakt. HUNT (Hunting for sustainability), som var finansiert av EUs 7. rammeprogram og pågikk 
fra 2009 til 2012, var et tverrfaglig prosjekt som skulle studere både biologiske og samfunns- 
messige aspekter ved jakt i en rekke land. NINA hadde ansvaret for delprosjektet «The cultural 
meaning of hunting». 

fra jakt og utmark). I dette kapitlet vil vi blant annet se nærmere på et av 
de sentrale trekkene ved denne forskningen, nemlig det som kan oppfat- 
tes som elementer av motstand mot maktrelasjoner og utviklingstrekk i 
moderne samfunn, og som arbeiderklasseungdom overtar fra kulturen 
foreldrene deres (særlig fedrene) formidler. 

I mange jegermiljøer oppfattes jakt som en urgammel tradisjon. Blant 
jegere er det vanlig å betrakte jakt som dypt rotfestet i den høstingskul- 
turen som har preget norske bygder i uminnelige tider (Aagedal & 
Brottveit, 1999; Krange & Skogen, 2007b). I ABC for jegerprøven (Gjems & 
Reimers, 1999) understrekes jaktas historiske dimensjon. Der kan vi lese: 
«Gjennom jakten knytter det moderne mennesket kontakt med naturen 
og sin fortid», og videre, «forhistorisk nordisk fangstkultur har holdt seg i 
vårt land». Men jakt i det omfanget som drives i dag, og med sin karakter 
av fritidsaktivitet, er ikke så gammel. Elgjakt oppfattes av mange å ha 
en særlig viktig betydning i Bygde-Norge, men på begynnelsen av 1900- 
tallet ble det ikke skutt mer enn 850 elg i året. I 2010 ble det skutt 36 600, og 
i 2019 litt over 30 000. En nødvendig forutsetning for dette er en formida- 
bel vekst i elgstammen, men også at jakt har utviklet seg som et moderne 
fritidsfenomen, av samme årsaker som ligger bak veksten i fritidsfeltet 
generelt: økt velstand og mer fritid i årene etter annen verdenskrig. 

NJFF uttrykker ikke sjelden bekymring for at jakta i det siste har tapt 
anseelse som et resultat av kulturell endring, og frykter framveksten av vega- 
nisme og økt interesse for «animal rights» blant ungdom. Det er liten tvil om 
at de kulturelle endringene NJFF observerer, faktisk finner sted, men konse- 
kvensene for jakta i Norge vet vi lite om. Befolkningsundersøkelser viser at 
det er bred aksept for jakt her i landet. Over 80 prosent svarer at de enten er 
positive til jakt eller aksepterer jakt (Krange et al., 2011; Krange et al., 2017). 
Vi har imidlertid ikke grunnlag for å si noe om endringer over tid. 


Klasse- og ungdomsforskning 


Selv om vi ikke har sett noen voldsom oppblomstring av forskning på 
arbeiderklassekultur etter årtusenskiftet, finnes det jo en og annen studie 
der ute. Her skal vi innom to «nyere» britiske bidrag (ingen av dem under 
tiår tilbake i tid — litteratursøk har ikke avdekket helt nye bidrag av denne 
typen), men først vender vi tilbake til 70-tallet og Paul Willis’ klassiske 

studie (Willis, 1977), som i stor grad har lagt rammene som senere studier 
har forholdt seg til - enten de har støttet eller kritisert Willis. 

Midt på 1970-tallet fulgte Willis en gjeng rabulistiske arbeiderklasse- 
gutter gjennom skolen og over i arbeidslivet. «The lads» gjorde ugagn på 
elitenivå - gjennom kompromissløs unnasluntring, vold, fyll og støy- 
ende oppførsel. På denne måten etablerte de en autonom posisjon i aktiv 
opposisjon til skolens verdier. Prosjektet var i en viss forstand vellykket, 
ettersom guttene så på seg selv som seierherrer som levde et fritt liv, sam- 
menlignet med stakkarene som hadde latt seg lure til å jobbe hardt i sko- 
len (men som uansett ikke ville lykkes) (Willis, 1977). 

En utilsiktet konsekvens var at «the lads» gjennom egne handlings- 
valg ble sluset inn i arbeiderklassens laveste sjikt. De etablerte en form 
for autonomi i relasjonen til skolen, samtidig som de opprettholdt en 
viktig mekanisme for reproduksjon av dominansforhold. Dette er det 
som siden er blitt kalt «Hammertown-mekanismen» (etter Willis’ fik- 
tive navn på byen der han gjorde feltarbeid): Kamp for autonomi gjen- 
nom kulturell motstand kan være vellykket på ett plan, men kan på et 
annet plan bidra til marginalisering (Krange & Skogen, 2011; Skogen 
et al., 2017). 

Mye av kritikken mot Willis har handlet om at guttene han studerte, 
ikke var representative for arbeiderklasseungdom. Og her er det ingen 
mangel på forskning fra senere år som viser at arbeiderklasseungdom 
slett ikke behøver å være rabulister, ofte er det tvert imot (f.eks. Blanchard 
et al., 2017; Ward, 2014). Men Willis mente ikke at de gruppene han 
beskrev, var representative: Han benyttet seg av et velkjent metodisk grep 
som går ut på å studere særlig tydelige - kanskje ekstreme — fenomener for 
lettere å få øye på mekanismer som er allmenne, men som oftest forekom- 
mer i mer avdempede former, og som da er vanskeligere å se. Dette har 
også vært utgangspunktet for Willis-inspirerte forskere, som for eksem- 
pel Krange og Skogen, i deres studier av unge rurale arbeiderklassemenn 
som har jakt som en sentral del av sin livsstil. Mange unge menn med 
samme klassebakgrunn er ikke som dem, heller ikke på bygda, men de 
viser oss på en særlig tydelig måte hvordan klassekultur kan reproduseres 
i fritidssfæren i en tid da den maskuline arbeidskulturens materielle basis 
er i endring. 

Den uformelle gruppa er selve kjernen i den typiske arbeiderklasse- 
kulturen, som er grunnleggende antiformell. Gruppa danner den vik- 
tigste referansen for hva som går for å være gyldig kunnskap, riktige 
omgangsformer, viktige verdier og god moral. De sentrale verdiene for 
«the lads», og som motiverte deres handlinger, representerte en rekon- 
tekstualisering av den kulturen som guttene hadde med seg hjemme- 
fra. Det gikk en linje fra kulturen på fabrikkgulvet til guttenes eget 
liv. Guttene beundret sine fedre, og vil gjerne bli som dem. De videre- 
førte sentrale elementer i arbeiderklassens mannskultur, som forakt for 
akademisk kunnskap (ubrukelig i den praktiske verden, og dessuten 
feminin), dyrking av praktisk erfaringskunnskap og teknisk oppfinn- 
somhet, og dessuten en viss fysisk tofthet og utholdenhet («doing a hard 
job well») (Willis, 1979, 1977). 

Men «the lads» var ikke industriarbeidere. Livet deres utfoldet seg i en 
samfunnsmessig kontekst som var forskjellig fra fedrenes og dessuten i 
sterk endring. Dette er et enda viktigere bakteppe for senere studier av 
kulturelle mønstre blant arbeiderklasseungdom. 

Vi har merket oss to britiske bidrag som tydelig viser at grunntrekkene 
i den ungdomskulturen Willis beskrev, fortsatt er levende, også i en kon- 
tekst der det klassiske industrisamfunnet har smuldret opp. 

McDowell (2003) studerte arbeiderklassegutter i Cambridge og 
Sheffield i England. Hun viser hvordan unge menn med få sosiale 
eller utdanningsmessige fordeler klarer å skaffe seg - og holde på - 
jobber i et stadig mer serviceorientert arbeidsmarked, samtidig som 
de viderefører verdier og forventninger forbundet med tradisjonell 
arbeiderklassemaskulinitet (McDowell, 2003). 

Generelt kunne ungdommenes holdninger til skolen beskrives med at 
de «ikke brydde seg». De fleste av deltakerne var ikke bråkmakere, selv 
om mange hadde deltatt i småkriminalitet som nasking eller cannabis- 
røyking. Nesten alle ønsket å bli oppfattet som «normale» unge menn. 
En form for hard, «laddish» maskulinitet var likevel dominerende. De 
hadde klare oppfatninger av hva som var egnet arbeid for mannfolk, og 
de vektla jobbene sine (ofte deltidsjobber) som et ledd i å bygge opp under 
egen maskulinitet. Flesteparten jobbet i servicesektoren, men de klarte 
ofte å tilpasse tradisjonelle arbeiderklasseverdier til jobbene — at det gikk 

fort, var hardt og slitsomt, og særlig at det var noe som kvinner ville hatt 
problemer med å utføre. En av de viktigste måtene å underbygge masku- 
linitet på var nemlig gjennom kontrastering til kvinner, slik Willis også 
beskrev det. 

McDowell (2003) mener de fleste av informantene uttrykte en form for 
maskulinitet som ville vært naturlig blant fedrene deres da de gikk ut av 
skolen 20-30 år tidligere. Flesteparten av guttene hadde også et varig og 
tett forhold til fedrene, og gikk på pub og på fisketurer med dem. Flere ga 
uttrykk for at de beundret fedrene. Sterke far-sønn-relasjoner var viktig 
for guttenes verdier, holdninger og oppførsel, noe som bidro til at de ofte 
virket forbausende voksne — det kunne være lett å glemme at de bare var 
16—17 år (McDowell, 2003). 

Nayak (2006) studerte unge arbeiderklassemenn i Nordøst-England. 
Mange av disse var kreative når det gjaldt å overføre gamle arbeiderklasse- 
verdier til nye fritidsarenaer. De kalte seg selv «Real Geordies» for å vise 
at de kom fra Tyneside-området (Newcastle og omland). Familiene deres 
kunne vise til stolte tradisjoner innen maskuline arbeiderklasseyrker. 
«All spoke of fathers, uncles and grandfathers who had developed speci- 
alist skills (...)» (Nayak, 2006, s. 818). Denne bakgrunnen satte sitt preg 
på ungdommenes selvforståelse og væremåte, og de markerte en kollektiv 
identitet gjennom typiske symbolske tegn på hvit arbeiderklassemasku- 
linitet. Men «the Real Geordies» kunne ikke lenger være «ekte» arbeider- 
klassemenn av yrke, nå som nesten all industri var nedlagt, og jobbene 
var å finne i servicesektoren. De måtte derfor finne alternative måter å 
skape maskuline arbeiderklasseidentiteter på. 

Tradisjonell arbeiderklassemaskulinitet kom til uttrykk gjennom vek- 
ten på mannlige drikkemønstre, en språkbruk med bånd til produksjon 
og industri, fysisk humor, historier om slåsskamper og seksuelle erobrin- 
ger, og en sterk konservatisme når det gjaldt kjønn, seksualitet og etnisitet 
(Nayak, 2006). 

Disse eksemplene fra Storbritannia underbygger det faktum at fri- 
tidsaktiviteter kan være godt egnet til å framheve trekk som er viktige 
i arbeiderklassekulturen, og det gjelder også jakt. Jakt er først og fremst 
en form for fysisk interaksjon med naturen, som har klare elementer 
av produksjon (fysisk bearbeiding av omgivelsene med et håndgripelig 

resultat — kjøtt, mat, «trofé»). Dette gjøres ved hjelp av verktøy (våpen, 
GPS, osv.) og en praktisk, erfaringsbasert kompetanse, ofte overle- 
vert fra generasjon til generasjon — fra fedre, onkler og bestefedre til 
unge menn og gutter. Jakta gir også mulighet til å demonstrere uthol- 
denhet og styrke på måter som det blir mindre og mindre anledning 
til i arbeidslivet. Og ikke minst, i tilknytning til jakta kan kulturell 
motstand komme til uttrykk, både i opposisjon til måten jakt reguleres 
på, og - slik Krange og Skogen (2007b, 2011) har vært særlig opptatt 
av — med tanke på rovdyrpolitikken. 

Generelt må vi si at få norske studier har tatt for seg klassekultur 
blant ungdom fra arbeiderklassen. Nye litteratursøk og henvendelser 
til potensielt velinformerte kolleger har ikke avdekket mer enn det vi 
refererte i 2013. Da fant vi noen eksempler (Eidheim, 1993; Jørgensen, 
1993; Lægran, 2002), og så vidt vi kan se, har alle disse beskrevet 
kulturtrekk som ligner mye på det Willis i sin tid fant, og som også 
dukker opp i de nyere britiske studiene. Andre norske studier har teg- 
net bilder som har mye til felles med disse, men uten at forfatterne 
nødvendigvis har fokusert noe særlig på klasse (f.eks. Vestel, 2004; 
Gudmundsson et al., 2013). 


Forskningstema 


Denne studien ser på meningsproduksjon knyttet til jakt hos helt 
unge jegere. Hensikten var å undersøke om og på hvilken måte jakta 
og dens meningsinnhold kan forstås i en klassekulturell sammenheng, 
når studieobjektene er gutter fra arbeiderklassen. Om jakt kan være et 
element i reproduksjon av kulturtrekk som er sentrale i ungdommers 
livsprosjekter, er dette en faktor som er viktig for å forstå rekruttering 
til jakt, samtidig som det kan si noe om reproduksjon av klassekultur 
mer generelt. 


Metode 


Når man leter etter kulturelle mønstre, vil ofte deltakende observasjon 
være en egnet metode. Det viktigste formålet med denne metoden er 

å beskrive hva «(...) folk sier og gjør i sammenhenger som ikke er 
strukturert av forskeren» (Fangen, 2010, s. 31). Man studerer men- 
nesker som bedriver sine virksomheter på hjemmebane. I og med at 
forskeren selv er til stede der aktivitetene utøves, har man en fordel 
når dette skal fortolkes. Et slikt nærvær vil lettere kunne fange inn 
de miljøspesifikke normene som er avgjørende for hvilken mening 
som utledes av gruppas handlinger og ytringer (Fangen, 2010). Delta- 
kende observasjon ble følgelig vårt viktigste inntak til å studere jakt- 
ungdommen. Dette medførte at vi kom til å tilbringe tid med dem i 
felten — på jakt. Og når vi sier «vi», mener vi Olav, som var den som 
utførte selve feltarbeidet. 

Vi bestemte oss for å supplere observasjon med gruppeintervjuer. På 
denne måten fikk vi deltakernes utsagn om, og i noen tilfeller fortolknin- 
ger av, sin egen virksomhet. 

Jaktturene var ulike, og feltøktene foregikk ikke bare på jakt. Med 
Gruvebygda var det først skogsfugljakt, og deretter fulgte et gruppe- 
intervju på en pizzarestaurant. Videre ble det en tur med karene til jakt- 
og fiskeforeningens hytte, med overnatting og jakt på rådyr. Siste feltøkt 
foregikk i sentrum av den nærmeste byen som Gruvebygda sognet til. 
Her spilte vi bowling og dro på pub. Datainnsamlingen i Østvika besto av 
to ungdomsmøter, to jaktturer etter skogsfugl og ett gruppeintervju som 
ble foretatt i klubblokalet. 

Olav hadde en stor fordel i dette prosjektet. Informantene våre var 
alle unge menn mellom 16 og 21 år. Som jeger og ung mann med en 
uformell stil virket han mindre fremmed for dem, og kommunikasjo- 
nen gikk lett. Innpass i fremmede miljøer reiser imidlertid etiske utfor- 
dringer dersom deltakerne skulle bli såpass komfortable med forskeren 
at de avgir sensitive opplysninger som de senere kanskje vil angre på. 
Nødvendig distanse til feltet ble en utfordring fordi Olav ble såpass 
godt inkludert, og dessuten oppfordret til å delta som medlem. Da Olav 
sendte melding til en av jegerne og takket for samarbeidet, fikk han 
dette svaret: 


Jeg skal hilse gutta jeg vettu;) (...) Det har jo vært moro og hjelpe deg og det att 
du ikke var 50 år var jo konge, du ble jo en av gutta!! Håper du ikke har hatt det 
altfor fælt med en gæren gjeng fra [Gruvebygda]: P. 

Deltakerne og bostedene deres 


Det var ikke jegere fra landsbygda vi kom i kontakt med i denne stu- 
dien. Slik sett kan pseudonymet «Gruvebygda» være litt misvisende, 
men både dette lokalsamfunnet og «Østvika» må betraktes som 
semiurbane boligområder. De fleste innbyggerne har arbeidsplas- 
sene sine i byer, om de ikke er ansatt i noen av de lokale offentlige 
institusjonene, slik som i skoler, barnehager eller helsevesenet. Begge 
stedene har mye skog, noe som gir gode muligheter for friluftsliv og 
ikke minst jakt. Sosialt er de ganske sammensatte; de er langt fra 
typiske arbeiderklassestrøk. 

I Gruvebygda var det en gjeng på fire stykker vi kom i kontakt med. 
Kristian, Steinar og Eivind var alle 19 år, mens Morten var 20. Kristian 
gikk i lære som murer, mens Steinar gikk i lære som heismontør. Morten 
jobbet i en sportsforretning der jakt og fiske var en viktig del av bedrif- 
ten. Han hadde tidligere gått på landbruksskole. Eivind var den eneste av 
informantene våre som gikk på allmennfag, ikke bare i Gruvebygda, men 
i hele studien. 

I Østvika møtte vi ti ungdommer, men bare tre av disse ble aktivt 
involvert i feltarbeidet. Dag, Halvard og Rasmus var alle 16 år. Samt- 
lige gikk på yrkesfag, henholdsvis bygg for de to første og elektro for 
Rasmus sin del. En venn av Dag, Leif på 19 år, var også med ut på en av 
feltøktene, der vi jaktet skogsfugl. Han gikk i lære som tømrer. Samtlige 
av de andre ungdommene i jeger- og fiskerforeningens ungdomsgruppe 
gikk på yrkesfag. 


Ungdom på jakt 

Her skal vi fortelle historien om jegerne fra Østvika og Gruvebygda, 
og vise hvordan jakta og livet rundt den er innbakt i en tydelig 
klassekulturell kontekst. Vi har innledningsvis referert til engelske 
ungdomsforskere og til forskning i Norge, og vil selvsagt framheve 
paralleller i den nye studien. Det viser seg også at flere av de trekkene vi 
observerer blant våre menn, ikke bare finner gjenklang i studier av 
ungdom, men også i Bourdieus analyser av arbeiderklassekulturen 
(Bourdieu, 1995). 

Skole og arbeid 


Vi har nevnt at nesten samtlige deltakere gikk i lære eller hadde 
yrkesfaglige jobber. Før vi beveger oss inn på guttenes jaktmarker, så å 
si, skal vi se litt på det de sier om skole og skolegang, for på den måten å 
plassere dem i et bredere kulturelt felt enn det jakta alene kan gjøre. Det 
som kommer til uttrykk her, er overensstemmende med tidligere studier 
av tilsvarende ungdomsgrupper. Det ble uttrykt en sterk skepsis til sko- 
lens akademiske sider, særlig blant deltakerne fra Østvika. 


Olav: En ting jeg lurte litt på (...): Var det noe alternativ for dere i det hele 
tatt å velge allmennfaglig? 

Dag: «Pfiff» (fnyser av spørsmålet) 
(Latter) 


Olav: Det var ikke det? 

Halvard og Rasmus: Nei. 

Olav: Nei? Men hvorfor var det så selvfølgelig (...) at det skulle bli yrkesfag 
av en eller annen sort, eller det det blei? 

Halvard: Hva skal jeg si? Det er jo på en måte aktivt da. Altså, du driver jo 
med no. 

Dag: Det går ikke an å sitte på ræva og se i taket. Det gar ikke. Eller å sitte 
foran en PC i åtte timer. 

Olav: Men har dere noen kompiser som valgte allmennfaglig? 

Alle sammen: Ja. 

Dag: Men det eneste med allmenn er atte det er ikke så mye du kan bli ut 
av bare den utdanninga. Du må lissom ha noe videre, og det gidder 


ikke jeg, å sitte på skolen i over tre år det ... 


Bourdieu (1995, s. 202) påpeker at «det var Gramsci som et sted sa 
at arbeideren har en tendens til å overføre sine disposisjoner fra 
arbeidslivet til alle områder». Arbeid er en sentral del av klasseidentitet 
og reproduksjon av klassekulturelle grunntrekk. Arbeidet er også 
en arena der utformingen av maskulinitet får sitt klassekulturelle 
særpreg. 

McDowells informanter hadde klare oppfatninger av hva som er egnet 
arbeid for mannfolk, og samtlige av dem anså arbeid (i motsetning til 

studier) som den passende veien inn i de voksnes rekker (McDowell, 
2003). Det samme kom fram i Willis’ og Nayaks studier (Nayak, 2006; 
Willis, 1977). Jaktungdommene hadde lignende holdninger, selv om 
de ikke avviste all skolegang: De hadde selv fullført, eller drev på med, 
yrkesfaglige utdanninger. Det var imidlertid tydelig at de så på dette som 
noe helt annet enn både allmennfag og høyere utdanning. 

En av de viktigste måtene å uttrykke maskulinitet på i arbeider- 
klassekulturen har vært gjennom kontrastering til kvinner og homofile 
(McDowell, 2003; Willis, 1979, 1977). Dette kom også til uttrykk i samtaler 
med våre informanter, der yrkesstolthet sto sentralt. Her så det ut til at 
ungdommene konkurrerte litt om hvem som hadde den farligste og 
barskeste jobben: 


Olav: Jeg har fått med meg at dere driver med bygg begge to? (Til Dag og 
Halvard). Og [for deg er det] elektro eller noe sånt? (Til Rasmus). 

Dag: Gnistebøg? («Gnist» henviser til elektrisitet og «bøg» til homofili) 

(Humring) 

Halvard: Ja, gnistebøg. 

Olav: Det har jeg hørt før. 

Rasmus: Det er bare tull. 

Olav: Er det en sånn greie i yrkesfagsammenheng at de som driver med 
elektro på en måte er litt sånn ... 

Dag: Det er mye mere fint enn bygg. 

Olav: Ja, det er det ja? 

Rasmus: Får være inne i det varme vettu. 

(Dag sier noe om å være inne i varmen. Latter) 

Dag: [Dem] blir ikke møkkete en gang vettu ... 

Rasmus: Jo, jo. 

Dag: Ja, hvis du legger noe jordingsnettverk eller et eller annet sant no 
så ... kanskje ... Under huset. 

Rasmus: Ja, det gjelder bare å velge riktig fra 10. klasse ikke sant. 

Dag: Jeg bare ser for meg elektrikerne står der, også får [dem] litt olje på 
buksa, også løper em vettu! «Ahhh!» (imiterer en elektriker med et 
feminint hyl). 

(Latter) 

Akkurat den samme tendensen var å finne blant karene fra Gruvebygda: 


Kristian: Nei, det er oss to (Kristian og Steinar) som er håndverkere. 
Olav: Murer og... 

Steinar: | Heismontor. 

Kristian: Veit ikke om vi kan kalle det håndverk da. Jåleri. 


Steinar: — Psss. Du får bli med en gang da vettu. 


Jakt og maskulinitet 


«(...) Arbeiderklassens tilslutning til manndomsverdier (...) er en av deres 
mest autonome former for å bekrefte seg selv som klasse» (Bourdieu, 1995, 
s. 201). Det var en utbredt oppfatning blant deltakerne om at jakt var, og 
skulle være, noe mandig. Johansson (2000) forteller også at jakt som et 
moderne ritual blant annet kan uttrykke hva et realt mannfolk er og bør 
være. 

På jakt snakket ungdommene gjerne om tøffe ting. Samtalene hand- 
let nesten utelukkende om jakt, fiske, alkohol, jobb og damer. Når det 
ble snakket om alkohol, virket det som om det å kunne drikke mye ble 
ansett som litt barskt. Nayak (2006) bemerker også at alkohol, og måten 
man benytter seg av dette på, ser ut til å være av stor betydning når 
ungdommene skal befeste sin kollektive identitet. 

Ammunisjonen som enkelte av karene fra Gruvebygda brukte, kunne 
også uttrykke noe maskulint. De haglpatronene som var spesielt grove 
og kraftige, ble sett på som ekstra tøffe. At disse patronene er ulovlige i 
Norge, svekket ikke akkurat denne betydningen. 

Situasjoner som innebar fare og dristighet, ble forbundet med tofthet, 
og denne oppfatningen kom til syne både på jakt og ellers. På skogsfugl- 
jakt med karene fra Gruvebygda skjøt Steinar en orrhane som befant seg 
«klokka to» for Kristian - altså til høyre for ham. I etterkant ble det på 
en kjekk måte spøkt med at skuddet var på grensen hva sikkerhet angår. 
De unge jegerne framsto ellers i all hovedsak som årvåkne og sikker- 
hetsbevisste, men slike hendelser hadde tydeligvis en viktig symbolsk 
betydning. Dag fra Østvika kunne fortelle om en lignende episode: En 
gang han og jaktkompisen Leif hadde sittet på duepost, så hadde Leif 
siktet på en due og trukket av rett ved siden av hodet til Dag. Dag hadde 

derfor etterpå, for å ta hevn, lagt an hagla si rett bak Leif, stukket fram 
løpet litt forbi hodet hans, og trukket av. Det var utvilsomt farlig, men det 
ble oppfattet som morsomt, tøft og vågalt. 

Jaktas maskuline etos kunne også spores i noen av deltakernes forhold 
til mat og drikke: Da Olav var på rådyrjakt med karene fra Gruvebygda 
og satt rundt bålet og spiste, uttrykte Kristian, mens han klappet seg 
morskt på «murermagan», at han var god til å spise mye mat. «Å spise 
og å spise godt (også drikke godt) utgjør en del av mannens status» 
(Bourdieu, 2006, s. 346). Solbærtoddyen som ble drukket rundt bålet, 
konnoterte kanskje ikke noe mandig i seg selv, men måten denne ble 
konsumert på, kunne vitne om at manndom var i fokus — den ble blan- 
det så sterk som mulig. 


Vi ser at folkelige lag verdsetter fysisk styrke som en grunnleggende dimensjon 
ved manndom og ved alt det som frambringer og støtter manndommen (tungt 
arbeid og styrkeøvelser, «kraftig» kost og «sterke» drikker med hensyn til både 
smak og substans). (Bourdieu, 1995, s. 199) 


Også på denne jaktturen hadde de med store mengder mat, deriblant mye 
kjøttmat. 

Den røffe maskuliniteten var et element i den større klassekulturelle 
konteksten som jaktvirksomheten deres inngikki. Karene fra Gruvebygda 
hadde en tydelig fysisk væremåte som var en del av deres gruppeidentitet. 
På den omtalte bowling- og byturen var Steinar litt utfordrende overfor 
Eivind, som responderte med trusler om at Steinar ville få seg «en på 
nebbet» om han ikke roet seg litt ned. Som jaktpraten også vitnet om, så 
det ut til å være tøft å kunne drikke mye alkohol. Steinar var frampå og 
mobbet Kristian for at han sikkert ikke tålte mer øl. Kristian refererte 
nok en gang til «murermagan» — og til at murere tåler masse. At det var 
viktig å framstå som røslig og sterk, ble tydelig denne kvelden. Steinar 
slo ved en anledning armene sine rundt Olav, og skulle av en eller annen 
grunn bære ham av gårde et lite stykke. Dette gjorde han også med noen 
av de andre karene. 

Jakt kan også signalisere maskulinitet rett og slett fordi det er en arena 
som er dominert av menn. Det at svært få kvinner driver aktivt med jakt, 
kan bidra til oppfatningen av at jakt er noe maskulint. Steinar syntes for 

eksempel at det var noe som ble feil når han hørte en kvinnestemme over 
jaktradioen. De var ikke negative til jevnaldrende kvinner som jaktet, 
men de oppfattet at kvinner oftest så på jakt i et annet lys enn menn - at 
de var mer kritiske til jakta: 


Eivind: Hvis det blir snakk om no dyr og skyting og sånn da, så sier vi «ja, 
jeg jakter», også bare «hva ere du jakter på a?». «Nei, hara og ...». 
«Å hvorfor gjør du det, sånna søte små da. Åssen orker du å skyte 
det?» 

Steinar: Ja, men det er det kvinnfolk som sier det. 

Kristian: Det er kvinnfolka da. 

(...) 

Steinar: Når du hører ei dame prater på jaktradioen. Har du hørt det før? Det 
er, det er... 

Morten: Da er det sånn: «hva skjer», liksom. 

Steinar: Ja, det er bare sånn derre surrete og. 

Olav: Ja, hun gjør det ikke på riktig måte eller? 

Steinar: Det er så ..., nei det er liksom ikke riktig. 

Eivind: Men det er fint å ha dem på hytta da. Komme tilbake til mat og litt 
kos. Da er det jo greit (sagt litt spøkefullt). 


Tiuren hadde åpenbart en opphøyd posisjon for jaktungdommene. Tiur 
er hannkjønnet blant storfugl, og den klart største skogsfuglen vi har i 
Norge. Under leiken får den sterkeste tiuren pare seg med alle røyene i 
området. En tiur symboliserer noe dominant. Dag: 


Ja, men hvis jeg skyter ... Det verste jeg kan gjørra: Han Even som sitter her, 
hvis jeg skyter tiur før han, så er jeg helt sikker på at jeg får juling av han, det er 


jeg helt sikker på! (Ler). 


Foruten å bekrefte tiurens posisjon viste Dag at det innenfor den venne- 
gjengen han vanligvis jaktet med, også var en litt røff måte å forholde seg 
til hverandre på. 

Hvordan de oppfattet jakt som noe maskulint, kom også tydelig fram i 
hvordan de beskrev folk som ikke er jegere, og særlig jegere som ikke kan 
betraktes som «ekte». Å karakterisere andre grupper er en effektiv måte å 
bygge opp under egen kollektiv identitet på. 


188 


Dag: 


GUTTA PÅ JAKT 


Hva skal jeg si? Du kan tenke deg sånn, du ser ikke akkurat en sånn 


sossegutt fra Bærum. 


(Olav peker på seg selv. Latter.) 


Dag: 
Olav: 
Dag: 


Rasmus: 
Halvard: 


Rasmus: 


Dag: 


Rasmus: 


Halvard: 


Dag: 


Halvard: 


Dag: 


Rasmus: 


Olav: 


Halvard: 


Dag: 


Olav: 


Dag: 


Ja, ja, men jeg snakker om en sann skikkelig sann ... 

Med brunkrem og ...? 

Ja, og rosa genser, og DEN sleiken og ... 

[Jeg] var pa skytterbanen nå. Det var en i Østvika som går med det. 
Er det helt sikkert. 

Med Pocahontas-sko og ... 

A, neimen det er han derre iddioten fra Borseby det tror jeg. 

Det ser ut som han har tatt no Botox i trynet og for å si det sånn. 
Har han helt sikkert. 

Men sånne ser” u ikke på jakt. 

Det er i så fall rypejegere oppe på Blefjell det da. 

Hadde jeg sett en sånn en på jakta, så hadde jeg faen meg fyrt av et 
skudd i ryggen på n gitt. 

(Rasmus ler godt) 

Jeg veit ikke hva jeg skal si til dem på en måte. Sånn som jeg har en 
sånn derre sossevenn da. 

Han sossekompisen? 

Ja. Det blir litt annerledes. 

Så du merker stor forskjell på åssen dem oppfører seg, og på person- 
ligheten og ikke sant. 

Hvordan da? Sånn at de kanskje er litt mer fisefine på å få skitt på 
buksa eller ...? 


Ja, sånt. Det for eksempel. 


Brunkrem, rosa genser, Pocahontas-sko, botox-utseende og å være for 


fisefin til å få skitt på buksa er alle markører som peker i retning av unge 


urbane menn som i nyere tid er blitt omtalt som «metroseksuelle», der 


nettopp femininitet og opptatthet av utseende hevdes å være karakte- 


ristiske trekk. Det er ingen overraskelse at dette står i sterk kontrast til 


guttas ideer om maskulinitet. Men siden de kommer fra et sosialt sam- 


mensatt område og har venner med ulik bakgrunn, blir dette litt kompli- 


sert i hverdagen: Rasmus «veit ikke hva han skal si til dem», til tross for at 


han selv har en «sossevenn». I en sammensatt sosial kontekst blir behovet 

for tydelige grensemarkeringer til internt bruk kanskje vel så sterkt som 
det ville vært i en mer homogen sosiokulturell setting. 


Distanse til det formelle 


Maskuliniteten som ble dyrket, så ut til å ha en dimensjon som utgjorde 
en kontrast til en dominant kultur som ble oppfattet som stivere og 
mer formell. Dette gjaldt også andre sider av ungdommenes væremåte, 
som i det hele kunne sies å være grunnleggende antiformell. Vi mener 
med dette noe mer aktivt enn bare uformell. Dette er noe som også blir 
betraktet som et sentralt trekk ved arbeiderklassekultur mer allment 
(Willis, 1979; Willis, 1977), og er også beskrevet i tidligere studier av unge 
menn fra arbeiderklassen som er jegere (Krange & Skogen, 2007b, 2011). 
Jakta som sosial arena egner seg følgelig godt til å uttrykke denne siden 


av klassekulturen. 
Olav: Hva er det dere synes er spesielt med jakt i forhold til andre 
aktiviteter? 


Morten: Sambhold og hisstorier. 
Kristian: Ja. Nei, jeg elsker den juginga jeg. Juginga er det beste. (Latter) 
Eivind: Sitter bare og prater skit vettu. Det er så deilig. 


Nayak påpeker at «(...) shared stories can bind people together and pro- 
vide a sense of collective history and mutual experience» (Nayak, 2006, 
s. 819). Dette trekket ved omgangsformen ble ekstra tydelig på hytta under 
rådyrjakta med ungdommene fra Gruvebygda. Hver gang noen hadde litt 
luft i magen, skulle denne ut bakveien, og da var mye av poenget med 
hele seansen at lyden var morsom. At dette periodevis kunne medføre 
et dårlig inneklima, utløste også begeistring, spesielt for opphavsman- 
nen. I tillegg til å bekrefte det uformelle og kontrasten til en kjedelig, 
stiv omgangsform, kunne prompingen sies å uttrykke manndom, på den 
måten at det markerte en kvinnefri sone. Karene signaliserte at de brydde 
seg lite om hva andre skulle mene om dem. De prøvde ikke å sjarmere, 
snarere tvert imot. Da fedrene kom på besøk, slapp Morten en fæl en som 
ble kommentert. Faren hans lo godt, og det kunne virke som om han 
syntes at poden var noe til kar. 

Også på bowlingen, og den påfølgende byturen, var det tendenser til at 
luft i magen skulle sendes ut bakveien, og deles med gjengen. Selv om det 
nok er vanlig å slippe seg løs når man drikker alkohol, var det påfallende 
hvor utstudert antiformell deres opptreden var denne kvelden. Urinering 
i søppelbøtter, til og med foran inngangen til jernbanestasjonen, var ett 
av mange eksempler på dette. 

Avvisning av det formelle kunne også merkes gjennom hvordan flere 
av gutta snakket. Dag sa for eksempel ikke fugl, men «fævvel» med tjukk 
L. Dette var ikke knyttet til noen utpreget dialekt i Østvika, men tyde- 
liggjorde nok heller Dags intensjon om å markere en distanse til finere, 
mer formelle måter å uttrykke seg på. Det samme mønsteret ble observert 
av Eidheim (1993) i hennes studie av ungdom i Brumunddal, der en bred 
dialekt var en viktig identitetsmarkør for arbeiderklasseungdom. 

Alle karene fra Østvika gikk fortrinnsvis i joggebukse eller arbeids- 
bukse til daglig. Kristian gikk også i joggebukse på pizzarestauranten 
der intervjuet med gjengen fra Gruvebygda ble gjennomført. Karene fra 
Østvika var for øvrig veldig kritisk til å gå i olabukse — dette var upraktisk 
og ubehagelig. 


Halvard: Fy faen, verste jeg veit er når du går i olabukser. 
Rasmus: Det går jeg i én gang i året. 


Dag: Det er ubehagelig. 


På mange områder oppviste ungdommene mye av det Bourdieu beskri- 
ver som typisk for «de folkelige klasser»: Her vektlegges «en pragma- 
tisk og funksjonalistisk estetikk, hvor formeksperimenter og all slags 
kunst for kunstens egen skyld avvises som noe grunnløst og bortkastet» 
(Bourdieu, 1995, s. 191). Folkelige lag tenderer til å forbinde estetisk 
omtanke når det gjelder kultur, språk og klær, med både feminine og bor- 
gerlige egenskaper. Dette framstår som «tegn på en dobbel fornektelse av 
manndom» (Bourdieu 1995, s. 198). Dette kunne merkes i deltakerne fra 
Østvikas forhold til klær: 


Halvard: Altså, jeg bare slenger på meg de fillene jeg ser jeg har i skapet som 
jeg kan bruke. 
Dag: Jeg tar på meg det som ligger ytterst og lengst fram i skapet. 


Rasmus: Ja. (ler) 

Fedre og mannlige jegere - rollemodeller 

Ungdommene framsto, særlig i jaktsammenheng, som eldre enn de var. 
Dette er også observert i tidligere forskning (McDowell, 2003; Nayak, 
2006; Willis, 1977). Der beskrives forholdet mellom fedre og sønner i 
arbeiderklassen som nært og varmt, og sønnene ønsker å leve slik fedrene 
har gjort. Våre gutter passer til denne beskrivelsen. Det kunne virke som 
om deres voksne framferd var en etterligning av fedrene og andre mann- 
lige jegere som fungerte som rollemodeller. 

Fedrene til Steinar og Morten var gode venner, og de kom innom hytta 
under rådyrjakta. Begge røykte sigaretter ganske tett, og de hadde en sjar- 
gong som var påfallende lik sønnenes. På intervjuspørsmål om karene 
hadde noen forbilder knyttet til jakt, kom det klart fram at fedrene hadde 
stor innflytelse på dem: 


Olav: Har dere noen forbilder? (...) Jeg tenker, det er kanskje ikke helt 
samme greia, men Lars Monsen og sånn, hva tenker dere om folk 
som han? 

Eivind: Horebukk. 

Morten: Han er jo ikke noe jeger sånn han da. Han er jo dyktig i det han 
driver med, men (...) [han er] ikke et forbilde. 

Steinar: —Forbilde? Jeg har ikke noe forbilde jeg heller. (...) Jeg har jo lyst til å 
ha det sånn som fatter’n har det, jeg. 

Morten: Jeg har lyst til å ha det sånn som fatter'n og dem har det, ja sånn som 
de gutta der har det. 

Steinar: Ja, dem har det jævlig ålreit. 

Morten: Å danne et jaktlag og sånn, det er det jeg har lyst til. For det er jævla 
godt samhold i detta greiene her. 

Kristian: Ja. 

Morten: Det er koselig, det er sossialt. 

Steinar: Og så er det så mye mer... 

Morten: Å værra ute og jakte og bli sliten og ha masse gode opplevelser. Når 
gutta kommer hjem: Du har hørt det så mange ganger, i alle år. Faen 
dem koser seg glugg i hjæl. 

Kristian: Juger og ... Drekker og ... 

Steinar: (Ler av Kristian) Det er veldig viktig det derre: «juger og ...» 


Kristian: Ja, ja. 

At fedre hadde en viktig rolle, var altså tydelig. Dette gjaldt ikke bare 
jakt, det så også ut til å være av stor betydning i andre sammenhenger, for 
eksempel med tanke på valg av utdanning. Dette så ut å gjelde for samtlige 
av deltakerne — nesten alle hadde fedre som var håndverkere eller hadde 
andre manuelle yrker. Ideer om hva som er «passende arbeid for folk som 
oss», dannes allerede gjennom sosialisering i barndommen (McDowell, 
2003). Kvantitative studier viser at det fortsatt er en sterk sammenheng 
mellom sosial bakgrunn og valg av utdanning (Wiborg & Hansen, 2009). 
Ut fra sin bakgrunn ble disse ungdommene sosialisert inn i en arbeider- 
klassekultur, og dette var synlig i deres valg av utdanning, og gjennom 
hva de gjorde på fritida — både på jakt og ellers. 

Ingen av karene virket særlig opptatt av å framstå som ungdomme- 
lige, snarere tvert imot. De orienterte seg ofte aktivt bakover i tida: Jakt 
var noe tradisjonsrikt, og at det kanskje er gammeldags, er bare bra. De 
harselerte over utpreget «moderne» ungdomsstiler, som de betraktet som 


komiske: 
Dag: Sånn som når du kommer ut i skauen da. Det er mye bedre enn å 
sitte foran pcen. 
Olav: Ja? 
Dag: Ikke sant. (...) Det er veldig vekk fra det moderne. 


Halvard: Sa har jeg han derre sossekompisen min. 

Olav: Ja. 

Halvard: Jorgen vettu (til Rasmus). Og så sier'n: «Faen, at du gidder å være 
her.» Han er jo sånn som er avhengig av strøm og alt sånn ikke sant. 

Rasmus: iPoden i øra hver eneste gang jeg moter’n så ... 

Halvard: Du må gjenta hva du sier hele tida. 

Rasmus: Ja. 

Dag: Ja, sånn som litt sossete venner jeg har synes liksom det å være uten 
strøm og gå ute i skogen og sånn er helt fælt. 
(ske) 

Rasmus: De derre «Flava» klærne, det er så morsomt å se. 

Halvard: De derre poseklæra? 

Rasmus: Ja. Det er helt sjukt. «Så» stor er buksa altså (mimer). Den går herfra 
og ned. Og da går boxer’n ned hit liksom, ned til buksekanten. Det 
er helt utrolig hvordan de kan ga med det der. 


193 


KAPITTEL 8 


Dag: Ja det er helt ... 


Halvard: Blir bare provvosert av å se sånt. 


Klesmerket «Flava» og sagging av bukser var i 2013 markører som ofte 
ble assosiert med hiphop. I likhet med «sossenes» utseende, som omtales 
nedsettende, er også dette urbane og moderne stilmarkører som gutta tar 
avstand fra. 

Karene hørte på litt forskjellig musikk, men det som sto høyest hos 
alle, var noe som sjelden topper VG-lista, og som mange ikke ville for- 
binde med tenåringer i Oslo-området i 2013: 


Halvard: Køntri og dænsebænd: (...) Det synes jeg går litt inn i jakt på en 
måte da. 


Dag: Ja. Det passer jo jævla bra da. 


For våre gutter er jakta en arena som egner seg godt til å utfolde og ren- 
dyrke kulturtrekk som har en ganske tydelig klassebasis. Her kan vi ha 
nytte av begrepet «homologi» (se for eksempel Willis, 1978), som betyr at 
kulturuttrykk og symboler reflekterer en sosial gruppes opplevelse av sin 
situasjon. Jegernes (kanskje nostalgiske) dyrking av en arbeiderklasse- 
kultur som kan synes arkaisk, reflekterer grunntrekk i arbeiderklassens 
sosiale virkelighet — slik denne har framstått og i betydelig grad fort- 
satt framstår. I en tid der denne kulturen er under sterkt press gjennom 
sosiale endringsprosesser, som ikke minst kommer til syne i heterogene 
lokalsamfunn, kan behovet for tydelige symbolske markeringer styrkes 
framfor å svekkes. Dette har i høy grad å gjøre med identitetskonstruk- 
sjon og søken etter egenverd. 


Motstand? 


En del sider av guttenes væremåte kan dessuten minne om det som tid- 
ligere er blitt betegnet som kulturell motstand (Krange & Skogen, 2011). 
For at noe skal kunne betraktes som kulturell motstand, er det viktig 
at motstand er en del av den meningen som aktørene selv opplever at 
deres handlinger produserer (Krange & Skogen, 2007a). Motstand i 
denne betydningen må forstås vidt, og behøver slett ikke å ha noe poli- 
tisk mål. Det behøver heller ikke å innebære et ønske om forandring, 

men kan like gjerne - kanskje oftest - handle om å forsvare en autonom 
sone mot nettopp forandringer; forandringer som kan oppleves påført av 
krefter utenfra. Slik motstand vil ofte omfatte en kritisk grunntone over- 
for (hegemoniske) kulturtrekk og verdisett som er karakteristiske både 
for den moderne middelklassen og for den moderne staten (Krange & 
Skogen, 20074). Det er tidligere vist at jakt kan være en autonom arena der 
kulturell motstand utfoldes, og at noen jegeres motvilje mot dagens rov- 
dyrpolitikk må forstås i en slik kontekst (Krange & Skogen, 2011; Skogen 
et al., 2017). 

Det er i den utpreget uformelle sonen at den kulturelle motstanden 
hører hjemme (Willis, 1979, 1977). Mye av meningen karene våre så i jakta, 
var basert på at aktiviteten skulle skape en kulturell arena som innebar en 
form for frigjøring fra noen normer de oppfattet som påtrengende. Dette er 
normer som nettopp kan knyttes til den moderne statens «omnipresens» 
og den høyt utdannede middelklassens kulturelle hegemoni. 

Et eksempel på dette er et påtrengende fokus på sunnhet, helse og kost- 
hold som passer godt til den moderne middelklassens livsstil, men som 
kan oppleves som invaderende og nedlatende i andre grupper (Krange 
& Skogen, 2007a). Dette var noe flere av jegerne markerte en avstand til, 
i hvert fall mens de var på jakt. Samtidig er det ikke nødvendigvis det 
saklige innholdet i f.eks. informasjonskampanjer om helse som er målet 
for kulturell motstand, men heller deres form og selve det maktforholdet de 
uttrykker (Krange & Skogen, 2007a; Skogen & Krange, 2010). Strevet 
for autonomi handler om å etablere en følelse av frihet og kontroll. 
Derfor var det ekstra viktig og tydelig at jakt skulle representerte noe 
annet - et fysisk og mentalt rom med andre standarder enn det som gjel- 
der på andre viktige arenaer. 


Morten: Det er viktig det ass. [Snus] og røyk. 

Eivind: Nårru er på skauen, så har du med deg snus. Den er jo alltid med. 
Kristian: Jeg røyker ikke på jobb og sånn men... 

Morten: Men når jeg drikker og når jeg er på jakt, da røyker jeg. 


Steinar: Viktig å kose seg når man er på jakt. 


Situasjonsdefinisjonen på jakt impliserte en væremåte som på noen 
områder sto i kontrast til hva som er akseptabelt i andre sammenhenger. 

Dag hadde blant annet for vane å ha med pipe og whiskytobakk ut på 
jakt- og fisketur, noe som kanskje var et av de tydeligste symbolene på at 
jakt skulle representere en motpol til «sunnhetstyranniet». Å røyke pipe 
understreket også at jakta sto i klar kontrast til hverdagen, når det gjaldt 
hva som ble ansett som henholdsvis legitimt og normalt. Dette er verken 
sunt eller noe som signaliserer det moderne i dag. Selv om røyking nå er 
mest utbredt — eller minst uvanlig — nettopp i det sosiale sjiktet våre gut- 
ter tilhører, er røyking på retur også der. Ingen av dem røykte til vanlig, 
og pipe er heller ikke alminnelig blant unge røykere i dag. 

Jegerne ga uttrykk for at trening ikke var noe for folk som dem. Blant 
karene fra Østvika var innstillingen at jakt, fiske og én time skolegym i 
uka var nok. Helse og kosthold hevdet de å bry seg lite om. 


Olav: Er dere opptatt av helse og kosthold? Er det viktig for dere? 

Dag: Helse og kosthold!? 

Olav: Ja. 

Dag: For å si det pa en ordentlig måte så driter jeg så langt ... (avbrutt av 
latter). 


Steinar uttrykte denne holdningen også i forbindelse med fiske, der 
det gjaldt å være «minst mulig aktiv». Riktignok hadde Kristian og 
Morten tidligere drevet med styrketrening, men dette kan nok heller 
sees som et uttrykk for deres maskuline orientering, der styrke står 
sentralt. Men helse og kosthold var ikke noe som ble helt oversett til 
hverdags: «Denna var det mye kallorier i ass» (Steinar, om en kake). 
Dermed var det ekstra viktig at jakta fungerte som en arena der man 
kunne slippe unna. 

Men som vi var inne på innledningsvis, har mange framhevet dyrking 
av praktisk erfaringskunnskap - som en kontrast til upraktisk skrive- 
bordskunnskap - som sentral i arbeiderklassekulturen. I norsk sammenheng 
er dette ikke minst beskrevet i sammenhenger som grenser opp til denne 
studien, nemlig i forbindelse med rovdyrkonfliktene, og ofte med jegere 
i fokus (Krange & Skogen, 2007b, 2011; Skogen, 2001; Skogen et al., 2017). 
På dette området er strid om hva som er gyldig kunnskap om rovdyr, 
en sentral konfliktakse: Er det biologene med sine modeller eller er det 
jegerne som er mye i skogen, som vet best? 

Denne typen kunnskapskonflikt var også noe våre jegere forholdt 
seg til, og dette kom blant annet til syne i forbindelse med noen av 
regelbruddene de begikk. Hvis man ønsker å drive med jakt, er det 
åpenbart en del regler man må forholde seg til. Men noen av jaktreglene 
ble likevel tatt litt på skjønn, og noen ble aktivt brutt. Mye av bakgrun- 
nen var at guttene hadde liten tiltro til de personene og institusjonene 
de mente fastsatte regler. Etter guttenes oppfatning var det ikke jegere 
som gjorde dette, og derfor ble beslutningstakernes kunnskaper om 
jakt, og grunnlaget for å kunne utøve makt på jaktarenaen, ansett som 
utilstrekkelig. De mente at det var jegere som burde ha mest å si når det 
gjaldt påbud og forbud. 

De unge jegerne gikk imot det de oppfattet som dominerende, men 
feilaktig kunnskap, blant annet når de valgte å jakte med blyhagl. Fra 
2005 har dette vært forbudt i Norge, fordi bly er et giftig tungmetall 
Siden mange hagl alltid vil bomme på målet, spres de i naturen på en helt 
annen måte enn prosjektiler fra rifle, der bly fortsatt er tillatt. Blyhagl 
gjør særlig stor skade i våtmarksområder, fordi mange fugler der vil få 
dem i seg når de beiter. 

Våre jegere avviste den offisielle, vitenskapsbaserte kunnskapen som 
ligger bak blyforbudet, og fulgte heller egne kjøreregler. Dette var det 
vanligste lovbruddet som ble begått, og det forekom i begge miljøene og 
involverte de fleste av guttene. Riktignok er det mange jegere som er kri- 
tiske til blyforbudet, uten at dette nødvendigvis kan betraktes som ledd 
i noen bredere kulturell motstand. Poenget er at for våre ungdommer 
inngikk avvisning av forbudet som latterlig og uten basis i legitim kunn- 
skap (dvs. praktisk erfaring) i et større mønster. Det er et sentralt poeng 
at en bestemt oppfatning, f.eks. av hvor skadelig blyhagl er, kan inngå i 
ulike meningsunivers og derfor ha ulik kulturell betydning i ulike sosiale 
grupper. Saklig enighet kan tilsløre ulikt meningsinnhold, fordi mening 
ikke kan forstås isolert fra et kulturelt rammeverk. 


3 — Blyforbudet ble for noen år siden opphevet (unntatt for våtmarksområder) etter sterkt politisk 
press, bl.a. fra NJFF. Det vitenskapelige grunnlaget for et forbud er om mulig enda sterkere nå, 
også når det gjelder helseskader for konsumenter av viltkjøtt. At forbudet ble opphevet, kan være 
et uttrykk for at den typen motstand som våre menn holdt på med, har fått et politisk oppsving 
i senere tid, både i Norge og ellers i verden. Men det ligger utenfor dette kapitlets tema. 

Dag: De som sitter i toppen og bestemmer dissa reglene som er på jakt. 

Rasmus: Dem jakter ikke dem. 

Dag: Dem er ikke jegere. Dem bare skjønner ikke en dritt. Dem veit ingen 
ting. Altså i sikkerhet og sånn, det er helt greit, men visse lover og 
regler. Altså, nå tenner jeg mest på det med blypatroner jeg da. 

Olav: Ja? 

Dag: Det er jo bare idioti. Hvorfor? Dem var jo oppe i Østvikskauen her, 
på banen, og så tok dem prøver av jorda. Der er det skutt mye med 


bly, og det var ikke tegn til forurensing en gang. 


Karene hadde store kunnskaper, og mange meninger, om jaktrelaterte 
temaer. På mange områder mente de nok at de selv visste mer enn dem 
som fastsatte reglene. De opplevde at jegere generelt (som hadde riktigst 
kunnskap om jakt) hadde for liten innflytelse på beslutninger om jakta. 
Siden de var unge, forventet de kanskje ikke å ha så stor innflytelse selv. 
Synet på jegeres manglende innflytelse var nok noe de hadde med seg fra 
fedre og andre voksne jegere: De var ikke bare sosialisert til å drive med 
jakt, men også til å klage på øvrigheta. At det ble forbudt å jakte med bly, 
symboliserte dessuten at verdier og tankemåter som man ønsket å holde 
avstand til (særlig på jakt), entret deres arena og begrenset deres egen 
autonomi og dømmekraft. 

Det var ingen av karene som tvilte på at bly var giftig, men de 
mente at fordelene ved å jakte med bly veide tyngre enn ulempene. 
Kort fortalt mente de at det ble mindre skadeskyting av å jakte med 
bly. Slik ble jakta mer human. Dessuten verserte det beretninger om 
at den reelle forurensingen knyttet til blyhagl var lavere enn de offi- 
sielle påstandene tilsa. I våtmarksområder (der bly gjør mest skade) 
var jegerne klare på at man kunne benytte seg av en annen form 
for hagl. 

Det mest drastiske eksemplet på forakt for regler og den kunnskapen 
som disse er tuftet på, var at Dag - etter eget utsagn — ved et par anled- 
ninger hadde tatt loven i egne hender og skutt hønsehauk. Dette er en art 
som er karakterisert som «sårbar» i den norske rødlista, og jakt på den 
er forbudt. Men i begge jaktmiljøene var det en utbredt oppfatning av at 
det var blitt for mye rovfugl i Norge, noe som medførte dårligere vilkår 
for jaktbart småvilt. 

Morten: Det har jeg hørt i hvert fall. Det er så mye rovfugl atte. 
Steinar: Mye hønsehauk og sånt no. 


Morten: Ja, spessielt mye hønsehauk og sånne typer fugl. Det er det masse av. 


Hønsehauken spesielt ble sett på som et problem. Dag og de andre var 
opptatt av å ta vare på bestandene av jaktbart vilt. Når de var ute på jakt, 
observerte de ofte det de mente var unaturlig mye rovfugl. Likevel var 
slike observasjoner noe de oppfattet ikke ble tatt hensyn til av viltfor- 
valtningen. Derfor hendte det at noen av dem tok loven i egne hender. 
Vi kan ikke vite om noen av guttene faktisk hadde skutt hønsehauk eller 
annet fredet vilt, men det vesentlige her er at de så på dette som legitime 
handlinger. Disse handlingene framsto for dem som rasjonelle og basert 
på solid kunnskap. At de samtidig markerte en skjult, men moralsk vik- 
tig avstand til hegemoniske oppfatninger av natur og viltforvaltning 
med feste utenfor guttenes sosiale verden, var trolig i seg selv en viktig 
meningsdimensjon. 

Vi har sett en aktiv distansering som har et tydelig element av selv- 
hevdelse, eller kanskje man kunne si «trass». Dette betrakter vi som et 
viktig element i forsvaret av et autonomt kulturelt rom, og det kan der- 
for betegnes som en form for kulturell motstand, slik dette tidligere har 
blitt beskrevet (Krange & Skogen, 2011a; Skogen & Krange, 2010). En slik 
forståelse av motstand innebærer at hovedvekten legges på forsvar av 
kontinuitet og autonomi. Motstand forstått på denne måten springer ikke 
ut av et ønske om endring, verken politisk eller på annen måte. Den har 
heller som mål å unngå endring. 


Jakt og klassekultur 


Denne studien bygger opp under et inntrykk vi har fått gjennom tidligere 
forskning, nemlig at jakt appellerer til unge menn fra arbeiderklassen — 
blant annet fordi jakt kan framheve og videreføre viktige elementer i 
arbeiderklassekulturen. Dette er elementer som ellers kan være under 
press i dagens samfunn, og som kan få en særlig viktig plass i det frirom- 
met jakta utgjør. Jakta passer til en «produksjonsorientert» kultur 
(Skogen, 1996): Å interagere fysisk med omgivelsene i en målrettet pro- 
sess, der målet (i hvert fall delvis) også er et fysisk produkt som man 

produserer ved hjelp av verktøy og en praktisk, erfaringsbasert kompetanse. 
Den voksne jaktkulturen inneholder enda flere maskuline effekter, både 
hunder og tøffe biler (Mortens far hadde for eksempel en diger Chevrolet 
SUV). 

Verken Gruvebygda eller Østvika er utpregede arbeiderklasseområder, 
og ut fra befolkningssammensetningen alene var det ikke å forvente at 
jaktmiljøene skulle domineres av arbeiderklasseungdom. Likevel hadde 
de unge jegerne vi kom i kontakt med, arbeiderklassebakgrunn, og nesten 
samtlige orienterte seg mot deler av arbeidslivet der en slik klasseposisjon 
videreføres. Samtidig hadde de en omgangskrets som besto av ungdom 
som hadde gjort forskjellige utdanningsvalg, også allmennfag. Nettopp 
som følge av lokalmiljøenes sammensatte karakter kan det virke som om 
jakta ble ekstra betydningsfull som et slags klassekulturelt samlingssted. 

Det ser ut til at klassekulturelle orienteringer var en viktig del av 
motivasjonen for å utøve jakta slik disse unge arbeiderklasseguttene 
gjorde det: «Veien inn» var motivert av jaktas subjektivt opplevde reso- 
nans med deres klassebakgrunn, og den var sterkt påvirket av tette 
relasjoner mellom generasjonene. Dette er i tråd med en rekke tidligere 
studier av kulturreproduksjon blant arbeiderklasseungdom. At tidlig 
sosialisering betyr mye for at ungdom skal bli ivrige jegere, er samtidig i 
tråd med utbredte oppfatninger om rekruttering til jakt. 

Jakta fungerte som et frirom der ungdommene uhindret kunne dyrke 
verdier som var viktige for dem, verdier som kanskje var mindre tilpasset 
andre viktige arenaer i et moderne ungdomsliv. Dette satte tydelig preg 
på ungdommenes utfoldelse på jakt, og det meningsuniverset de tolket 
jakta inn i. Motsetninger skaper betydning, og jakta ble i stor grad sosialt 
konstruert i kontrast til framtredende trekk ved dagens norske samfunn. 
Vi mener å kunne se en tydelig intensjonalitet i dette, ettersom guttene 
aktivt framhevet disse forskjellene. 

Utsagnet «Dem skjønner ikke en dritt» var nok ikke bare ment om dem 
som faktisk har myndighet til å fastsette regler, men mot (dominerende 
og mektige) verdisett og tankemåter som disse reglene springer ut av, og 
mot den typen folk som blir ansett som bærere av disse. Guttene opp- 
levde at jakta ble stadig mer invadert av regler og påbud, og at personene 
og organene med makt til dette åpenbart tilhørte «de andre», et mektig 

konglomerat med en fremmedartet tenkemåte. Denne situasjonen bidro 
til at det var noe opposisjonelt ved ungdommenes liv som jegere, og som 
ytterligere framhevet en klassekulturell dimensjon. 

Tidligere forskning har vist at mange unge menn fra arbeiderklassen 
søker mot fritidsaktiviteter der de kan få uttrykt maskulinitet, særlig når 
dette ikke blir muliggjort i arbeidslivet (Krange & Skogen, 2007b; McDowell, 
2003). Arbeiderklassegutter må gjøre en aktiv innsats for å videreføre sen- 
trale (maskuline) kulturelementer, enten ved å «eksportere» dette til fritida 
eller ved å utføre en moderne servicejobb som om den er fysisk krevende 
(McDowell, 2003). Maskulinitet var noe som ungdommene i denne studien 
også var opptatt av. I sosialt sammensatte lokalmiljøer og i en hverdag der 
andre normer trengte seg på, ble jakta en viktig arena der maskulinitet og 
andre sentrale kulturelementer kunne få større spillerom. Den ble en arena 
der jegerne selv langt på vei kunne velge spillereglene. 

Yrkesvalgene til våre gutter gjør at de har en tydelig «arbeiderklasse- 
bane» foran seg, men dette er ingen selvfølge. Mange andre har valgt 
allmennfag, også i deres nærmiljø. Mye ved arbeiderklassemaskulinite- 
ten utfordres dessuten av hvordan yrkesfagene utformes i dagens videre- 
gående skole, og av endringer i de deler av arbeidslivet som våre menn har 
siktet seg inn mot. Behovet for en tydelig avgrensning mot en dominerende 
(middelklasse)kultur blir ikke mindre av slike endringer i arbeidslivet, 
som ikke på noen måte endrer maktforhold, bare jobbenes fysiske 
karakter. Tydeliggjøring av et annet verdisett, en annen livsstil, kan bli 
enda viktigere - som kulturell motstand og som ledd i en streben etter 
egenverd. Guttene prøver å konsolidere en kulturell totalitet i livet, og 
jakt er en aktivitet og en sosial arena som kan forsterke den identiteten de 
ellers knytter til arbeidslivet og yrkesvalg. 

Abstract: In this chapter we present an overview of the prevalence of and trends 
in psychological distress among Norwegian adolescents, including self-reported 
symptoms of anxiety and depression. We specifically highlight Ungdata surveys 
from 2010 to 2020, which show a gradual increase in mental health problems for 
both genders and particularly alarming measurements from 2015 onwards. We dis- 
cuss different explanations for this increase, in particular social media use, school 
stress and social and economic inequality. Moreover, because psychological distress 
is assessed primarily via young people's self-reporting, we inquire — in line with the 
ideal of reflexivity - whether an increased focus on young peoples mental health 
can become a self-fulfilling prophecy. Finally, we ask what should be done, and we 
discuss whether the introduction of the interdisciplinary topic health and life skills 
in Norwegian schools is in fact helpful. Our conclusion is that this measure may fail 
to properly address the most likely underlying causes for youths increased report of 
psychological distress, and effective measures will most likely have to involve polit- 
ical and economic resolutions. 

Introduksjon! 


Hvordan har dagens unge det egentlig? Å være ung er for jævlig er titte- 
len på en dokumentarisk bok som først kom ut i Tyskland i 1978, og som 
følger den 13-årige Christiane Felscherinow, som lever som heroinavhen- 
gig og barneprostituert i bydelen Neukölln i Berlin (Felscherinow, 1980). 
Denne boken, som også ble filmatisert og utgitt på norsk i 1980, skapte 
mye oppmerksomhet med sin rå skildring av opprørsk ungdom som fylte 
livet sitt med dop og prostitusjon. Selv om Ingvar Ambjørnsen i årene 
som fulgte, skildret et sammenlignbart narkotikamiljø rundt Plata i Oslo 
med Pelle og Proffen-bokene, deriblant Døden på Oslo S (Ambjørnsen, 
1988), var nok denne grimme virkeligheten nokså fjernt fra livet til både 
norske og tyske ungdommer flest. Ut fra hva vi vet om datidens ung- 
dom, ble det nok i gjennomsnitt utagert mer den gang enn i dag. Man 
har blant annet anslått at norske tenåringer som drakk seg fulle i løpet 
av ett år, ble tilnærmet halvert i perioden fra 2002 til 2015 (Rossow et 
al., 2020). Like fullt var også datidens uro for ungdoms grenseoverskri- 
delser antagelig overdrevet, og aspirerte tidvis til det sosiologen Stanley 
Cohen (1972) har kalt for moralsk panikk. Dette kan oppstå i tilfeller der 
media dekker et fenomen som oppfattes som en trussel mot det etablerte 
samfunnets normer på en overdrevet måte. Men uansett hva realiteten 
virkelig var, ble den oversatte tittelen Å være ung er for jævlig en bredere 
referanse for ungdomstiden som en utagerende livsfase med innslag av 
alkohol, rus, utprøvende seksualitet og kriminalitet i denne tidsperio- 
den. Faktisk i så stor grad at Å være ung er for jævlig ble det medievitere 
gjerne kaller for en mediemal (Kitzinger, 2000), det vil si et gjenkjennbart 
skjema der en avisoverskrift automatisk forbereder leseren på et oppslag 
om bekymringsfull ungdomsatferd. I perioden mellom 1978 og 2021 ble 
frasen benyttet over 1200 ganger i norske aviser, selv om en del av disse 
oppslagene fortsatt henviste til boken og filmen. 

Når mediemaler blir etablerte, vil man etter hvert kunne se variasjo- 
ner over tema, og i noen tilfeller reverserte mediemaler som spiller på 


1 Tilmann von Soests arbeid med dette bokkapitelet er finansiert av midler fra Norges forsknings- 
råd (prosjektene 288083 og 300816). 


208 


EN PLAGET UNGDOMSGENERASJON? 


overraskelsesmomentet i å snu det opprinnelige sementerte budskapet. 
«Å være ung er ikke for jævlig», skrev Morgenbladets kommentator Lena 
Lindgren (2014) - med utgangspunkt i den siste Ungdata-undersøkelsen, 
som tegnet et bilde av en uvanlig veltilpasset ungdomsgenerasjon. Vår 
tids unge kjennetegnes verken av et autoritetsopprør eller av utagering: 
«I stedet for å sluses ut i rus og ungdommens råskap, ender problemene 
opp et helt annet sted — i deres egne kropper», skriver Lindgren (2014, 
s. 6). Hun stiller videre spørsmål om hvordan det kan ha seg at midt oppi 
den norske velstanden så bare øker de depressive symptomene, mens 
psykisk stress og søvnvansker ser ut til å ha blitt noe av et generasjons- 
kjennetegn, især for jenter. Lindgrens analyse er tidstypisk for kommen- 
tarene om å være ung i Norge på midten av 2010-tallet, der Å være ung er 
for jævlig-skjemaet som indikerte rus, seksualitet og kriminalitet, snus 
på hodet i og med den «skikkelighetstrenden» man kunne lese ut av de 
årlige Ungdata-rapportene. Voksenbekymringene forsvinner ikke av 
den grunn, men handler ikke lenger primært om utagerende unge, men 
snarere om innagering, stress og press og psykisk (u)helse. Aviskom- 
mentator Hanne Skartveit (2014, s. 2) skrev endatil i VG samme år: «Et 
skjult ungdomsopprør er i gang i Norge. Dessverre er det ikke de voksne 
som angripes. Mens ungdom tidligere gjorde opprør mot samfunnet og 
foreldrene, går mange unge i dag løs på seg selv.» Skartveit anvender 
også «generasjon prestasjon»-merkelappen, som snart skulle bli en fore- 
trukken forklaring på de skikkelige unges — og spesielt den kvinnelige 
andelens — streben (Madsen, 2018). Hvor dekkende den egentlig er, kom- 
mer vi tilbake til. 

I dette kapitlet vil vi belyse vår tids store bekymring for unge, og som 
kan oppsummeres i frasen: Å være ung er å være psykisk syk. Hva sier 
egentlig forskningen om utviklingen av unges psykisk helse i Norge? 
Og må vi være mer bekymret for unges psykiske helse nå enn tidli- 
gere? Hva kan årsakene til de eventuelle endringene over de siste ti- 
årene være? Her vil vi diskutere om ungdoms økende bruk av sosiale 
medier, økt skolestress eller økt sosial ulikhet kan være forklaringer. 
Avslutningsvis spør vi om det kan være en fare for at en bekymret 
voksengenerasjon - inklusiv foreldre, politikere, psykologer, media og 
forskning - overfokuserer på unges streben og slit, med det resultat at 

oppmerksomheten selv blir en del av problemet, og at ressursene som 
settes inn, langt på vei er feilslåtte virkemidler. 


Hva sier forskningen om hvordan unge i dag 
har det? 


Vi skal her gå inn på forskning som gir kunnskap om utviklingen av 
unges psykiske helse over tid i Norge. Vi vil se på resultater fra store, 
gjentatte spørreskjemaundersøkelser hvor ungdom selv forteller om sine 
psykiske helseplager. I tillegg vil vi bruke offentlig statistikk som kan gi 
informasjon om ungdoms kontakt med psykisk helsevern, bruk av anti- 
depressiver samt selvmord over tid. 

En viktig kilde til informasjon om tidstrender i psykisk helse er gjen- 
tatte spørreskjemaundersøkelser blant ungdom. Spesielt depressive pla- 
ger blir ofte kartlagt på denne måten, og et mye brukt instrument er 
forskjellige versjoner av Hopkins Symptom Checklist (HSCL), hvor ung- 
dom blir stilt spørsmål om symptomer som følelser av tristhet, bekym- 
ringer og kroppslige symptomer som f.eks. søvnvansker. Denne måten 
å måle psykisk helse på gir informasjon om psykiske problemer som er 
plagsomme og som kan redusere livskvaliteten, men slike plager er ikke 
tilstrekkelig for å kvalifisere som en diagnose på en psykisk lidelse. En 
av de første store ungdomsundersøkelsene som ble gjennomført slik, 
var Ung i Norge, hvor store nasjonale utvalg av norske ungdommer på 
ungdomsskole og videregående skole deltok ved flere tidspunkt. Under- 
søkelsene viste økte depressive plager blant både gutter og jenter målt fra 
1992 til 2002, mens symptomforekomsten var stabil for jenter og gikk noe 
ned for gutter fra 2002 til 2010 (von Soest, 2012; von Soest & Wichstrøm, 
2014). Tall fra Ung i Oslo-undersøkelsene viser lignende utviklingstrekk, 
med en oppgang i depressive plager blant Oslo-ungdom fra 1996 til 2018, 
særlig for jenter (Andersen & Bakken, 2015; Bakken, 2018). 

De siste ti årene har Ungdata-undersøkelsene gitt et godt bilde av ung- 
doms selvrapportering av depressive plager ved å bruke samme instru- 
ment som i Ung i Norge-undersøkelsene. Figur 1 gir en oversikt over 
andelen ungdom som hadde et høyt nivå av plager (data fra elever på 
videregående skole er bare tilgjengelig fra 2015 og senere; Bakken, 2020). 

Figur 1. Selvrapporterte depressive symptomer fra 2011 til 2019 blant elever på ungdomsskole 
og videregående skole fra Ungdata-undersøkelsen. Kilde: Bakken (2020) 


Figuren viser at det har vært en jevn økning i andelen jenter på ungdoms- 
skolen med mye depressive plager, fra 16 prosent i 2011 til 22 prosent i 2019 
(Bakken, 2020). 

Både nasjonale og internasjonale studier viser at eldre jenter sliter mer 
med psykiske vansker enn de yngre jentene gjør (Wichstrøm, 1999), og 
det er derfor ikke overraskende at jenter på videregående skole er mer pla- 
get enn jenter på ungdomsskolen. Guttene viser generelt et lavere nivå av 
depressive plager enn jentene, noe som er i samsvar med annen nasjonal 
og internasjonal litteratur. Grafen viser videre for første gang en liten ned- 
gang i depressive plager de siste par årene for de eldste jentene. Det har blitt 
påpekt at det er for tidlig å si noe om hvorvidt dette er starten på et brudd 
i utviklingen med økende forekomst eller ikke (Bakken, 2020). Datainn- 
samlingen ble også foretatt før koronapandemien, så et åpent spørsmål er 
også hvordan den vil kunne gi seg utslag i forekomsten av psykiske plager. 

En annen undersøkelse om tidstrender er Ung-HUNT-undersøkelsen, 
som har blitt gjennomført blant 13- til 19-åringer i tidligere Nord-Trøndelag 
fylke (Rangul & Kvaløy, 2020). Også her undersøkte man ungdoms psykiske 
helse med en variant av HSCL, deriblant symptomer på angst og depresjon. 
I figur 2 ser vi at studien viser en heller dramatisk økning i plager blant jen- 
ter, med en oppgang fra 21 prosent i 1996 til 45 prosent i 2018. Økningen for 
gutter var mer moderat, fra 10 prosent i 1996 til 17 prosent i 2018. 


211 


KAPITTEL 9 


a 

E 50% 

a 

E 

> 

o 40% 

2 

9 

5 30% Jenter 

v 

oo 

> 

øm 

20% 

i= 

Š yter TT 

= 10% 

cs 

v 

£ 

$ 0% 

& 1996 2007 2018 
Ar 


Figur 2. Selvrapporterte depressive symptomer i 1996, 2007 og 2018 blant 13- til 19-aringer fra 
UngHUNT-undersøkelsen. Kilde: Rangul & Kvaløy (2020) 


Men hvor reell den rapporterte økningen er, er vanskelig å fastslå, fordi 
rapporten gir lite informasjon om mulige metodiske utfordringer med å 
sammenligne undersøkelsene på forskjellige tidspunkt. 

Samlet sett viser gjentatte spørreskjemaundersøkelser at det har vært 
en økning i selvrapporterte plager for angst og depresjon blant jenter 
siden 1990-tallet og fram til i dag. Dette er også i samsvar med studier i 
andre vestlige land, hvor man i mange studier har observert en oppgang 
i selvrapporterte psykiske vansker blant ungdom, og spesielt blant jenter 
(Sletten & Bakken, 2016). Særlig tall fra Ungdata gir oss pålitelig informa- 
sjon om en økning i Norge de siste ti årene. 

En annen måte å nærme seg problemstillingen om trender i psykisk 
helse blant ungdom på er å se på offentlig statistikk som omhandler 
konsekvensene av psykiske plager. Slike konsekvenser omfatter bruk av 
barne- og ungdomspsykiatrien, foreskrivinger av medikamenter samt 
selvmord. En rapport fra Folkehelseinstituttet viser at andelen jenter i 
15- til 17-årsalderen som har fått en diagnose for psykiske lidelser innen- 
for psykisk helsevern, steg fra 5 prosent til 7 prosent fra 2011 til 2016, 
mens det ikke var en tilsvarende økende trend blant gutter i samme 
alder (Folkehelseinstituttet, 2018). Angstlidelser og depresjon er blant 
diagnosene som har økt for jentene, mens de har vært på et mer stabilt 
og lavere nivå blant 15- til 17-årige gutter. Når vi tar en kikk på antall 

pasienter i psykisk helsevern, ser vi kun små økninger. For eksempel 
har andelen pasienter økt fra 11,4 prosent av alle 16- til 17-årige jenter 
som fikk behandling i 2014, til 11,7 prosent i 2019 (se Figur 3). 

Figur 3. Bruk av spesialisthelsetjenesten i psykisk helsevern blant 13- til 17-åringer fra 2014 til 
2019. Kilde: Helsedirektoratet (2021) 


Det er imidlertid problematisk å betrakte antall pasienter i psykisk helsevern 
som en indikator på det reelle nivået av psykiske plager. Blant annet har det 
vært en voldsom økning i behandlingsomfanget i barne- og ungdomspsyki- 
atrien fra 1998 til 2009 (Helsedirektoratet, 2010; von Soest & Hyggen, 2013). 
Mye av denne økningen kan forklares med Opptrappingsplanen for psykisk 
helse, som ble gjennomført i denne perioden, og som nettopp hadde som 
målsetting å øke behandlingskapasiteten i barne- og ungdomspsykiatrien. 
Økningen denne gangen har mest sannsynlig vært et resultat av forand- 
ringer i behandlingsapparatet framfor enn økning i psykiske plager. 

En annen indikasjon på slike tidstrender er foreskrivning av legemid- 
ler. Blant annet kan bruken av antidepressiver gi informasjon om antall 
pasienter som blir behandlet for depresjon og andre psykiske lidelser. 
Figur 4 viser at foreskriving av antidepressiver blant jenter i alderen 
15 til 19 år økte fra 1,7 prosent i 2006 til 3,0 prosent i 2019. Blant gutter har 
det vært en mindre økning, fra 0,8 prosent til 1,2 prosent. Merk også at det 
ikke har vært en økning de siste par årene. Igjen kan det være noe uvisst 
hvorvidt denne utviklingen skyldes en økning i psykiske helseplager, eller 
om det også kan ha å gjøre med endrede forskrivningsmønstre. 

Figur 4. Bruk av antidepressiver blant norske 15- til 19-åringer fra 2004 til 2019. Kilde: 
Reseptregisteret (2021) 


Til slutt kan vi se på selvmordsstatistikken. Figur 5 viser tidstrender i 
selvmord blant 15- til 19-åriger. På grunn av de lave tallene må man se 
bort fra kortvarige forandringer i selvmordshyppigheten fra ett år til 
neste, og heller se på trender over tid. Bortsett fra kortvarige opp- og 
nedganger er det ingen entydige trender i selvmordsforekomsten blant 
jenter fra 1990 til i dag. For guttene ser vi noe nedgang i selvmordstallene. 
Det må også påpekes at kvaliteten ved fastsettelsen av selvmordstallene 
har vært omstridt (Gjertsen & Johansson, 2011). 

Figur 5. Antall 15- til 19-åringer som har tatt sitt eget liv fra 1990 til 2019. Kilde: 
Folkehelseinstituttet (2021) 

Videre kan det være mange andre faktorer enn psykisk helse som kan 
være medbestemmende for selvmordsforekomsten. Slike faktorer inklu- 
derer alkohol- og rusmiddelbruk samt tilgang til piller og våpen. Det at 
gutter generelt har høyere selvmordsrater enn jenter, viser at mange fak- 
torer spiller inn: Selv om jenter har en høyere forekomst av depressive 
plager enn gutter, er det et stabilt funn at selvmordsraten hos menn er 
høyere enn hos kvinner, noe som må skyldes andre faktorer enn interna- 
liserende plager alene. 


Hva skyldes den økningen vi ser? 


Oppsummert kan vi si at det har vært en økning i diagnoser og behand- 
ling for angst og depresjon blant jenter i ungdomsårene. Også når man 
spør jentene selv, rapporterer de om mer psykiske helseplager nå enn for 
20-30 år siden. Trenden hos guttene er noe mindre entydig, men også 
her ser det ut til å ha vært en viss økning. Som vi ser, er det nedlagt en 
ikke ubetydelig innsats for å kartlegge hvordan barn og unge i Norge 
har det. Men til tross for dette pågående arbeidet er det ikke opplagt hva 
økningen i psykiske helseplager skyldes, og det har blitt påpekt at det er 
lite forskning som prøver å forklare tidstrender knyttet til disse plagene 
(Sletten & Bakken, 2016). Vi vil derfor drøfte noen mulige faktorer som 
kan ha forårsaket disse tidstrendene. 


Sosiale medier 


En åpenbar kandidat til å forklare hvorfor stadig flere unge, og især 
jenter, rapporterer om flere psykiske helseplager, er inntoget av sosi- 
ale medier i unges liv. Grovt regnet bruker 60 til 70 prosent av norske 
ungdommer nå minst tre timer foran en skjerm daglig (Bakken, 2020, 
s. 24). Dette gjelder for begge kjønn, men det er likevel store kjønns- 
forskjeller i type skjermaktivitet. Jentene bruker i snitt langt mer tid 
på sosiale medier, mens guttene i større grad spiller dataspill (Bakken, 
2020, s. 24). Dermed er det nærliggende å anta at særlig jenters økte 
selvrapportering av psykiske helseplager kan være forbundet med hyp- 
pig bruk av sosiale medier. 

Den amerikanske psykologiprofessoren Jean Twenge (2017, 2018) har 
undersøkt nettopp dette, og konkluderer med at økt bruk av sosiale 
medier blant ungdom som vokser opp i dag, øker sannsynligheten for 
psykiske helseplager, depresjon, selvmordstanker og selvmord. Én for- 
klaring dreier seg om såkalt sosial sammenligning: Sosiale medier som 
TikTok, Instagram, Snapchat og Facebook skaper et fordreid bilde av vir- 
keligheten, en skjønnmaling både av utseendet og av livet til påvirkere 
og andre. Dette kan skape mindreverdighetskomplekser, særlig hos dem 
som er passive storforbrukere av dette innholdet (Steers et al., 2014). 

Det hefter imidlertid noen viktige reservasjoner ved Twenges forskning. 
En av dem dreier seg om hun i realiteten kan dokumentere noen reell 
årsak-virkning, eller om hun kun viser en såkalt spuriøs eller tilfeldig 
sammenheng mellom sosiale medier og depressive symptomer som tilfel- 
digvis sammenfaller i tid (Madsen, 2018, s. 103). Det er også verdt å nevne 
at i USA økte selvmordsforekomsten - særlig blant unge jenter - gjennom 
2010-tallet, mens dette ikke er tilfelle i land som Norge, hvor den var nokså 
stabil. Dermed er det ikke mulig å slutte at økt bruk av sosiale medier alene 
kan forklare psykisk uhelse og selvmord; antagelig må man også se på en 
rekke andre faktorer. Dessuten finnes det annen forskning om forholdet 
mellom skjermbruk og psykisk helse, som viser et langt mer sammensatt 
bilde. I en kunnskapsrapport utarbeidet av UNICEF konkluderte man med 
at både ingen og overdreven skjermbruk hadde en svak negativ sammen- 
heng med barns psykiske helse, mens moderat skjermbruk så ut til å ha en 
svak positiv sammenheng (Kardefelt-Winther, 2017). Folkehelseinstituttet 
har også initiert en undersøkelse som viste en liten økning i depresjon ved 
økt bruk av sosiale medier (Brunborg & Burdzovic Andreas, 2019), men 
samtidig kommer en presisering fra en av forskerne bak studien, Geir Scott 
Brunborg: «Funnene våre tilsier at foreldre i liten grad trenger å bekymre 
seg for at ungdommene deres vil bli deprimerte av å bruke sosiale medier» 
(Folkehelseinstituttet, 2019, avs. 3). Her trekker han fram kognitiv adferds- 
terapi, familiebaserte forebyggingstiltak, tiltak for å redusere sosiale for- 
skjeller og for å gjøre alkohol mindre tilgjengelig som langt mer effektive 
virkemidler for å bedre de unges psykiske helse, enn å frakoble dem fra 
sosiale medier. Og hovedforfatteren av en kunnskapsrapport om sosiale 
mediers påvirkning på unge mennesker (Birkjær & Kaats, 2019), utstedt 

av Nordisk ministerråd, advarer: «Vi skal la være å skyve skylden for de 
unges mistrivsel over på sosiale medier. I stedet bør vi fokusere på de pro- 
blemer som de unge har omkring ensomhet og manglende foreldrestøtte» 
(Nordisk Samarbeid, 2019, avs. 11). Ikke bare er det en fare for at sosiale 
medier får skylden for unges streben, men oppmerksomheten den interak- 
tive teknologien får, kan også ta oppmerksomheten vekk fra enda viktigere 
arenaer. Oppsummert er det fortsatt uenighet om sosiale mediers påvirk- 
ning på den psykiske helsen, men vi ser at overdreven, men også ingen bruk 
av dem har sammenheng med noen flere psykiske helseproblemer, uten at 
årsakssammenhengene er endelig avklart. Sannsynligvis betyr andre fak- 
torer som påvirker barn og unge, langt mer for deres psykososiale trivsel. 


Skolestress 


Det foreligger enkelte studier fra Storbritannia, blant annet av skotske 
15-åringer i tidsrommet mellom 1987 og 1999, som avdekker at jenter er 
mer urolige for sine skoleprestasjoner enn gutter, og at jentenes selvrap- 
porterte psykiske helseplager økte markant i dette tidsrommet (West & 
Sweeting, 2003). I en annen undersøkelse, som tar for seg perioden fra 
1987 til 2006, finner man at de mest nærliggende årsakene til økningen i 
psykiske plager blant unge er bekymringer for skoleprestasjoner, foruten 
konflikt blant foreldre i hjemmet (Sweeting et al., 2010). I Norge har man 
i Ungdata-undersøkelsene de siste årene spurt om hvilke faktorer ung- 
dommene selv mener er belastende i livet. Her oppgir 45 prosent av jen- 
tene at de opplever mye eller svært mye press om å gjøre det bra på skolen 
(Bakken, 2019, s. 73). Det er betydelig flere enn hvor mange som oppgir 
press om å se bra ut eller ha en fin kropp, gjøre det bra i idrett eller ha 
mange følgere og likes på sosiale medier. I den siste Ungdata-undersøkel- 
sen oppgir så mange som 69 prosent og 75 prosent av jentene i henholds- 
vis 10. trinn og Vg3 at de ofte eller svært ofte blir stresset av skolearbeidet 
(Bakken, 2020, s. 18). WHOs kartlegging av press knyttet til skolearbeid 
tyder på at norske elever ikke opplever dette så sterkt som elever i andre 
europeiske land når det gjelder barneskolen, mens det på ungdomsskolen 
ser ut til å vokse i omfang (WHO, 2016). Det er også verdt å merke seg 
at i Ungdata-undersøkelsene er stresset forbundet med skolearbeid på 

sitt absolutt høyeste i avgangsårene i ungdomsskolen og videregående 
skole, noe som kan indikere at bekymringen i særdeleshet er knyttet til 
karakterer, ettersom disse kan få stor betydning for videre utdannings- 
og studievalg. Stor oppmerksomhet rundt det å lykkes på skolen samt økt 
skolestress kan derfor være en viktig forklaring på økningen av psykiske 
plager blant ungdom. 


Økende sosial ulikhet 


Et solid funn i forskningen på sosial ulikhet er at det finnes betydelige 
forskjeller i bade somatisk og psykisk helse, hvor de med lav sosioøkono- 
misk status sliter mer enn de med høy sosioøkonomisk status. Dette gjel- 
der også ungdom (Reiss, 2013). Vi ser også at helseplager generelt er større 
i land med stor sosial ulikhet enn i land med lite sosial ulikhet (Torsheim 
et al., 2006). Både i Norge og i mange andre land har de sosiale ulikhe- 
tene blitt større de siste årtiene. Blant annet har antall barn som lever 
i lavinntektsfamilier, økt betydelig siden år 2000 (Statistisk sentralbyrå, 
2017). Nylig kom det også en SSB-studie som viser at inntekstulikheten i 
Norge i realiteten er mye større enn det den offisielle statistikken har vist 
til nå (Aaberge et al., 2020). 

Mye tyder dessuten på at sosial ulikhet er underkommunisert i uroen 
rundt barn og unges psykiske helse. Riktignok viste Ung i Oslo-under- 
søkelsene mellom 1996 og 2015 en tendens til at depressive symptomer 
økte mest blant Oslo-jenter som hadde etnisk norsk bakgrunn, var bosatt 
i vestlige bydeler, kom fra hjem med middels til mange bøker, og hadde 
middels til gode karakterer i skolen. Ungdata-forsker Anders Bakken 
kommenterte eksempelvis den gang til VG: «Før var det rus og vanske- 
lige familieforhold som gjorde unge deprimerte. Nå sliter også den vel- 
lykkede ungdommen» (Kreutz-Hansen et al., 2014, s. 337). Interessen for 
denne gruppen, som raskt fikk navnet «generasjon prestasjon», genererte 
en rekke medieoppslag om ungdom - især «flinke piker» som slet seg 
ut med for store krav og ambisjoner pa alle arenaer - men sto antage- 
ligvis ikke helt i forhold til hvilke unge som sliter mest (Madsen, 2018). 
Fortsatt er det slik at den største gruppen av barn og unge i Norge som 
har det vanskeligst, er dominert av faktorer som krevende familieforhold, 

sosioøkonomisk utenforskap, skolevegring, rus, mobbing, mishandling 
eller genetiske sykdommer. Det er videre en klar sammenheng mellom 
lav sosioøkonomisk status og mer rapportering av psykiske plager. På 
objektiv målt familieøkonomi oppgir 27 prosent av spurte barn og unge 
4 til 6 helseplager, mot 15 prosent i gruppen med høyest skår på familie- 
økonomi (Sletten, 2017). Og enda verre ser det ut til å være dersom man 
subjektivt føler at familien har dårlig råd. Her oppgir 55 prosent av barn 
og unge mange helseplager, i motsetning til bare 12 prosent blant dem 
som erfarer at familien har god råd (Sletten, 2017). Utover det faktum at 
«generasjon prestasjon» nok ble en populær mediemal som genererte stor 
interesse og mange klikk, kan underkommunisering av sosial ulikheters 
betydning for de unges psykiske helse også bero på illusjonen om at vi 
i Norge i 2021 lever i et klasseløst og individualisert samfunn, der psy- 
kiske plager rammer helt tilfeldig - uavhengig av økonomiske, politiske 
og sosiale forhold (Madsen, 2020, s. 117-118). 


Overdiagnostisering og selvoppfyllende 
profetier 


En siste mulig forklaring vi vil presentere, er at disse økningene kan 
skyldes at helsevesenet i dag lettere tyr til å diagnostisere ungdom med 
en psykisk lidelse, og at også ungdom selv i større grad enn før leg- 
ger merke til egne psykiske plager. Bekymrer vi oss for mye for ung- 
dommenes psykiske helse, og fører dette til en overdiagnostisering og 
sykeliggjøring av problemene deres? Og tror ungdom til slutt selv på at 
de har all grunn til å være psykisk syke? I så fall ville den omfattende 
offentlige bekymringen bli en del av problemet. En medvirkende faktor 
kan være økt oppmerksomhet og åpenhet om psykisk helse for ungdom, 
som over tid kan skyve svarmønstre på spørreskjemaundersøkelser 
litt mer i retning av økt rapportering, rett og slett fordi det har skjedd 
en gradvis tilvenning til en diagnostisk kultur eller sykdomsdiskurs 
(Madsen, 2018). Selv kartlegging av helseplager kan etter noens mening 
påvirke ungdom til å føle seg psykisk syke. Et eksempel på hvordan 
denne uroen har gitt seg utslag i praksis, var Trondheim kommunes 
beslutning om ikke lenger å delta i Ungdata-undersøkelsen i 2020. 

Oppvekst- og utdanningsdirektør Camilla Trud Nereid i Trondheim 
kommune uttalte da: 


Vår innvending er at undersøkelsen er for ensidig innrettet mot det som 
oppleves som trist, tungt og negativt. Ungdata ber unge mennesker bekrefte 
symptomuttrykk på psykisk uhelse og gjør dette til en definisjon på hva det 
vil si å være ung. De spør barn og ungdom om de den siste uken har følt at 
alt er et slit, hatt søvnproblemer, følt seg ulykkelig, trist eller deprimert, følt 
håpløshet med tanke på framtida eller bekymret seg for mye om ting. Spørs- 
mål og samtaler som fokuserer ensidig på vansker og bekymringer kan bidra 
til at man begynner å forstå seg selv på denne måten. (Trondheim kommune, 


2020, avs. 3) 


Avgjørelsen til Trondheim kommune om ikke å delta i Ungdata i 2020 
av denne grunnen har blitt kritisert av mange, og flere har påpekt at 
det må mer til enn å svare på noen spørsmål om psykisk uhelse for å 
bli syk (Bakken et al., 2020; Hjelseth & Skauge, 2020; Stenseng, 2020). 
Bykommunen har da også ombestemt seg, og valgte å være med igjen i 
Ungdata-undersøkelsen fra og med 2021. 

Likevel er det ikke utelukket at en økt offentlig bekymring for — og regis- 
trering av - ungdoms psykiske helse kan påvirke hvordan ungdommer 
oppfatter seg selv, og hvordan de blir behandlet i helsevesenet. Madsen 
(2018) har tidligere drøftet muligheten for såkalte selvoppfyllende pro- 
fetier, det vil si at forventningen om noe selv utløser hendelsen. Madsen 
påpeker at samfunnet og media i liten grad ser ut til å reflektere over dette 
når det gjelder oppmerksomhet omkring ungdom og psykisk helse. Dette 
til tross for at fenomenet attpåtil er kjent fra den medisinske litteraturen 
som «helsens paradoks», der advarselen er at økt fokusering på folkehel- 
sen kan bidra til at innbyggerne blir mer oppmerksomme og tilbøyelige 
til å monitorere sin egen indre helsetilstand (Barsky, 1988). Dette betyr 
imidlertid ikke at Ungdata må slutte med sine kartlegginger. Slike under- 
søkelser gir oss opplagt verdifull kunnskap og informasjon om hvordan 
barn og unge har det. Men slike paradoksaleffekter bør i større grad tas 
høyde for i bekymringen og oppmerksomheten rundt barn og unges psy- 
kiske helse, ikke minst på arenaer der målgruppen selv er troende til å 
registrere budskapet. 

Diskusjon: Hva må gjøres? 


Hva bør så gjøres på bakgrunn av utviklingen vi har skissert? Et opp- 
lagt svar vil være å gjøre noe med årsakene til problemet. Og årsakene 
vi har trukket fram, handler i mindre grad om sosiale medier, men mer 
om økende skolestress og sosiale forskjeller, og i noen grad om risikoen 
for selvoppfyllende profetier. Ut fra relevansen til disse mulige årsakene 
er det interessant å evaluere den foreløpige «løsningen» som er valgt for 
å avhjelpe barn og unge. Som en del av skolereformen Kunnskapsløftet 
2020 ble nemlig folkehelse og livsmestring innført fra 1. til 10. trinn, ikke 
som et separat fag, men som et tverrgående emne sammen med bære- 
kraftig utvikling, medborgerskap og demokrati. Her ser man ut til å ha 
forhåpninger om at mer oppmerksomhet rundt psykisk helse i skolen i 
større grad vil gi mer «robuste unger som kan møte livets utfordringer og 
bygge god psykisk helse» (Norsk psykologforening et al., 2015, s. 3). Dette 
høres naturligvis vel og bra ut, men hvor godt treffer egentlig tiltakene 
som settes inn? Og hvordan vil livsmestring i skolen kunne påvirke årsa- 
kene vi har trukket fram? 

Når det gjelder bruk av sosiale medier, kan antageligvis kunnskap 
om nettvett og virkningen av sosiale medier gjennom undervisningen i 
folkehelse og livsmestring være nyttig for ungdom. Det være seg hvilket 
innhold man deler og for hvem, hvilke avsendere man bør stole på, og 
hvilke nyhetskilder som er troverdige. Men som vist er det usikkert om 
en forandring i bruk av sosiale medier blant ungdom flest vil ha noen 
større påvirkning på ungdoms psykiske helse og livskvalitet. 

Hva angår skolestress, er intensjonen med livsmestring i skolen 
å utstyre elevene med en bedre evne til ikke å la seg stresse av skole- 
arbeidet. Det er altfor tidlig å si noe om effektene av tiltakene, her vil vi 
først få svar om noen år. Det vi imidlertid kan si, er at løsningsforslaget 
som er valgt, opplagt kunne ha vært annerledes. Ser man eksempelvis 
til den klassiske stressmodellen utarbeidet av Richard Lazarus og Susan 
Folkman (1984), definerer de stress som reaksjonene som oppstår på en 
uoverensstemmelse mellom en situasjon og et individs mulighet for å 
møte kravene. For å redusere stresset kan man da enten redusere på kra- 
vene i situasjonen eller forsøke å utstyre individet med bedre ressurser 
til å møte dem. Det sistnevnte er valgt i og med livsmestring. Dermed 

virker det som om man vektlegger stressmestring i langt større grad enn 
de egentlige årsakene til stress i skolehverdagen eller i -systemet. Og der- 
med er det også mulig å kritisere den valgte løsningen for å skyve mye 
av ansvaret for å løse problemene over på de unge selv. Her virker det på 
sin plass å ta unges advarsler mot fallgruvene ved livsmestring på alvor: 
«Livsmestring må ikke bli enda en ting vi skal mestre» (Forandrings- 
fabrikken, 2019, s. 10). 

Tanken med å innføre folkehelse og livsmestring i skolen er dessuten 
ment å bidra til å utjevne sosiale forskjeller i de forskjellige utgangspunk- 
tene elevene selv har til å takle utfordringer og belastninger (NOU, 2015). 
Igjen er det for tidlig å si noe sikkert om virkningen denne satsningen 
kan ha på sosiale ulikheter. Men en av innvendingene som er blitt reist 
mot universelle forebyggingstiltak av denne typen, er det faktum at til 
tross for at målet er å bedre helsen til hele befolkningen, er det noen — 
nemlig de ressurssterke — som i større grad ser ut til å profittere på det 
(Frohlich & Potvin, 2008). Særlig vil dette gjelde forebyggingstiltak som 
krever relativt mye av mottagerne, og folkehelse og livsmestring hører 
inn i denne kategorien, ettersom det fordrer både at man er til stede i 
undervisningen, og at man evner å nyttiggjøre seg den. Mens for grup- 
pen unge som sliter mest, kan problemet nettopp være at de ikke engang 
er til stede i undervisningen. Da blir livsmestringssatsingen i skolen nok 
en arena der de kan mislykkes. Derfor er det mulig at det er de ressurs- 
sterke, skoleflinke elevene som i størst mulig grad vil nyttiggjøre seg livs- 
mestring. Dermed risikerer vi å ende opp med det som er blitt kalt for 
Matteus-effekten (Merton, 1968) etter Matteusevangeliet 25, 29: «For den 
som har, skal få, og det i overflod. Men den som ikke har, skal bli fratatt 
selv det han har.» 

Om vi også ser folkehelse og livsmestring i lys av den tredje utfordrin- 
gen vi presenterte, og som i noen grad gjelder, nemlig selvoppfyllende 
profetier, må man spørre seg kritisk om vektleggingen av psykisk helse i 
skolen utelukkende vil dempe symptommengden eller snarere bare øke 
den. Selv om det å snakke om psykisk helse kan være verdifullt, tilsier 
også den psykiske helsens paradoks at dette kan gi økt oppmerksomhet, 
og at kroppslige signaler og kognitive impulser som ikke tidligere ble 
registrert som psykiske plager nå blir det. Et interessant funn i så måte er 

programmet NTNU utviklet sammen med Trondheim kommune, Livs- 
mestring på timeplanen: utdanning i psykisk helse (UPS), der elevene ved 
to skoler fikk undervisning i psykisk helse i et halvt skoleår (Klomsten, 
2018). Resultatene tilsa at elevene opplevde økt mestring og kunnskap om 
psykisk helse, men også økt rapportering om subjektive helseplager, sær- 
lig blant guttene. Forskerne tolker sistnevnte funn som at det psykolo- 
gisk-pedagogiske opplegget ikke var nok til å stoppe en pågående negativ 
utvikling (Klomsten, 2018). Men en annen tolkning kan simpelthen være 
at opplegget bidro til å gjøre elevene mer bevisst på psykiske plager der 
hvor de tidligere ikke opplevde det slik. 

En tilleggsbekymring vi vil nevne her, er at folkehelse og livsmestring 
innføres i den norske skolen i en tid der mange kommuner rapporterer 
om dårlig råd, og hvor man ønsker å kutte i økonomiske og strukturelle 
tiltak som skal dempe effekten av lav sosioøkonomisk status for unges 
helse. Eksempelvis i Moss, som i likhet med mange andre av de tidli- 
gere industribyene i Østfold skårer lavt i forhold til landsgjennomsnittet 
på folkehelse. Likevel foreslo kommunedirektør Hans Reidar Ness for 
formannskapet nylig å kutte gratis SFO, som er et tiltak mot barne- 
fattigdom kommunen, avvikle ordningen med søskenmoderasjon på 
SFO, avvikle åpen barnehage samt legge barnetrygden inn i inntekts- 
grunnlaget for utregning av sosialhjelp, som også er et tiltak mot barne- 
fattigdom (Fretheim, 2020). Disse tiltakene ville angivelig spare Moss 
kommune for millioner av kroner. Spørsmålet er imidlertid om det ville 
ha gjort det på sikt. Formannskapet valgte da også foreløpig å beholde 
disse ordningene. 

Selv om vi ikke antyder noen direkte sammenheng, illustrerer like- 
vel eksempler som det fra Moss hvordan man på den ene siden ønsker 
å fokusere mer på barn og unges psykiske helse og livskvalitet gjennom 
undervisning, men at det ofte ikke sees i sammenheng med andre økono- 
miske og strukturelle tiltak som er svært viktig for barn og unges mulig- 
heter for å delta på arenaer som kan sikre best mulig forutsetninger for 
integrering og fellesskap. Det demonstrerer en mulig ubehagelig tendens 
i samtiden til individuelle quick fix-«løsninger» som i liten grad går til 
roten av problemet. Les bare hvordan SSB-forsker Anders Barstad (2014, 
s. 359) i boken Levekår og livskvalitet: Vitenskapen om hvordan vi har det 

diskuterer hvilke tiltak som vil være mest virksomme for at flere barn og 
unge får best mulig oppvekstvilkår: 


[F]orebygging av fattigdom [vil] være ett av flere virkemidler for å bekjempe so- 
sial isolasjon. Det gjelder ikke minst barn i fattige familier, som kan bli avskåret 
fra å delta i fritids- og ferieaktiviteter på linje med andre barn. Fattigdom gjør 
det vanskelig å bygge støttende og rettferdige relasjoner og både arbeidsledighet 
og økonomiske problemer øker sjansen for samlivsoppløsning. Andre aktuel- 
le tiltak for å motvirke ensomhet og utenforskap dreier seg om boligpolitikk, 
samferdselspolitikk, helsepolitikk og ikke minst politikken for arbeidsmarke- 
det. Problemet for de velferdsgodene vi snakker om her - tilhørighet og inklu- 
dering - er at de ofte påvirkes gjennom de mange uforutsette konsekvensene av 


politiske veivalg og samfunnsendringer. 


Her levnes det liten tvil om at politikk og økonomi står sentralt. Spørs- 
målet er imidlertid om utviklingen går i riktig retning. By- og levekårsut- 
valget slo nylig fast at segregeringen har økt siden 1990-tallet, ikke minst 
i Oslo, der det er blitt vanligere å bo enten i lavinntektsområder eller i 
høyinntektsområder, med mindre kontakt dem imellom. Barna som vok- 
ser opp i familier som sliter både sosialt og økonomisk, vil trenge mer 
støtte utenfra for å få dekket sine behov (NOU, 2020). Og her kan spe- 
sielt barnehager og skoler utgjøre en stor forskjell for disse barna, slår 
utvalget fast. Samlet sett illustrerer dette hvordan barn og unges psykiske 
helse som oftest henger sammen med samfunnsutviklingen for øvrig, der 
skolen og kommuneøkonomien legger mye av rammene for hva slags liv 
disse senere får. Og derfor gjør også myndighetene klokt i å begynne der, 
dersom de virkelig mener at de er bekymret for den kommende genera- 
sjons psykiske helse. 


Konklusjon 


Ungdoms psykiske helse har fått mye oppmerksomhet det siste tiåret. Det 
kan virke som om samfunnet i større grad enn før anerkjenner denne 
gruppens behov og sårbarhet, i overgangsfasen mellom tilværelsen som 
barn og som voksen. Imidlertid er det grunn til bekymring, og ikke bare 

for de unge, men for måten disse utfordringene håndteres på. Vi har 
allerede beskrevet faren for en mer og mer individualisert innramming 
av barn og unges psykiske utfordringer, frakoblet økonomi, politikk og 
sosiale forskjeller. I tillegg ser vi også en risiko for at man gjentar noe av 
den kollektive panikken rundt unges eksponering for narkotika, som vi 
innledet dette kapitlet med. Der frykten for psykiske helseplager blant 
alle unge blir vår tids moralske panikk, og man griper til lite gjennom- 
tenkte universalløsninger, som livsmestring i skolen. Dermed står man 
også igjen med faren for å neglisjere utsatte barn og unge som aller mest 
kunne trengt hjelpetilbud og støtte, og samtidig sykeliggjøre de som i 
utgangspunktet ikke trenger det. En slik utvikling er ingen tjent med, og 
det vil derfor være avgjørende at forskningen i større grad gir nyansert 
kunnskap og flere perspektiver, slik at det å være ung ikke er for jævlig 
for flest mulig. 

Abstract: Youth, parties and drinking is a well-known mix. Most often it is social 
and fun. Å sense of freedom can be present: You can do things that are prohibited in 
other circumstances. But sometimes things go wrong, boundaries are crossed, and 
someone ends up violated. This chapter explores such situations: sexual assaults that 
happen at parties or related to social drinking situations among youth. The aim is to 
understand the types of experience they represent for the victim: In what sense was 
the incident a violation? The empirical basis for our analysis is women’s narratives 
about party-related sexual assaults in their youth. The analysis points towards four 
main types of experience: manipulative assaults, opportunistically exploited vulner- 
ability, situational appeal (effervescence) and scripted entrapment. These experi- 
ences are differentiated by the victims degree of agency in the sexual interaction and 
her interest in the assailant(s) or the social situation per se. We suggest that victims’ 
understandings of what happened to them hinge on how their experience relates 
to these dimensions. However, this is not the whole story. Victims’ interpretations 
of sexual assault situations are also impacted by their perception of the assailant's 
position in the gender market: Situations involving assailants with low socio-sexual 
status are more often recognized as assaults. 


Keywords: youth, sexual violence, social drinking, party-related sexual assault, 
alcohol-related sexual assault, sexual script, gender. 

Festen: tiltrekkende og risikofylt" 


Dette kapitlet handler om festovergrep - seksuelle overgrep som skjer 
i forbindelse med fest og sosial drikking i ungdomstida. Slike overgrep 
kommer i ulike varianter, og må forstås med bakgrunn i festens dob- 
belthet som sosial arena. Ungdom vil feste og drikke, de finner glede i 
det, og de gjør det ikke sjelden fordi de håper de kan gjøre seg nye og 
spennende erfaringer på det seksuelle området (Fjær, 2012; Tutenges et 
al., 2020). Men fest og drikking har også en mørkere side. Rus skaper sår- 
barhet. Både for å utnytte og for å bli utnyttet. I amerikansk litteratur er 
ungdomstida, og særlig den første tida på college, talende nok omtalt som 
«a red zone» for overgrep (Hirsch & Khan, 2019). Uttrykket signaliserer 
at risikoen for overgrep er markant forhøyet i denne perioden da «alt» 
skal skje: Man skal lære seg å date, sjekke, ha sex, feste, drikke og finne 
sin plass i nye fellesskap og sosiale hierarkier. Og man skal gjøre det på 
arenaer der det ikke er voksne som passer på. 

I dette kapitlet skal vi utforske unges festovergrepserfaringer med 
tanke på å bidra til det blant annet Alcoff (2018) har etterlyst: «(...) a 
more complex understanding of the experience of sexual violence [and 
the] sometimes complicated nature of culpability» (s. 1-2). Eller, med 
Pemberton mfl. (2019), å forstå mer om «what it is to be harmed» — på en 
seksuell måte - når rammen er fest og sosial drikking, ut over at man har 
vært utsatt for et overgrep. 

Analysen vi presenterer, er basert på intervjuer med voksne kvinner 
som fortalte om festovergrep de hadde opplevd i ungdomstida, da de gikk 
på videregående skole eller rett etterpå, mens de jobbet eller studerte. Alle 
fortellingene handlet om en mannlig utøver, og nesten alltid om en gutt 
eller ung mann som var del av deres ungdomsmiljø, eller som de hadde 
blitt kjent med den aktuelle kvelden. Mange hadde vært veldig fulle da 
overgrepet skjedde, og det var ikke alt de husket. Utgangspunktet for 
analysen er altså fortellinger om festovergrep, om hva som skjedde, og om 
hvordan det var å bli utsatt for nettopp dette. Analysen representerer slik 


1 Arbeidet med dette kapitlet er finansiert av Justis- og beredskapsdepartementet gjennom 
Forskningsprogram om vold i nære relasjoner. Forfatterne vil takke Ingrid Smette, Åse Røthing 
og redaktørene for gode kommentarer til tidligere utkast. 

sett det Cook og Walklate (2019, s. 240) har beskrevet som et perspektiv- 
skifte i viktimologi «from how moral transgressions are accomplished to 
how these moral transgressions are experienced by others». 

Generelt kan vi si at å fortelle om en hendelse innebærer å gjøre den 
forståelig for seg selv og andre. Dette står helt sentralt i fagfeltet «nar- 
rativ viktimologi», som vi har hentet inspirasjon fra. Ifølge Hourigan 
(2019) er målet med narrativ viktimologi å analysere fram de menings- 
skapende prosessene «underneath and behind the story» (s. 259) om 
krenkelsen som har skjedd. Hun vektlegger også at slike narrativer må 
analyseres med sensitivitet for deres «fluid, co-constructed, purposeful 
and situated nature» (s. 259). Det er nemlig ikke uvanlig at fortolknin- 
gen av hva som har skjedd, endres over tid. Eller at de som er blitt utsatt 
for en krenkelse, kan velge å ikke falle ned på en bestemt fortolkning, 
fordi ambivalens gir et større handlingsrom, noe Khan mfl. (2020) 
har begrepsfestet som produktiv ambivalens (jf. Hansen et al., 2020). 
I narrativ viktimologi ses fortellingen derfor som en framvisning hel- 
ler enn en objektiv rekonstruksjon av hva som skjedde, hvor den som 
forteller, prøver ut en beskrivelse overfor lytteren, som ikke selv var 
til stede: 


Therefore, the story does more than recount objective history. It gives meaning 
to experience and connects it to other aspects of one’s story. This selective re- 
construction is especially relevant when individuals are recounting particularly 


complex, troubling or traumatic events (...). (Hourigan, 2019, s. 261) 


Festovergrep kan nettopp forstås som det siste — spesielt trøblete hendel- 
ser å fortelle om og dermed ta narrativt eierskap (Pemberton et al. 2019) 
til - dvs. komme fram til en framstilling av hva som skjedde som gir 
mening, og ikke øver vold på erfaringen. Fortellingene vi analyserer her, 
handlet sjelden om hvorvidt et overgrep hadde skjedd. Kvinnene formid- 
let at det de hadde opplevd, var et overgrep - eller i hvert fall en sterkt 
uønsket eller negativ seksuell hendelse. Fortellingene kretset rundt noen 
andre spørsmål, nemlig disse: Hva slags overgrep var det jeg opplevde, og 
hva var min rolle i det hele? Vår analyse tar utgangspunkt i disse spørsmål- 
ene og fokuserer på hvordan kvinnene framstilte det de hadde opplevd — 
som en krenkelse. Hva var det ved situasjonen og interaksjonen de trakk 

fram for å gi mening til hendelsen? Og, i forlengelsen av dette, hva slags 
typer festovergrepserfaringer gir det mening å sondre mellom? 


Forekomst og fenomenforståelser 


Men først: Hvor vanlig er festovergrep? Norske studier viser at fest- 
overgrep ikke er en helt uvanlig erfaring, i hvert fall ikke blant jenter. I 
NOVAs siste UngVold-undersøkelse, hvor deltakerne var avgangselever 
i videregående skole, svarte om lag åtte prosent av jentene og to pro- 
sent av guttene at de hadde opplevd at noen hadde hatt sex med dem 
når de hadde sovet eller vært for fulle til å motsette seg det som skjedde 
(Stefansen et al., 2019). Siste års forekomst var litt lavere blant jenter, om lag 
fem prosent, men den samme for gutter, rundt to prosent (Stefansen et 
al., 2020). En tidligere norsk studie som brukte det samme spørsmålet, 
fant en tilsvarende siste års forekomst blant jenter i alderen 15-18 år som 
NOVA fant blant litt eldre jenter (Pape, 2014). At jenter er betraktelig mer 
utsatt enn gutter for festovergrep, er for øvrig godt dokumentert også 
internasjonalt (Fedina et al., 2018), og i samsvar med hva vi ellers vet om 
kjønnet risiko for fysisk, seksuell vold (Pedersen et al., under vurdering). 

Internasjonalt er forskningen om forekomsten av festovergrep domi- 
nert av studier fra USA, med college-studenter som respondenter. Kun 
få studier har fokusert på yngre ungdommer. Noen unntak finnes imid- 
lertid. I et utvalg kvinnelige førsteårsstudenter fant Carey mfl. (2015) en 
forekomst av rusrelaterte overgrep før universitetsstart på ni prosent. For- 
skjeller i både utvalg og spørsmålsstillinger gjør at vi ikke kan sammen- 
ligne amerikanske og norske studier direkte. Samlet viser likevel disse 
studiene noe viktig om festovergrep: Selv om fenomenet er utbredt, er det 
langt fra alle som rammes. Disse studiene har imidlertid ikke kartlagt 
digitale festovergrep — for eksempel å ta eller dele bilder eller film av noen 
som har frivillig sex på fest, uten at de har samtykket til det. Hvis slike 
hendelser var inkludert, ville andelen utsatte antakelig være høyere, sær- 
lig blant gutter (Pedersen et al., under vurdering). 

Det finnes en del forskning om individuelle og situasjonelle risikofak- 
torer for festovergrep. Denne forskningen viser blant annet at kvinner 


som tidligere har vært utsatt for overgrep og som drikker ofte og mye, er 

mer utsatt (Krebs et al., 2009), og at festovergrep er assosiert med det å 
ha mange seksualpartnere (Franklin, 2010). Et annet funn er at utøveren 
som regel er en den utsatte kjenner, en venn eller bekjent, og sjelden en 
romantisk partner eller en helt fremmed (Gilbert et al., 2019). 

Hvordan festovergrep skjer, er mindre utforsket, og flere har etter- 
lyst mer forskning om nettopp dette. Et eksempel er Pape (2014), som 
viser til at situasjonene festovergrep skjer i «may be more complex and 
ambiguous than one is given the impression of in the survey-based re- 
search literature on sexual assault victimization» (s. 7). Pape hinter her 
til den dominerende forståelsen av festovergrep i surveyforskningen - 
at de forstås som planlagte, kalkulerte angrep, det Khan mfl. (2020, 
s. 141) refererer til som sosiopatmodellen. Slike overgrep finnes. Tak- 
tisk skjenking og «drugging» har i flere studier blitt knyttet til voldtekt 
(Cleveland et al., 1999; Hamby, 2018; Warkentin & Gidycz, 2007). Samti- 
dig er det ofte en uklar grense mellom frivillig og ufrivillig (over)konsum, 
noe som gjør dette til et vanskelig fenomen å undersøke. «Drugging» ser 
uansett ut til å utgjøre en liten andel av de festovergrepene som skjer 
(Anderson et al., 2017). 

Hvis sosiopatmodellen bare passer på noen festovergrep, hvordan 
skjer da andre former for festovergrep? Og hva karakteriserer situasjo- 
nene de skjer i? En norsk studie (Stefansen et al., 2020) har undersøkt 
disse spørsmålene basert på korte beskrivelser av festovergrep fra ung- 
dom i 18-19-årsalderen som deltok i en surveystudie. Analysen peker mot 
at festovergrep har bakgrunn i to ganske ulike sosiale dynamikker. Den 
ene, «tumultuous interactions», dreier seg om kaotiske eller forvirrende 
situasjoner som ender i en seksuell interaksjon som en av partene - eller 
kanskje begge - ikke ønsket. Begge er fulle, og det ene tar det andre. 
Hvem som kan lastes for det som skjer, er vanskelig å avgjøre. Stefansen 
mfl. (2020) bygger på Tutenges mfl. (2020) her, som har omtalt slike hand- 
lingsforløp som preget av «sexually violent effervescence». Effervescence- 
begrepet er hentet fra Durkheim og handler om kollektive stemninger 
eller atmosfærer som folk suges inn i, og som leder dem til å handle på 
måter de ellers ikke ville ha gjort. Poenget til Tutenges mål. er at fester 
ofte har en seksuelt ladet atmosfære, som i noen tilfeller bærer galt av 
sted. Den andre dynamikken Stefansen mfl. identifiserte, «intentional 

tactics», er ganske annerledes. Her det snakk om en utøver som mer eller 
mindre planlagt utnytter den andres sårbarhet og bruker manipulasjon 
eller tvang for å få sex. Ulike varianter av sosiopatmodellen altså. Kjønn 
har betydning her. Et viktig funn i denne studien var at både gutter og 
jenter hadde overgrepserfaringer av den første typen, mens det nesten 
bare var jenter som beskrev overgrep som involverte bevisst manipula- 
sjon. Analysen vi presenterer her, bygger på dette bidraget. Inngangen er 
samtidig annerledes. Der Stefansen mfl. (2020) kategoriserte overgreps- 
situasjoner ut fra korte beskrivelser av hendelsesforløp, fokuserer vi på 
hva det er de utsatte baler med i fortellingene om hva som skjedde, nett- 
opp det Hourigan (2019) omtaler som meningsskapingen som skjer under 
eller bak fortellingen om hendelsen. 


Teoretisk utgangspunkt: Festovergrep som 
seksuell vold 


Festovergrep representerer en form for seksuell vold. Men hva, mer pre- 
sist, skal forstås som seksuell vold? Vår analyse er inspirert av det som 
gjerne kalles et normativt perspektiv. Utgangspunktet her er retten alle 
har til seksuell integritet og autonomi; til selv å bestemme med hvem 
og hvordan intim kontakt skal skje (jf. Stang Dahl, 1994; Kelly, 1998). 
Når denne retten brytes, ved at noen tar seg til rette, har vi å gjøre med 
seksuell vold. 

Samtidig er det forskjell på overgrep. De skjer på ulike måter. I litte- 
raturen er det gjort flere forsøk på å teoretisere slik variasjon. Et nyere 
eksempel er analysen til Hirsch og Khan (2020), som er basert på omfat- 
tende feltarbeid på et amerikansk elite-college. De skiller mellom sek- 
suelle overgrep der utøveren bruker tvang, makt eller vold for å få sex 
(«violence»), overgrep der utøveren tar seg til rette uten å bry seg om den 
andres vilje («entitlement»), og overgrep der utøveren er så oppslukt i 
situasjonen at han eller hun glemmer eller ignorerer den andres vilje og 
ønske («self-absorption»). Kategoriseringen til Hirsch og Khan fokuserer 
altså på hva som driver utøveren i situasjonen. 

Vår analyse tar utgangspunkt i Cahills (2012, 2014) videreutvikling 
av det normative perspektivet på seksuell vold, hvor begrepet uetisk sex 

(«unjust sex») står sentralt. Dette perspektivet er mer egnet for vårt formål — 
fordi det løser opp det skarpe skillet mellom overgrep og samtykkende 
sex, og innbyr til analyser av gråsoner og grensetilfeller. Cahill beteg- 
ner seksuelle interaksjoner der den ene partens vilje går på bekostning 
av den andres, som uetisk sex. Festovergrep kan i hovedsak plasseres 
her. Slike interaksjoner står i motsetning til det Cahill kaller «just sex», 
hvor begge partene kan delta aktivt og har en interesse av det som skjer. 
Interesse må her forstås i utvidet forstand, som noe mer enn seksuell lyst 
eller begjær. Man kan ha «just sex» uten å være seksuelt tent, men viljen 
til sex ma ikke være tvunget fram av den andre eller av situasjonen. Et 
annet viktig poeng hos Cahill er at også uetisk sex rommer variasjon. 
Bruddene med den seksuelle integritet og autonomi kan være totale, men 
de kan også være delvise. Ved totale brudd ignorerer utøveren den utsat- 
tes vilje fullstendig, mens ved delvise brudd tar utøveren i noen grad den 
utsattes vilje i betraktning. Bare det totale bruddet representerer vold- 
tekt i fenomenologisk forstand, slik Cahill ser det. Vi vil bruke grensene 
Cahill trekker opp, som holdepunkter for å tolke de utsattes fortellinger 
om festovergrep. 

Skillet mellom «conducive» og «coercive circumstances», på norsk til- 
latende og tvingende omstendigheter, er også relevant for å forstå hvor- 
dan de som er blitt utsatt for festovergrep, snakker om erfaringene sine. 
Tillatende omstendigheter er et begrep fra Kelly (2016), som viser til hvor- 
dan ideer om kjønn, makt og seksualitet muliggjør overgrep - særlig mot 
kvinner. I festsammenheng kan det handle om gutter og jenters forvent- 
ninger til seksuell utprøving i ungdomstida, tanker om hvordan seksuelle 
erfaringer er koplet til sosial status, og forståelser av hva samtykke er, 
og hvordan det uttrykkes. Begrepet «tvingende omstendigheter» brukes i 
juridisk litteratur for å sirkle inn situasjoner hvor den utsattes samtykke 
eller aktive medvirkning til overgrepet som skjer, ikke kan tillegges 
vekt - fordi hun eller han er i en tvangssituasjon (f.eks. Munro, 2010). 
Begrepet er primært brukt om voldtekt i krigssituasjoner, men har også 
blitt koplet til situasjoner der den utsatte har vært sanseløst full eller ned- 
dopet (Jokila & Niemi, 2019). Et spørsmål vi er opptatt av, er hvordan 
utsatte for festovergrep forstår og forholder seg til de omstendighetene 
overgrepet skjedde under. Hva representerer tvang og handlingsrom for 

dem? Et tema vi berører i den forbindelse, er hvordan utøverens posisjon i 
«kjønnsmarkedet», hans attraktivitet og popularitet kan ha betydning for 
hvordan festovergrep fortelles fram: Hvordan figurerer utøverens sosio- 
seksuelle status i fortellingene? 


Empirisk grunnlag 

Datamaterialet vi analyserer, er hentet fra prosjektet Seksuell vold i nære 
relasjoner, hvor vi intervjuet førti kvinner i 20- til 40-årsalderen om erfa- 
ringer de hadde hatt med seksuell vold i ungdomstida og ung voksen 
alder.” Gjennomsnittsalderen pa intervjutidspunktet var 33 år. Kvinnene 
kom fra ulike deler av landet, og omtrent like mange hadde arbeider- 
klasse- som middelklassebakgrunn. De aller fleste hadde vokst opp i en 
majoritetsnorsk familie. Litt flere enn halvparten av kvinnene hadde en 
eller flere erfaringer som var relevante for vår analyse, dvs. at de hadde 
opplevd ett eller flere festovergrep i ungdomstida eller som ung voksen. 
Det er disse fortellingene som danner grunnlaget for vår analyse. Inter- 
vjuene ble gjennomført i 2017, dvs. før #metoo gjorde seg gjeldende i 
Norge. Fortellingene vi analyserer, er med andre ord ikke farget av denne 
debatten. 

Om lag en tredjedel av kvinnene vi intervjuet ble rekruttert via nett- 
verket til en av forskerne i teamet. De øvrige responderte på en åpen 
annonse på Facebook om å bli med på et forskningsprosjekt i regi av 
NOVA. Annonsen ble postet på veggen til en av forskerne, og delt videre 
derfra. I annonsen sto det at vi søkte etter personer som hadde hatt ube- 
hagelige eller krenkende seksuelle opplevelser i ungdomstida eller tidlig 
voksen alder, og som kunne tenke seg å fortelle om dem til en forsker. De 
fleste kvinnene ble intervjuet ansikt til ansikt, enten hjemme hos dem, på 
universitetet eller på en kafé, mens noen ble intervjuet på telefon. Inter- 
vjuene varte som regel i én og en halv time. Telefonintervjuene var ofte 
litt kortere. 

Intervjuene hadde en biografisk tilnærming. Vi startet med spørsmål 
om oppvekst, familie og skolegang, snakket oss fram til hendelsen eller 


2 Intervjuene ble gjennomført av førsteforfatter, Ingrid Smette, og Maria Hansen. 

hendelsene informantene hadde opplevd og som gjorde at de ville være 
med i prosjektet, og avsluttet med spørsmål om livet på intervjutids- 
punktet - og eventuelle planer framover. Intervjumetoden vi brukte, var 
inspirert av det Hydén (2014) kaller «det fortellerfokuserte intervjuet». 
Dette er en intervjuform som passer godt i studier av erfaringer som er 
«complex, sensitive, and difficult to bring up» (s. 810), slik seksuell vold 
kan være. Hensikten med intervjuformen er å skape et trygt relasjonelt 
rom, hvor informanten opplever at hun har kontroll, og at det hun for- 
teller om, har verdi. Dette oppnås ved at intervjueren tar rollen som den 
som lytter framfor å være den som spør. Samtidig har intervjueren ansvar 
for å støtte og hjelpe med spørsmål underveis, slik at det blir mulig for 
informanten å fortelle. Intervjueren presser ikke på, men lar informanten 
selv bestemme hvor mye og hvor detaljert hun vil fortelle, og problema- 
tiserer heller ikke de ulike versjonene av historien som kan framkomme 
under intervjuet. 


Analytisk tilnærming 


I analysearbeidet har vi jobbet med å identifisere det Haavind (2000) har 
kalt «indre sammenhenger» i intervjufortellinger, eller med Hollway og 
Jefferson (2000, s. 34) «an order or hidden agenda». Mer konkret har vi søkt 
etter å forstå hva som var viktig for de utsatte når de skulle framstille hva 
de hadde opplevd - som en krenkelse. Hva var det ved situasjonen og inter- 
aksjonen de trakk fram for å gi mening til hendelsen? To spørsmål virket å 
være særlig viktige: (1) Hvor delaktig den utsatte selv hadde vært i den sek- 
suelle situasjonen og i en eventuell opptakt til den, og (2) den utsattes syn på 
eller interesse for den eller de som sto bak overgrepet, og for situasjonen som 
sådan. Delaktighet og interesse kan forstås som separate dimensjoner som 
går fra høy til lav. Når vi kombinerer dem, slik vi har gjort i figur A under, 
får vi en enkel, «beskrivende typologi» (Elman, 2009), et slags kart som kan 
hjelpe oss til å forstå hva som særskiller ulike festovergrepserfaringer som 
krenkelse, sett fra de utsattes perspektiv. Det er viktig å presisere at vi ikke 
tenker i enkle dikotomier - at den utsatte enten er interessert eller ikke, 
enten delaktig eller ikke - men at vi forholder oss til grader av delaktighet 
og interesse som uttrykkes i fortellinger om festovergrep. 

Høy grad av deltakelse 


Forledet av 


situasjonen 
(effervesens) 


Scriptets 
tvang 


Lav grad av 
interesse 


Høy grad av 
interesse 


Prototypiske Opportunistisk 
(manipulative) utnyttet 
overgrep sårbarhet 


Lav grad av deltakelse 


Figur 1. Festovergrepserfaringer 


Analysen peker mot fire hovedtyper festovergrepserfaringer, som vi 
straks skal beskrive nærmere: «Prototypiske/manipulative overgrep», 
«opportunistisk utnyttet sårbarhet», «forledet av situasjonen/effervesens» 
og «scriptets tvang». Vi har valgt ut én illustrerende case for hver av dem. 


Prototypiske overgrep: Verken interesse eller 
delaktighet 


Vi starter med fortellinger om overgrep hvor den utsatte verken har 
vært aktiv og med i den seksuelle situasjonen, eller hatt en interesse 
for eller dragning mot utøveren. I flere av disse fortellingene misten- 
ker jenta at hun har blitt dopet ned. Dette er det prototypiske fest- 
overgrepet - det vi innledningsvis omtalte som sosiopatmodellen, 
med henvisning til Khan mfl. (2020). Fortellingene av denne typen 
kan ha innslag av vold og maktbruk, for eksempel at jenta har blitt 
holdt fast eller truet, og de kan handle om manipulative strategier, for 
eksempel overskjenking. Altså om utøvere som framprovoserer tvin- 
gende omstendigheter. I disse fortellingene er det ingen opptakt eller 

foranledning som forespeiler sex mellom de to partene. Fortellingen 
til «Sofia» er av denne typen. 

Sofia fortalte om et overgrep som skjedde da hun gikk på videregående 
skole. Hun beskrev seg selv som populær blant både jenter og gutter på 
den tida. Hun var pen, aktiv på fritida, gjorde det bra på skolen og hadde 
nettopp blitt sammen med en av de populære guttene. Livet var fint, 
framtida lys. Hendelsen skjedde på et hotell. Sofia er der med en venn- 
inne og hennes familie under den årlige vinterferien. Det er middag for 
alle gjestene. Mange retter, mye drikke. Etterpå er det dans. En eldre gutt 
spanderer drinker, den ene etter den andre. Innimellom danser de, hun 
blir fullere og fullere. Hun husker ikke alt som skjedde. Noe vet hun - 
fordi det ble fanget på hotellets kamera -, som at han bar henne til heisen 
med brannmannsløft. Hun husker at hun er i leiligheten hans. Der kler 
han av henne, holder henne fast og ligger med henne. Hun mener å ha 
koplet ut underveis. Hvor lenge hun var der, vet hun ikke. Det neste hun 
husker, er at moren til venninna kommer inn i rommet, og tar henne med 
seg bort. Hun er lei seg da hun våkner neste morgen; hun har blåmerker 
rundt håndleddene og vondt i underlivet. Hun reiser hjem, orker ikke å 
være der lenger. 

I fortellingen om overgrepet la Sofia vekt på sin manglende interesse 
for utøveren. Hun fortalte om den nye kjæresten hun hadde kapret rett 
før dette skjedde, en kjekkas som var god i idrett. De hadde ikke ligget 
sammen ennå, men det kom til å skje ganske snart. Hun beskrev seg selv 
som attraktiv, og utøveren som en som absolutt ikke ville vært interessant 
for henne: «Så jeg hadde ikke noen interesse av å ... Jeg var søt og liten 
og tynn og pen, og han var en tjukkas på 23. Det var ikke noe logikk i at 
jeg skulle hatt lyst til det der.» Sett utenfra kan situasjonen etter midda- 
gen minne om et standard sjekkeopplegg, hvor han anvender seg av en 
form for beleven, litt gammeldags maskulinitet for å sjarmere damene. 
Men det er ikke noe i fortellingen til Sofia som tyder på at hun har blitt 
sjarmert, snarere tvert imot. At han må anstrenge seg med drinker og 
fokusert oppmerksomhet mot henne, er tegn på at han befinner seg på 
et lavere nivå enn henne i det sosioseksuelle hierarkiet. I Sofias fortel- 
ling framstår han som litt latterlig. Hun finner seg i ham fordi de er der 
de er. Manglende interesse for en seksuell relasjon med utøveren blir på 

forskjellige måter formidlet også i andre fortellinger av denne typen. De 
utsatte viser blant annet til sin unge alder, stor aldersforskjell, at de ikke 
hadde debutert seksuelt, at utøveren generelt var «ekkel» eller «rar», eller 
at hun allerede hadde avvist ham flere ganger. 

Fortellingen til Sofia kretser også rundt manglende deltakelse. Den 
starter med at hun er aktiv og glad. Hun er på middag, gjestene spiser 
godt, alle drikker masse, det er fest og litt kaotisk stemning. Sofia møter 
utøveren, kjenner ham ikke fra før, men venninna gjør kanskje det. Det 
er de samme familiene som møtes her hvert år. Så snur det. Han er den 
aktive, han kjøper drinker, skjenker henne, han vil danse med henne og 
ha henne med seg opp på rommet. I denne delen av fortellingen er hun 
helt passiv. Hun tar imot drinkene, danses med, bæres inn i heisen, føres 
inn i leiligheten, blir kledd av og hatt sex med. Hun er som en ting, et 
objekt, for den andre. Hennes vilje i situasjonen er helt uvesentlig for det 
som skjer. I sum gjør disse elementene — det absurde i at hun som var ung, 
pen og populær, skulle vært interessert i ham, en overvektig og desperat 
fyr, og at hun var så full at hun bare kunne registrere hva han gjorde med 
henne -, at Sofia aldri var i tvil om hva som hadde skjedd. Det var et over- 
grep, en voldtekt, og noe hun selv på ingen måte kunne lastes for. 

Sofias fortelling illustrerer også et annet viktig poeng når vi skal for- 
stå hvordan festovergrep kan skje og erfares: At andre som er til stede, 
kan bidra til at tillatende omstendigheter (jf. Kelly, 2016) for overgrep 
får utvikle seg. I Sofias tilfelle handlet det om voksne som tillot over- 
skjenking av ungdommer, og som ikke gjenkjente utøverens betenkelige 
sjekkeopplegg overfor en yngre jente. 


Opportunistisk utnyttet sårbarhet: Mulig 
interesse, ingen delaktighet 


Den andre typen festovergrep kan begrepsfestes som «opportunistisk 
utnyttet sårbarhet». Fortellingene her handler om sovevoldteker eller 
overgrep der den utsatte forteller om ikke å ha kontroll over egen kropp, 
fordi hun er overstadig beruset eller har blitt dopet ned. De skiller seg 
imidlertid fra prototypiske overgrep gjennom måten utøveren beskri- 
ves på, hvilket syn den utsatte hadde (eller fortsatt har) på utøveren 

som person. I noen fortellinger har den utsatte på et tidspunkt uttrykt 
interesse for utøveren. Kvinnen beskriver da en form for opptakt eller 
- med Cahill (2016) - «en vilje til» at noe skal skje mellom de to, til 
å få en slags kjangs. Her er det ikke uvanlig at den utsatte til en viss 
grad bebreider seg selv for å ha flørtet, og kanskje invitert til at over- 
grepet kunne skje. Hun bruker ord som «naiv» og «dum» om seg selv. I 
andre fortellinger dreier interessen seg mer om synet på utøveren mer 
generelt - hans omdømme og sosiale posisjon blant jevnaldrende eller i 
lokalmiljøet, at han er likt og en del av gjengen, kanskje populær. For- 
tellingene har samtidig det til felles at den seksuelle situasjonen som 
faktisk oppstår, bryter helt med det jenta ønsket eller forestilte seg at 
gutten kunne gjøre mot henne. Hennes i utgangspunktet positive syn 
på gutten blir et sentralt element i arbeidet med å forstå overgrepet. 
Fortellingen til «Silje» er en god illustrasjon på dette. 

Silje vokste opp på et lite sted utenfor byen. Hun beskriver seg selv 
som en helt normal ungdom; rolig, passe festglad — på linje med andre 
ungdommer. Hendelsen Silje fortalte om, utspilte seg på en hjemme- 
fest. Hun og venninna er sammen med en gjeng av de eldre, kule gut- 
tene i bygda, som Silje var litt «innenfor» med på grunn av vennskap 
mellom foreldrene deres. Det er god stemning. De koser seg. Så blir 
Silje «kjempefull», og lagt på et soverom, alene. Hun våkner av at en 
gutt på festen har sex med henne. Silje er så full at hun er inn og ut 
av søvn. Husker at han sa «Kan du lukke opp øynene? Kan du lukke 
opp øynene?», men hun klarer det ikke. Klarer heller ikke å gjøre mot- 
stand. Hun bare registrerer at hun blir hatt sex med. Han bruker ikke 
vold. Det trengs ikke, hun bare ligger der. Senere på natta våkner hun 
av at noen åpner døra. To gutter kikker inn og ler. Silje beskriver dette 
som «jævlig kleint» og ydmykende. Hun dro hjem sammen med venn- 
inna. Hun ville helst ikke snakke om det som hadde skjedd, ville ikke 
bli «den jenta». 

På flere måter blir guttens omdømme og sosiale bindinger fram- 
tredende elementer i Siljes fortelling. Det kommer ikke klart fram om 
Silje var interessert i gutten, eller om de hadde flørtet, men hun viser 
til at han var godt likt av alle og ansett som en av de snille i gjen- 
gen. Silje sier først at han «egentlig er en kjempehyggelig fyr», senere 

at han jo egentlig ikke er det. Hendelsen har endret inntrykket hun 
hadde av ham, fra positivt til ambivalent. Guttens omdømme og sosi- 
ale status på hjemstedet spiller uansett inn på hvordan hun vurderer 
handlingene hans. Hun påpeker at guttens popularitet antakelig bidro 
til at venninnene hennes bagatelliserte hendelsen. Det var «ikke så 
farlig». Det ligger implisitt i dette at utøveren er en gutt Silje kunne 
vært interessert i. Kontrasten er tydelig til Sofia som vi omtalte over, 
som opplevde et overgrep fra en hun absolutt ikke kunne vært interes- 
serti. Silje selv tilskriver utøveren begrenset skyld for overgrepet: Han 
skjønte nok ikke at han skadet henne eller gjorde noe kriminelt. Dess- 
uten har han bedt om unnskyldning. Det spiller inn at hun kjenner 
foreldrene hans og ikke ønsker å ødelegge for dem. Samtidig strever 
Silje med at hun, som feminist, ikke har ansvarliggjort ham i etterkant 
av hendelsen. 

Slik Silje selv beskriver det, er hun helt inaktiv i det som skjer, ute av 
stand til å motsette seg handlingene hans. Hun er sterkt beruset og ikke- 
responderende i den seksuelle situasjonen. Hun opplever at det hele «bare 
skjer», mens hun er passiv. Silje beskriver at hun ikke føler noen skyld for 
det som skjedde, og trekker særlig fram at hun jo «ikke var med på det». 
Hun var bare på feil sted til feil tid. Fraværet av delaktighet er utvetydig 
for Silje; det skjedde uten hennes vilje. Likevel er det først senere, etter at 
sovevoldtekt tematiseres i en skoletime på videregående, at hun skjønner at 
hun er blitt utsatt for et seksuelt overgrep. Betegnelsen «voldtekt» er hun 
fortsatt ukomfortabel med, ettersom gutten ikke brukte vold. Ambivalen- 
sen hun uttrykker, er knyttet til at en hun kjenner som en hyggelig fyr, og 
som alle liker, kunne begå et seksuelt overgrep. I bakgrunnen ligger også 
den dragningen hun hadde til gjengen utøveren var en del av, og mulig- 
heten til å ta del i deres kulhet. Fortellingen til Silje illustrerer den beskyt- 
telsen som kan ligge i å være i toppen av sosioseksuelle hierarkier blant 
ungdom. Populariteten gjør det lettere å unnskylde og se gjennom fingrene 
med overtramp. Er man lenger nede i hierarkiet, løper man risiko for å bli 
utnyttet. Det ligger i kortene at man er interessert i de som er mer popu- 
lære. Dessuten tar man en stor sosial risiko om man «outer» utøveren som 
overgriper. Det kan stenge døra til miljøer man vil være del av, og til fram- 
tidsprosjekter av ulik art (jf. Khan et al., 2018). 

Forledet av situasjonen (effervesens): 
Interesse og delaktighet - til et visst punkt 


Den tredje typen overgrep er karakterisert av effervesens, en dynamikk 
der den utsatte på sett og vis forledes av situasjonen. I disse fortellingene 
er det i utgangspunktet deltakelse og interesse fra jentas side. Interak- 
sjonen er gjensidig til å begynne med, men spinner - fra hennes per- 
spektiv — ut av kontroll. Den seksuelle situasjonen, og hennes egen rolle i 
den, utspiller seg ikke på den måten hun ønsket eller forestilte seg. Jenta 
går fra en følelse av å ha kontroll til å miste kontroll over det som skjer, 
og hvor langt det hele skal gå. Hun var med, og hadde det gøy, før det 
snudde. Med Cahill (2014, 2016) kan vi forstå det som at «just sex» glir 
over i «unjust sex»; situasjonen går fra tosidighet til ensidighet. Man kan 
snakke om et «feilslått» seksuelt prosjekt. I et par av fortellingene om 
effervesens klarer jenta å komme seg ut av situasjonen — for den utvikler 
seg til noe hun vil betegne som en voldtekt. Det skjer i fortellingen til 
«Amalie». 

Amalie beskrev miljøet hun vokste opp i, som preget av ulike gjenger. 
Hun har tilhørt både en gjeng med prektige, kristne jenter og en gjeng 
som festet masse, og hvor «de kule» var med: Der det var «mere sånn 
fest-fyll-pula-drekka-slåss-opplegg». Historien hun forteller om de to 
guttene som befølte henne, henger sammen med et sterkt driv mot å bli 
anerkjent og få bekreftelse, ikke minst fra ekskjæresten. Amalie var 17 
da hendelsen skjedde. Hun hadde kjærlighetssorg etter et nylig brudd 
med «den første kjærligheten». Var på fest med de kule folka. Ekskjæ- 
resten var også der. Amalie flørtet med flere, ville vise at hun kunne få 
noen andre enn ham. Hun var ganske full, og dro sammen med to av 
guttene som skulle gå fra festen. Hun ble med til en av dem, som var 
hjemme alene. Alle tre gikk opp på et soverom. Hun husker at guttene 
kysset henne, og at de «tafsa og prøvde å ... komme ned i strømpe- 
buksa». På et tidspunkt synes hun ikke at det er greit lenger. Men før 
det utvikler seg videre, dukker ekskjæresten opp og drar henne vekk 
fra situasjonen. Hun blir lettet. Dagen etter våkner hun hjemme med 
masse sugemerker på halsen og nedover brystet. Synlige tegn på at det 
var en heftig situasjon. 

Amalie beskriver seg selv som delaktig i forkant av hendelsen og 
opp til et visst punkt. Det er hun som tar initiativ og søker oppmerk- 
somhet. Hun har et prosjekt denne kvelden, og hun formidler en 
deilig følelse av kontroll. Hun flørter og blir frivillig med hjem til 
den ene gutten. Midtveis i fortellingen snur det: Hun har ikke lyst 
mer, hun vil stoppe. Det som skjer, er feil. Hun føler at hun mister 
kontrollen: 


Det var vel da de begynte å tafse litt for mye og sånn, at det ble litt for mye 
av det gode. Jeg vet ikke helt når det skiftet, liksom, men det gikk fra å være 
sånn «haha nå skal vi ha det [gøy], haha, nå er jeg på toppen av verden her og 
eksen min kan bare lure på hvor jeg er» til «oi nå har jeg ikke hundre prosent 


kontroll». 


Situasjonen vender plutselig fra lek til alvor. Amalie knytter selv tapet 
av kontroll til at guttene var to og hun var én, og at de begge tafset på 
henne. Hun minnes at hun dyttet dem litt vekk. Hun mener at hun 
ikke sa direkte nei, og at hun var urolig for hva de kom til å si om 
henne i ettertid - siden hun jo hadde blitt med dit og vært flørtete 
hele kvelden. 

Interessen i Amalies fortelling handlet om attraktivitet og innpass hos 
«de kule», og om å bevise ovenfor ekskjæresten at hun kunne få noen 
andre. Guttene var på toppen av det lokale sosiale hierarkiet, og hun syn- 
tes det var kult at de viste interesse for henne. Kanskje gikk hun lenger 
enn hun ville nettopp derfor. Amalie husker at hun tenkte på episoden 
som «en sånn liten triumf», at hun hadde satt seg i «en litt farlig situa- 
sjon», kanskje for at han skulle komme og redde henne. Noe han også 
gjorde. Det var ekskjæresten prosjektet hennes egentlig handlet om, og 
den seksuelle situasjonen med guttene utviklet seg til noe annet enn hun 
hadde tenkt. Amalies fortelling viser fram noe av dobbeltheten som pre- 
ger effervesens-situasjonene. Jenta tar initiativet, hun flørter, hun blir 
med guttene og vil bli sett av dem. Samtidig er hun sårbar. I Amalies til- 
felle både fordi hun har kjærlighetssorg og fordi hun søker bekreftelse fra 
gutter som har høyere sosioseksuell status enn henne. Viljen til flørt og 
seksuell interaksjon og dette andre — den sosiale bekreftelsen, at de kule 
vil ha henne - er blandet sammen i fortellingen. 

Amalie definerte ikke hendelsen som et overgrep da den skjedde, bare 
at det hadde vært veldig ubehagelig. Det er senere at hun tenker at dette 
var noe som ikke skulle ha skjedd. Av de fire typene festovergrep fram- 
står effervesens mest kaotisk og uoversiktlig. Hendelsene er i stor grad 
åpne for refortolkning, og jentene strever med å forstå sin egen og utøvers 
rolle i det hele. 


Scriptets tvang: Ingen interesse, mekanisk 
delaktighet 


En fjerde type festovergrep handler om scriptets tvang, en opplevelse av 
at bordet fanger. I disse fortellingene har jenta deltatt kroppslig i den sek- 
suelle situasjonen, uten egentlig å ha vært interessert i gutten eller hatt 
lyst på sex. En beskrivelse av å være «fanget i situasjonen» går igjen i flere 
fortellinger, og det at hun ikke klarte å si eller gjøre noe for å stoppe eller 
avverge overgrepet. Samtidig framstår det uforklarlig for jenta hvorfor 
hun ikke gjorde noe, hvorfor hun bare lot sexen skje. I de fleste tilfellene er 
det kanskje mer riktig å snakke om fravær av motstand framfor en utpre- 
get aktiv deltakelse i den seksuelle akten: Hun lar seg bli hatt sex med, 
uten innlevelse. Jenta veksler mellom å tenke at utøveren var for oppslukt 
i situasjonen til å ense at hun egentlig ikke hadde lyst, det Hirsch og Khan 
(2020) omtaler som «self-absorption», og at han bevisst så bort fra hennes 
vilje og ønske, det de omtaler som «entitlement». Dermed blir det uklart 
hva som har skjedd. Kan han ha trodd at det var «just sex»? «Trines» for- 
telling illustrerer denne usikkerheten. 

Trine var 18 da det skjedde. Det var siste året på videregående. Ung- 
domstida hadde ikke vært så bra. Hun hadde vært en del syk, strevd 
med astma. Var ikke så mye ute. Både da og senere har hun hatt psy- 
kiske plager. Da hendelsen fant sted, var hun «tydeligvis ikke så syk», 
for hun var med noen venner på et utested. Der traff hun en litt eldre 
gutt, en student. Da hun så ham første gang, sto han alene på dansegul- 
vet og danset. Hun beskriver det som at hun var så full at hun ikke helt 
forsto hva som skjedde. Hun trodde de skulle til et annet utested, «men 
så hadde vi plutselig tydeligvis gått hjem til han». I selve situasjonen 

klarte hun ikke å si nei, fordi hun allerede hadde blitt med ham: «Det 
var ikke annet å gjøre, sexen var det som skulle gjøres.» Hun følte seg 
fanget i situasjonen. Hun var på et fremmed sted, og hun visste ikke 
hvordan hun skulle komme seg ut. Da det skjedde, var hun så beruset 
at hun ikke «merket så veldig til selve hendelsen». Hun var våken, men 
deltok ikke. Han var ikke voldsom med henne, men heller ikke «hengi- 
ven eller koselig». Fortellingen er ikke så detaljert om hva han gjorde, 
annet enn at det var et samleie. Etterpå kledde hun på seg og dro. Tok en 
taxi hjem. Hun bestemte seg for at det ikke var en voldtekt, og fortalte 
ikke noen om hva som hadde skjedd. 

I fortellingen om overgrepet framstår Trines rolle som verken aktiv 
eller passiv. Hun er på én måte med og delaktig. Hun blir med ham, hun 
ligger med ham. Men hun er ikke med på ordentlig. Hun lar ham ta 
styringen. Hun ligger der, lar ham ha sex med henne. Delaktigheten 
framstår som mekanisk, utvendig. Trines fortelling ligner det Stefansen mfl. 
(2020) har beskrevet som festovergrep der den utsatte har en zombie- 
aktig tilstedeværelse. Her er selvet, viljen, frakoplet på grunn av beru- 
selse, men kroppen er med, lar seg lede, og beveger seg mer eller mindre 
slik den skal i seksuelle interaksjoner. I Trines tilfelle er ikke frako- 
plingen total. Hun er delvis bevisst hva som skjer, men situasjonen tar 
like fullt over. Det hele virker å ha skjedd uten noen form for verbal 
kommunikasjon. Men hun husker at han hadde ledd av henne på et 
tidspunkt, fordi hun var så full. Da hadde hun følt at hun dummet seg 
ut. Hun knytter noe av hans overtak i situasjonen til at hun var mye 
fullere enn han, og ikke helt skjønte hva som foregikk. Han lurte henne, 
på et vis. I fortellingen til Trine er det ikke noe som tyder på at hun har 
hatt noen interesse for gutten eller lyst på sex. Hun har bare blitt med 
ham. Ikke for å ha sex, men fordi hun trodde de skulle på et annet ute- 
sted. Hun kommenterer at hun var jomfru, noe vi tolker som at det var 
usannsynlig at hun skulle villet ha sex i denne situasjonen. Hun tror han 
skjønte det etterpå, fordi hun begynte å blø. Hun har senere skammet seg 
over at hun bare ble med en fyr hjem i fylla - en som ikke var noe særlig 
fin heller. 

Trine har vekslet mellom ulike fortolkninger av situasjonen. Da det 
skjedde, tenkte hun på det som en dårlig og flau one-night stand, som i 

tillegg var hennes første gang. Senere har hun ment at det var en voldtekt, 
at han utnyttet at hun var fullere enn ham og ikke kunne gjøre motstand. 
Dessuten var hun på et fremmed sted og «fanget» i en ganske konkret 
forstand - noe som bidro til tvangen hun opplevde. En tredje tolkning 
finnes også i fortellingen: At hun ble voldtatt, men at gutten ikke forsto at 
det var det som skjedde, siden hun var med, rent fysisk. Det som skaper 
ambivalens hos Trine, er den mulige delaktigheten, at hun på en måte lot 
det skje. Det går ikke helt i hop at hun ble manipulert og utnyttet, samti- 
dig som hun var delaktig. 


Avslutning 


I arbeidet med overgrepsfortellingene har vi blitt slått av hvor viktig det 
var for de utsatte å formidle hele bildet av det de hadde opplevd. I til- 
legg til å beskrive interaksjonen mellom dem og utøveren, hva som helt 
konkret hadde skjedd, fortalte de fleste også utførlig om omstendighetene 
rundt overgrepet, inkludert hvor de var da det skjedde, og hvordan det 
hadde seg at de var akkurat der. De beskrev også hvem som ellers var til 
stede, og hva disse personene foretok seg. Å få fram alle nyanser i hva de 
selv hadde følt i situasjonen, for utøveren og under og etter selve overgre- 
pet framsto dessuten som særlig viktig. 

Vår analyse peker mot at utsatte for festovergrep forholder seg til to 
ulike spørsmål når de skal formidle hva som har skjedd med dem. Det 
ene er hva de selv gjorde, både i opptakten til hendelsen og underveis — 
da overgrepet pågikk. Det andre er hvilken interesse de hadde i den 
eller de som begikk overgrepet, og i den sosiale situasjonen som sådan. 
Vi kan forstå det som at avklaringen av disse spørsmålene er det som 
gir erfaringen form som krenkelse, og som gjør det mulig å ta det 
Pemberton mfl. (2019) kaller narrativt eierskap til det som skjedde. 
Dette betyr ikke at erfaringen for alltid må defineres på den måten det 
ble gjort i intervjuet, for eksempel som en erfaring der både deltakel- 
sen og interessen i utgangspunktet var høy. Som vi har vist, kan utsatte 
holde det åpent hvordan hendelsen skal forstås: Det som først ble tolket 
som frivillig deltakelse, kan senere oppleves som et resultat av tvin- 
gende omstendigheter - slik fortellingen til Trine illustrerer. Poenget er 

at det ikke er nok å forholde seg til handlingsaspektet når en overgreps- 
erfaring skal gjøres forståelig, slik man kan få inntrykk av i deler av 
forskningen om seksuell vold. Interesseaspektet må også med, og fram- 
står i festovergrepsfortellingene som grunnleggende innvevd i de utsat- 
tes opplevelse av seksuelt aktørskap. 

Vi har kombinert de to dimensjonene - deltakelse og interesse — i en 
enkel modell; en typologi over overgrepserfaringer relatert til fest og 
drikking i ungdomstida. Vi skiller mellom «prototypiske/manipulative 
overgrep», «opportunistisk utnyttet sårbarhet», «forledet av situasjo- 
nen/effervesens» og «scriptets tvang». De to første erfaringene befinner 
seg helt klart i området for det Cahill (2014, 2016) omtaler som uetisk 
sex. For de to siste er rommet for fortolkning større, og mye avhenger 
av hvordan omstendighetene omkring hendelsen forstås, altså om hvor 
sårbar den utsatte opplever å ha vært. Analysen viser tydelig at festover- 
grep er et mangslungent fenomen som rommer langt mer enn det pro- 
totypiske overgrepet, hvor en hensynsløs overgriper manipulerer eller 
tvinger seg til sex med et offer som er ute av stand til å forsvare seg (jf. 
Khan et al., 2020). Festovergrep omfatter også seksuelle situasjoner der 
den utsatte er fysisk delaktig, og kan involvere en utøver den utsatte 
i utgangspunktet liker eller vil bli likt av. Vi ser med andre ord spor i 
fortellingene av at utøverens sosioseksuelle status, hans attraktivitet i 
kjønnsmarkedet, har betydning for hvordan hendelsen forstås. Vi kan 
ane av fortellingene at høy sosioseksuell status gir utøverne en slags 
beskyttelse. Når det er et potensial for interesse, blir det mer uklart 
hva som har skjedd. Muligheten er til stede for at den utsatte kunne ha 
deltatt frivillig. Når utøveren har lavere sosioseksuell status derimot, 
virker hendelsen lettere å gjenkjenne som et overgrep - den utsatte kan 
ikke mistenkes for å ha hatt en interesse i utøveren på samme måte som 
når han er kjekk og populær. En annen dynamikk kan imidlertid også 
gjøre seg gjeldende her. Det kan være at utsatte reagerer annerledes i 
situasjoner der utøveren har høyere sosioseksuell status, at de lettere 
blir med et stykke på vei. Og som vi har vist: Når graden av delaktig- 
het oppleves å være større, blir rommet for å definere hendelsen som et 
overgrep tilsvarende mindre. 

Abstract: Traditionally, the use of cannabis has been associated with more deviance 
and psychosocial problems than the use of alcohol among adolescents in Norway. 
Drawing on national survey data, we present trends in the use of both substances 
since the early nineties and ask: Are cannabis users still characterized by more 
psychosocial problems compared to those who only drink alcohol? Moreover, how 
do young people evaluate the health harms associated with alcohol and cannabis 
use? We show that the use of alcohol declined rapidly after the turn of the millen- 
nium, while the use of cannabis currently seems to be on the rise. Immigration from 
non-European countries is associated with the reduction in alcohol use. However, 
adolescents with backgrounds from certain countries, particularly in the Middle 
East, combine alcohol abstinence with the use of cannabis. Overall, the cannabis 
users are more frequently involved in rule-breaking behaviour and have poorer 
mental health compared to those who only drink alcohol, although they are quite 
similar to alcohol users in terms of relations to friends, peers and school. We also 
find that the youngest adolescents rate cannabis as much more harmful than alco- 
hol. However, by the age of 17-18, boys rate alcohol as slightly more harmful than 
cannabis. Finally, we discuss these findings in relation to the increasing digitalisa- 
tion of young peoples lives. 

Innledning 


I løpet av ungdomstiden vil de fleste norske ungdommer ha prøvd alko- 
hol. Bruken skjer som oftest sammen med jevnaldrende, i situasjoner der 
alkoholen kan fungere som «sosialt lim». Eksperimentering med alkohol 
kan også være en måte å utforske normer og regler på — i grensen mel- 
lom barndom og voksent liv. For mange er det å drikke alkohol en slags 
overgangsrite i et samfunn som ellers er fattig på slike riter. Siden de fleste 
foreldre selv bruker alkohol, oppleves ikke ungdoms begynnende bruk 
som særlig problematisk. Først når bruken starter svært tidlig eller blir 
for intens og hyppig, vil røde lys blinke (Pedersen, 2015, s. 55-94). 

Med cannabis forholder det seg annerledes. Stoffet ble introdusert 
i Norge på slutten av 1960-tallet, og bruken er fortsatt ulovlig og 
kriminalisert her i landet. En rekke internasjonale studier viser at 
brukere av cannabis ofte har psykososiale problemer, og mye tyder på at 
bruken kan ha negative konsekvenser videre i livet (Fergusson & Boden, 
2008; Halladay et al., 2020). En stor kvalitativ studie av norske brukere av 
cannabis viste dessuten at deres symboler, ritualer og narrativer effektivt 
markerte avstand til bærende normer og verdier i samfunnet (Sandberg, 
2013). Alkohol er majoritetssamfunnets rusmiddel, også for ungdom, 
mens cannabis synes å ha opprettholdt en posisjon i ytterkanten av 
samfunnet. Dette preger også den norske cannabisdebatten, som er svært 
ulik den debatten vi har rundt alkohol (Skjælaaen, 2019). 

Men er denne skarpe dikotomien fortsatt treffende? Hvor bruk av 
alkohol altså er akseptert og så å si forventet, mens cannabis koples til 
psykososiale problemer og avvik? Bruken av alkohol blant ungdom har 
nemlig falt markert etter årtusenskiftet, og dette har i alle fall i noen grad 
ført til at sammenhengen med psykososiale problemer har blitt sterkere 
(Pape & Rossow, 2020). Derimot har bruken av cannabis økt de siste årene 
(Bakken, 2019). Hele det narkotikapolitiske landskapet er dessuten i 
endring, med regulert og legal omsetning av cannabis i flere land samt 
endrede oppfatninger om de to stoffenes relative skadevirkninger. I en 
mye sitert studie som ble publisert i Lancet, ble alkohol rangert som det 
klart mest skadelige psykoaktive stoffet, mens cannabis ble vurdert som 
mye mindre farlig (Nutt et al., 2010). Alt dette kan tenkes å ha påvir- 
ket både oppfatningen om disse stoffene og farene som er forbundet med 

dem, særlig i ungdomsgruppene. Det kan også ha hatt betydning for 
sammensetningen av brukergruppene. 

Vi vil først beskrive trendene i alkoholberuselse og bruken av cannabis 
fra starten av 1990-tallet til slutten av 2010-tallet. Dernest vil vi sammen- 
ligne brukergruppene, mens vi spør: Er bruk av cannabis fortsatt knyt- 
tet til klarere risikofaktorer og større psykososiale belastninger enn det å 
drikke seg beruset? Hvordan vurderer ungdommene skadene ved de to 
rusmidlene? Hvilken rolle spiller deres digitale liv for slike vurderinger? 


Alkohol og cannabis - de siste årenes utvikling 
Bruken av alkohol har altså falt markert blant ungdom i Vest-Europa, 
Nord-Amerika og Australia siden årtusenskiftet (Pape et al., 2018). Særlig 
tydelig har dette vært blant de yngste ungdommene (Looze et al., 2015), 
ogi perioden 2003 til 2015 var det nedgang i alkoholbruk blant skoleelever 
i alderen 15-16 år i hele 24 av 35 europeiske land (Kraus et al., 2016). 

Det er lansert flere mulige forklaringer på hvorfor særlig yngre ung- 
dommer drikker mindre enn før. Blant disse er forebyggende tiltak, inn- 
vandring, nye former for samhandling i familier og blant jevnaldrende, 
mer samvittighetsfulle tenåringer og introduksjonen av nye digitale tek- 
nologier (Pape et al., 2018; Raitasalo et al., 2018; Rogne et al., 2019; Rossow 
et al., 2020). Kvalitative studier har også forsøkt å gi mer utfyllende svar. I 
en norsk studie av ungdom i alderen 12-13 år beskrev deltakerne alkohol- 
bruk som noe negativt, og drikking ble ofte sett i sammenheng med risiko 
for avhengighet (Sandberg & Skjælaaen, 2018). Samtidig beskrev de unge 
seg selv som for uansvarlige og umodne til å drikke, mens voksne på en 
helt annen måte ble fremstilt som i stand til å glede seg over alkohol uten å 
miste kontroll (Bakken et al., 2017). I en studie av norske tiendeklassinger 
fant man nokså komplekse motiver for at ungdom ville vente med å drikke: 
Mange hadde alkoholskeptiske normer, noen ønsket å opprettholde en 
form for selvkontroll som de trodde de kunne miste om de drakk, de var 
også redde for negativ eksponering på sosiale medier og for slik å pådra 
seg et dårlig rykte (Scheffels et al., 2020). Mye kan altså tyde på at alkohol 
nå veves inn i negative normer og bekymringer. Dette kan ha bidratt til at 
mange velger å vente med å drikke (Sandberg & Skjælaaen, 2018). 

Parallelt med nedgangen i drikkingen har også ungdommers fritids- 
vaner endret seg, og de tilbringer stadig mer tid på digitale plattformer. 
Mange forskere var derfor tidlig ute med å lansere bruk av digitale medier 
som en mulig forklaring på nedgangen i alkoholbruk (Pape et al., 2018). 
Hypotesen var at behovet for fysiske møter reduseres, og at det dermed 
blir færre potensielle situasjoner for rusmiddelbruk. En ny studie under- 
støtter delvis dette: Ungdom er mer hjemme, de er mer skole- og familie- 
orienterte, og nedgangen i alkoholbruk knyttes særlig til at de er mindre 
sammen med venner på kveldstid (Rossow et al., 2020). 

Likevel er det nok ikke ungdommenes digitale liv som alene er drivkraf- 
ten bak reduksjonen i alkoholbruk (De Looze et al., 2019; Larm et al., 2019; 
Pape et al., 2018). En annen norsk studie viser snarere at jo mer tid tenarin- 
ger bruker på sosiale medier, noe som selvsagt er en viktig del av deres digi- 
tale liv, jo høyere er faktisk hyppigheten av beruselsesdrikking (Brunborg 
et al., 2017). Årsaken kan dels tenkes å være at innholdet de møter på sosiale 
medier kan være preget av alkoholbruk, og statusoppdateringer fra fester 
fremstiller gjerne alkohol på positive måter (Moreno et al., 2016; Moreno & 
Whitehill, 2014). Men en kan også tenke seg at sosiale medier som Snapchat, 
Instagram og TikTok knyttes til invitasjoner til fester hvor alkohol inngår. 
Dette kan ha blitt en del av den nye «infrastrukturen» rundt fyll og fest. 
Bruk av sosiale medier kan slik tenkes å bidra både til alkoholeksponering 
og til at alkohol fremstilles som del av populære ungdommers sosiale liv, 
noe som i sin tur kan gi økt alkohol- og cannabisbruk. 

Sammenhengen mellom digitalt liv og rusmiddelbruk synes altså å 
være kompleks: På den ene siden er nok ungdom som holder seg mye 
hjemme, ofte «sosio-digitalt» aktive. Mange - særlig gutter - gamer, og 
de tar også del i andre nettbaserte aktiviteter (Li et al., 2017). De drik- 
ker kanskje mindre, og de bruker nok sjeldnere hasj. På den andre siden 
synes altså omfattende bruk av sosiale medier å være knyttet til økt bruk 
av både alkohol og cannabis (Meacham et al., 2018; Moreno et al., 2016). 

Flere studier pekte allerede på 1990-tallet i retning av at bruken av can- 
nabis hadde blitt «normalisert», definert gjennom økt tilgjengelighet og 
mer bruk, samt større kulturell aksept (Parker et al., 1998; Parker et al., 
2002). Men flere forskere har seinere vært spørrende til hvor langt denne 
prosessen egentlig har kommet (Hathaway et al., 2011; Sandberg, 2012). 

Noen har beskrevet en «differensiert normalisering», som innebærer 
at cannabisbruken er normalisert i enkelte ungdomsgrupper, men ikke 
blant ungdom flest (Shildrick, 2002). Samtidig kan en normaliseringspro- 
sess tenkes å ha skutt fart de aller siste årene, parallelt med at cannabis 
har blitt legalisert i en rekke delstater i USA samt i Canada (Bennett et 
al., 2018). Kommersielle aktører på området har dannet grunnlaget for 
en stor cannabisøkonomi, preget av aggressiv markedsføring og lobby- 
virksomhet, og ungdom som er eksponert for markedsføringen i sosiale 
medier, har større sannsynlighet for å bruke stoffet enn andre (D'Amico, 
2018; Dai, 2017; Whitehill et al., 2020). Samtidig tyder mye på at ungdom 
vurderer cannabisbruk som mindre risikofylt enn tidligere. I en studie av 
norske studenter ble alkohol nylig vurdert som et rusmiddel som alt i alt 
er litt farligere enn cannabis (Pedersen et al., 2016). Dette er et bilde som 
bryter radikalt med hva en observerte for få år siden, hvor cannabis ble 
vurdert som mye mer skadelig enn alkohol (Skretting & Rise, 2011). 

Også her i landet har nok den sosiokulturelle oppfatningen av can- 
nabis endret seg de siste årene (Skjælaaen, 2019). Verden er blitt mindre, 
og impulsene kommer fra et mer globalisert og digitalisert samfunn. I 
årevis har marihuana vært en gjenganger i tv-serier og dokumentarfilmer 
fra store mediehus som HBO, VICE og Netflix. Mange kjenner klassi- 
kerne Weeds og High Maintenance samt nyere serier som Bong Appétit, 
Weediquette og Disjointed. Populærmusikken har på samme måte vært 
spekket med pro-cannabis tekster, ikke minst gjennom hiphop og rapp 
(Pawson & Kelly, 2014). På internett finnes det også en rekke kilder for å 
lære om bruk av cannabis, og det er gode muligheter for anonym kom- 
munikasjon mellom brukerne (Manning, 2013). Slik kan risikovurderin- 
ger av stoffet endre seg (Murguia et al., 2007). 

I en longitudinell kvalitativ studie av norsk skoleungdom fant man at 
de som eksperimenterte med cannabis, var inspirert av populærkultu- 
ren og internett (Bilgrei et al., 2021). Mange snakker altså om cannabis 
på nye måter, og de narkotikapolitiske endringene har dessuten vært 
store. Ledende internasjonale forskere har lenge beskrevet legalisering og 
streng regulering som den beste løsningen for cannabis (Rehm & Fischer, 
2015). Alt kan tas som indikatorer på «normalisering» i en litt bredere 
betydning av begrepet. Nylig foreslo et regjeringsoppnevnt utvalg å 

avkriminalisere bruk av alle illegale rusmidler, en reform som ville plas- 
sert Norge blant de narkotikapolitisk mest radikale landene i Europa 
(Rusreformutvalget, 2019). Hvordan passer disse overordnede fortellin- 
gene sammen med utviklingen i norske ungdommers rusmiddelbruk? 


Problemstillinger 


I dette kapittelet utforsker vi endringene i alkohol- og cannabisbruk de siste 
tretti årene. Vi avgrenser oss til elever fra videregående skole, bruker de mest 
omfattende datasettene som finnes om denne aldersgruppen, og spør: Er de 
som drikker seg beruset på alkohol mer «vanlige» enn de som bruker can- 
nabis? Hvordan bedømmes de relative skadevirkningene av alkohol og can- 
nabis? Hvilken rolle spiller ungdommenes digitale liv for slike vurderinger? 


Data og metoder 


Vi bruker data fra to store nasjonale undersøkelser av elever i videregående 
skole: Ung i Norge og Ungdata. I begge undersøkelsene finnes identiske 
målinger av ungdoms bruk av alkohol og cannabis. Ung i Norge var nasjo- 
nalt representative ungdomsundersøkelser som ble gjennomført på et stort 
utvalg skoler i årene 1992, 2002 og 2010. Ungdata er en oppfølging av dette 
arbeidet, gjennom lokale ungdomsundersøkelser som siden 2013 har blitt 
gjennomført på de fleste skoler i landet. Siden cannabisbruk har nokså 
lav utbredelse blant elever på ungdomstrinnet, er analysene avgrenset til 
elever i videregående skole, nærmere bestemt i de to første klassetrinnene 
(Vgi og Vg2). Dette dreier seg hovedsakelig om aldersgruppa 16-18 år. 
Antall deltakere var ca. 11 000 fordelt på tre Ung-i-Norge-undersøkelser 
og rundt 170 000 fordelt på Ungdata-undersøkelser fra 2014 til 2020. Siden 
Ungdata gjennomføres i ulike kommuner, typisk med tre års mellomrom, 
bruker vi treårige gjennomsnitt, markert med «midtåret» i perioden, slik 
at for eksempel tallene for 2015 er fra årene 2014-16. 

I den første figuren bruker vi data helt fra 1992 og frem til 2018 for å 
vise tidstrendene. Deretter belyser vi dagens brukere av alkohol og can- 
nabis, og til det formålet benytter vi data fra de rundt 100 000 ungdom- 
mene fra Vg1 og Vg2 som deltok i Ungdata i årene 2018-20. 

Variabler 


Rusmiddelbruk ble kartlagt gjennom to spørsmål, hvor ungdommene ble 
spurt om hvor mange ganger de i løpet av det siste året hadde «drukket så 
mye at du følte deg beruset», og hvor mange ganger de hadde «brukt hasj 
eller marihuana». Vi skilte mellom ungdommer som ikke hadde slike 
erfaringer (ingen ganger siste år) og ungdommer som hadde det (en eller 
flere ganger). Svarene ble kombinert, slik at vi kunne skille mellom de 
som ikke hadde gjort noe av dette det siste året, de som kun hadde vært 
beruset på alkohol, de som kun hadde brukt cannabis, og de som både 
hadde brukt cannabis og vært beruset på alkohol. 

For å analysere kjennetegn ved ungdommene trakk vi ut noen nøkkel- 
indikatorer fra Ungdata knyttet til foreldre, venner, skole, regelbrudd, psy- 
kiske plager og bruk av dataspill og sosiale medier. Fornøydhet med foreldrene 
ble kartlagt gjennom et spørsmål om hvor fornøyd ungdommene er med for- 
eldrene sine, hvor vi estimerte andelen som var veldig eller ganske fornøyd. 
Fortrolig venn identifiserer de som hadde minst én venn som de kan stole 
fullstendig på og betro seg til om alt mulig. Skoletrivsel omfatter de som var 
enige i følgende utsagn: «Jeg trives på skolen». Regelbrudd handler om hvor 
mange ganger ungdommene i løpet av det siste året hadde nasket i butikker, 
gjort hærverk, tagget samt skulket skolen, der vi skiller ut én gruppe som har 
begått mange av disse regelbruddene. Psykiske plager ble belyst ved spørsmål 
om ungdommene den siste uka hadde opplevd noe av dette: følt at alt er et 
slit, hatt søvnproblemer, følt deg ulykkelig, trist eller deprimert, følt håpløshet 
med tanke på fremtiden, følt deg stiv eller anspent, bekymret deg for mye 
om ting. De som i gjennomsnitt var «ganske mye plaget», ble kategorisert 
som å ha «mange psykiske plager». Tid brukt til sosiale medier ble kartlagt 
ved spørsmål om hvor lang tid ungdommene brukte på sosiale medier en 
gjennomsnittsdag, der vi skiller ut de som bruker to timer eller mer. Et tilsva- 
rende spørsmål om dataspill/TV-spill ble brukt for å estimere andelen som 
brukte to timer eller mer på dataspill. 

I analysene av kjennetegn ved rusmiddelbrukere skiller vi videre 
mellom ungdom med og uten innvandrerbakgrunn. I utvalget fra 
Ungdata har 16 prosent av ungdommene innvandrerbakgrunn, det 
vil si at de har to utenlandskfødte foreldre. Tallet samsvarer godt med 
SSBs befolkningstall fra årene 2018-20, som viser at 16,5 prosent av alle 

personer i alderen 16-19 år hadde to foreldre født i utlandet (tall hentet 
fra Statistikkbanken, ssb.no). 

De siste analysene handler om ungdoms oppfatninger om rusmidle- 
nes helseskadelige virkninger. Ungdommene ble bedt om å svare på hvor 
farlig de tror det er for helsen deres å a) drikke alkohol og b) røyke hasj/ 
marihuana. Vi skiller mellom de som oppga at det var «veldig» eller «gan- 
ske» helsefarlig, og de som mente det var «litt» eller «ikke» helsefarlig. 
Spørsmålene var i 2019 og 2020 med i 63 Ungdata-undersøkelser i fylkene 
Akershus, Rogaland, Hordaland, Trøndelag samt Møre og Romsdal. 


Resultater 


Figur 1 viser at andelen som hadde drukket seg beruset på alkohol, steg 
fra starten av 1990-tallet til årtusenskiftet, deretter falt den markant frem 
til 2015, for så å holde seg stabil. Færre har brukt cannabis, men utviklin- 
gen har vært nokså lik den vi ser for alkohol de første to tiårene, med en 
økning på 1990-tallet og en fallende kurve frem til 2010. Fra 2015 ser vi 
imidlertid en tydelig økning for cannabis, selv om den ikke er like høy 
som på starten av 2000-tallet. Klart flere gutter enn jenter bruker can- 
nabis, men kjønnsforskjellene i alkoholbruk er små. Nesten dobbelt så 
mange gutter (17 %) som jenter (10 %) hadde brukt cannabis mot slutten 
av 2010-tallet. 

Figur 1. Trender for siste års (12 mnd.) alkoholberuselse og bruk av cannabis for gutter og jenter 
over perioden 1992 til 2019. Nasjonale tall for aldersgruppen 16-18 år. Prosent 

Tar vi utgangspunkt i dagens bruksmønster, ser vi at det er en sterk sammen- 
heng mellom alkoholberuselse og bruk av cannabis. Figur 2 viser at det bare 
er to prosent som har brukt cannabis blant dem som ikke har vært beruset 
siste 12 måneder, mens det er hele 40 prosent blant dem som har vært beruset 
mer enn 11 ganger. Den sterke sammenhengen mellom bruken av de to rus- 
midlene innebærer at det ikke er helt enkelt å belyse forskjellene mellom de to 
brukergruppene. Vi delte derfor utvalget i fire deler: (i) De som hverken har 
drukket seg beruset eller som har brukt cannabis (40 %), (ii) de som bare har 
drukket seg beruset (45 %), (iii) de som har gjort begge deler (14 %), og til slutt 
(iv) den lille gruppa som bare har brukt cannabis (1 %). 

Figur 2. Prosentandel som har brukt cannabis etter hvor mange ganger ungdom har vært 
beruset på alkohol 


I Tabell 1 viser vi at innvandrerbakgrunn spiller en viktig rolle for rus- 
middelbruken: Det er klart flere ungdommer med innvandrerbakgrunn 
som ikke har erfaringer med noen rusmidler. Men dette skyldes primært 
at det er mange som ikke har drukket seg beruset. Forskjellene er mindre 
i gruppe (iii), som både har opplevd beruselse og brukt cannabis. Det er 


Tabell 1. 16-18-åringers erfaringer med bruk av alkohol og cannabis. Etter kjønn og 
innvandrerbakgrunn. Ungdata 2018-2020. Prosent 


Erfaring med Gutter uten Jenter uten Gutter med Jenter med 

alkohol og innvandrer- innvandrer- innvandrer- innvandrer- 

cannabis bakgrunn bakgrunn bakgrunn bakgrunn Totalt 
Ingen av delene 37,8 35,2 59,2 65,3 40,4 
Kun beruset på 43,9 539 22,3 23,2 45,1 
alkohol 

Begge deler 17,4 10,5 15,2 10,1 13,6 
Kun bruk 0,9 0,3 3,3 1,4 0,9 
cannabis 

Totalt 100,0 100,0 100,0 100,0 100,0 
N= 37 704 40 841 6 984 7137 92 666 

faktisk litt flere med innvandrerbakgrunn i den lille gruppa som bare har 
brukt cannabis. Hva kan dette komme av? 

I Figur 3 har vi trukket ut noen av gruppene. Det slående er for det 
første hvordan ungdom med foreldre fra land som ligger geografisk nær 
Norge - som Sverige og Danmark, samt Litauen og Polen — har bruks- 
mønstre som minner om mønsteret til majoriteten av ungdommene, med 
få avholdende og en god del som har brukt både alkohol og cannabis, 
mens det er få som bare har brukt cannabis. Tilsvarende er det svært 
mange avholdende blant unge med bakgrunn fra land som Marokko, Det 
palestinske området, Pakistan, Afghanistan og Somalia. Samtidig har 
denne siste gruppa av land, relativt sett, nokså mange som bare har brukt 
cannabis. Fellestrekket ved disse landene er islam, som har et strengt for- 
bud mot alkoholbruk, kombinert med en lokal tradisjon for bruk av can- 
nabis. Dette er mest tydelig i Marokko, som både er muslimsk og en av 
verdens største produsenter av cannabis (Chouvy & Afsahi, 2014). Ung- 
dommene med foreldre herfra er på topp i gruppa som bare har brukt 
cannabis (6 %). Ungdom med bakgrunn fra det muslimske Somalia er et 
interessant unntak. De ligger helt på topp i andelen som ikke har brukt 
noen av rusmidlene (86 %), og det er heller ikke mange (2 %) som bare har 
brukt cannabis. Det kan skyldes at khat er svært utbredt i landet, mens 
bruken av cannabis er lavere (Gebissa, 2010). 

Figur 3. Bruk av rusmidler blant ungdom med foreldre født i ulike land. Ungdata 2018-2020. 

I Figur 4 viser vi de ulike brukergruppenes relasjon til foreldre, venner 
og skole, samt mental helse, regelbrudd og digital fritid. Vi ser en tendens 
til at de som har brukt cannabis, kommer dårligere ut enn de andre, men 
sammenhengene er ikke sterke for de første tre variablene. Den tydelig- 
ste forskjellen viser seg med hensyn til regelbrudd og psykisk helse. Her 
kommer brukerne av cannabis klart dårligere ut. Hva så med digitalt liv? 
Det er små forskjeller i gruppene når det gjelder dataspill, mens både 
alkoholberuselse og bruk av cannabis er mye mer utbredt blant dem som 
er mest aktive på sosiale medier. Gjennomgående er sammenhengene 
nokså like for gutter og jenter, selv om gutter i større grad enn jenter er 
involvert i regelbrudd, mens jenter rapporterer om mer psykiske plager. 
Gutter bruker mye mer tid på dataspill, mens jentene er mer aktive på 
sosiale medier. 

Figur 4. Kjennetegn ved gutter og jenter avhengig av om de har brukt cannabis og/eller 
drukket seg beruset på alkohol siste år. Nasjonalt utvalg av elever i videregående opplæring 
(N utter = 20 568, N onte = 90990). 


gutter te 


Hvordan bedømmer ungdom helseskadene ved bruk av alkohol og can- 
nabis? I Figur 5 har vi tatt med alle elevene fra 8. klasse til Vg3. Felles 
for begge rusmidlene er at flere blant de yngste enn blant de eldste vur- 
derer stoffene som helseskadelige. Jo eldre ungdommene blir, jo mindre 


265 


KAPITTEL 11 


helseskadelige vurderer de begge stoffene, men holdningene til cannabis 
endrer seg langt mer enn holdningene til alkohol. Nesten alle på 8. trinn 
(97 % av jentene og 90 % av guttene) mener at cannabis er helsefarlig. Mot 
slutten av tenårene mener 77 prosent av jentene og 46 prosent av guttene 
det samme. Alkohol vurderes gjennomgående som mindre skadelig enn 
cannabis. Men det er ett unntak: på Vg3 er det noen flere av guttene som 
mener alkohol er helseskadelig (49 %) enn som mener det samme om 
cannabis (46 %). 

Figur 5. Prosentandel gutter og jenter på ulike klassetrinn som mener at det er helseskadelig 
å drikke alkohol og å røyke hasj eller marihuana. Elever i ungdomsskolen og videregående 
opplæring fra 63 kommuner i 2019 og 2020 Nytter = 30 652, N enter 32 029). 


Diskusjon 


Vi har dokumentert at andelen som har drukket seg beruset, økte fra 
starten av 1990-tallet og frem til 2002, etterfulgt av en markant nedgang 
som så stabiliserte seg frem til slutten av 2010-tallet. Bruken av cannabis 
er lavere, men økte på 1990-tallet og frem til 2002, før den også falt utover 
på 2000-tallet. Til forskjell fra alkoholbruken har bruken av cannabis 

imidlertid økt etter 2015, særlig blant guttene. Alkoholbruken blant norsk 
ungdom synes altså å være rekordlav, mens bruken av cannabis øker. 
Hvordan kan vi forklare disse endringene? Er det store forskjeller mel- 
lom brukergruppene? 

Én forklaring kunne vært at ungdom velger bort alkohol til fordel 
for cannabis, men lite tyder på at det er tilfellet. Det er få som bare røy- 
ker cannabis, uten å ha vært beruset på alkohol. Det er snarere en sterk 
sammenheng mellom bruken av de to rusmidlene. Tidligere forskning 
har dokumentert at mange ungdommer bruker cannabis og alkohol ved 
samme anledninger (Pape et al., 2009), og alt tyder på at cannabis sup- 
plerer bruken av alkohol, snarere enn å erstatte den (Bye & Skretting, 
2015). Det slående unntaket i våre funn er enkelte ungdommer med inn- 
vandrerbakgrunn: Hovedbildet er at denne gruppa bruker mye mindre 
alkohol enn andre, men bruken av cannabis er ikke så mye lavere. Det er 
en svært liten gruppe som bare har brukt cannabis, og her er unge med 
innvandrerungdom betydelig overrepresentert. Men både landbakgrunn 
og religiøs tilhørighet spiller en viktig rolle: Ungdom med bakgrunn fra 
enkelte muslimske land utgjør den klart høyeste andelen av dem som 
ikke drikker alkohol, men de er også i flertall blant dem som bare bruker 
cannabis. Den siste gruppa er størst i de landene hvor en også har tradi- 
sjon for bruk av cannabis, som Marokko. 

Hva kjennetegner ellers de ulike brukergruppene? Er cannabisbruk 
fortsatt forbundet med flere risikofaktorer, nå som bruken ser ut til å øke? 
Det underliggende premisset for en slik antakelse er at kjennetegn ved bru- 
kergruppene endrer seg i takt med omfanget av bruken. Sammenhengen 
mellom alkoholbruk, kriminalitet og skoleproblemer ble svakere da 
norske ungdommers alkoholbruk økte på 1990-tallet (Pape et al., 2008). 
Det var «vanlig» ungdom som bidro til at alkoholbruken gikk opp. 
Tilsvarende kan man se fra tobakksfeltet, der sammenhengen med psy- 
kiske lidelser ble sterkere da det ble færre røykere (Talati et al., 2016). 
Brukerne synes altså ofte å bli mer avvikende når bruken faller, mens 
det motsatte skjer når den øker. Hva har skjedd med norsk ungdom 
som bruker cannabis? 

Våre funn fra slutten av 2010-tallet viser at de som har brukt canna- 
bis, har dårligere psykisk helse enn annen ungdom, og de begår mange 

flere regelbrudd. De har også litt dårligere relasjoner til foreldre, venner 
og skole, selv om sammenhengene her er svakere. Det er derfor lite som 
tyder på at den økende cannabisbruken foregår blant ellers veltilpasset 
ungdom. Dette sammenfaller med andre studier, som viser at canna- 
bisbrukere ikke er mindre preget av psykososiale risikofaktorer, selv om 
bruken nå er økende (Pape & Rossow, 2020; Pedersen et al., 2019). 

Derimot synes funnene å være litt annerledes når det gjelder ung- 
dommenes vurdering av de relative skadevirkningene ved alkohol og 
cannabis. Blant de yngste ungdommene vurderer nesten alle cannabis 
som svært helseskadelig, men ved utgangen av videregående er det under 
halvparten av guttene som støtter en slik påstand. Vurderingene endrer 
seg også for jentene, men ikke like radikalt. De fleste vurderer skadene 
ved alkoholbruk som mindre skadelige enn dem som knyttes til canna- 
bis. Likevel skjer det noe fra Vg2 til Vg3. Det blir flere som vurderer bruk 
av alkohol som skadelig. Mest interessant er kanskje at det er flere gutter 
i Vg3 som vurderer alkohol som svært skadelig for helsen enn hva tilfellet 
er for cannabis. Lignende funn er gjort i andre norske studier (Burdzovic 
Andreas & Bretteville-Jensen, 2017; Pedersen & Von Soest, 2015). Hva kan 
denne utviklingen skyldes? 

Cannabis har nå åpenbart en annen posisjon i samfunnet enn tidligere. 
Normene rundt bruken har endret seg, og stoffets strafferettslige posisjon 
er i endring i mange land (Skjælaaen, 2019). Samtidig er informasjons- 
kildene lettere tilgjengelig på internett, og måten bruken portretteres 
på i populærkulturen, kan antyde en «normalisering» i en litt bredere 
betydning av begrepet. Vi har vist at både alkoholberuselse og bruk av 
cannabis er mer utbredt blant dem som er mest aktive på sosiale medier. 
Lignende funn er vist i andre norske og internasjonale studier (Brunborg 
et al., 2017; Moreno & Whitehill, 2016). Det kan skyldes at de som bruker 
tid på sosiale medier, har et mer intenst sosialt liv også utenfor skjermen, 
men det kan også bety at deres digitale liv gir alternativ kunnskap om 
risikoen knyttet til de ulike rusmidlene. 

Ungdom søker seg i økende grad til internett for informasjon om rus- 
middelbruk (Eurobarometer, 2008). Dette er nytt. Tradisjonelt har kom- 
munikasjonen om rusmidler foregått ovenfra-ned, og helsemyndigheter, 
politi og påtalemyndigheter har dominert (Irwin & Fry, 2007). Mange 

mener at den offentlige kommunikasjonen om cannabis lenge var panikk- 
artet og basert på sviktende kunnskapsgrunnlag (Skjælaaen, 2019). Utvik- 
lingen i den digitale teknologien har imidlertid gitt lett tilgjengelige kilder 
til kunnskap, der synet på risiko og skade ved bruk av rusmidler ofte står 
i kontrast til kunnskapen som tilbys av offisielle kilder (Tackett-Gibson, 
2008). Denne bruken av internett har nok også dannet grobunn for skepsis 
til gjeldende rusmiddelpolitikk (Duxbury, 2015; Maddox et al., 2016). De 
endrede risikovurderingene av ulike rusmidler vi ser blant norsk ungdom, 
kan være et resultat av slike nye og globaliserte kommunikasjonsmønstre. 
Det er slående hvordan den mest siterte artikkelen om skader ved rusmid- 
delbruk fra det siste tiåret, Lancet-artikkelen vi refererte til over (Nutt et 
al., 2010), betoner de store skadevirkningene ved alkohol, mens cannabis 
bedømmes som mindre skadelig. Blant de eldste ungdommene ser vi et 
mønster som kan være et svakt ekko av denne vurderingen. 
Konklusjonen er at det fortsatt er forskjeller mellom ungdom som 
bare drikker seg beruset på alkohol, og de som også bruker cannabis. 
Brukerne av cannabis har klart dårligere psykisk helse, og de begår flere 
regelbrudd. Men vi ser tegn på normalisering av cannabisbruk i en litt 
bredere forstand av begrepet - ved at de eldre ungdommene vurderer 
cannabis som mindre farlig enn de nok gjorde tidligere. En slik utvikling 
kan knyttes til endringer i det normative klimaet og legaliseringen av 
cannabis i flere land. Dessuten bidrar populærkulturen og den digitale 
delen av ungdommenes liv til nye fortellinger om bruk av cannabis. Tren- 
dene i norske ungdommers rusmiddelbruk er derfor ikke bare påvirket 
av lokale forhold. De må også ses i sammenheng med utviklingen av de 
globale kommunikasjonsplattformene. Digitale medier påvirker hvordan 
ungdom lever sitt liv, hvordan de innhenter informasjon, og hva de gjør 
når de er sammen. Dette har også betydning for bruk av rusmidler og for 
hvordan ungdom vurderer de potensielle skadene som følger med dem. 

Abstract: This chapter explores three decades of trends in problem behavior among 
Norwegian adolescents. The aim is to provide new knowledge on changes over time 
in the overall prevalence of such behavior in the youth population. A group-based 
analytic design is used to investigate whether there are also tendencies towards 
polarization in problem behavior, where more young people are refraining from 
problem behavior while the proportion with serious conduct problems remains 
constant. The occurrence of problem behavior among Norwegian adolescents has 
declined significantly in the past three decades, especially from the mid-2000s to the 
mid-2010s. Over the last few years, however, the trends have changed, with fewer 
adolescents reporting no problem behavior and more reporting a high degree of it. 
The change has co-occurred in all youth groups, thereby not resulting in increased 
polarization.The chapter further discusses several potential explanations of the 
trends in problem behavior, among them hypotheses related to social inequality, 
lifestyle, school, and family life. Lifestyle changes caused by the advent of digital 
media stand out as one of the most prominent explanations of the trends observed 
in problem behavior, although it is difficult to substantiate this hypothesis with sta- 
tistical evidence. 


Keywords: problem behavior, conduct problems, polarization, time trends 


Introduksjon 


I 1974 publiserte Per Stangeland og Ragnar Hauge det som har blitt en 
klassisk tekst i norsk samfunnsforskning, «Nyanser i gratt. En under- 
sokelse av selvrapportert kriminalitet blant norsk ungdom» (Stangeland 

& Hauge, 1974). Forfatterne hevdet der at lovbrudd egentlig er ganske 
jevnt fordelt i ungdomsbefolkningen, og at unge som begår kriminali- 
tet, ikke skiller seg vesentlig fra unge som ikke gjør det. Teksten var en 
videreføring av teser framsatt i Nils Christies tidlige akademiske publi- 
kasjoner (Christie, 1960; Christie et al., 1965) om sosialt avvik som nor- 
malitet. Påstanden om at lovbrudd er relativt jevnt fordelt blant unge, ble 
i 1992 undersøkt av Willy Pedersen i en artikkel i Tidsskrift for samfunns- 
forskning (Pedersen, 1992). Pedersen konkluderte der med at dette ikke 
stemmer med virkeligheten, og at svært få ungdommer begår annet enn 
bagatellmessige lovbrudd. Senere studier har også vist at selv om mange 
unge, særlig gutter, begår noe kriminalitet, er det en svært sterk opphop- 
ning av slike handlinger i en marginal gruppe (Skardhamar, 2004). Til 
tross for disse senere studiene som stiller spørsmål ved påstanden om at 
lovbrudd blant ungdom kan karakteriseres som nyanser i grått, har ideen 
likevel fått et sterkt fotfeste i norsk samfunnsforskning (se f.eks. Skog, 
2006; Lomell & Skilbrei, 2017). 

Etter som tiden har gått, og ungdom generelt har blitt «snillere» (se f.eks. 
Bakken, 2015, 2016, 2017), har det dukket opp et spørsmål om det finner 
sted en polarisering når det gjelder problematferd blant unge (Balvig, 2006; 
Kivivuori & Bernburg, 2011). Påstanden er at det som utraderes, er midt- 
gruppene, og vi sitter igjen med en situasjon hvor (i alle fall) like mange gjør 
mye galt, samtidig som flere ikke gjør noe galt. Altså mer svart-hvitt og min- 
dre nyanser i grått. Én måte å belyse denne problemstillingen på er ved å dele 
ungdom inn i grupper basert på deres deltakelse i problematferd. Tidligere 
analyser av NOVAs Ung i Norge-undersøkelser har på denne måten vist at 
det fra 1992 til 2002 skjedde en viss grad av polarisering, før trenden deret- 
ter var en generell nedgang i problematferd (Frøyland & Sletten, 2012). Også 
danske studier viser en tilsvarende utvikling (Balvig, 2006, 2011). 

I dette kapitlet belyses metaforen om lovbrudd som nyanser i grått og 
hypotesen om polarisering. Framstillingen baserer seg på tidsseriedata 
over tre tiår fra Ung i Oslo, Ung i Norge og Ungdata om problematferd 
blant norske ungdommer. Analysene vektlegger særlig hvordan vi skal 
forstå endringer som har funnet sted på det samfunnsmessige nivået av 
problematferd i løpet av denne perioden. Foreslåtte forklaringer omhand- 
ler økonomiske forhold i samfunnet, ungdoms livsstil, skolen og familien. 

Ungdomstid og problematferd 


Ungdomstiden er utvilsomt den tiden av livet hvor forekomsten av pro- 
blematferd og kriminalitet er høyest. Fra rundt ti års alder øker tilbøyelig- 
heten til problematferd markant, før den igjen synker utover i tjueårene. 
Sammenhengen mellom alder og kriminalitet har tidligere blitt omtalt 
som «et av de uomtvistelige faktum innen kriminologien» (forf. overset- 
telse; Hirschi & Gottfredson, 1983, S. 555). 

Økningen i problematferd i ungdomstiden skyldes primært økt 
rekruttering i akkurat disse årene av livet. Et teoretisk rammeverk som 
har fått mye oppmerksomhet, er Terrie Moffitts ideer om adolescence- 
limited og life-course persistent antisocial behavior (McGee & Moffitt, 
2019; Moffitt, 1993). Påstanden er at den forhøyede forekomsten av pro- 
blematferd i ungdomstiden skyldes en rekke faktorer knyttet til nettopp 
det å være ungdom. Ett eksempel kan være et misforhold mellom bio- 
logisk og sosial aldring - hvor manglende modenhet, kombinert med 
eksisterende rollemodeller som allerede er involvert i problematferd, 
gjør at det også blir mer sannsynlig at en selv blir involvert. Ungdoms- 
tiden er også en tid av livet som i økende grad preges av vennesamvær 
uten voksenkontroll, noe som er en kjent risikofaktor for problematferd 
(Haynie & Osgood, 2005). Samtidig påvirkes personer ulikt av disse 
faktorene, og ungdom fordeler seg dermed i grupper som i ulik grad 
tar del i problematferd. Noen starter i tidlig barndom - og viser ved- 
varende problematferd gjennom hele ungdomstiden og inn i voksen 
alder. Disse omtales som life-course persistent. Det er gjerne også disse 
som finnes igjen i kriminalstatistikken som voksne. Den økte forekom- 
sten av problematferd i ungdomstiden skyldes derimot nyrekruttering 
i en gruppe som kun er aktiv i disse årene, og som Moffitt omtaler som 
adolescence-limited. Én påstand er at denne gruppen er mer mottagelig 
for endringer som skjer i livet i ung voksen alder, og som gjør det natur- 
lig å slutte med problematferd, som det å få seg en jobb, gifte seg eller få 
barn (Sampson & Laub, 1993). 

Ideene til Moffitt resonnerer godt med påstanden om lovbrudd som 
nyanser i grått, selv om førstnevnte viser til problematferd i individ- 
uelle livsløp, mens sistnevnte omhandler fordelingen av lovbrudd i 
befolkningen. 

Hva driver utviklingen av problematferd på 
samfunnsnivå? 


De senere tiår viser rapporter fra store deler av den vestlige verden en 
sammenfallende utvikling når det gjelder problematferd blant ungdom. 
I perioden fra 1950 og framover var det en markant økning i nivået av 
problematferd, vold og kriminalitet blant ungdom i mange vestlige land 
(Rutter & Smith, 1995). Økningen vedvarer inn i 1990-tallet i USA og inn 
på 2000-tallet i mange europeiske land, før nivået deretter enten er blitt 
stabilt eller synkende (Collishaw, 2015; Collishaw & Sellers, 2020). I Norge 
har tidligere analyser av data som brukes i dette kapitlet, vist at nivået 
av problematferd var relativt stabilt fra 1992 til 2002, før det har sunket 
markant tiårene etter dette (Bakken, 2019; Frøyland & Sletten, 2012; von 
Soest & Wichstrøm, 2014). Kriminalstatistikk fra Oslo viser også en tyde- 
lig nedgang i ungdomskriminalitet fra starten til midten av 2010-tallet, 
før nivået deretter øker igjen (Oslo kommune & Oslo politidistrikt, 2019). 

En rekke forklaringer har vært framsatt på hvorfor nivået av problem- 
atferd blant ungdom endrer seg over tid. Én mulighet er at økningen i 
problematferd som fant sted fra midten av 1950-tallet i den vestlige ver- 
den, kan forklares av større sosiale ulikheter (Langton et al., 2011). Det å 
ikke ha samme muligheter som andre i et samfunn kan skape spenninger, 
noe som gjør avvik mer sannsynlig (Agnew, 1992). Økt sosial ulikhet kan 
bidra til å gjøre det mer synlig at ikke alle har samme muligheter i sam- 
funnet. Kriminalitet og annen problematferd kan dermed framstå som 
en rasjonell løsning for å oppnå det andre har tilgang til. Rammene for 
oppveksten kan også endre seg når graden av sosial ulikhet i et samfunn 
øker. Eksempelvis kan det at flere vokser opp i familier med dårlig råd og 
trange boforhold, påvirke fritidsmønster og generelt handlingsrom i livet. 

Endringer i ungdoms livsstil har vært foreslått som en viktig årsak 
til nedgangen i problematferd de siste to tiårene. I teorien om rutine- 
aktivitet hevder Cohen og Felson (1979) at problematferd og kriminalitet 
blant ungdom kan forstås som et samspill mellom en motivert utøver, et 
passende offer og fravær av det de omtaler som kompetente voktere. Én 
påstand er at framveksten av digitale aktiviteter har ført til at unge ikke 
lenger henger rundt ute på fritiden slik de gjorde før, og at de dermed 

sjeldnere befinner seg i situasjoner som kan ende opp med problem- 
atferd (Arnett, 2018). Når man sitter hjemme foran en skjerm, blir det 
også mindre ustrukturert samvær med jevnaldrende i aktiviteter uten 
voksenkontroll, noe som er en kjent risikofaktor for problematferd blant 
unge (Haynie & Osgood, 2005). De siste årene har unge imidlertid flyttet 
mye av sin digitale aktivitet over på smarttelefonen. Dermed er det ikke 
lenger nødvendig for dem å være hjemme for å opprettholde sitt digitale 
liv, og bruken av blant annet sosiale medier har flyttet seg ut av huset. 
Dette kan resultere i mer problematferd, da unge bruker mer tid i situa- 
sjoner hvor slike handlinger finner sted (Green, 2016). 

Unges forhold til skolen kan også påvirke nivået av problematferd 
i samfunnet. I det moderne samfunnet er det liten plass til individer 
uten noen form for formell skolering (Falch et al., 2010; Falch & Nyhus, 
2011). Hvordan man gjør det på skolen, har dermed fått større betyd- 
ning enn tidligere. Denne endringen kan tenkes å ha påvirket pro- 
blembildet blant ungdom på to måter. Behovet for å prestere i skolen 
kan ha fått en slags framtidsdisiplinerende effekt på de unge (Balvig, 
2006; Hegna et al., 2013), hvor problematferd blir en lite fornuftig stra- 
tegi for suksess videre i livet. Samtidig kan behovet for å prestere også 
ha skapt en ny form for press. Dette kan være en medvirkende årsak til 
at flere unge rapporterer om depressive plager (Högberg et al., 2020). 
Ideen om hvordan behovet for å prestere i skolen disiplinerer unge for 
framtiden, knytter seg tett til tanker om at tilknytning til skolen er 
en viktig faktor for å forstå fravær av problematferd i ungdomstiden 
(Sampson & Laub, 1993). 

Til sist har enkelte hevdet at forhold internt i familien kan tenkes å 
påvirke nivået av problematferd blant ungdom. Unge i dag har et langt 
mer åpent og tett forhold til sine foreldre enn det som var vanlig noen tiår 
tilbake (Collishaw et al., 2012). Et tettere forhold til foreldrene kan øke 
graden av sosial integrasjon, og dermed senke nivået av problematferd 
(Sampson & Laub, 1993). Samtidig er det også flere unge som vokser opp 
i familier med skilte foreldre, hel- og halvsøsken i husstanden og generelt 
mer ustabile familieforhold (Thomson, 2014). Studier har vist et høyere 
nivå av problematferd blant unge som vokser opp i familier uten begge 
foreldrene (Boccio & Beaver, 2019). En mulig hypotese er at familiebrudd 

påfører unge økte spenninger i livet - og dermed økt risiko for problem- 
atferd og kriminalitet (Agnew, 1992). 

Felles for alle forklaringene er at de også kan knyttes til sosial ulikhet. 
Livsstilsendringer skjer ikke likt i alle sosiale lag av samfunnet. Tilsva- 
rende vil også forholdet til skolen og familiesituasjonen variere i ulike 
sosiale grupper. En generell utfordring med de foreslåtte forklaringene på 
utvikling over tid i problematferd blant ungdom, er at de gjerne egner seg 
best til å forklare trender som går enten jevnt oppover eller jevnt nedover. 
De egner seg derimot ikke like godt til å forklare situasjoner hvor trender 
endrer seg både opp og ned over tid. Dette blir diskutert mer inngående i 
avslutningen av kapitlet. 


Problematferd i NOVAs ungdomsundersøkelser 


Kapitlet baserer seg på data fra selvrapporteringsundersøkelser om unges 
levekår i perioden 1992-2019. Ung i Norge-undersokelsene og Ungdata 
inneholder nasjonale tall om forekomsten av problematferd for elever i 
ungdomsskolen for årene 1992, 2002 og 2010, samt årlige tall for perioden 
2011-19. For å oppnå nasjonalt representative data basert på de kommu- 
nale Ungdata-undersøkelsene er tallene for tre og tre år slått sammen i 
analysene, slik at 2011 inneholder tall fra 2010-2012, 2012 fra 2011-2013 
etc. Undersøkelsen Ung i Oslo er gjennomført fem ganger i perioden 
1996-2018, og inneholder tilsvarende tall blant elever i 9. og 10. trinn 
på ungdomsskolen og første trinn på videregående skole for hele denne 
perioden. 

Alle undersøkelsene inneholder de samme seks spørsmålene om del- 
takelse i ulike former for problematferd: nasking, tagging, hærverk, det 
å snike på buss eller kino, det å være borte hjemmefra uten at foreldrene 
vet hvor man er, samt skoleskulking. Spekteret av problematferd strekker 
seg dermed fra normbrudd til mindre alvorlige lovbrudd. Basert på lig- 
nende spørsmål genererte Anders Bakken et samlemål på problematferd 
i undersøkelsen Ung i Oslo 1996 (Bakken, 1998). I dette kapitlet brukes 
et tilsvarende mål for å undersøke utvikling over tid i problematferd — 
basert på nasjonale tall fra Ung i Norge og Ungdata og de fem Ung i Oslo- 
undersøkelsene. Samlemålet deler ungdommene inn i følgende grupper: 

de som ikke gjør noe galt, de som gjør litt galt, de erfarne og gjengan- 
gerne. Både frekvens og alvorlighet av de ulike handlingene spiller inn på 
grupperingen. I et første skritt summerer samlemålet antallet problem- 
atferdshandlinger det siste året, fra o til 24. De med en skår på o plasseres 
i gruppen «de som ikke gjør noe galt», 1-4 kategoriseres som «de som 
gjør litt galt», 5-8 som «de erfarne» og 9 eller høyere som «gjengangere». 
Kategoriseringen justeres deretter etter både alvorligheten og sprednin- 
gen i de ulike handlingene. Respondenter som oppgir mange tilfeller av 
mindre alvorlige normbrudd, men som ikke har vært involvert i alvorlige 
handlinger, blir kategorisert som erfaren istedenfor gjenganger. De som 
har vært involvert i flere alvorlige handlinger, selv om antallet ikke er 
så stort, blir kategorisert som gjenganger istedenfor erfaren. Innledende 
analyser viser at utviklingen over tid for de ulike handlingene som inngår 
i samlemålet, er relativt lik, så disse blir kun behandlet som del av samle- 
målet videre i kapitlet. 

Figur 1 viser fordelingen på samlemålet for problematferd blant gutter og 
jenter henholdsvis i Norge og i Oslo, fordelt på de fire overnevnte gruppene. 

Figur 1. Problematferd i Norge og Oslo fra 1992 til 2018 i fire grupper. De nasjonale tallene 
i figuren fra årene 2011-2018 er et gjennomsnitt av tre årganger med data fra Ungdata- 
undersøkelsene, slik at 2011 inneholder tall fra 2010-2012, 2012 fra 2011-2013 etc. 

Nyanser i grått og spørsmålet om polarisering 


Det første spørsmålet som blir belyst i kapitlet, er hvorvidt de tidligere 
nevnte nyansene i grått i problematferd blant ungdom har forsvunnet, 
og om situasjonen i større grad er svart-hvit. På 1990-tallet var nyanser 
i grått fortsatt en metafor som ga mening, om man skal legge til grunn 
ungdommenes svar på spørsmålene som er inkludert i kapitlet. Nasjo- 
nalt rapporterte rundt 40 prosent av ungdommene om ikke å gjøre noe 
som helst galt, mens 60 prosent rapporterte om å være involvert i noen 
av handlingene i samlemålet. Samtidig må vi huske på at disse handlin- 
gene sorterer i den mindre alvorlige enden av skalaen for problematferd. 
Inkludering av mer alvorlige handlinger ville kunne ha endret bildet. 
Fram til 2002 er nivået av problematferd ganske stabilt, før det begynner 
å synke. I perioden fra 2010 til 2015 akselererer denne utviklingen. Ande- 
len unge som oppgir ikke å gjøre noe som helst galt, blir større, samti- 
dig som færre blir kategorisert som erfarne og gjengangere. I 2015 snur 
plutselig denne tendensen igjen. Særlig blant gutter er det nå færre som 
rapporterer om ikke å gjøre noe galt, og flere som ender opp i gruppene av 
erfarne og gjengangere. Denne utviklingen finnes også igjen blant jenter, 
men ikke like markant som blant gutter. Dette kan antagelig skyldes at 
flertallet av handlingene som inngår i samlemålet, er mer vanlige blant 
gutter enn blant jenter (Achenbach et al., 2016). Utviklingen blant unge 
i Oslo ligner mye på den man ser ellers i landet, men med et noe høyere 
nivå av problematferd. Altså er det grunn til å si at bildet i en periode på 
starten av 2010-tallet var betydelig mer svart-hvitt enn det var nyanser 
av grått. Utviklingen sammenfaller med en generell tendens til mer kon- 
formitet blant ungdom (Bakken, 2015, 2016, 2017). Samtidig er det noe 
overraskende at utviklingen har snudd de siste årene. Flertallet av sam- 
funnstrekkene som har blitt foreslått som viktige for å forstå nedgangen 
i problematferd de siste tiårene, er fortsatt virksomme. Dessuten er det 
vanskelig å peke på markante endringer de siste årene som skulle tilsi at 
utviklingen skulle snu. 

Det andre spørsmålet som ble presentert i innledningen, dreide seg om 
polarisering: Er det flere som enten ikke gjør noe galt eller som gjør mye 
galt, samtidig som den andre gruppen enten er stabil eller øker? Figur 1 
viser at dette i liten grad er tilfelle. Når gruppen av unge som rapporterer 

om ikke å gjøre noe galt, blir større, blir samtidig alle de tre andre grup- 
pene mindre. Tilsvarende gjelder når utviklingen snur. Unntaket gjelder 
for det nasjonale utvalget i 2002, som også tidligere er vist av Frøyland og 
Sletten (2012), og for osloungdom i 2006. Analysene antyder dermed at 
det på midten av 2000-tallet var slik at unge oftere enten ikke gjorde noe 
galt eller gjorde mye galt, mens færre befant seg i de «grå» midtkategori- 
ene. Både før og etter dette er det ingen tegn på polarisering i problem- 
atferd blant norske ungdommer. 


Hvorfor snur trendene? 


En utfordring knyttet til det å forstå tidstrender er at forandring sjelden skjer 
som følge av en enkeltstående endring. Dermed er det vanskelig å peke på 
enkeltfenomener som driver trendene. Det kan også være slik at én endring 
trekker i den ene retningen, samtidig som noe annet trekker i den andre. 
Ofte vil det også være vanskelig å skaffe empirisk belegg for å styrke eller 
svekke de ulike forklaringene. I det følgende vil jeg diskutere de ulike forkla- 
ringsmodellene som har vært foreslått, i lys av den empiriske kunnskapen 
vi har. Særlig rettes blikket mot hvordan forklaringene egner seg til å forstå 
henholdsvis nedgangen i problematferd som skjedde fra midten av 2000- 
tallet og utover, og økningen som har skjedd de siste få årene. 

Den første forklaringen som ble løftet fram, dreide seg om hvordan gra- 
den av sosial ulikhet i et samfunn spiller inn på forekomsten av problem- 
atferd blant ungdom. Tall fra Statistisk sentralbyrå viser at det har blitt 
mer sosial ulikhet i Norge de seneste tjue årene (Epland, 2016). Endringen 
er likevel ikke spesielt stor. Videre har det vært en generell velstandsvekst 
i denne perioden, som også har kommet de svakeste gruppene i samfun- 
net til gode. Utviklingen i sosial ulikhet har heller ingen knekkpunkter 
i perioden, men har vært jevnt økende fra midten av 1980-tallet og fram 
til 2014. Altså har vi fått større sosiale forskjeller i Norge, samtidig som 
det i store deler av det samme tidsrommet har blitt mindre problematferd 
blant ungdom. I perioden fra 2015 til i dag har økningen i sosial ulikhet i 
Norge blitt enda sterkere (Statistisk sentralbyrå, 2020b). Dette samsvarer 
med mer problematferd i denne perioden. Økningen i sosial ulikhet er 
likevel svært moderat. 

Økonomi er samtidig mer enn sosial ulikhet. En vesentlig endring 
knyttet til økonomiske levekår som har funnet sted de seneste ti årene, er 
andelen barn og unge som vokser opp i familier med vedvarende lavinn- 
tekt. Mens dette gjaldt 4 prosent av alle barn i 2000, var andelen 11,3 
prosent i 2018. I enkelte bydeler i Oslo er andelen over 30 prosent (Epland & 
Normann, 2020). Utviklingen var særlig negativ i perioden fra 2000 til 
2004 og fra 2012 til 2018. Dette samsvarer relativt godt med observerte 
økninger i problematferd blant norske ungdommer i samme periode. Det 
norske samfunnet har også hatt en tydelig økonomisk vekst i disse årene 
(Statistisk sentralbyrå, 2020a). Én mulighet kan dermed være at økningen 
i problematferd kan skyldes at flere vokser opp i trange kår i et samfunn 
hvor svært mange har alt de måtte ønske seg; det som blir omtalt som rela- 
tiv fattigdom. Problematferd og annen kriminalitet kan dermed framstå 
som rasjonelt for å oppnå det andre har tilgang til (Agnew, 1992). Enkelte 
bydeler i Oslo har hatt en særlig sterk økning i andelen barn og unge 
som vokser opp i familier med vedvarende lavinntekt, dette gjelder Alna, 
Søndre Nordstrand og Stovner. Samtidig viser Ung i Oslo-undersøkelsen 
fra 2018 at ingen av disse bydelene skiller seg vesentlig fra resten av Oslo 
når det gjelder forekomsten av problematferd (Bakken, 2018). Undersøkel- 
sen viser videre at det heller ikke er noen tydelig forskjell i problematferd 
etter selvrapportert familieøkonomi. Sammenhengen mellom lavinntekt 
og kriminalitet har også vært problematisert i tidligere forskning. Denne 
viser at foreldrenes utdanningsnivå, og dermed kulturelle ressurser, betyr 
mer for sammenhengen mellom lavinntekt og kriminalitet enn det øko- 
nomiske ressurser gjør (Hyggen et al., 2018). 

Den neste forklaringen som ble løftet fram i innledningen, omhandlet 
unges livsstil, særlig med tanke på hvordan digitale medier har spilt inn 
på fritidsmønsteret deres de seneste tiårene. Påstanden var at økningen 
i bruk av tid hjemme foran en skjerm har ført til at unge sjeldnere hen- 
ger rundt ute i situasjoner som kan utgjøre en risiko for problematferd. 
Det er vanskelig å måle endringer over tid i bruken av digitale medier, 
da dette er fenomener som endrer seg svært raskt. Samtidig viser tall på 
nasjonalt nivå fra Ung i Norge og Ungdata at ungdommer langt sjeld- 
nere enn før bruker tid ute med venner. Eksempelvis oppga 58 prosent av 
norske ungdommer å bruke minst to hele kvelder i uka ute med venner i 

undersøkelsen Ung i Norge i 1992, mens det samme tallet var 30 prosent i 
Ungdata i 2018 (Bakken, 2019). Så ekstreme endringer i livsstil er det sjel- 
den man ser over så kort tid. Også tidsbruksundersøkelsene til Statistisk 
sentralbyrå viser at tid brukt på fysisk sosialt samvær har stupt de senere 
tiårene (Vaage, 2012). De seneste årene har to nye endringer i mediebildet 
igjen forandret ungdommenes liv: smarttelefonen og en betydelig ned- 
gang i prisen på datatrafikk til mobilen. Påstanden fra Green (2016) var at 
tilgangen til et bærbart digitalt liv ville føre til at unge igjen beveger seg ut 
fra hjemmet, og at problematferden dermed vil øke i årene som kommer. 
Funnene i dette kapitlet antyder at det stemmer. En tidligere analyse av 
Ung i Oslo-undersøkelsene fra 2015 og 2018 har også vist en sammenheng 
mellom økninger i slåssing, fritid brukt ute med venner samt bruk av 
digitale medier (Frøyland et al., 2020). Dette samsvarer i så måte godt 
med en idé om at digitale medier først plasserte unge i hjemmet foran en 
skjerm, og dermed senket forekomsten av alle typer problematferd i en 
periode. Smarttelefonen har deretter fått de unge til å bevege seg ut igjen, 
og nivået av problematferd øker. Samtidig er det også ulike bruksmøn- 
stre for slike medier, hvor dataspill først og fremst skjer hjemme, mens 
bruk av sosiale medier skjer på mobiltelefonen. Andre kapitler i denne 
boka viser — i trad med dette — at utstrakt bruk av sosiale medier henger 
sammen med mer rusbruk, mens tid brukt på dataspill derimot reduserer 
risikoen for rusbruk (Bilgrei et al., 2021). 

Den tredje forklaringen som ble løftet fram i innledningen, omhandlet 
de unges forhold til skole og utdanning. Påstanden var at behovet for å 
prestere i skolen, for å lykkes senere i livet, kan ha hatt en framtidsdisipli- 
nerende effekt som har gjort at unge avstår fra ulike typer problematferd. 
Tidligere analyser av Ung i Norge-undersøkelsene har vist at unge fikk en 
langt mer positiv innstilling til skolen i perioden 1992-2010 (Øia, 2011) og 
utviklingen har også fortsatt i de senere ungdataundersøkelsene (Bakken, 
2015, 2016, 2017). Samtidig er det vanskelig å belegge påstanden om fram- 
tidsdisiplinering empirisk med foreliggende datamateriale. Ungdom har 
rett nok blitt mer positivt innstilt til skolen, men det er vanskelig å si om 
dette skyldes skolens krav eller andre årsaker. Den økningen i problem- 
atferd som har funnet sted de senere årene, samsvarer også dårlig med 
tanken om skolens framtidsdisiplinerende rolle, da behovet for formell 

skolegang på ingen måte har minket i denne perioden. Likevel har det 
også vært en viss nedgang i skoletilpasning i Ungdata-undersøkelsene i 
samme periode som problematferden øker. Tendensen går i retning av 
at færre rapporterer om å trives på skolen, mens flere kjeder seg, flere 
gruer seg til å gå på skolen, og færre har planer om å ta høyere utdanning 
(Bakken, 2019). 

Til sist ble ulike sider ved det moderne familielivet trukket fram som 
viktig for å forstå utviklingen i problematferd blant ungdom de siste 
tiårene. Økt nærhet og dialog mellom barn og foreldre er foreslått å kunne 
forklare en nedgang i problematferd (Collishaw et al., 2012). En økning 
i antallet oppløste familier samt kompleksiteten i nye familiekonstella- 
sjoner kan derimot resultere i en økning (Thomson, 2014). Dessverre 
finnes det ikke like omfattende data om forholdet mellom barn og for- 
eldre i det foreliggende datamaterialet som det som er brukt av Collishaw 
og kolleger (2012). En indikasjon på at det også i Norge har skjedd store 
endringer, er likevel at andelen unge i Oslo som rapporterer at foreldrene 
vet hvor de er og hvem de er sammen med på fritiden, økte fra omtrent 
45 prosent i 1996 til 62 prosent i 2018 (Ung i Oslo 1996 og 2018, analysen 
vises ikke). Altså er det en utvikling som tydelig viser at foreldrene har 
større innsikt i sine barns liv i dag enn de hadde for 25 år siden, selv om 
det ikke nødvendigvis sier noe om graden av nærhet i forholdet. Samtidig 
viser både Ungdata-undersøkelsene og Ung i Oslo-undersøkelsene fra de 
siste årene at andelen unge som oppgir at foreldrene har god oversikt over 
hva de gjør på fritiden, synker marginalt (Bakken, 2018, 2019). Dette viser 
at det også her er tendenser til en endring i de unges livssituasjon. Fun- 
nene stemmer også godt med teorier som vektlegger foreldrenes rolle for 
å forstå problematferd blant ungdom (Cohen & Felson, 1979; Sampson & 
Laub, 1993). Samtidig opplever rundt 85 prosent av norske ungdomsskole- 
elever at foreldrene har god oversikt over fritiden deres (Bakken, 2018, 
2019). Dette antyder at manglende oversikt fra foreldre antagelig ikke er 
forklaringsfaktoren vi leter etter for å forstå økningen i problematferd 
blant unge de siste årene. Avslutningsvis er det lite som tyder på store 
endringer i norsk familiedemografi de seneste årene som skulle forklare 
hvorfor unge plutselig rapporterer om mer problematferd, etter en lang 
periode med nedgang. Forskning på sammenhengen mellom det å vokse 

opp i noe annet enn en tradisjonell kjernefamilie og problematferd blant 
barna viser også svært sprikende resultater. Antagelig kan dette tilskri- 
ves både kompleksiteten i familieoppbrudd og vanskeligheter med å måle 
dette på en god måte og individuelle variasjoner i hvordan barn håndte- 
rer slike situasjoner (Hadfield et al., 2018). 

Et vesentlig poeng å diskutere knyttet til analysene i dette kapitlet, er 
konsekvensen av hva som måles i spørreskjemaene. Handlingene som 
inngår i samlemålet for problematferd, må alle kunne karakteriseres å 
være i den mindre alvorlige delen av skalaen for slik atferd. Det er ingen 
spørsmål som måler alvorlige former for problematferd. Dette har til en 
viss grad blitt tatt hensyn til gjennom å lage et mål som inkluderer både 
selve handlingen og hyppigheten av denne. Likevel er det en svakhet at vi 
ikke vet noe om mer alvorlige handlinger. Det er også verdt å huske på at 
analysenei kapitlet baserer seg på selvrapporteringsdata som er samlet inn 
på skolen. Tidligere forskning har vist en høyere forekomst av problem- 
atferd blant unge som har falt ut av skolen (Maynard et al., 2015). Dermed 
er det grunn til å anta at de som står bak de mest alvorlige handlingene, 
heller ikke har deltatt i spørreundersøkelsene. Med andre ord er det ikke 
sikkert at de mest alvorlige handlingene hadde blitt fanget opp, selv ved 
å ha med spørsmål i undersøkelsen. Måleproblematikken kan også være 
av betydning for forståelsen av metaforen om nyanser i grått. Legger man 
til grunn at mange av de som ikke har deltatt i undersøkelsen, i alle fall 
ville gjort noe galt, ville det forskyve balansen i gruppeinndelingen. Sam- 
tidig har ikke hvem som deltar og hvem som ikke deltar i de skolebaserte 
undersøkelsene, endret seg over tid. Analysene har i så måte bidratt til å 
belyse at det finnes nyanser i grått også når det gjelder mindre alvorlig 
problematferd, i tillegg til de som tidligere er blitt observert i tilknytning 
til mer alvorlige lovbrudd (Stangeland & Hauge, 1974). 


Konklusjon 


Analyser av ungdommers svar på selvrapporteringsundersøkelser gjen- 
nom tre tiår viser at nivået av problematferd i store deler av perioden 
har vært synkende, men at utviklingen har snudd i perioden etter 2015. 
Kapitlet startet med å henlede oppmerksomheten til metaforen om 

nyanser i grått når det gjelder problematferd og kriminalitet blant ung- 
dom, hvor påstanden er at de færreste gjør ingenting galt, mange gjør litt 
galt, og noen få gjør veldig mye galt. På starten av 1990-tallet var dette 
en treffende metafor. Fra rundt 2010 og framover mot 2015 viser deri- 
mot analysene at situasjonen var langt mer svart-hvit enn nyanser i grått. 
Fra 2015 og til i dag har gråtonene derimot blitt langt tydeligere igjen, og 
særlig andelen unge som ikke gjør noe galt, har blitt mindre. To mulige 
forklaringer på denne utviklingen ble løftet spesifikt fram: en endret fri- 
tid som følge av bruk av digitale medier og sosial ulikhet. Den endrede 
fritiden framstår som en plausibel forklaring på utviklingen i problem- 
atferd blant norske ungdommer. Den digitale revolusjonen plasserte unge 
hjemme foran en skjerm, og dermed langt oftere i situasjoner under opp- 
sikt av voksne (Arnett, 2018; Cohen & Felson, 1979). Med smarttelefonen 
har unge igjen beveget seg ut, noe som har resultert i at problematferden 
øker. Sosial ulikhet, derimot, ser ikke ut til å være av vesentlig betyd- 
ning for hvordan nivået av problematferd har utviklet seg de siste tiårene. 
Samlet sett reflekterer funnene som er presentert i dette kapitlet, kom- 
pleksiteten i det å forstå endring over tid i sosiale fenomener, hvor ulike 
tendenser på samme tid trekker i ulike retninger. 

Abstract: Fifty years ago, the concept "sexual script” was coined to describe sexual 
activities as social and learned interactions. Such scripts gradually change, however, 
and result in what we may label “generational sexualities”. Drawing on such theory 
and the Young in Oslo data set, we show that age of first heterosexual intercourse, 
perhaps contrary to expectations, has increased over the past two decades. We also 
show how debut age reflects sociodemographic and area-related characteristics in 
Oslo: Adolescents in the wealthy areas have a lower sexual debut age than those liv- 
ing in less affluent parts of the city. This pattern, however, varies with factors such as 
immigration, religion and the use of alcohol and social media. Further, we show that 
one in five no longer define themselves within the traditional homo-hetero dichot- 
omy. We discuss whether gender identities have become more fluid, and we show 
that the term “queer”, with its connotations of exploration, openness and inclusion, 

Thus, strong social forces shape adolescent sexual behaviours, but sexual scripts, 

Introduksjon! 


Omtrent samtidig med at SKAM-serien rullet over landet for noen år 
siden, dukket begrepet hooke opp i alminnelig språkbruk blant ungdom. 
En av SKAM-deltakerne sa: «Når jeg har hooket har jeg ikke hatt sex. 
Det er bare klinings.» Begrepet stammer fra muntlig engelsk, hvor verbet 
hook up nok har betydningen «kline», men også kan innebære «å ha sex» 
(Manning et al., 2006). 

En norsk studie av ungdom som feiret russetida, fra omtrent samme 
tid, viste også at begrepet hooke var ibruk, og at det - i trad med betydnin- 
gen på engelsk - rommet mer enn det SKAM-deltakeren beskrev (Fjær et 
al., 2015). Det kunne bety å kline, kjærtegne hverandre på overkropp eller 
kjønnsorganer, men også å ha samleie eller oralsex. Likevel var det noe 
annet som var avgjørende, nemlig at det foregikk utenfor et parforhold. 
Dette er også i tråd med betydningen på engelsk, hvor begrepet betegner 
«non-relationship sex» (Manning et al., 2006). Begrepet hooke er tvety- 
dig med hensyn til handlingene som inngår i det, men entydig hva angår 
relasjonens karakter. Du hooker ikke med en kjæreste. 

Det var to andre funn i den norske studien vi refererte over (Fjær et al., 
2015). Ungdommene var opptatt av å fremstå som liberale og åpne med 
hensyn til sex, også utenfor etablerte parforhold, og det gjaldt uavhen- 
gig av kjønn. Det var skepsis mot dem som drev med «slutshaming», et 
begrep som også var velkjent for dem, og som betyr å kritisere kvinner for 
å bryte standardnormene for sex. Likevel var det mange som mer subtilt 
kritiserte jenter for nettopp dette, ikke minst andre jenter. Gutter ble ikke 
kritisert på samme måte, og det var heller ikke noe ord rettet mot gutter 
som tilsvarte begrepet «hore». Andre studier viser også at for eksempel 
begreper som «stud» eller «player» kan være nokså positive (Bogle, 2008). 
Den norske studien viste at russetida på overflaten nok var preget av 
liberale og kjønnsegalitære holdninger, likevel var det en tydelig dobbel 
standard: Gutter kunne være seksuelt aktive, også utenfor parrelasjoner. 
Jenter hadde ikke uten videre denne friheten. 


1 Arbeidet med dette bokkapitelet er finansiert av midler fra Norges forskningsråd (prosjektene 
283370, 288083 og 300816). 

Begrepet hooke er altså nytt i Norge, men aktiviteten kan likevel plas- 
seres innenfor en tradisjon hvor forskere gjennom flere tiår har beskrevet 
hvilke handlinger ungdom deltar i, og som kan forstås som «seksuelle», 
og hvilke normer som regulerer det hele. Den engelske sosiologen Ken 
Plummer formet begrepet «generational sexualities». Dette innebærer 
at de som blir seksuelt aktive i en bestemt historisk periode, gjerne deler 
språk og i noen grad normer om seksualitet, og at normene kan variere 
etter kjønn, sosial klasse og etnisk bakgrunn (Plummer, 2019). Det fin- 
nes nok eldre norske betegnelser på noe av det som fanges av begrepet 
å hooke, men kanskje fanger det også praksisformer som har blitt mer 
utbredt. Nye begreper fester seg nettopp fordi de bidrar til å fortolke og 
fastholde en virkelighet som hele tiden endrer seg. 

Nøkkelbegrepet i den sosiologiske forskningen på feltet er «seksuelle 
skript». Det ble formet av sosiologene John Gagnon og William Simon 
(1973) for femti år siden. Enkelt sagt utgjør det et rammeverk som identifi- 
serer med hvem vi kan ha sex, når og hvor vi kan ha det, hva vi kan gjøre, 
og hvorfor vi kan gjøre det. Begrepet ble lokalisert til tre nivåer: Kulturelle 
scenarier — som er koder for akseptable former for seksualitet på kollek- 
tivt nivå. Det dreier seg om narrativer eller symboler som gir forordninger 
om hva vi kan og ikke kan gjøre, og som finnes som representasjoner i det 
offentlige rom, blant annet gjennom massemedier, og både religiøse ledere 
og helsepersonell kan bidra til å formulere dem. Men de befinner seg på et 
allment plan, og det må fremforhandles løsninger i de konkrete seksuelle 
situasjoner. Dette nødvendiggjør interpersonlige skript. Det sikter til proses- 
ser hvor narrativene omformes til konkrete handlinger, hvor aktørene spil- 
ler ulike roller, tilpasset skriptene. Men den enkelte seksuelle aktør må også 
tilpasse handlingene til eget begjær, til egne lengsler og ønsker som kan- 
skje kan være heterogene og uklare. Det nødvendiggjør intrapsykiske skript. 
Her kobles fantasier samt impulser fra tidligere seksuelle erfaringer med 
tanker om hvordan partner og andre rundt en kan reagere på det en gjør. 
Bakgrunnen for tankesettet var altså at seksualiteten vår formes innenfor 
en historisk, kulturell og sosial kontekst. Dessuten innebar begrepet at vi 
får et bestemt sett av muligheter, samt at det er rom for individuelle valg. 

Dette var et radikalt standpunkt. I mye tidligere forskning antok en 
nemlig at menneskene, på samme måte som dyrene, hadde et biologisk 

grunnlag av drifter som de forsøkte å «kontrollere» - men med ulike grad 
av suksess. Etter hvert ble perspektivet snarere at livet en lever, i en bestemt 
historisk epoke, er formende når det gjelder hva vi forstår som «seksuelt», 
og for hvordan vi samhandler som seksuelle aktører. Ingen bestrider 
betydningen av biologi, men seksualiteten formes ikke av biologi alene. 
Snarere er de seksuelle aktørene reflekterende individer som samhandler 
med andre, hjulpet av et system av normer og instruksjoner. Eller sagt på 
en annen måte: Selv når vi er som mest intime, er vi svært sosiale. 

En rekke forskere har de siste tiårene levert bidrag som har mye til fel- 
les med tankesettet til Gagnon og Simon. La oss her nevne noen: Michel 
Foucault skrev mot slutten av sitt liv tre bøker om seksualitet fra et historisk 
perspektiv, og beskrev hvordan seksualiteten formes sosialt og i møte med 
maktstrukturer. Vi har ikke noen «egentlig» og «ren» seksualitet som ligger 
«lagret» i kroppen, og som det gjelder å frigjøre. Ken Plummer har vi alle- 
rede nevnt, og han var den første til å lansere et narrativt perspektiv, som 
innebærer at fortellingene om sex gir muligheter til identitetsutvikling og 
nye handlingsvalg. Samfunnets sexual storytelling ble mer intens på 1970- 
og 80-tallet - med fortellinger om kvinners orgasme, om å komme ut som 
homofil, men også om voldtekt og incest. Kort tid etter beskrev sosiologen 
Anthony Giddens det han kalte «plastisk seksualitet». Argumentet gikk slik: 
Seksualiteten har blitt frigjort fra reproduksjonen og integrert i våre individ- 
uelle livsprosjekter. Vi kan inngå det han kaller rene relasjoner, men som 
bare består så lenge vi har noe igjen for å delta. Han mente dette var et dypt 
demokratisk prosjekt som hvilte på blant annet bedre prevensjon og kvin- 
ners økte selvbestemmelse, selv om han fikk kritikk for at han var blind for 
maktutøvelsen i denne sfæren av livet (for en oversikt, se: Pedersen, 2005). 

De seksuelle handlingene dagens norske ungdommer velger å delta i, 
vil antakelig formes av hvilket kjønn de har, og av hvor i landet de bor. 
Antakelig spiller deres forhold til religion inn, og kanskje påvirkes de av 
om familien har innvandret fra land med andre seksualnormer enn det 
Norge har. Vi vil først undersøke i hvilken grad det som ofte omtales som 
«seksuell debutalder», formes av slike forhold. I siste del av kapitlet vil vi 
belyse hvordan det synes å ha blitt større rom for seksualitetsformer som 
kalles «skeive», og hvordan både seksuelle identiteter og kjønn oppviser 
større variasjon enn vi så for bare få år siden. 

En sekvens av handlinger, «seksuell debutalder» 


Alle ungdommer går gjennom ulike erfaringer når de utforsker sin 
seksualitet, og de gjør det i relasjoner med varierende grad av stabilitet, 
dybde og alvor. En av forfatterne bak begrepet seksuelle skript deltok 
også i den største seksual-epidemiologiske studien som har blitt gjen- 
nomført (Laumann & Gagnon, 1994). Forfatteren beskrev den vanlige 
sekvensen av handlinger amerikanske ungdommer følger når de utfor- 
sker sin seksualitet gjennom en type trinn eller stadier med ulik grad 
av «alvor». De ulike trinnene kan knyttes til ulike eller samme part- 
ner. (1) Det første trinnet innebærer at gutt og jente kliner; (2) dernest 
at gutten kjærtegner jentas bryster — først utenpå klærne, så under; 
(3) så kjærtegner begge hverandres kjønnsorganer, men gutten tar 
typisk initiativet; (4) dette glir gradvis over til fullbyrdet vaginalt sam- 
leie; (5) først etter dette har en oralsex, og igjen er først gutten den 
aktive part overfor jenta (cunnilingus), mens hun normalt vil vente litt 
før hun «suger ham» (fellatio). 

De dokumenterte altså en sekvens av handlinger, dessuten at den var 
kjønnet: Han er aktiv, hun responderer med å «tillate» eller «nekte» hans 
ulike fremstøt. Mange - både blant folk flest og forskere — vil fortsatt 
bedømme trinn (4), fullbyrdet vaginalt samleie, som den egentlige «sek- 
suelle debuten», selv om dette altså i realiteten bare er ett blant flere trinn i 
en lang sekvens. Dessuten er det mange unntak fra sekvensen, ikke minst 
blant dem som gjør seksuelle erfaringer med en av samme kjønn (Green, 
2008). Seksuelle skript kan også variere med sosial klasse, etnisk bakgrunn 
og religiøst engasjement (Eaton et al., 2016). I en annen fascinerende stu- 
die viste forskere at ungdoms seksualitet ble tilpasset årstid, vær og ferier: 
Kurven over samleiedebut hadde to topper: den varme forsommeren med 
lange kvelder ute (i form av seksuelle hook-ups) og starten på den rolige 
juleferien (med samleiedebut mellom faste kjærester) (Levin et al., 2002). 

De siste årene har sosiale medier bidratt til å forme ungdommers seks- 
ualitet gjennom både nye kontaktfora og muligheter for selvpresentasjoner 
(Fox & Vendemia, 2016). Mange utsettes for og deltar frivillig i «sexting», 
hvor en produserer seksualiserte bilder eller filmer og sender til andre 
(Cooper et al., 2016). Forskere har vist hvordan nettporno i økende grad 
synes å forme de seksuelle skriptene, og enkelte typer nettporno viser 

åpenbart fordreide beskrivelser av hva som typisk skjer i seksuell sam- 
handling, og preges også av degradering av kvinner (Fritz & Paul, 2017; Sun 
et al., 2016). Likevel er kanskje et annet trekk enda tydeligere i de seinere års 
forskning samt i opplysning om ungdom og sex: Det har blitt mer aksept 
for at sex (med samtykke) også for ungdom kan være fint. Tidligere har 
man nok fokusert sterkere på «farlig sex» — uønskete graviditeter, seksuelt 
overførbare sykdommer og seksuelle overgrep (Harden, 2014). 

Blant dagens norske ungdommer kan en se en mulig refleks av den 
standardsekvensen en dokumenterte i USA for tretti år siden. Den 
siste Ung i Oslo-studien - fra 2018 — viser at nesten sju av ti elever 
på videregående skole har klint, rundt halvparten har kjærtegnet 
en annens kjønnsorgan, mens noe over 40 prosent har hatt samleie 
(Bakken, 2018). De aller fleste har vært forelsket, og mange har hatt 
minst ett kjæresteforhold. 

Ung i Oslo-studiene har foregått helt siden 1990-tallet. Vi kan derfor 
belyse tidstrender, for eksempel hvor mange ungdommer i en bestemt 
alderskategori som har hatt samleie, over en periode på drøyt tjue år. 
Figur 1 viser nettopp dette. Data er fra Oslo-ungdommer i første trinn 
på videregående skole gjennom fem identiske studier. Resultatene viser at 
det har vært en jevnt fallende trend. Vi ser at bare 32 prosent av dem som 
gikk i Vg1i 2018, hadde hatt samleie, noe som er den laveste andelen siden 
vi begynte med disse studiene. 

Figur 1. Andel Oslo-ungdom i Vg 1 som har hatt samleie i 1996, 2006, 2012 og 2018. Data fra 
Ung i Oslo-undersøkelsene. 

Mange forskere mener at seksualiseringen av ungdomstiden har økt 
de siste årene, ikke minst gjennom populærkultur og sosiale medier 
(Ringrose, 2016). Noen vil nok derfor stusse over at andelen som har 
samleiedebutert, har falt. Vi vet ikke nok om årsakene til dette, men det 
faller inn i et mønster av mindre problematferd og lavere forbruk av alko- 
hol over samme periode, noe som blir beskrevet i andre kapitler i denne 
boka. Det kan også ha sammenheng med en klar økning av andelen per- 
soner med innvandrerbakgrunn i Oslo, noe som også har bidratt til å 
redusere forbruket av alkohol (Rogne et al., 2019). Vi står her overfor et 
paradoks: En økt seksualisering av ungdomstiden, men en høyere alder 
for samleiedebut. 


Samleiedebut i Oslo: Hvilke faktorer spiller inn? 


Hvilke faktorer kan belyse om Oslo-ungdommer velger å ha samleie 
eller å vente? For å belyse temaet har vi analysert data fra 3341 ung- 
dommer i Vgi i 2018 som deltok i Ung i Oslo-studien. De fleste var 16 
og 17 år gamle. Som vi så i Figur 1, hadde 32 prosent hatt samleie. Basert 
på tidligere studier var vi interessert i betydningen av kjønn, bosted 
i byen, sosioøkonomisk status, eventuell innvandrerbakgrunn, reli- 
gion, alkoholbruk og bruk av sosiale medier. Vi delte bydelene inn i 
fire ulike områder: ytre Oslo øst (Søndre Nordstrand, Bjerke, Stovner, 
Alna og Grorud), vestkant (Vestre Aker, Nordre Aker, Ullern, Frogner, 
St. Hanshaugen), indre Oslo ost (Griinerlokka, Gamle Oslo, Sagene) og 
etablert ytre øst (Østensjø og Nordstrand). Vi skilte mellom de med 
to utenlandskfødte foreldre og andre ungdommer, og mellom de som 
ikke bekjente seg til noen religion, kristne, muslimer og de med andre 
religioner. I tillegg delte vi utvalget opp i de som hadde drukket seg 
beruset det siste året, og de som ikke hadde gjort det, og skilte mellom 
de som hadde brukt sosiale medier inntil to timer daglig, og de som 
hadde brukt dem hyppigere. 

Et utgangspunkt var at Oslo er en sosialt delt by, med en velstående 
vestkant og en østkant hvor befolkningen har lavere utdanning og 
inntekt. I Oslo øst er det også mange flere innvandrere enn på vest- 
kanten. I Figur 2 viser vi andelen som har samleiedebutert, etter bydel. 

Forskjellene er store: Flest har debutert i den sentrumsnære bydelen 
Frogner på Oslo vest, men de øvrige vestkantbydelene ligger også høyt. 
Lavest ligger bydeler i ytre Oslo øst, som Grorud og Alna. Øst-vest-skillet 
ser altså ut til å spille en viktig rolle. 


Andel Osloungdom i VG1 som har hatt samleie 
20 % - 25% 
25% - 30 % 
30 % - 35 % 
35 % - 40 % 
40 % - 45% 


Figur 2. Andel ungdom i Vg 1 som har hatt samleie etter bydeler i Oslo. Data fra Ung i Oslo 
2018. 


Hva kan årsaken til bydelsforskjellene være? Spiller de andre variablene 
noen rolle? Figur 3 viser at det er flere gutter (36 %) enn jenter (27 %) som 
har hatt samleie. 


302 


NYE SEKSUALITETER, NYE KJØNN? 


50% 


Andel som har hatt sex 


= 
oO Oo 
£ £ 
5 5 
S o 


Vestkant 
Etablert østkant 
Indre øst 

Ytre øst 

Minst en forelder norsk 
Ingen religion 
Kristen 

Muslim 

Annen religion 
Ikke beruset 
Beruset 


Begge foreldre utenlandske 
Sosiale medier inntil 2 t. daglig 

Figur 3. Andel ungdom i Vg I som har hatt samleie etter demografi, religion, beruselsesdrikking 
og bruk av sosiale medier. Data fra Ung i Oslo 2018. 


Når vi bruker firedelingen med hensyn til bydel, gjenfinner vi mønsteret 
fra Figur 2: I bydelene i ytre øst er det en lavere andel (24 %) enn i andre 
deler av byen (mellom 31 og 36 %). Det samme gjelder ungdom med inn- 
vandrerbakgrunn og muslimsk ungdom, der er det færre som har debu- 
tert. Men den største forskjellen ser vi med hensyn til alkoholberuselse: 
Bare 15 prosent av dem som ikke har vært beruset siste år, har hatt sam- 
leie, mens det gjelder hele 52 prosent av de som har vært beruset. Andelen 
er også høyere blant ungdom som bruker sosiale medier hyppig. 
Deretter analyserte vi dataene ved hjelp av logistiske regresjons- 
analyser med samleie som avhengig variabel. Først brukte vi enkle regre- 
sjonsanalyser, hvor hver variabel ble lagt inn for seg (se «enkle modeller» 
i Tabell 1). Analysene viser samme bilde som Figur 3, og alle variablene 
hadde en signifikant sammenheng med å ha hatt samleie. Deretter gjen- 
nomførte vi multiple regresjonsanalyser, hvor flere variabler ble lagt inn 
samtidig (se «multiple modeller» i Tabell 1). I Modell 1 inkluderte vi kjønn 
og bydel, og vi ser at det var sterke sammenhenger med samleiedebut. 

I Modell 2 tok vi også med innvandrerbakgrunn og religion, noe som 
innebar at bydelsforskjellene ble merkbart mindre (oddsratioene blir 
redusert). I Modell 3 inkluderte vi i tillegg alkoholberuselse og hyppig 
bruk av sosiale medier. Betydningen av de andre prediktorvariablene, 
bortsett fra kjønn, ble kraftig redusert, og de fleste sammenhengene var 
ikke lenger signifikante. 

Den multivariate analysen viser altså at det skjuler seg andre for- 
hold bak de sterke bydelsforskjellene. Sosioøkonomisk status spiller 
liten rolle i modellene. Innvandrerbakgrunn og religion synes å bremse 
sannsynligheten for å ha samleie. Derimot øker sannsynligheten dersom 
en drikker seg beruset på alkohol og er svært aktiv på sosiale medier. 
Statistisk var det de to siste variablene samt kjønn som stod igjen med 
sterkest statistisk effekt, selv om vi ut fra slike data ikke uten videre kan 
slutte oss til årsakssammenhenger. Det er overraskende at flere gutter 
enn jenter har samleiedebutert. En rekke tidligere studier fra Norge har 
nemlig vist at jentene er tidligere ute, det samme gjelder i våre naboland, 
noe som har blitt beskrevet som «det nordiske mønsteret» (Pedersen 
& Samuelsen, 2003). Seinere studier kan vise om dette mønsteret bare 
gjelder Oslo, eller også resten av landet. Det er slett ikke sikkert, Oslo- 
ungdom atskiller seg fra ungdom i andre deler av landet på en rekke 
måter (Bakken, 2019). 

Denne typen data gir heller ikke mye informasjon om de finere meka- 
nismene bak sammenhengene. Hvordan spiller alkohol og festing inn? 
Hvorfor er ungdommene som er mest aktive på sosiale medier, tidligst 
ute? Vi aner et komplekst samspill hvor ulike sosiale forhold har betyd- 
ning. En rekke studier har dokumentert noe av det samme vi viser her: 
Seksualiteten utfoldes gjerne i en privat og intim kontekst. Men den 
formes av tunge sosiale bakgrunnsfaktorer, av verdier og av religion. 
Dessuten veves den på en subtil måte inn i hverdags- og festlivets ulike 
virksomheter og praksisformer. 


Skeive seksualiteter, nye identiteter 


Så langt har det ligget som en underliggende premiss at sex er noe som 
foregår mellom gutt og jente. Men det er selvsagt ikke opplagt. I den 

nasjonale Ungdata-undersøkelsen spurte vi ungdom på videregående 
skole om de opplevde seg som homofile/lesbiske. Blant jentene gjaldt 
det 1 prosent, blant guttene 2 prosent. Internasjonale studier viser tall på 
samme nivå (Conron, Mimiaga, & Landers, 2010; Laumann & Gagnon, 
1994). Men det interessante var at mange krysset av utenfor de to boksene 
heterofil/homofil: Det var 5 prosent som krysset av på «litt begge deler»; 
3 prosent på «usikker på hvilken merkelapp som passer», og 10 prosent på 
«ingen av delene». Under 80 prosent definerte seg som heterofile. Mange 
bryter altså på en eller annen måte med dikotomien hetero/homo når de 
svarer. Det gjelder nesten like mange gutter som jenter. 

I en norsk studie av Hegna og Larsen (2007) beskrev forfatterne 
romantisk tiltrekning og seksuelle handlinger mellom ungdommer av 
samme kjønn. De viste at det var store forskjeller i forekomsten av kli- 
ning og flørting, som mange flere jenter enn gutter rapporterte. Derimot 
var kjønnsforskjellene mindre for klart seksuelle erfaringer med samme 
kjønn. Konklusjonen ble at romantiske og seksuelle handlinger mellom 
gutter oftere var knyttet til dypere følelser og identiteter. Det betyr gjerne 
noe. Derimot kan slike handlinger for jenter oftere være del av mer ufor- 
pliktende lek med grenser, som nysgjerrighet og utforsking. 

I en annen norsk studie gjorde vi funn som kan minne litt om dette. 
Vi belyste tre dimensjoner ved ungdommers seksualitet: (i) handlinger 
sammen med eget kjønn; (ii) tiltrekning mot eget kjønn; og (iii) seksuell 
identitet (Pedersen & Kristiansen, 2003). En liten kjerne på 1-2 pro- 
sent definerte seg også i dette utvalget som homofile eller lesbiske. 
Men mange flere hadde gjort seksuelle erfaringer med samme kjønn; 
en del følte seg litt tiltrukket av samme kjønn, og en god del opplevde 
seg ikke som utelukkende heterofile. Det var 10 prosent av guttene 
og nesten én av fire jenter som på en eller annen måte brøt med den 
binære modellen. 

De siste årene har det vært økende åpenhet rundt brudd på tradisjo- 
nelle normer for seksualitet, noe som også speiler seg i organisasjonene 
på feltet. Det norske forbundet av 1948 organiserte i sin tid bare homofile 
menn og lesbiske kvinner. Etter noen år ble bifile inkludert. De siste årene 
har transpersoner blitt med, og i 2016 tok organisasjonen navnet Fri — 
foreningen for kjønns- og seksualitetsmangfold. Ungdomsorganisasjonen 

heter Skeiv ungdom. Paraplybegrepet «Ihbtiq» (lesbisk, homofil, bifil, 
transperson, interkjønn og queer) rommer en rekke seksualitets- og iden- 
titetskategorier. I noen miljøer synes de tradisjonelle begrepene «lesbisk» 
og «homofil» å ha fått et litt gammelmodig og utdatert preg (Svendsen et 
al., 2018). 

Begrepet «skeiv» (fra engelsk «queer») har blitt en mer åpen felles- 
betegnelse på dem som faller utenfor «den heteronormative tokjønns- 
modellen». Historikeren Hanne Marie Johansen (2019) belyser «skeive 
linjer» i norsk historie fra norrøn tid til i dag, og viser at det alltid har 
vært risikabelt å bryte med denne modellen. Både teologer, medisinere og 
jurister har bidratt til stigmatisering (Jordåen, 2010; Meyerowitz, 2002). 
Men antropologen Hans W. Kristiansen (2008) beskrev hvordan et nytt 
«åpenhetsparadigme» vokste frem på 1970-tallet - med blant annet dette 
slagordet: «Were here, were queer, get used to it.» «Skeiv» synes nå å 
betegne en slags antiidentitet, det har blitt et paraplybegrep som har gått 
inn i hverdagsspråket for å markere forskjell fra det «streite». Slik åpnes 
trange kjønns- og seksualitetsbokser. Samtidig hevder enkelte at denne 
historiefortellingen har fokusert for sterkt på kampen til hvite, homofile 
menn, selv om den i realiteten også har handlet om for eksempel kamp 
mot kvinneundertrykking og rasisme (Ferguson, 2019). 

Det er altså få som beskriver seg som homofile eller lesbiske i survey- 
studier, men våre data viser at mange nå reserverer seg mot å plasseres 
innenfor den entydige hetero-homo-dikotomien. Såkalt «grenselands- 
seksualitet» er mer utbredt blant ungdom enn i den voksne befolknin- 
gen (Callis, 2014). Den innovative SKAM-serien, som vi allerede har vært 
innom, bidro også til å videreutvikle språket for seksuelle identiteter. 
Romansen mellom karakterene Isak og Even belyste for eksempel den 
stigmatiserte posisjonen som både homofil og feminin. I en empirisk stu- 
die av skeive norske ungdommer brukte en fokusgrupper med basis i nett- 
opp disse sekvensene fra SKAM. Samtalene viste at homofile gutter kunne 
oppleve stigmatisering nettopp på grunn av den stereotype koblingen 
mellom mannlig homofili og femininitet. Begrepet «skeiv» ble opplevd 
som å åpne for et bredere spekter av uttrykksformer. Rammen rundt disse 
prosessene er, hevdet forskerne, et seksuelt landskap som stadig endrer 
seg. En finner mer åpenhet og toleranse, men fortsatt skepsis — og også 

åpen homofobi (Svendsen et al., 2018). Innenfor det skeive kjønnsuttryk- 
ket for kvinner finnes det også ulike utforminger - som femme (feminin) 
og butch (maskulin), med tilhørende atferdsformer og stiler (Rothblum 
et al., 2018; Vik, 2019). Men noen hevder at også disse begrepene er i rask 
endring og allerede kan virke gammelmodige (Alarcön, 2020). 

Flere norske studier kan altså tyde på at flere jenter enn gutter bry- 
ter med den entydige heteroposisjonen. Kanskje skyldes det at gutter har 
forholdt seg til nokså trange rammer for akseptabel maskulinitet, mens 
jenters utforming av akseptable femininiteter — i alle fall pa dette områ- 
det — har vært mer åpne (se også: Connell & Messerschmidt, 2005). Men 
resultatene fra Ung i Oslo 2018, som vi har beskrevet her, kan tyde på 
at det har skjedd endringer hos guttene, siden nesten like mange gutter 
som jenter krysset av utenfor hovedboksene hetero/homo. Flere interna- 
sjonale studier peker også mot nye og mer åpne typer maskulinitet hos 
unge menn (Waling, 2019). Men fortsatt har norske menn mer negative 
holdninger enn kvinner til dem som bryter med den binære modellen. 
Menn har dessuten mer positive holdninger til lesbiske kvinner enn til 
homofile menn (Bufdir, 2017). 

Men lek med seksuelle grenser kan også skrives inn i nokså tradisjo- 
nelle mønstre. En norsk studie viste at en del lesbiske kvinner med det 
tradisjonelle femme-uttrykket opplevde at de kunne bli opplevd som 
særlig spennende og sexy ute på byen, og ofte ble forsøkt sjekket opp av 
heterofile menn, antakelig som uttrykk for en «guttedrøm konstruert 
av pornografiens diskurs» (Vik, 2019). Denne diskursen er nok vanlig i 
porno, men ser også ut til å ha nedslag i vanlige ungdomsgrupper og hos 
begge kjønn. I en studie viste vi at overraskende mange jenter som ikke 
definerte seg som skeive, hadde klint og «rotet» med en annen jente. Det 
foregikk på fester med mye alkohol, og jentene gjorde det «på kødd» og 
for moro skyld. Men de klinte bare med venninner, aldri med jenter de 
ikke kjente, selv om de kunne kline med fremmede gutter på fest. Noen 
fortalte om lysten ved å sjokkere. Tine på 16 år sa: «Det er for å tenne 
guttene. Være litt slemme.» Det hele innebar en viss frihet til å utforske 
erotikk sammen med andre jenter, men «pikekyssenes» viktigste adres- 
sat var nok det heteroseksuelle mannlige bikket (Larsen, Sandberg, & 
Pedersen, 2005). 

Et annet eksempel på at hetero-homo-dikotomien ikke fanger 
vår komplekse seksualitet, er termen aseksualitet (Vederhus, 2018). 
Tidligere ble det forstått som fravær av seksuell tiltrekning og interesse, 
men ofte tenkes det nå som en egen identitetskategori, i tillegg til de tre 
«hovedkategoriene» (hetero, homo, bi) (Walton et al., 2016). En ameri- 
kansk studie av seksuelle minoriteter viste at de som definerte seg som 
aseksuelle, oftest var unge kvinner, og mange følte sterk tilknytning til 
Ihbtiq-miljøene (Rothblum et al., 2020). Et tilsynelatende fravær av sek- 
suell interesse kan altså danne grunnlag for en alternativ og positivt 
definert identitet. De som forstår seg selv på denne måten, ønskes også 
ofte velkommen i den heterogene gruppa som bryter med den binære 
dikotomien. 


Kjønn i bevegelse 


De siste tiårene har det også blitt økt åpenhet og diskusjoner om brudd 
på konvensjonelle normer for kjønn. Det gjelder hva angår både iden- 
titet (hvordan en opplever seg selv) og uttrykk (hvordan kjønn uttryk- 
kes). «Cis-kjønn» refererer til personer som opplever samsvar mellom 
kjønnsidentitet og fødselskjønn, dvs. det kjønnet barnet tildeles ved 
fødsel. Men noen opplever manglende samsvar mellom fødselskjønn 
og kjønnsidentitet, og for denne gruppa brukes ofte betegnelsen «trans- 
kjønn» eller «trans». Det siste tiåret har dette temaet satt en rekke 
avtrykk i populærkulturen. I Netflix-serien Orange is the New Black 
(2013) har transpersonen Laverne Cox en sentral rolle, og i HBO-serien 
Euphoria (2019) er en av karakterene en ung transperson som blir spilt 
av en skuespiller som selv er trans. Nylig kom Hollywood-skuespilleren 
Elliot Page ut som trans. Her i landet har temaet fått stor oppmerk- 
somhet gjennom Line Baugstøs ungdomsbøker om den 12-årige jenta 
Leona, som ble født som gutt. Nylig kom Gulraiz Sharifs debutroman 
Hør hera, som er lagt til et norsk-pakistansk miljø. Hovedpersonen 
er Mahmoud. Den tiårige lillebroren Ali forteller at hun føler seg som 
jente. Mahmoud beskytter henne, men er bekymret for foreldrenes 
reaksjoner. Bøkene selger mye, og det er ventelister på bibliotekene. De 
fanger åpenbart opp et behov. 

Både rettslig og medisinsk har feltet gjennomgått endringer. Lov om 
endring av juridisk kjønn fra 2016 fastslo at den enkelte kunne endre juri- 
disk kjønn uten medisinsk utredning og krav om kastrasjon, slik praksis 
hadde vært tidligere. I 2019 fjernet WHO diagnosene «kjønnsidentitets- 
forstyrrelse» og «transseksualisme» fra kapitlet om psykiske lidelser. De 
ble erstattet av diagnosen «kjønnsinkongruens» (uoverensstemmelse) 
innenfor et nytt kapittel om seksuell helse (Lie & Slagstad, 2018). Det 
innebærer at transpersoner ikke lenger blir definert som psykisk syke, 
men at transidentiteter anses som normal menneskelig variasjon. Helse- 
direktoratet har fulgt opp med nye retningslinjer, hvor det står: «I dag 
defineres kjønnsinkongruens som en del av mangfoldet i en normalbe- 
folkning. Det er en menneskerett hvordan en person ønsker å definere seg 
selv» (Helsedirektoratet, 2020). 

Hva vet vi så empirisk om dette temaet hos norsk ungdom i dag? I 
Ungdata-studien spurte vi om deltakerne var «gutt», «jente» eller «annet». 
Det var 1,4 prosent som krysset av på det siste alternativet. Omtrent samme 
estimat har en studie fra USA (White et al., 2018). Dette er små tall, og 
studiene er derfor sårbare for metodiske feil, men kan nok peke mot at en 
del i dag definerer seg utenfor hovedkategoriene også her i landet. I gruppa 
av transpersoner finnes det folk med binær kjønnsidentitet, dvs. at man 
definerer seg som enten mann eller kvinne, mens noen har ikke-binær 
kjønnsidentitet, dvs. at man definerer seg som både-og, eller på andre 
måter som bryter med en dikotom kjønnsforståelse. De 1,4 prosentene er 
derfor mest sannsynlig misvisende tall, siden de fleste transfolk trolig vil 
krysse av på enten «gutt» eller «jente». Den samlede gruppen er derfor tro- 
lig større. På engelsk er det flere begreper for ikke-binær kjønnsidentitet, 
for eksempel «genderqueer» og «genderfluid» (Richards et al., 2016). De 
brukes for å fange opp et nytt mangfold av kjønnsidentiteter, men kan 
også — på samme måte som begrepet «skeiv» — for å betegne praksiser som 
tar sikte på å «destabilisere den dominerende binære kjønnsaksen», dvs. 
ideen om at det bare finnes to kjønn: kvinne og mann (Dembroff, 2020). 
Men utviklingen har avfødt debatt. Noen mener dette kan åpne for «kjønns- 
forvirring», og de samme kan være skeptiske til unisextoaletter og et tredje 
juridisk kjønn. Kritikken veves inn i større debatter om «identitetspoli- 
tikk», et begrep med røtter tilbake til 1970-tallet, og knyttet til blant annet 

hvordan politiske bevegelser som ble båret oppe av bredere grupper, hevdes 
å ha blitt fragmentert og deretter erstattet av mer individualiserte politiske 
ytringer (Bennett, 2012). 

Hvilke konsekvenser har det nye kjønnsmangfoldet for de seksuelle 
ytringene til dem som definerer seg utenfor de vanlige kategoriene? Hva 
slags sex har «de skeive»? Og med hvem? Det vet vi ikke så mye om. Det 
meste av forskningen er basert på cis-delen av befolkningen, og det er få 
studier av seksualatferd hos transpersoner og ikke-binære (Lindley et al., 
2020). Men en norsk studie viste at både homofile cis- og transmenn opp- 
levde forventninger fra familie, sine bredere omgivelser og det homofile 
miljøet om å fremtre på en mer tradisjonell mannlig og maskulin måte. 
En god del brukte kroppsbygging og hard trening for å møte disse for- 
ventningene (Reform & FRI, 2020). Det er liten tvil om at internett og 
sosiale medier har gjort det enklere for skeive å finne fellesskap av hen- 
holdsvis likesinnede, kjærester og sexpartnere. Noen forskere kaller det 
«intimitetens medialisering» (Møller, 2017; Race, 2015) 


Konklusjon 


Seksualiteten vår formes sosialt, og gjennom oppveksten blir alle sosiali- 
sert inn i normer om hva som skal forstås som seksuelt, om hvem vi kan 
ha sex med, og når og hvordan vi kan ha det. Slike normer forandrer seg 
gradvis, og det er derfor rimelig å operere med begrepet generational sex- 
ualities. Ungdoms seksualitet uttrykkes på en annen måte i dag enn for 
tretti eller femti år siden (Plummer, 2019). Noe av det mest slående ved de 
siste årenes utvikling er at debutalderen for samleie (i alle fall i Oslo) har 
steget. Dette kan synes overraskende - gitt seksualiseringen alle kan se i 
en kommersialisert populærkultur og i sosiale medier. Derimot er det let- 
tere se sammenhengen mellom den enkle tilgangen på nettporno, de tall- 
rike nettsidene om skeiv seksualitet og den omfattende bruken av sosiale 
medier på den ene siden og det nye seksualitets- og kjønnsmangfoldet på 
den andre. Tradisjonelle seksualitets- og kjønnskategorier dekonstrueres, 
nye etableres og gir større variasjon i seksuelle identiteter samt mer kom- 
plekse kategorier for kjønn. Begrepet «skeiv» er svært populært, og synes å 
være mer åpent og inkluderende enn for eksempel «homofil» og «lesbisk». 

Vi ser et fascinerende paradoks: På den ene siden er det flere ungdom- 
mer som venter med å samleiedebutere, og fortsatt er det få som betrakter 
seg som lesbiske eller homofile. På den andre siden er det en god del som 
definerer seg utenfor den tradisjonelle hetero/homo-dikotomien. De bre- 
dere kulturelle scenariene for seksualitet er i bevegelse og åpner for større 
mangfold. I gårsdagens samfunn var det noen få sammenbindende og 
overordnede scenarier. I dag er det mange flere, og de er lett tilgjengelige. 
Det betyr at både det interpersonelle og det intrapsykiske nivået av det sek- 
suelle skriptet har blitt viktigere. Mange vil nok mene at dette har gitt økt 
frihet. Men kanskje innebærer det også at kravene til å finne ut av og løse 
oppgavene en stilles overfor, er mer krevende enn hva de var for få år siden. 

Abstract: Research has revealed widespread anti-Muslim sentiment in Norway. 
Little knowledge exists, however, on the types of anti-Muslim hostility that Muslims 
experience and how they react to it. Based on interviews with 90 young Norwe- 
gian Muslims, we describe widespread forms of anti-Muslim hostility and discuss 
the strategies that Muslims use in response to stigma and prejudice. The forms of 
hostility that these Muslim youths most frequently described, and which they said 
affected them most in their daily lives, were those expressed during face-to-face 
encounters. The ways in which the young Muslims dealt with hostility demonstrate 
that they are far from passive victims. Rather, they actively engaged in attempts 
to reduce the impact of hostility and to challenge prejudices against Islam and 
Muslims through various forms of everyday resistance. We argue that these ways of 
responding to anti-Muslim sentiment can be perceived as a repertoire of everyday 
resistance, that is, a set of ways to resist hostility that are relatively well-known and 
regularly employed by Muslims both in our study - and beyond. 

De siste ti til tjue årene har frykten for islam på mange måter erstattet tra- 
disjonell rasisme i Norge (Bangstad & Døving, 2015). Muslimhat, hets og 
antiislamisme preger hverdagen til de rundt 200 000 norske muslimene 
her. Skjeve blikk på gata, fiendtlige kommentarer og mer formell diskri- 
minering er uttrykk for skepsis og fordommer mot islam. Noen ganger 
får retorikken også mer alvorlige utslag. Antiislamistisk retorikk var 
bakgrunnen for det største terrorangrepet på norsk jord, i 2011 (Berntzen 
& Sandberg, 2014). Senest i 2019 var det et nytt forsøk på massedrap i 
Bærum, med muslimer som mål. Bare tilfeldigheter gjorde at angrepet 
ikke fikk et større omfang, som terrorangrepet 22. juli. 

I et stort forskningsprosjekt har vi intervjuet 90 norske muslimer i 
alderen 18-32 år." Med utgangspunkt i disse intervjuene gir vi en oversikt 
over unge muslimers opplevelser av muslimhets. Hatvold, netthets og 
diskriminering får mye oppmerksomhet i media. Men den mest utbredte 
hetsen unge muslimer opplever, den som preger hverdagen deres, er ned- 
latende kommentarer, negativt ladete spørsmål og skjellsord, både fra 
fremmede og fra bekjente. Det er få samfunnsforskere som har undersøkt 
reaksjonene på slike ubehagelige hendelser. Vi ser derfor på hvilke stra- 
tegier unge muslimer har i møte med hat og stereotypier. I dette kapitlet 
spør vi hvilke former for muslimhets de opplever, og hva de gjør for å 
yte motstand mot hetsen og leve med den? Resultatene våre nyanserer 
og utfordrer bildet av det passive muslimske offeret som preger både den 
offentlige debatten og forskningen på muslimfiendtlighet. 


Holdninger til islam og muslimer 


Antipatier mot muslimer er utbredt i Norge. I en spørreundersøkelse 
støttet hele 47 prosent påstanden «Muslimer har selv mye av skylden for 
økende muslimhets», over 27 prosent følte motvilje mot muslimer, nær 
20 prosent ville mislike å ha muslimer som naboer eller i vennekretsen, 


1 — Forskningsprosjektet «Radikalisering og motstand» ble finansiert av SAMKUL-programmet ved 
Norges forskningsråd (prosjektnummer 259541). Se www.jus.uio.no/ikrs/forskning/prosjekter/ 
jihadistisk/. Vi vil takke Idil Abdi Abdulle Mohamed, Marius Linge og fagfellelesere for nyttige 
innspill og kommentarer til tidligere utkast av dette kapitlet. 

og 10 prosent støttet påstanden «Med tanke på nylige terrorangrep kan 
trakassering og vold rettet mot muslimer forsvares» (Hoffman & Moe, 
2017). I en annen undersøkelse var nær halvparten enige eller delvis 
enige i at islam oppleves som en trussel mot norsk kultur (Lundby et al., 
2017). Integreringsbarometeret fant også at nær halvparten av den nor- 
ske befolkningen er skeptisk til personer med muslimsk tro (Brekke & 
Mohn, 2018). 

Statistiske funn er likevel ikke entydige og varierer etter spørsmåls- 
formuleringer og utvalg. 56 prosent av nordmenn sier at det er nødvendig 
med tiltak for å bekjempe muslimhets (Hoffman & Moe, 2017), og ifølge 
Pew Research Center (2018) er Norge blant de to europeiske landene 
hvor innbyggerne har størst aksept for muslimer som familiemedlem- 
mer. Til tross for tidvis motstridende funn viser summen av forskningen 
en utbredt skepsis til islam og muslimer i den norske befolkningen. Det 
samme gjelder de fleste europeiske land (Bayrakli & Hafez, 2018). Det 
finnes mindre kunnskap om når slike holdninger omsettes til handlinger, 
og lite om hva slags hets norske muslimer opplever (Eggebø & Stubberud, 
2016). Vi vet også lite om hvordan de som utsettes for muslimhets, reage- 
rer på den (men se Frisina, 2010; Alimahomed-Wilson, 2020). 

Det er stor uenighet om hvilke begreper som bør brukes om fiendt- 
lighet overfor islam og muslimer. Visse handlinger kan falle inn under 
straffelovens definisjoner av hatkriminalitet eller diskriminering. I dag- 
ligtalen forstås diskriminering som «usaklig eller urettmessig forskjells- 
behandling av en person eller gruppe», ofte på bakgrunn av religion eller 
etnisk bakgrunn (Midtbøen, 2016, s. 6). Begrepet muslimfiendtlighet er 
også brukt i Norge (Hoffman & Moe, 2017) med liknende betydning, 
mens regjeringen bruker begrepet muslimhat i sin handlingsplan mot 
diskriminering av og hat mot muslimer. I dette kapittelet bruker vi begre- 
pet muslimhets om det intervjupersonene selv har opplevd som direkte og 
personrettet hets som tydelig er knyttet til at de er muslimer. Vi bruker 
muslimfiendtlighet om det bredere spekteret av negative hendelser som 
intervjupersonene har opplevd som uttrykk for fiendtlighet mot islam 
eller mot dem selv som muslimer. Muslimhetsen og muslimfiendtlighe- 
ten vi avdekker, er et av mange uttrykk for stigmaet norske muslimer 


opplever. 

Stigma og motstand 


Erving Goffmans innflytelsesrike bok Stigma (1963) utforsker hvordan per- 
soner som skiller seg ut fra samfunnets forståelse av «det normale», kan 
bli stemplet som avvikere og ikke bli akseptert sosialt. Et stigma er nega- 
tive fordommer om spesielle egenskaper eller kjennetegn som mennesker 
har, og som gjør at de blir forstått som avvikere. Mennesker varierer langs 
en rekke akser, og Goffmans fremste bidrag er å vise hvordan vilkårlige 
forskjeller blir framhevet som viktige i ulike kontekster. Hvilke forskjeller 
mellom mennesker som blir sett på som viktige, kan for eksempel variere 
mye mellom grupper, samfunn og historiske perioder. Goffmans arbeid har 
inspirert en lang rekke samfunnsvitenskapelige studier om sosialt stigma 
knyttet til det å ha mentale helseproblemer eller nedsatt funksjonsevne, og 
stigma relatert til etnisitet, hudfarge og religion (Major & O’Brien, 2005). 
Sosialpsykologisk forskning har dokumentert de alvorlige konsekvensene 
stigma kan ha for livskvaliteten til dem som utsettes for det. 

Til tross for stort gjennomslag i samfunnsvitenskapen har Goffman og 
den sosialpsykologiske tilnærmingen blitt kritisert for å overse den større 
samfunnsmessige konteksten som stigma inngår i, og spesielt hvilken 
rolle makt spiller (Link & Phelan, 2001). Nyere sosiologisk forskning har 
derfor foreslått en analytisk tilnærming som ikke bare utforsker stigma 
i ansikt-til-ansikt-situasjoner og hvordan det oppleves individuelt, men 
som også undersøker det i relasjon til samfunnsstrukturer og makt. Mens 
Goffman observerte at stigma kan forstås som forholdet mellom en sosial 
egenskap og en fordom, har nyere forskning utvidet settet av relasjoner de 
undersøker. Bruce G. Link og Jo C. Phelan (2001, s. 367) argumenterer for 
at stigma bør forstås som en sosial prosess hvor stempling, stereotypifise- 
ring, sosial distansering, statustap og diskriminering skjer parallelt, i en 
maktsituasjon som muliggjør at disse elementene kan utfolde seg. 

Forskning i denne tradisjonen har vært opptatt av å forstå og forklare 
stigmaets årsaker og opphav, dets relasjon til makt, hvordan det reprodu- 
seres, kommer til uttrykk og kan skape sosial ulikhet. Denne tilnærmin- 
gen til stigma, som legger vekt på strukturell dominans, har imidlertid 
også møtt motstand. Blant annet er det blitt rettet kritikk mot forskning 
som har vært så ivrig etter å sette ord på begrensningene som stigma ska- 
per i menneskers liv, at den har endt opp med å beskrive medlemmene i 

stigmatiserte grupper som hjelpelose ofre (Fine & Asch, 1988). De fleste 
stigmatiserte bruker en rekke tilgjengelige ressurser for 4 motvirke stig- 
matiseringen (Riessman, 2000), og det kan derfor være problematisk å 
redusere dem til passive ofre. 

I dette kapitlet trekker vi både på makt- og på ressurstradisjonen i 
stigmaforskningen. Vi ser på hvilke former for muslimhets unge musli- 
mer opplever, og på hvordan de reagerer. Vi argumenterer for at reaksjo- 
nene på diskriminering viser oss viktige former for motstand mot stigma. 
Tidligere forskning har undersøkt hvordan stempling og stigmatiserende 
merkelapper kan bli en selvoppfyllende profeti (Merton, 1948), og hvor- 
dan enkeltpersoner har ulike psykologiske håndteringsstrategier for å 
leve med stigma (Puhl & Brownell, 2006). Det er imidlertid begrenset 
forskning om hvordan stigmatiserte mennesker yter aktiv motstand mot 
stigma (men se Pande, 2010; Rosten, 2015). Vår studie beskriver hvordan 
muslimske ungdommer utøver slik «hverdagsmotstand» (Scott, 1985) mot 
stigmaet knyttet til det å være muslim i Norge. 


Muslimhets 


67 av de 90 unge i denne studien fortalte at de hadde opplevd hets, dis- 
kriminering eller sosial ekskludering fordi de er muslimer. 23 hadde ikke 
opplevd dette. Noen få hadde også opplevd diskriminering i arbeidslivet 
(ikke fått jobb på grunn av hijab), det de opplevde som hyppigere kontroll 
fra politi og sikkerhetspersonale, og trusler i forbindelse med deltakelse i 
offentlig debatt og diskusjoner på nettet. Én hadde erfaring med hatvold 
(ble dyttet av en eldre mann på gata). Det vanligste var imidlertid skjells- 
ord fra fremmede, nedsettende kommentarer og negativt ladete spørsmål 
fra bekjente, samt fiendtlig kroppsspråk og sosial ekskludering. I fort- 
settelsen tar vi for oss disse mest utbredte, men kanskje minst omtalte, 
formene for muslimhets. 


Skjellsord fra fremmede 


Den mest utbredte formen for muslimhets kom fra personer de unge 
muslimene ikke hadde noe forhold til. Det kunne være tilfeldige personer 

på gata eller kunder som var innom butikken de jobbet i. Flere hadde 
opplevd å få skjellsord som «jævla terrorist» og «jævla muslim» slengt 
etter seg. Hetsen var ofte impulsiv, forbigående og kort. Flere hadde for 
eksempel opplevd å bli sammenliknet med islamistiske ekstremister. 
Adam (22) jobbet som dørvakt på et utested i Oslo: 


Jeg har opplevd flere episoder på jobben, hvor jeg står i døra i uniform og jeg 
har litt skjegg. Da har jeg hørt flere som kommenterer «vi har fått en IS-kriger i 


døra!». Det føler jeg er litt trist da. 


Skjellsord var ofte rettet mot religiøse symboler som skjegg og hijab 
(Allen, 2014). Amina (18) fortalte at en tilfeldig person hadde kommet 
bort og kommentert hijaben hennes: 


Jeg føler folk alltid ser på meg som en undertrykket person fordi du velger å 
bruke hijab, eller fordi du velger å tildekke deg, eller du velger å be, eller bare 
sånn generelt. [...] Så jeg har jo møtt på situasjoner hvor folk bare kommer bort 


og sier «unnskyld, jeg føler du er undertrykt». 


Maymona (24) fortalte på liknende måte at hun hadde opplevd folk si: 
«Dra tilbake dit du kommer fra, din jævla muslim.» Anton (25) fortalte 


også om en slik episode: 


Jeg skal prøve å rekke heisen og damen prøver å lukke døra med knappen og 
jeg blir irritert så jeg putter inn hånda mi og drar opp døra, og så går jeg inn og 
sier: «Hva faen, har du ikke respekt for mennesker? Jeg prøver å rekke heisen. 
Du kan prøve å holde den igjen eller no. Du trykker så den låser seg!» Da sier 
hun: «Ja, men du er en jævla muslim, kom deg tilbake til det jævla landet. Jeg vil 


ikke ha noe med deg å gjøre jeg.» 


Skjellsord fra fremmede kommer ofte brått på, og gjør at de unge mus- 
limene blir overrumplet. Dette kan være skremmende, siden de verken 
vet hvem som angriper dem eller hvordan situasjonen kan utvikle seg. 
Overraskelsen gjør at det er vanskelig å svare eller reagere før situasjonen 
er over. Da kommer en sterk følelse av å ha blitt overkjørt og ydmyket. 
Hvis de unge derimot er i en situasjon hvor de forventer skjellsord, som 
Adam i jobben som dørvakt, kan de oftere lære seg måter å takle dem på, 
slik at de er forberedt. 

Nedsettende kommentarer og spørsmål 


Unge muslimer opplever også verbal muslimhets fra familie, venner og 
personer som de har en etablert relasjon til. Disse trengte ikke ytre reli- 
giøse kjennetegn for å identifisere dem som muslimer, men nedsettende 
kommentarer handlet likevel ofte om islam og deres religiøse praksiser. 
Kommentarene kunne for eksempel komme fra familiemedlemmer som 
ikke var muslimer. 

Martine (30) var konvertitt. Hun gikk ofte med en lang kjole og hadde 
håret tildekket med en hijab. Hun fortalte om en samtale med faren etter 
at hun hadde begynt å kle seg i tradisjonelle religiøse klær: 


Pappa sa på telefonen: «Den kjolen du hadde på deg, jeg trodde kanskje du had- 
de en bombe under der.» Jeg bestemte meg for ikke å reagere på det. Jeg tok meg 
ikke nær av det. Jeg bare sa: «Pappa, ærlig talt. Vet du hva? Du kaller meg faktisk 
for en terrorist.» Så begynte jeg å gråte. Når jeg blir sinna så bare gråter jeg lik- 


som. Og så svarte jeg: «Du kan ikke snakke sånn, vet du egentlig hva du sier?» 


Noen ganger kom kommentarene fra mer tilfeldige personer, som de 
unge muslimene hadde en relasjon til. Marit (24) var en annen konvertitt. 
Hun fortalte om en episode hvor hennes faste kontakt i NAV mente at 


hun var radikalisert: 


Hun sa det kanskje fordi jeg brukte hijab og jeg sa til henne at jeg ikke ville 
jobbe i en butikk hvor de selger røyk. Da sa hun at: «Du er jo det som vi kaller 
radikalisert.» Jeg svarte: «Radikalisert, hva er du snakker om?» Så sa hun at 
hijaben min så ut som en sekk. Ja, hun bare: «Hvordan skal hijaben egentlig se 
ut og sånt». Og jeg bare «sånn og sånn og sånn». Så sa hun: «Å ja, så den skal se 


ut som en stor søppelsekk?». 


Som i tilfellet med Marit kunne nedsettende kommentarer ofte være 
kamuflert som spørsmål. De unge muslimene opplevde at målet med 
slike spørsmål var å håne, irritere eller angripe dem. De kunne handle 
om alt fra hvorfor de ikke drikker alkohol, til radikalisering og ekstreme 
organisasjoner. 

Houda (27) fortalte at kollegaene hennes uttrykte seg negativt om islam 
ved å stille nedsettende spørsmål. Hun opplevde det som vanskelig at de 
latterliggjorde hennes religiøse bakgrunn: «Det var mye sånn: 'Svin er 

godt, hvorfor spiser du ikke det?’, og 'Drikk av og til, det er lov å synde av 
og til’. Det var veldig ille å jobbe der.» Sadia (24) hadde også kollegaer som 
stilte hånende spørsmål: «Kollegaen min pleide å si: Drikker dere mus- 
limer, røyker dere muslimer? Jeg sa ‘nei, det gjør vi ikke’, og hun svarte: 
'Da har dere på en måte ikke noe liv.» 

De nedlatende spørsmålene og kommentarene kom noen ganger fra 
nære familiemedlemmer som ikke var muslimer. Mitra (27) fortalte om 
sin norske bestemor: 


Jeg husker jo i starten når jeg begynte å møte muslimske folk og begynte å gå på 
kurs og sånn. Da tror jeg bestemor trodde jeg liksom, syns at det var litt sånn 
skummelt da. Hun sa bare sånn: «Ja, hva er det du egentlig gjør der liksom? Er 


det egentlig bra liksom? Du blir ikke sånn der ISIS og sånn da?» 


Når hetsen uttrykkes som spørsmål, innebærer det en viss ambivalens — 
fordi det kan tolkes som at den som stiller spørsmålet, er interessert i 
dialog. Samtidig er det tydelig for de unge muslimene at slike ytringer 
har sterke negative undertoner. De negativt ladete spørsmålene håner 
eller latterliggjør ofte muslimenes tro og praksiser, og trekker oppmerk- 
somheten mot deler av islam som de unge ikke identifiserer seg med, for 
eksempel terrororganisasjoner. 

Når nedsettende kommentarer og spørsmål kom fra venner, familie, 
bekjente eller andre de unge muslimene hadde en relasjon til, endte det 
ofte med en diskusjon. I motsetning til med fremmede, kom de negative 
kommentarene i en sammenheng hvor det var tid, mulighet og mindre 
risikabelt å respondere, og derfor var de mindre truende. Samtidig kunne 
de være mer sårende - siden de kom fra mennesker de elsket, respek- 
terte eller var avhengig av. I motsetning til skjellsord fra fremmede, som 
er forbigående, var det også en tendens til at negative kommentarer fra 
bekjente ble gjentatt over tid og liknet mobbing. 


Fiendtlig kroppsspråk og sosial ekskludering 


Muslimhetsen de unge opplevde, kunne også være fiendtlig kropps- 
språk og sosial ekskludering. Å bli ignorert, få nedsettende blikk eller 
bli stirret stygt på skjedde som regel i det offentlige rom, men kunne 

også skje på arbeidsplassen eller i utdanningsinstitusjoner. Som oftest 
kom det fra fremmede personer. Saaba (24) gikk med hijab og kunne 
dermed enkelt identifiseres som muslim. Hun fortalte om flere ubeha- 
gelige opplevelser på buss, T-bane og trikk, og mente det handlet om at 
hun var muslim: 


Jeg tenker ikke så mye på det nå, men det hender noen ganger at jeg tar bussen, at 
jeg står og så blir det trangt og da går jeg nærmere andre og så er det for eksempel 


en dame som «grrrrrrrrr» og så bare går hun på motsatt side av bussen. 


Fatima (25) beskrev hvordan blikk og fiendtlig kroppsspråk gjorde at hun 
følte seg utelukket fra storsamfunnet: «Jeg er muslim ikke sant og har 
lang kjole og lang hijab. Noen ganger møter jeg norske som ser på meg 
dårlig eller stygt. Når jeg sitter på bussen så vil ikke noen komme nærme 
meg.» Mange unge muslimer beskrev fiendtlige blikk og fiendtlig kropps- 
språk i det offentlige rom. Kvinner i hijab var spesielt utsatt, fordi de bar 
så tydelige ytre tegn på å være muslim. 

De unge muslimene fortalte også om sosial ekskludering, som kunne 
være en kombinasjon av kroppsspråk, kommentarer og ignorering. Dette 
kunne skje i forskjellige sammenhenger, for eksempel på jobb. Martine 
(30) fortalte om to episoder på jobben: 


Så da jeg begynte med hijab på jobben uten å si ifra på forhånd at jeg var mus- 
lim eller noen ting da, så sjefen bare: «Oi, er dette noe du skal fortsette med hele 
livet?» [...] En annen gang fikk jeg en telefon fra en jeg hadde jobba sammen i 
mange år. Vi var gode venner og hun fikk meg til å feste før jeg var muslim da 
[ler]. Så ringte hun meg og sa bare: «Jeg kommer ikke til å sette meg på noen 


vakter med deg lenger. Det er ikke noe å gjøre, det er bare det du står for.» 


I jobbsituasjoner er muslimer spesielt utsatt. Der kan de ikke trekke seg 
unna eller søke seg mot andre og tryggere arenaer. Hvis de klager hen- 
delser inn til ledelsen, risikerer de dessuten å bli ansett som bråkmakere. 
Ekskludering skjedde også ofte i sosiale sammenhenger, på skolen og 
andre steder, spesielt knyttet til sammenkomster med alkohol (Fletcher 
& Spracklen, 2014). Aise (19) beskrev en slik episode: 


Jeg har liksom ikke blitt rett ut diskriminert, men på skolen for eksempel, jeg 


går på en veldig norsk skole. Der er det sånn at jeg og en venninne, hun bruker 

sjal, vi blir nesten aldri invitert. La oss si de skal ut på en fredag. Selv om vi ikke 
drikker, vi kan jo fortsatt bli med og kose oss. Men de inviterer oss ikke, fordi de 
vet at vi ikke drikker alkohol. Så det ser jeg som diskriminering, det er liksom 


ikke inkludering i det. Det er bare ekskludering. 


Hets er nok ikke det riktige ordet for det Aise opplevde, og hun var 
ambivalent med tanke på om det kunne beskrives som diskriminering. 
På samme måte som med kroppsspråk åpner slike episoder for mange 
spørsmål. Kan det å ikke invitere muslimer på fester og utesteder være 
av respekt for deres motstand mot alkohol? Hva gjør muslimer selv for 
å bli inkludert? Komplekse sosiale situasjoner har mange mulige for- 
tolkninger. Det er likevel kjent at det skjer mye sosial ekskludering av 
muslimer. Hets og fiendtlighet som utøves via ekskludering, blikk og 
kroppsspråk, er vanskelig å reagere på fordi det ofte gir rom for fortolk- 
ning. I motsetning til verbal hets er det vanskeligere å være helt sikker 
på hva som skjedde, og den som (angivelig) har utført det, kan enkelt 
benekte det. 

Den lave terskelen for — og lave risikoen ved — å utøve fiendtlighet pa 
mer skjulte og indirekte måter er nok en grunn til at fiendtlig kropps- 
språk nevnes så ofte i våre intervjuer med unge muslimer. Samtidig var 
det tilfeller hvor hendelser som ble beskrevet som muslimhets, synes å ha 
blitt overfortolket av de unge muslimene. Det kan være vanskelig å tolke 
sosiale situasjoner og kroppsspråk. Når mennesker føler seg stigmatisert, 
er de mer tilbøyelige til å tolke mer uskyldige hendelser som uttrykk for 
fiendtlighet (Perry, 2015). Forventninger om fiendtlighet kan ha gjort at 
de intervjuede tolket noen hverdagslige hendelser som uttrykk for hat 


eller skepsis mot muslimer. 


Hvordan motvirke og leve med hetsen? 


De unge muslimene i denne studien reagerte på og håndterte hetsen 
ulikt. Noen få fjernet ytre religiøse kjennetegn som religiøse klær eller 
skjegg etter å ha opplevd hets. Denne reaksjonen er problematisk for 
mange muslimer, da religiøse symboler - som for eksempel hijab - er 
en viktig religions- og identitetsmarkør. Den var likevel sjelden. Langt 

flere reagerte ved aktivt å bagatellisere hetsen eller nedvurdere hetserne. 
Andre håndterte situasjonen ved å gå i dialog eller diskusjoner med dem 
som kritiserte og hetset. Disse mer utbredte reaksjonene kan forstås som 
motstand mot muslimhets, som gjør dagliglivet deres lettere. Stigmaet 
knyttet til å være muslim i det norske samfunnet fikk dermed mindre 
innflytelse på dem. 


Bagatellisering og nedvurdering av hetserne 


Blant dem som hadde opplevd muslimhets, var den vanligste reak- 
sjonen å ignorere eller bagatellisere hetsen, enten ved å overse den 
eller ved å beskrive forholdsvis alvorlige hendelser som uvesentlige 
for dem selv. Ismatullah (24) fortalte at uansett hvor man er, så møter 
man negative personer: «Jeg pleier ikke å tenke så mye på det fordi 
jeg vet at uansett hvor, i mitt land, her eller hvor som helst finnes det 
forskjellige folk. Så jeg bryr meg ikke så mye om det.» Saaba (24) for- 
talte om en liknende måte å bagatellisere hetsen på, og som over tid 
utviklet seg til en metode for å beskytte seg selv. Hun beskrev det som 
en prosess: 


Jeg vet jo at jeg er utlending, jeg er mørkhudet og har på meg slør. Så man får 
de blikkene på seg, det preger deg. Men etter hvert så klarte jeg å se bort fra det. 
Jeg brydde meg ikke så mye. 


Å ignorere hets, som stygge blikk eller kommentarer, kan ses på som 
en form for normalisering. Hvis unge muslimer forventer å bli hetset i 
offentlige rom og sosiale relasjoner, er det et samfunnsproblem. Samtidig 
kan ignorering være en sunn overlevelsesmekanisme, spesielt i situasjo- 
ner som er ambivalente. De unge hever seg dermed over dem som het- 
ser. De ignorerer og «normaliserer» hets for å få dagliglivet til å fungere 
(Browne et al., 2011), og begrenser dermed konsekvensene. 

Noe av det samme skjedde når de unge nedvurderte hetserne. Mange 
fortalte om hendelser med opplagt og til tider grov muslimhets, men de 
gjorde det mindre alvorlig ved å løfte fram spesielle trekk ved dem som 
hetset. Abdul (21) fortalte at han ble mobbet i mange år på grunn av «min 
bakgrunn ... som ‘terrorist’ og muslim og sånn». Han uttrykte en viss 

forståelse for dem som hadde plaget ham, samtidig som han mente at 
mobbingen i stor grad skyldtes deres egne problemer: 


Det gjør meg til et offer, men samtidig så forsto jeg mobberne mine. Det var 
en lett vei til popularitet - å mobbe meg. Og det var mange av dem som hadde 
problemer hjemme. De ble slått hjemme og mange hadde skilte foreldre og de 


var drittlei livet sitt og så tok de det ut på meg. 


Bashar (24) jobbet i butikk, og fortalte at han hadde hatt en kunde som 
spurte hvorfor han kom til Norge, og sa at dette ikke var hans land. Til 
slutt hadde han kalt Bashar for en «jævla muslim». Bashar ble lei seg, men 
forklarte det med at «han var ikke normal, han hadde drukket, han var 
ikke helt seg selv». 

Ved å forstå eller forklare muslimhetsen med marginalitet eller uten- 
forskap ble den mindre alvorlig. De unge muslimene trekker ofte fram 
eldre mennesker, «de på bygda» eller unge med rusproblemer eller andre 
problemer som de verste muslimhaterne. På denne måten posisjonerte 
de seg selv som de normale i det norske samfunnet. Å unngå offerstatus 
eller offeridentitet kan også være en måte å få selvrespekt på, og å heve seg 
over den hetsen man opplever. Ved å peke på negative trekk ved dem som 
mobbet, snudde muslimene hele situasjonen: Det ble da hetserne og ikke 
muslimene som var utenfor. 


Åpenhet og diskusjon 

En liknende, men enda mer offensiv strategi for å svare på hetsen var å 
vise åpenhet for motargumenter eller å gå inn i aktiv diskusjon. Mange 
av de unge muslimene mente at det var viktig ikke å trekke seg tilbake, 
men heller håndtere hets og kritikk ved å være imøtekommende og vise 
forståelse. Amburo (19) fortalte at hun flere ganger hadde møtt men- 
nesker som hetset islam og muslimer, men at hun prøvde å møte dem 
med dialog: 


Det er mange som starter med å krenke alt ved meg, enten det er min religion, 
det at jeg er svart, det at jeg bruker hijab. Men jo mer jeg investerer i dem, jo mer 
jeg møter dem i dialog, så ender de faktisk opp med å gi meg komplimenter: Si 


at jeg er åpen, si at jeg er raus og så videre. 

Asma (30) fortalte om en liknende måte å møte hets på. Hun møtte en gam- 
mel dame som fortalte Asma at hun var svært negativ til muslimer. Asma 
reagerte ved å være åpen og prate med damen: «Så satte jeg meg ned og 
prøvde å høre litt på henne, hva er det som gjør at hun er livredd muslimer?» 

Ved å vise åpenhet og gå inn i dialog opplevde både Amburo og Asma 
at de taklet hetsen bedre. De snudde en negativ situasjon til noe positivt, 
og klarte samtidig å vise religionen fram fra sin beste side. Ved å vise 
kjærlighet i møte med kritikk og hets etterliknet de unge muslimene sine 
religiøse forbilder (Sandberg et al., 2018). Noen beskrev det som en del av 
«den indre» eller «den store» jihaden: kampen med seg selv for å være en 
god muslim. Enkelte ganger var det nok likevel mer et ideal enn konse- 
kvent praksis. Det kunne også være en metode for å heve seg over dem 
som hetset, ved å vise at man var et bedre menneske enn dem. 

Å gå inn i tyngre teologiske eller faglige diskusjoner om religion var 
vanligst i situasjoner hvor de unge muslimene ble hetset av bekjente, 
familiemedlemmer, venner eller kollegaer. Salam (25) fortalte: 


Det har vært situasjoner på jobb hvor vi snakker om nyhetene, hvor vi tar opp 
ting som har blitt sagt og gjort [av terrorister]. Da sier jeg at det å drepe uskyl- 
dige mennesker ikke er hva religionen min representerer: Religionen min sier 


at å drepe et menneske er som å drepe hele menneskeheten. 


Å vise til dette sitatet fra Koranen (5:32) var utbredt blant de unge 
muslimene som brukte det som motargument i diskusjoner og situasjoner 
som liknet på hets. Generelt sett viser vår studie at de unge muslimene 
hadde et velutviklet repertoar av argumenter for at islam er en fredelig 
religion. Disse var nyttige både i møte med fordommer fra storsamfunnet 
og i møte med venner som ble trukket mot jihadistisk propaganda 
(Mohamed & Sandberg, 2019). 

Trine (20) var konvertitt og fortalte at hun i møte med familien ofte 
diskuterte islam og måtte forklare at det var veldig få som var ekstremis- 
ter. Hun lo da hun fortalte følgende: 


Ja, jeg diskuterer med mamma noen ganger. Jeg diskuterer med mamma om 
de høyreekstreme, sånn at hun skal forstå at de [ekstreme] er på alle sider. Men 
hun er ikke interessert i å diskutere. Hun er veldig imot at jeg har blitt muslim, 


så hun vil ikke høre om det. 

Unge muslimer opplever ofte at de kommer i situasjoner hvor de må 
understreke eller bevise at de tar avstand fra religiøs ekstremisme. De 
føler at de må forsvare seg selv og islam mot det de beskriver som for- 
dommer og stereotypier, men også regelrett hets. Enkelte ganger svarer 
de med å vise forståelse og åpenhet, andre ganger går de inn i tyngre 
diskusjoner om islamsk teologi eller Midtøsten-politikk. På denne måten 
forsvarer de både islam og eget selvverd, når de aktivt unngår å bli for- 
svarsløse offer. Slik utøver de også motstand mot stigmaet som er knyttet 
til å være muslim i Norge. 


Hverdagsmotstand mot stigma 


Stigma knyttet til å være muslim i Norge kommer til uttrykk på mange 
måter, for eksempel ved muslimfiendtlighet og muslimhets. De unge 
muslimene i denne studien beskrev muslimfiendtlighet fra politi, 
sikkerhetsvakter og arbeidsgivere, men det var hetsen fra fremmede 
i det offentlige rom og fra bekjente, kollegaer og medstudenter som 
dominerte i fortellingene. Det var dette de hadde flest - og mest kon- 
krete - erfaringer med. Skjellsord fra tilfeldige personer på gata førte 
til frykt og usikkerhet. Sosial ekskludering, mobbing og hets fra per- 
soner de hadde etablerte relasjoner til, var vondt på en annen måte. 
Slike erfaringer kan ha negativ innvirkning på muslimers psykiske 
helse (Kunst et al., 2012). Samtidig gir detaljerte skildringer av episo- 
der med muslimhets innsikt i den ambivalensen og usikkerheten som 
kan prege slike opplevelser. Det gjelder spesielt grensegangene mellom 
legitim kritikk av islam og hets, men også tilfeller av opplevd fiendtlig 
kroppsspråk og sosial ekskludering. Samlet sett viser både statistikken 
om fordommer mot muslimer og vår studie av opplevd muslimhets at 
muslimfiendtligheten er et stort problem. 

Deltakerne i vår studie som hadde synlige markører på at de var mus- 
limer, var ekstra utsatt for fiendtlige kommentarer og hets. Dette gjaldt 
spesielt kvinner med hijab, men også menn med skjegg eller klær som 
indikerte muslimsk tilhørighet. Personer med utseende og hudfarge som 
kunne knyttes til opprinnelse i et muslimsk land, opplevde også oftere 
hets. Rasisme og fordommer knyttet til etnisitet ble ofte blandet inn i 

muslimhetsen. Muslimske kvinner med hijab og mørk hudfarge var der- 
for spesielt utsatt. Kjønn og etnisitet var avgjørende for hvor mye hets de 
unge muslimene opplevde, men det var vanskelig å se tydelige mønstre i 
hvordan de reagerte på hetsen. Reaksjonene syntes heller å variere etter 
hvilken situasjon hetsen ble utøvet i, og etter hvem som utøvet den. Reak- 
sjonene var altså i størst grad situasjonelle. Denne observasjonen passer 
godt med Goffmans (1959, 1963) dramaturgiske analyser og vektlegging 
av interaksjon og mikrososiologisk kontekst. 

De fleste unge muslimene beskrev hvordan massemedia bidro til en 
negativ framstilling av islam, og at det var mye muslimhat på internett. 
Netthatet som de unge fortalte om, var hovedsakelig rettet mot islam og 
muslimer generelt, ikke mot dem personlig (Fladmoe et al., 2019). For de 
få som engasjerte seg i offentlige debatter, ble det derimot fort person- 
lig. Det er en nær sammenheng mellom tonen i den offentlige debatten 
om islam og de personlige erfaringene de unge beskrev (Perry & Alvi, 
2012). Fiendtlige kommentarer og spørsmål var som regel direkte knyttet 
til temaer som dominerte i offentligheten, og skjellsord som «jævla ter- 
rorist» spilte på hvordan islam blir framstilt i media. Personrettet hets er 
ofte utløst av aversjoner mot - eller et ønske om å ramme — muslimer som 
gruppe (Eggebø & Stubberud, 2016). Bakgrunnen er ofte en blanding av 
generell negativ medieomtale av en gruppe og ideologisk forankret kri- 
tikk fra ytterliggående grupper. 

Likevel er dette bare halve historien om muslimhat i Norge. Denne 
halvparten dominerer i det offentlige ordskiftet og i forskningen. Den 
mindre kjente delen av historien er hvordan muslimer reagerer på, prøver 
å leve med og øver motstand mot hetsen. En del gikk inn i diskusjoner 
for å forsvare islam, og noen ganger prøvde de å forstå eller prate ned 
hetserne for å gjøre dem mindre viktige. Mest slående, kanskje til og med 
overraskende, var likevel hvor ofte de beskrev at det var viktig for dem å 
møte hets med åpenhet og forståelse. En del beskrev det også som kjær- 
lighet. På denne måten ønsket de å vise fram et annet bilde av muslimer 
og islam enn det som utløste muslimhatet de opplevde. 

Vi mener det er verdt å se nærmere på den mobiliseringen som skjer 
mot hatretorikk, hets og diskriminering. I tillegg til de åpenbart negative 
konsekvensene kan kollektive erfaringer med hets og hat også føre til 

kollektiv mobilisering. For at individuelle erfaringer skal skape kollek- 
tiv respons, kreves det imidlertid en bred anerkjennelse av at de repre- 
senterer et større problem. Fiendtlighet mot religiøse grupper kan også 
bidra til å forsterke religiøs identitet, mens religiøse fortellinger og prak- 
siser kan være en hjelp til å håndtere og yte motstand mot muslimhets 
(Keddie, 2018). Muslimske organisasjoner kan derfor også være med på 
å motvirke, redusere konsekvensene av og håndtere muslimhat. Det kan 
også være relevant å se på det vi tidligere har beskrevet som hverdags- 
motstand mot ekstremisme (Sandberg et al., 2018), den som gjøres av 
vanlige mennesker, langt fra medienes og myndighetenes søkelys. 

De fleste vi intervjuet i denne studien hadde opplevd muslimhat. For 
mange var det vanskelig, og slike opplevelser kan føre til psykiske pro- 
blemer. For majoriteten av dem vi snakket med, hadde hetsen imidlertid 
ikke ødelagt livet deres. De brøt sjelden sammen og ble handlingslammet 
når noen ropte «jævla terrorist» etter dem på gata, eller kom med ned- 
latende kommentarer og spørsmål. Noen få reagerte med økt fiendtlig- 
het mot det norske samfunnet og ekstreme holdninger. De fleste prøvde 
imidlertid å forstå, minimalisere og aktivt motarbeide hetsen. Disse 
reaksjonene utgjør et sett av former for hverdagsmotstand mot stigma 
som spres og læres blant muslimer, og som dermed også brukes kollek- 
tivt. Reaksjonsformene kan ses som et repertoar av hverdagsmotstand 
som aktivt beskytter mot, motvirker eller utfordrer muslimhets (Ellefsen 
& Sandberg, 2021) - heller enn å passivt akseptere den. 

Liknende repertoarer finnes sannsynligvis i andre grupper som stig- 
matiseres. Vår studie kan kanskje tjene som inspirasjon for studier av 
hverdagsmotstand blant andre grupper, som sexarbeidere, overvektige, 
personer med nedsatt funksjonsevne eller rusmisbrukere. Repertoaret 
som vi har kartlagt, kan også brukes som utgangspunkt for sammen- 
likning med muslimer i andre aldersgrupper. På denne måten kan man 
få fram forskjeller og likheter i den hverdagsmotstanden som utøves av de 
ulike aldersgruppene. Mulige hypoteser er at unge kan være mer aggres- 
sive i sin respons (nedvurdering, se også Sandberg, 2005), men også mer 
optimistiske og med tro på endring (åpenhet og diskusjon). Når man blir 
eldre, blir man kanskje mer pragmatisk, mindre optimistisk, og tenker 
at hets og diskriminering ikke kan endres raskt og radikalt. Da ser man 

kanskje etter andre og mer individuelle måter å kunne leve med hetsen på 
(f.eks. bagatellisering). Alder og livsfase kan derfor være viktige elemen- 
ter i studier av respons på stigma. 

Muslimers individuelle reaksjoner kan ikke ses løsrevet fra det demo- 
kratiske problemet som muslimhets representerer, og som krever tiltak 
på samfunnsnivå. Fiendtlighet overfor muslimer bør ikke normaliseres, 
og dem som utsettes for det skal ikke få ansvaret for å takle det. Det 
kan likevel være interessant å se på hva som kan begrense de negative 
effektene av hets. Vi tror derfor det er viktig å undersøke hvilke måter 
motstand utøves på, hvilken rolle det spiller for muslimer, og hvordan 
motstanden kan virke inn på konsekvensene av hetsen. Når vi aner- 
kjenner og forsker på muslimers hverdagsmotstand mot stigma samt 
muslimhets, betyr det ikke at vi nedvurderer de alvorlige negative konse- 
kvensene for dem som utsettes for det. Det betyr heller ikke at vi mener 
at ofrene kan løse problemet med å reagere på gode måter. Å motvirke 
muslimhets krever en mye bredere mobilisering og innsats fra en rekke 
aktører på ulike arenaer. 

I offentlig debatt reduseres ofte muslimer til to motstridende roller: 
enten et symbol på en undertrykkende og krigersk religion eller et offer 
som trenger hjelp fra storsamfunnet. Deler av forskningen på stigma har 
vært så opptatt av dets negative konsekvenser at den stigmatiserte grup- 
pen har blitt framstilt som hjelpeløse ofre. Vår studie viser imidlertid at 
de unge muslimene ikke passivt aksepterer stigma, men øver aktiv mot- 
stand i dagliglivet. Ved å se på motstand mot muslimfiendtlighet — fra 
muslimer selv — trer det fram et annet, mer nyansert bilde av muslimer. 
Kanskje dette også kan bidra til å motvirke muslimhat? 

Abstract: In the last few years, there has been a rise in political activism among 
young people across the democratic world. We have seen them protesting against 
racism and demanding stricter climate policies. This chapter deals with political 
participation, values and the political agenda of young people in Norway over the 
last 20 years. Have there been changes over time, perhaps linked to digitalization 
and globalization, during this period? Have these developments led to a political 
generation gap between young people, adults and the elderly? Our analyses do 
indeed reveal an increasing age gap in which young people have different political 
preferences than persons in the older age groups. While these differences are greater 
now than at any other point in the last 20 years, they still remain moderate. Young 
people hold more radical positions on climate policy, they are more liberal concern- 
ing immigration, and they are somewhat to the right of the adult population when it 
comes to economic policy. Voter turnout and other forms of political participation 
have increased among people under the age of 30. Younger people are more prone 
to mobilize for political activism on digital platforms through their social networks 
than people in the older age groups are. Using perspectives from the sociology of 
generations, we discuss the implications of our findings for the political mobiliza- 
tion of young people in a digital future. 

Introduksjon 


Den 15. mars 2019 deltok mer enn 1,6 millioner unge i en global skole- 
streik for klimaet (Wahlström et al., 2019). Aldri har vi sett en så 
omfattende politisk mobilisering av ungdom på tvers av landegrenser. 
Inspirasjonen bak det som ble bevegelsen Fridays For Future (FFF), var 
en svensk, skolestreikende 16-åring. Greta Thunberg ble klimabeve- 
gelsens fremste ikon (Wahlström et al., 2019), og digitale plattformer 
og sosiale medier ble dens viktigste mobiliseringskanaler. Et globalt 
nedslagsfelt, kombinert med lokale mobiliseringer, ga bevegelsen poli- 
tisk kraft, og Thunberg ble invitert til internasjonale toppmøter for å 
belære og befale verdens mektigste politikere om å vise solidaritet med 
kommende generasjoner gjennom globale klimakutt. I Norge ble bud- 
skapet gjentatt på bannere og gjennom kamprop overfor nasjonale poli- 
tikere: «Erna koker kloden», «Deres ignoranse er vår dødsdom», «Det 
finnes ingen planet B». Et budskap like tydelig som enkelt — fra unge 
aktivister til voksne politikere. 

Den globale klimabevegelsen føyer seg inn i rekken av flere politiske 
kampanjer som har mobilisert unge verden over. Black Lives Matter 
(BLM), som ble etablert som et «online-community» i 2013 for å sette 
strukturell rasisme i USA på dagsordenen, fikk sitt globale gjennom- 
brudd etter politiets umotiverte drap på afroamerikaneren George Floyd 
(Gawthrop & Illingworth, 2020). I juni 2020 demonstrerte millioner av 
mennesker over hele verden med Floyds siste ord som symboltungt slag- 
ord: «I can't breathe.» 

Bevegelser som FFF og BLM har det til felles at budskapet er rettet mot 
det etablerte voksensamfunnet og mot politiske myndigheter. Og i likhet 
med andre internasjonale protestbevegelser reflekterer de en trend hvor 
digitale plattformer og sosiale medier gir et globalt publikum og endrer 
det politiske engasjementet, særlig blant de unge (Boulianne et al., 2020; 
Milkman, 2016). Selv om slike massedemonstrasjoner er kraftfulle, er det 
alltid en fare for at man gir dem større politisk betydning enn det etter- 
tiden har vist at de har hatt. Noen bevegelser evner ikke å opprettholde 
mobiliseringen når nye saker kommer på dagsordenen, og over tid kan de 
tape sin politiske kraft. 

Det er viktig å påpeke at politisk massemobilisering på tvers av lande- 
grenser ikke er et nytt fenomen. På 1960- og 70-tallet ble protestene 
målbåret i en rekke utbrudd av politisk masseaktivitet blant studenter 
og yngre intellektuelle med en venstreradikal slagside - blant annet 
mot Vietnamkrigen og for borgerrettigheter. Opprøret synliggjorde en 
generasjonskløft hvor redefinering av foreldregenerasjonens tradisjons- 
bundne verdi- og handlingsmønster ble et overordnet mål. Disse pro- 
testbølgene dannet grunnlaget for gjennomgripende politiske endringer 
(se også Ødegård, 2016; Vestel & Øya, 2014). 

I dette kapitlet studerer vi ungdommens og den voksne befolkningens 
politiske ideologi og engasjement over tid, og spør om vi kan spore utvik- 
lingen av et nytt generasjonsgap i Norge på 2000-tallet. Ser vi en mer 
politisk engasjert ungdomsgenerasjon med en dagsorden som skiller seg 
fra de voksnes? Og er det rimelig å tenke at den utviklingen vi ser her i 
landet, er del av en global trend? 

Kapitlet bygger på to datasett: valgundersøkelsen og SMIPS- 
undersøkelsene. Først vil vi undersøke endringer i valgdeltagelsen blant 
tre aldergrupper - de unge (18-29 år), de voksne (30-59 år) og de eldre 
(60+) - i et 20-arsperspektiv. Videre ser vi på den betydningen digi- 
tale plattformer og sosiale medier har for mobilisering til aksjoner og 
demonstrasjoner i de ulike aldersgruppene. Dette gjelder både fysiske 
og internettbaserte aktiviteter. Vi spør også om det politiske innholdet 
har endret seg over tid, og om de unge har en politisk agenda som skil- 
ler seg fra de voksnes. Er ungdom mer venstrevridde, høyrevridde, libe- 
rale eller grønne enn de som er eldre? Analysene viser at dagens unge er 
mer politisk aktive enn forgående ungdomsgenerasjoner. De behersker 
og tar i bruk digitale plattformer og sosiale medier på en måte som for- 
sterker muligheten til å fremme en ny politisk ideologi og dagsorden. 
Med utgangspunkt i generasjonsteorier (se bokens innledningskapittel, 
Mannheim, 1927/1952) drøfter vi avslutningsvis om de endringene vi 
finner, har skapt et politisk generasjonsgap som på sikt har potensial til 
å skape ytterligere verdipolarisering mellom unge og eldre, hvor eldre 
vil yte motstand gjennom et «cultural backlash», som Norris og 
Inglehart (2019) kaller det. 

Et voksende generasjonsgap i ideologi og 
deltagelsesformer? 


I bokens første kapittel kommer Pedersen og Ødegård (2021) inn på Karl 
Mannheims generasjonsteori. Hovedpoenget er at ulike generasjoner 
er bærere av både samfunnsmessige interesser og særegne historiske 
erfaringer. Unge mennesker står i en formativ fase, og er derfor særlig 
mottakelige for samfunnsgjennomgripende hendelser, strømninger og 
destabiliseringsprosesser i samtiden. Denne tidssensitiviteten mener 
Mannheim (1927, s. 300, referert i Milkman, 2016) er en unik evne til å 
oppnå en «up-to-dateness». Denne evnen svekkes når man blir eldre, 
fordi verdensbildet reproduseres ut fra erfaringene en selv gjorde seg i 
sine formative år. Slik dannes generasjonsspesifikke identiteter som skil- 
ler seg fra tidligere og framtidige ungdomsgenerasjoners. I den senere tid 
har flere studier vist at politiske verdimønster som formes hos unge i «the 
impressionable years» (Sears & Levy, 2003; Finlay et al., 2010), har en ten- 
dens til å feste seg og utgjøre mønster de tar med seg, i større eller mindre 
grad, videre gjennom livsløpet. Det er dette som kalles en generasjons- 
effekt (Franklin, 2004). 

Spørsmålet vi forfølger i dette kapitlet, er om vi kan se en slik 
generasjonseffekt i Norge — fortrinnsvis når det gjelder verdiorienterin- 
ger, men også med tanke på deltagelsesformer. Utenfor Norges grenser 
har det de siste årene vært lett å oppdage påfallende politiske generasjons- 
forskjeller. Det har nesten blitt gjentatt til det kjedsommelige at synet på 
Brexit i Storbritannia og oppslutningen om Donald Trump i USA henger 
sammen med alder. De middelaldrende og eldre velgerne ønsket Brexit 
velkommen, mens de unge orienterte seg mot den europeiske unionen. 
På den andre siden av dammen fikk Trump betydelig mindre støtte fra 
de unge velgerne enn fra de middelaldrende og eldre. 

Slike politiske generasjonsskiller har vi også vært vitne til tidligere. Blant 
andre Milkman (2016) viser hvordan den amerikanske «millenniums- 
generasjonen» (født mellom 1980 og 2000) samlet seg om sosiale bevegelser 
som tydeliggjorde at deres livserfaringer og verdensbilde skilte seg fra de 
eldres. Norris og Inglehart (2019) utleder en større teori om slike genera- 
sjonsforskjeller, under tittelen Cultural Backlash. Langsiktige strukturelle 

endringsprosesser - slik som utdanningsrevolusjonen, urbanisering og 
sekularisering - har ifølge Norris og Inglehart (2019) en grunnleggende 
effekt på samfunnet. Nye generasjoner blir sosialisert inn i postmoderne 
og mer liberale verdier enn tidligere generasjoner. Generasjonsutskift- 
ning gjør at samfunnene som helhet beveger seg i den retningen. Etter 
hvert nås et «tipping point», hvor de liberale verdiene blir dominerende. 
Det er da de eldre generasjonene kan begynne å stritte imot, i form av 
et «cultural backlash». Denne motstanden mot liberale verdier kan bli 
forsterket av økonomiske nedgangstider og økt innvandring, slik vi 
har sett i forbindelse med finanskrisen i 2008 og flyktningkrisen i 2015. 
Dette leder til økt oppslutning om autoritære, konservative verdier og 
populisme. Norris og Ingleharts (2019) beskrivelse av suksessen til det 
de kaller autoritære populistiske partier i nyere tid, bunner altså i stor 
grad i et verdimessig eller ideologisk generasjonsgap som drives av at de 
eldre holder igjen, mens de unge endrer seg i takt med store samfunns- 
strømninger. 

Et interessant spørsmål er hvorvidt et slikt eventuelt verdimessig 
generasjonsgap ledsages av og forsterkes av et generasjonsgap når det 
gjelder politisk mobilisering og deltagelse. Nye digitale kanaler og sosiale 
medier har de siste 10-15 årene endret rammene for folkelig mobilisering 
og debatt, og ses på som en ny medierende institusjon (Bennett & 
Segerberg, 2013; Flanagan, 2013). Sosiale medier har et sett innebygde 
handlingsmuligheter, særlig når det gjelder å etablere og vedlikeholde 
sosiale nettverk, å dele og spre innhold raskt og å dele innhold i mange 
formater (bilder, video, emojis) (Boyd, 2008; Enjolras et al., 2013). Disse 
trekkene ved sosiale medier gjør at de kan tenkes å endre forutsetningene 
for politisk mobilisering. 

Over tid har forskningen pekt på at sosiale nettverk er viktige i 
politikken fordi de bidrar til å forme måten politisk informasjon mot- 
tas og forstås på (Huckfeldt & Sprague, 1987, 1995; McClurg, 2006). 
Nettverk gjennom sosiale medier kan tenkes å være spesielt effek- 
tive når man skal nå bredt ut med politisk informasjon. I tråd med 
Granovetters (1973) argument om styrken i de svake bånd kan slike 
nettverk bidra til at relevant informasjon spres langt utenfor grup- 
pen av arrangører eller personer som kjenner hverandre personlig, og 

gjøre at enkeltindivider får større tilgang på relevant informasjon ras- 
kere (Easley & Kleinberg, 2010). Samtidig gir de innebygde handlings- 
mulighetene rom for å uttrykke emosjonelt innhold som kan bevege 
mottageren (Papacharissi, 2015). En omfattende internasjonal metastu- 
die av koblingen mellom bruk av digitale medier og samfunnsengasje- 
ment viste at det finnes en positiv sammenheng, og at denne har styrket 
seg over tid (Boulianne, 2020). 

Et viktig spørsmål er om slike mer åpne informasjonsstrukturer, som 
potensielt også inkluderer et emosjonelt, personlig pådytt, når ut til nye 
grupper med politiske, mobiliserende budskap. Når det gjelder ungdom, 
skulle det være spesielt gode grunner til å anta en slik utvikling. Fra før 
vet vi at ungdom er mer aktive i sosiale medier enn eldre, og at sosiale 
medier utgjør en viktigere nyhetskilde for denne gruppen enn for eldre 
generasjoner. Ungdom er oftere medlemmer av protestgrupper på Face- 
book (Eimhjellen & Ljunggren, 2017), og rekrutteres oftere til demonstra- 
sjoner og aksjoner via sosiale medier (Enjolras et al., 2013). Selv om de har 
en mer begrenset tilkobling til den formelle politikken og til frivillige 
organisasjoner enn det eldre aldersgrupper har (Bergh, 2015), vil dette 
kompenseres for av tilgangen til digitale nettverk. 

Samtidig finnes det en bekymring for at en informasjonskontekst der 
underholdningsmulighetene er uendelige, vil lede mange — og spesielt de 
lite politisk interesserte — vekk fra politiske nyheter, noe som vil kunne 
svekke deres politiske kunnskap (Prior, 2005). Kan politisk engasjement 
via sosiale medier betraktes som en form for «slacktivisme», en utvan- 
net form for engasjement som krever lite av deltagerne, og som kommer 
i veien for politisk mobilisering på bakken (Morozov, 2011)? Den inter- 
nasjonale litteraturen gir foreløpig ikke entydige svar på hvordan disse 
faktorene henger sammen når det gjelder ungdom spesielt. På tvers av 
studier varierer det hvorvidt man finner en sammenheng mellom ung- 
doms bruk av sosiale medier og ulike former for politisk engasjement. En 
longitudinell studie fra USA viste ingen direkte effekt av bruk av sosiale 
medier på politisk engasjement blant ungdom, men likevel en indirekte 
effekt via høynet bevissthet om samfunnsspørsmål (civic awareness) 
(Boulianne, 2016). Dessuten er det mye som tyder på at sosiale medier er 
svært viktige nyhetskilder for ungdom (Karlsen et al., 2020; Shehata & 

Strömbåck, 2018), og at de kan bidra til å koble ungdom mer direkte på 
politikere i forbindelse med valgkamp (Ohme, 2019). 

Både norske og internasjonale studier gir dermed en indikasjon på at 
framveksten av sosiale medier kan ha bidratt til å styrke ungdoms poli- 
tiske engasjement og deltagelse, men vi vet lite om hvordan dette har 
utviklet seg i Norge over tid, sett i forhold til eldre aldersgrupper. Også 
når det gjelder politikkens innhold, er det et spørsmål om globalisering og 
digitalisering kan ha ført til et tydeligere generasjonsgap, ved at ungdom 
lar seg påvirke av globale trender og setter en ny politisk retning. I så fall 
kan man - i tråd med Norris og Inglehart (2019) — tenke seg en reaksjon 
blant eldre velgere. Dette vil være en reaksjon som slår i motsatt retning, 
som et slags omvendt generasjonsopprør, hvor eldre yter motstand mot 
politiske verdiknipper som blir framtredende gjennom de unges politiske 
mobilisering og deltagelse. I det følgende undersøker vi endringer i del- 
tagelse gjennom digitale kanaler hos tre grupper - de unge, de voksne 
og de eldre -, samt hvordan gruppene endrer seg ideologisk over tid, og 
diskuterer hva funnene sier oss om disse store spørsmålene. 


Data 


Analysene bygger på data fra den norske valgundersøkelsen og fra 
SMIPS-undersøkelsen, som kartlegger bruk av sosiale medier samt poli- 
tisk og demokratisk deltagelse. Begge undersøkelsene gir oss mulighet til 
å studere endringer over tid blant respondenter som er 18 år eller eldre. 
Det sentrale i kapitlet, og boken for øvrig, er de unge. Vi studerer stemme- 
berettigede personer som er minst 18 år gamle. Dette gjør det naturlig å ta 
med personer i gruppen «unge» som ikke nødvendigvis er ungdommer 
lenger; vi avgrenser det til personer under 30 år. I stedet for å sammenligne 
denne gruppen med alle andre velgere, altså alle som er 30 år eller eldre, 
velger vi å dele den i to: De «voksne» er 30 til 59 år, mens de «eldre» er 60 
år eller eldre. Slike grove inndelinger i alders- eller livsfasekategorier er litt 
arbitrær, og hver gruppe er svært heterogen, men det gir oss en mulighet 
til å kontekstualisere de unges holdninger og politiske atferd. 

Den norske valgundersøkelsen er en omfattende spørreundersøkelse 
som gjennomføres av Statistisk sentralbyrå i etterkant av hvert stortingsvalg. 

Et representativt utvalg stemmeberettigede blir intervjuet. Datainnsamlin- 
gen er ressurskrevende, og man legger stor vekt på å samle inn data av 
høy kvalitet, blant annet med høy svarprosent. Formålet med valgun- 
dersøkelsen, som ikke bare er en datainnsamling, men et omfattende 
forskningsprosjekt ledet av forskere ved Institutt for samfunnsforskning, 
er å framskaffe en gullstandard for data om velgeratferd. I dette kapitlet 
benytter vi valgundersøkelsene fra perioden 1997-2017. 

De empiriske analysene av utviklingen i deltagelsesformer, og av 
sosiale mediers rolle i den forbindelse, er basert på data fra forsknings- 
prosjektet Social Media in the Public Sphere (SMIPS). Undersøkelsen er 
blitt gjennomført seks ganger siden 2011, og vi benytter dataene som 
ble samlet inn i 2011, 2012, 2014 og 2016. Utvalgene er representative for 
befolkningen av internettbrukere trukket fra Kantar TNS’ internettpa- 
nel. Datainnsamlingsmetoden ekskluderer dermed den delen av befolk- 
ningen som ikke bruker internett, fra utvalget. Dette utgjør imidlertid 
en svært liten andel av befolkningen i Norge, ettersom tilgangen til og 
bruken av internett er spesielt høy her i landet (ifølge Statistisk sen- 
tralbyrå bruker 96 prosent av befolkningen mellom 16 og 79 år inter- 
nett, og 80 prosent av befolkningen i de samme aldersgruppene bruker 
sosiale medier (SSB, 2018). Datainnsamlingen ble først gjennomført i 
2011 (N = 5310),' og gjentatt i 2012 (N = 5019), 2014 (N = 5677) og 2016 
(N = 5054). Vi har benyttet vekter som korrigerer for skjevheter knyttet 
til kjønn, alder og utdanning. 


Politisk deltagelse og engasjement 


Analyser av politisk mobilisering i Norge har over tid vist at det er for- 
skjeller mellom generasjonene når det gjelder politisk interesse og delta- 
gelse. Ungdommer og unge velgere er noe mindre interessert i politikk 
enn middelaldrende og eldre velgere, og de er mindre tilbøyelige til å 
bruke stemmeretten sin. Det samme gjelder andre former for politisk del- 
tagelse. Disse forskjellene ble særlig tydelige ved valget i 1993, og har gjort 
seg gjeldende ved de fleste valgene etter det (Bergh, 2015). 


1  Etekstra utvalg av 500 ungdommer mellom 16 og 18 år ble inkludert i 2011 og 2016. 

Det siste tiåret har flere norske studier pekt på en økning i unges poli- 
tiske engasjement og interesse. Tydeligst er økningen i valgdeltagelsen 
blant førstegangsvelgere. Denne økte med 11 prosentpoeng fra lokalvalget 
i 2007 til lokalvalget i 2011. Deltagelsen har vist seg å holde seg på et høyt 
nivå i de påfølgende årene og valgene (Bergh & Ødegård, 2013; Bergh, 
2015; Ødegård et al., 2020). 

Figur 1 viser utviklingen fra 1997 til 2017 for den litt større aldersgrup- 
pen av velgere under 30 år. Avstanden mellom valgdeltagelsen til denne 
gruppen og henholdsvis voksne (30-59 år) og eldre velgere (60 år +) har 
blitt mindre over tid, og var særlig liten ved 2017-valget. Figuren viser 
at det særlig var i perioden fra 2009 til 2013 at økningen i valgdeltagelse 
blant unge velgere var høy. Det var fortrinnsvis gruppen «førstegangs- 
velgere» (18-21 år) som økte sin deltagelse (Bergh & Ødegård, 2013; Bergh, 
2015; Ødegård et al., 2020). Endringene er moderate, men det er rimelig å 
si at unge velgere har vært mer tilbøyelige til å stemme i nyere tid enn for 
ett til to tiår siden. Spesielt blant unge kvinner er endringene merkbare, 
noe som har resultert i en betydelig kjønnsforskjell i valgdeltagelse; for- 
skjellen er på cirka 10 prosentpoeng blant de unge ved de to siste valgene. 
De unge mennene har altså i mindre grad enn de unge kvinnene tatt del 
i den politiske mobiliseringen de siste par tiårene. 

Figur 1. Valgdeltagelse blant unge (under 30 år), voksne (30-59 ar) og eldre stemmeberettigede 
(60 ar+), ved stortingsvalgene fra 1997 til 2017. Prosent 

Når det gjelder den bredere politiske deltagelsen, varierer den avhengig 
av hvilken form vi snakker om, og nivåene svinger over tid. Studier har 
vist at unges deltagelse i demonstrasjon og aksjon, i det å skrive i avisen 
eller ta opp saker i parti, fagforening eller organisasjon, har hatt en sterk 
økning i løpet av 2000-tallet, og ligger over voksenbefolkningens tilsva- 
rende deltagelse (Bergh, 2015). Også yngre aldersgrupper - 14-åringer — 
viser et større engasjement rundt spørsmål om politikk, demokrati og 
deltagelse (Huang et al., 2017). 

Hvilken rolle har framveksten av sosiale medier spilt for de unges poli- 
tiske deltagelse i Norge? For det første kan dette handle om hvorvidt unge 
deltar mer enn voksne i politiske handlinger via digitale plattformer. For 
det andre vil vi undersøke om sosiale medier tilbyr spesielt viktige kana- 
ler for informasjon og mobilisering av politiske demonstrasjoner for de 
unge, og slik sett har betydning for struktursiden av politisk deltagelse 
(Norris, 2001). 

Tall fra SMIPS-undersøkelsene mellom 2011 til 2016 (Tabell 1) viser et 
mønster der unge under 30 år oftere deltok i demonstrasjoner og aksjoner 
via internett enn det de voksne (30-59 år) gjorde, men så har forskjellen 
over tid blitt jevnet ut. Tabell 1 viser en betydelig forskjell mellom unge 
og eldre velgere på alle de fire tidspunktene: Sistnevnte gruppe deltar i 
mindre grad i aksjoner på internett. 


Tabell 1. Andel av de som støttet en aksjon eller var på en demonstrasjon det siste året, som 
deltok på internett, i prosent. 


2011 2012 2014 2016 
Unge under 30 år 71 70 66 74 
Voksne 30-59 år 67 59 63 72 
Eldre over 60 år 55 37 40 58 


*Uthevet skrift betyr at det er en signifikant forskjell mellom de under 30 og de over 30 i det aktuelle året. 
*N pr. år = Under 30 år: 400 (2011), 284 (2012), 307 (2014), 220 (2016). 30-59 år: 793, 627, 691, 546. 
Over 60 år: 401, 308, 479, 526. 


Selv om forskjellen mellom de eldste og de yngste holder seg, ser vi 
altså ingen tydelig trend der unge blir mer dominerende når det gjelder 
internettbaserte aksjonsformer. Snarere er det slik at de middelaldrende 
voksne tar dem igjen etter hvert som tiden går. 

Man kunne tenke seg at unges høyere deltagelse på digitale are- 
naer ville motsvares av at eldre aldersgrupper deltok mer enn de unge 
gjennom fysisk oppmøte. Vi finner imidlertid ikke et slikt mønster. 
Tabell 2 viser at de unge og de middelaldrende deltar i omtrent like stor 
grad gjennom fysisk oppmøte, i hele perioden. Tallene svinger en del 
fra år til år, men det er ikke slik at de eldre aldersgruppene alene holder 
fast på de tradisjonelle formene for deltagelse, mens de unge beveger seg 
over i de nye. 


Tabell 2. Andel av de som deltok i en aksjon eller på en demonstrasjon, som gjorde dette ved 
fysisk oppmøte, i prosent. 


2011 2012 2014 2016 
Unge under 30 år 34 37 36 27 
Voksne 30-59 år 29 37 34 25 
Eldre over 60 år 37 50 49 31 


*Uthevet skrift betyr at det er en signifikant forskjell mellom de under 30 og de over 30 i det aktuelle året. 
*N pr. år = Under 30 år: 400 (2011), 284 (2012), 307 (2014), 220 (2016). 30-59 år: 793, 627, 691, 546. 
Over 60 år: 401, 308, 479, 526. 


Selv om vi ser en liten nedgang i andelen som har deltatt ved fysisk opp- 
møte i alle tre grupper, mener vi resultatene likevel ikke gir noen tyde- 
lig støtte til «slacktivisme»-tesens antagelse om at deltagelse på digitale 
plattformer fortrenger tradisjonelle former for deltagelse. Vi ser ingen 
drastisk tilbakegang - verken for befolkningen som helhet eller for de 
unge spesielt. Både unge og midt-kategorien voksne deltar likevel langt 
oftere via internett enn via fysisk oppmøte. I denne analysen framstår 
det som om internett er en helt sentral arena for politisk deltagelse uten- 
for valgkanalen, som kommer i tillegg til former som eksisterte fra før. 
Ofte vil også disse tingene være sammenvevet, slik at demonstrasjoner 
og aksjoner på nett også kan lede til fysiske arrangementer. At unge er 
omtrent like aktive som de voksne i fysiske demonstrasjoner kan der- 
med kanskje tilskrives nettopp at de allerede er mobilisert til nettbaserte 
demonstrasjoner og aksjoner. 

Når det gjelder endringer i informasjons- og mobiliseringsstrukturer, 
ser vi i tabell 3 at helt fra 2011 har Facebook og andre sosiale medier vært 
den viktigste kilden til informasjon om aksjoner og demonstrasjoner. 

Tabell 3. Hvis du tenker på den siste aksjonen/demonstrasjonen du støttet/deltok i, hvordan fikk 
du vite om denne? Prosentueringsgrunnlag: De som har deltatt i demonstrasjon eller aksjon siste 
året. Kun ett svar mulig. 


2011 2012 2016 

Facebook og Under 30 51 47 65 
andre sosiale 30-59 40 34 55 
medier 

Over 60 22 12 38 
Avis eller Under 30 18 13 5 
omtale i media 30-59 23 22 13 

Over 60 35 28 24 
Personlig Under 30 25 31 23 
kontakt (inkl. 
telefon. SMS og se 31 ae 24 
E-post) Over 60 38 53 24 


*Uthevet skrift betyr at det er en signifikant forskjell mellom de under 30 og de over 30 i det aktuelle året. 
*N pr. år = Under 30 år: 447 (2011), 317 (2012), 219 (2016). 30-59 år: 849, 689, 541. Over 60 år: 421, 331, 520. 


Dette gjelder i befolkningen som helhet, men i særdeleshet de unge. I 
2016 sa 65 prosent av de unge at Facebook og andre sosiale medier var 
kilden til informasjon om den siste demonstrasjonen eller aksjonen de 
hadde deltatt i, mot 51 prosent i 2011. Facebook er den plattformen som 
de aller fleste benytter seg av i aller aldersgrupper.’ Reuters Digital News 
Report 2019 viser at Facebook har forblitt det viktigste sosiale mediet i 
befolkningen, og at bruken av Facebook til nyheter er på samme nivå i 
2019 som i 2016 (Moe & Bjørgan, 2019, s. 23). I gruppen under 35 år forblir 
også Facebook den viktigste kanalen for nyheter, men her har det samti- 
dig skjedd ganske store endringer i perioden, og flere plattformer - som 
YouTube, Snapchat, Instagram og Twitter — har fått økende betydning 
(Moe & Bjørgan, 2019, s. 25). Bruken av disse plattformene til nyheter er 
betydelig høyere blant de unge enn blant de over 35 år. 

Tabell 3 viser videre at aviser og omtaler i media etter hvert er 
blitt en svært lite viktig informasjonskilde for de unge. Selv om eldre 
aldersgrupper bruker denne kilden i større grad enn de unge, ser vi 
også her en markant nedgang over tid. Disse trendene er i tråd med 


2 Facebook er det sosiale mediet som framstår som viktigst, både for unge og eldre aldersgrupper. 
I 2016 oppga 57 prosent av de unge at Facebook var kilden til informasjon, mens andre sosiale 
medier utgjorde 8 prosent. 


348 


DET POLITISKE GENERASJONSGAPET 


overordnede trekk når det gjelder unges og voksnes kilder til nyhets- 
bruk i perioden (Karlsen et al., 2020). Når det gjelder kilder til daglig 
nyhetsbruk, skiller for eksempel unge under 35 seg ut ved at de i større 
grad enn andre kommer over nyheter gjennom sosiale medier (Moe & 
Bjørgan, 2019). 

Noe av det som gjør sosiale medier kraftfulle når det gjelder 
informasjonsspredning og mobilisering, er at initiativet kommer fra 
noen man er koblet til i et personlig sosialt nettverk (Boyd, 2008; Easley 
& Kleinberg, 2010; Wahlström et al., 2019). Dette gjenspeiles også i 
SMIPS-studien. I våre analyser (ikke vist her} finner vi at det er særlig 
unge under 30 år som mobiliseres til deltagelse via venner og bekjente, 
mens de voksne og eldre i større grad blir invitert av arrangøren av 
demonstrasjonen/aksjonen. I 2016 sa 25 prosent av de unge, mot 34 pro- 
sent av de eldre, at de var blitt invitert av arrangøren. Motsatt oppga 
21 prosent av de unge, mot 7 prosent av de eldre, at de var blitt invitert 
av nære venner. Blant de middelaldrende var 14 prosent blitt invitert av 
nære venner. Disse aldersforskjellene ser ut til å ha økt over tid, hvilket 
indikerer at den relative betydningen av personlige sosiale nettverk er 
blitt større blant unge i perioden. 

Studien understreker også at sosiale medier utgjør et viktig supple- 
ment som mobiliseringsarena, særlig for de unge. Selv om tallene ikke 
tyder på at de unge er frakoblet det formaliserte organisasjonslivet og de 
som arrangerer demonstrasjoner og aksjoner, er de likevel i noe mindre 
grad påkoblet enn de voksne, ut fra disse analysene. Nettverk via sosiale 
medier kan betraktes som mer åpne enn tradisjonelle organisasjons- og 
medlemsnettverk, og kan tenkes å nå grupper som i større grad står uten- 
for disse (Enjolras et al., 2013). Vi skal likevel merke oss at for alle tre 
aldersgrupper ser det å være invitert av arrangøren ut til å øke i betydning 
i løpet av den perioden vi studerer. Økningen er på 8 prosentpoeng blant 
de yngste, og på 10 prosentpoeng blant de to eldre gruppene. Dette kan 
gjenspeile en utvikling der det norske organisasjonslivet i økende grad 
benytter sosiale medier til å mobilisere til deltagelse (Arnesen et al., 2016), 


3 Følgende spørsmål ble stilt: Hvis du tenker på den siste aksjonen/demonstrasjonen du støttet/ 
deltok i, tok du selv initiativ til denne, eller ble du invitert? Svaralternativene var: 1) Invitert av ar- 
rangor, 2) Invitert av nære venner, 3) Invitert av bekjente, 4) Invitert av andre, 5) Tok initiativet selv. 

og gir indikasjoner på at norsk ungdom forblir påkoblet sivilsamfunnets 


strukturer i sitt engasjement. 


Generasjoner og politiske agendaer i Norge og 
internasjonalt 


Så langt har vi analysert likheter og forskjeller mellom unge, voksne 
og eldre i politisk deltagelse og hvordan disse mobiliseres gjennom 
online- og offline-kanaler. Nå spør vi hva det politiske innholdet i 
dette engasjementet handler om, og om det er forskjeller mellom 
generasjonene. 

Innledningsvis pekte vi på at det finnes en bekymring for et økende ide- 
ologisk generasjonsgap når vi ser på amerikanske og europeiske forhold. 
Hvordan ser dette ut i Norge? Vi starter med det mest konkrete, nemlig 
stemmegivningen. Det varierer over tid hvilke partier som gjør det best 
blant unge velgere. Vanligvis gjør de to største partiene, Arbeiderpartiet 
og Høyre, det litt dårligere blant de unge (Berglund, 2020), men ved lokal- 
valgene i 2011 og 2015 og ved stortingsvalget i 2013 hadde de større oppslut- 
ning blant unge velgere enn tidligere. Fremskrittspartiet og SV gjorde det 
særlig bra blant de unge på 1990-tallet. 

Ved stortingsvalget i 2017 er det tre partier som utmerker seg ved at de 
gjør det betydelig bedre blant unge enn blant voksne velgere: SV, Venstre 
og MDG. Blant de under 30 år stemte 30 prosent på ett av disse partiene. 
Tilsvarende tall for de voksne (30-59 år) er 15 prosent, mens bare 9 pro- 
sent av de eldre stemte på SV, Venstre eller MDG. Felles for disse tre par- 
tiene er at de har en miljø- og klimaprofil; de har såkalt «sakseierskap» til 
miljø- og klimasaken (Bergh & Karlsen, 2019). 

Miljøpartiene fikk altså rekordhøy oppslutning blant de unge ved 
stortingsvalget i 2017; høyere enn noen gang siden 1989. I 2017 er gapet 
mellom velgere under 30 år og eldre velgergrupper — og i særlig grad de 
over 60 år — større enn noen gang. Det er en betydelig endring i så måte 
fra 2013 til 2017. I denne perioden ser det ut til å ha skjedd en ungdoms- 
mobilisering til fordel for de tre miljøpartiene. 

Betyr dette at det er klima- og miljøspørsmål som engasjerer unge vel- 
gere? I valgundersøkelsen i 2017, når vi ser på alle velgerne, var klima 

og miljø den nest viktigste saken for velgernes stemmegivning, etter 
innvandring. For velgere under 30 år var klima og miljø den desidert 
viktigste saken, og ble nevnt av nesten 30 prosent. Dette gjelder særlig 
de unge kvinnene, hvorav 36 prosent nevnte denne saken. Blant velgere 
i aldersgruppen 30-59 år nevnte 19 prosent miljø og klima; mens kun 
11 prosent av eldre velgerne nevnte denne saken som viktigst for deres 
stemmegivning. Selv om det er kjønnsforskjeller i alle aldersgrupper, 
hvor kvinner oftere oppgir at klima og miljø er den viktigste saken, er 
generasjonsforskjellene til stede både blant kvinner og menn. Unge menn 
er mer opptatt av denne saken enn voksne og eldre menn. Generasjons- 
gapet i prioritering av klima- og miljøsaken er større enn for noen andre 
saker ved noen andre valg siden 2005. 


Ideologiske generasjonsforskjeller 


Det har altså oppstått en betydelig forskjell mellom unge og voksne i 
prioritering av klima og miljø, samt i stemmegivning på de tre «miljø- 
partiene». Begge funnene peker i retning av et ungdommelig engasjement 
som har en «grønn» retning. Gjenfinner vi et slikt grønt engasjement når 
vi ser på unge velgeres holdninger til klima- og miljøspørsmål? For å måle 
det - samt andre typer av ideologiske holdningsdimensjoner - benytter 
vi valgundersøkelsens ideologiske dimensjoner. Ved hjelp av en rekke 
holdningsspørsmål, og ved bruk av faktoranalyse, utledes ideologiske 
dimensjoner i den norske befolkningen. Skalaene i disse dimensjonene 
går fra o til 20. Velgernes plassering på dimensjonene viser seg å være 
forholdsvis stabile over tid, og henger nært sammen med stemmegivnin- 
gen. Dimensjonene fanger altså opp genuine ideologiske forskjeller - og 
likheter - mellom ulike grupper av befolkningen (Aardal et al., 2019). 
Dermed er de også egnet til å studere ideologiske forskjeller mellom ulike 
aldersgrupper. 

I Figur 2A til 2D framgår forskjeller i ideologisk posisjon mellom 
unge, voksne og eldre i perioden fra 1997 til og med 2017-valget, på fire 
dimensjoner: klima/miljø, innvandring, økonomisk høyre-venstre- og 
religiøs-sekulær-dimensjonen. Hva som er høy (eller lav) verdi, framgår 
av figuroverskriftene. 

Figur 2A. Holdninger til klima/miljø etter alder, fra 1997 til 2017. Skala fra O til 20 (høy = klima-/ 
miljøorientert) 

Figur 2B. Holdninger til innvandring etter alder, fra 1997 til 2017. Skala fra O til 20 (hay=positiv 
til innvandring) 

Figur 2C. Plassering på den økonomiske høyre-venstre-aksen etter alder, fra 1997 til 2017. Skala 
fra O til 20 (høy verdi = høyre) 

Figur 2D. Plassering på en religiøs/sekulær akse etter alder, fra 1997 til 2017. Skala fra 0 til 20 
(høy = sekulær) 


De fire dimensjonene viser endring fra valg til valg, både i totalt nivå og i 
forskjellen mellom unge og voksne. Trenden over tid er tydeligst når det 
gjelder klima/miljø og religion. Befolkningen ønsker en sterkere klima- 
og miljøpolitikk i dag enn rundt årtusenskiftet (høyere verdier på ska- 
laen), og samfunnet blir mer sekulært over tid (høyere verdier). Synet på 
innvandring og på høyre-venstre-aksen beveger seg i bølger. 

I et kortere tidsperspektiv, fra 2013 til 2017, ble befolkningen som helhet 
mer sekulær, mer positiv til innvandring, mer venstreorientert, og kan- 
skje noe mer klimaorientert, men sistnevnte er ikke statistisk signifikant 
for hele befolkningen. I tillegg ble forskjellene mellom unge og voksne 
større langs alle disse dimensjonene. Utslagene er moderate — det er ikke 
slik at unge har radikalt andre holdninger enn voksenbefolkningen - 
men det er verd å merke seg at trenden går i retning av økte forskjeller på 
alle dimensjonene. 

Unge har mer liberale holdninger til innvandring enn eldre velgere 
(2 skalaenheter på en o-20-skala), og det er en liten, statistisk signifi- 
kant forskjell til de voksne velgerne (1 enhet). Velgere under 30 år ønsker 
en mer offensiv klimapolitikk enn voksne og eldre velgere (1 enhet). De 
unge er mer sekulære enn voksne (2 enheter) og eldre (4 enheter) velgere, 
men slik har det vært i hele denne perioden. Trenden i sekulær retning 
slår inn i alle aldersgrupper. Det som kanskje er litt overraskende, er at 
de yngste ligger til høyre for voksenbefolkningen i økonomisk politikk. 
Igjen er forskjellene små (1 enhet), men statistisk signifikante. Her er det i 
hovedsak den voksne og den eldre befolkningen som har beveget seg mot 

venstre, mens endringen er mindre for de unge. Det tyder i hvert fall på 
at vi ikke ser et venstreradikalt ungdomsopprør, slik man så på slutten av 
1960-tallet og gjennom 1970-tallet (Ødegård, 2016). 

Det er viktig å understreke at alle disse tallene er uttrykk for gjennom- 
snitt. Det er stor variasjon innad i gruppen av unge, slik det også er innad 
i gruppene av voksne og eldre. Blant annet er det kjønnsforskjeller i synet 
på miljø og klima. Unge kvinner ønsker den mest radikale klima- og 
miljøpolitikken. Mange unge har selvsagt helt andre holdninger enn de 
som kommer til uttrykk gjennom slike gjennomsnitt. I det store bildet ser 
vi likevel en generasjon unge som er politisk engasjert, som mobiliserer 
først og fremst på vegne av miljø- og klimasaken, men kanskje også i 
noen grad på vegne av liberale verdier. 


Konklusjon: Økte politiske motsetninger, men 
så langt ikke en generasjonskonflikt 


Dagens unge ser ikke bare ut til å ha en agenda som skiller seg fra de 
voksnes, men de deltar i politikk på måter som gjør det mulig å frambære 
denne agendaen i større grad enn tidligere. Parallelt som valgdeltagel- 
sen blant unge har økt, mobiliseres også flere til deltagelse i aksjoner og 
demonstrasjoner, særlig gjennom internett og sosiale medier. I bokens 
andre kapittel beskriver Bakken og kolleger (2021) hvordan digitale platt- 
former og sosiale medier utgjør en integrert del av de unges hverdagsliv. 
Slik er det også på politikkfeltet. Å forklare den høye deltagelsen uten å ta 
hensyn til den mobiliserende kraften som ligger i sosiale medier og digi- 
tale plattformer, særlig for de unge, vil være mangelfullt. Når vi finner at 
koblingen mellom bruk av sosiale medier og politisk deltagelse er sterkere 
blant ungdom, handler dette om at sosiale medier er tett(ere) sammen- 
vevd med deres sosiale nettverk gjennom vennskapsbånd enn det vi ser 
blant voksne og eldre. 

Sosiale medier framstår dermed som viktige når det gjelder å spre 
informasjon til ungdom om politiske demonstrasjoner, og når det gjel- 
der å motta oppfordringer fra venner om å delta. En slik digital jevnal- 
der- og vennemobilisering fant også Wahlström og kolleger (2019) som 
den viktigste bak oppslutningen om klimabevegelsen Fridays For Future 

i flere land. Mens 87 prosent av skoleelevene som deltok på demonstra- 
sjonene, gjorde det med venner, var denne andelen 52 prosent blant de 
voksne (Wahlström et al., 2019). Slik sett både treffes unge av og er i stand 
til å utnytte de innebygde egenskapene i sosiale medier, og det er lite som 
tyder på at vi ser en økende «slacktivisme». Politisk engasjement reduse- 
res ikke til uforpliktende likes, og digitale plattformer og sosiale medier 
tjener som arena både for politisk deltagelse og for mobilisering. Man 
kunne tenke seg at fysisk deltagelse i aksjoner og demonstrasjoner ville 
svekkes over tid når slike aktiviteter via internett har økt kraftig de senere 
årene. I alle aldersgrupper finner vi en svak tendens til dette, men det er 
ingenting som tyder på en sterk svekkelse av denne typen aktivitet. Dette 
finner støtte i andre studier, som viser en sterk korrelasjon mellom fysiske 
og digitale demonstrasjoner (Boulianne & Theocharis, 2020). 

Vi ser også — for første gang på flere tiår — et tydeligere generasjonsgap 
i politiske verdiorienteringer mellom unge og voksne. De unge er mer 
opptatt av klima og miljø enn det eldre aldersgrupper er, de er liberale 
i synet på innvandring, og de er mer sekulære enn den voksne befolk- 
ningen. Dette kan beskrives som en mild versjon av de generasjonskon- 
fliktene som Norris og Inglehart (2019) løfter fram. Selv om det ikke i 
en norsk kontekst arter seg som en konflikt eller antagonisme, er for- 
skjellene tydelige, spesielt i klimasaken. Rett nok finner vi at også eldre 
generasjoner beveger seg i samme retning som de unge, men avstanden 
øker, særlig mellom de under 30 år og de over 60 år. Unges verdimønster 
harmonerer også med deres partipreferanser ved stortingsvalgene, hvor 
vi ser en tydeligere klima- og miljøprofil enn tidligere. Disse endringene 
har skjedd raskt. Ved lokalvalget i 2011 og stortingsvalget i 2013 var det et 
påfallende samsvar i stemmegivningen på tvers av generasjoner (Bergh, 
2015). I motsetning til i dag støttet unge den gangen opp om de bestående 
og store politiske partiene og institusjonene, og framviste et engasjement 
uten en ny politisk retning (se også Ødegård, 2014). Ved 2017-valget hadde 
de unges partivalg dreid kraftig i rød-grønn retning. Videre finner vi at 
unge ligger noe til høyre for voksne i økonomisk politikk. 

Selv om ungdommen endrer seg mer i sine verdiorienteringer enn den 
voksne og den eldre befolkningen, indikerer funnene likevel at Norris 
og Ingleharts (2019) ide om et høyrepopulistisk «backlash» fra de voksne 

ikke er like tydelig i en norsk kontekst. Det grunnleggende mønsteret er at 
aldersgruppene følger hverandre. Dette til tross — hvorfor skiller de unges 
verdiorientering seg i økende grad fra de eldres? Norris og Inglehart (2019) 
mener at unge over tid sosialiseres inn i liberale verdier, og dermed bidrar 
til en gradvis endring av samfunnet («cultural backlash»). Med støtte i 
generasjonssosiologien vil unge som står i en formativ fase, respondere på 
de sosiale, kulturelle og politiske samfunnsgjennomgripende hendelsene 
de vokser opp med (Mannheim, 1952). Som den amerikanske sosiologen 
Milkman (2016) skriver om USA, har oppveksten til barn de siste to tiårene 
vært preget av blant annet større etnisk diversitet. Mønsteret gjenfinnes også 
i en norsk oppvekst (SSB, 2017). I tillegg har unge vokst opp i et samfunn 
hvor klimatrusselen henger over dem, og som er preget av hverdagsrasisme, 
«fake news», flyktningstrømmer over grensen og terrorhandlinger i eget 
land. Alt dette er hendelser som har kraft i seg til å forme unges politiske 
verdiorienteringer og sette en ny politisk dagsorden. Det kan også tenkes 
at slike hendelser bidrar i danningen av generasjonsspesifikke identiteter. 

Et slikt sammenfall i skjellsettende erfaringer, i kombinasjon med 
digitale plattformer og sosiale medier som «grenseløse» informasjons- 
og mobiliseringsarenaer, kunne danne grunnlag for framveksten av en 
global ungdomsgenerasjon som deler kjennetegn knyttet til politiske 
holdninger og handlinger. Edmunds og Turner (2005) mener at en glo- 
bal ungdomsgenerasjon har makten til å produsere intra-generasjonell 
solidaritet på tvers av nasjonalstatene, og inter-generasjonelle konflikter 
innenfor nasjonalstaten. En slik analyse kan gi mening i lys av den dypere- 
liggende generasjonspolariseringen vi har sett ved Brexit-avstemmingen, 
ved valget av Trump som president i 2016 og ved mobiliseringen av unge 
velgere for Biden i 2020. 

Kan det politiske generasjonsgapet vi ser utspille seg i en norsk kon- 
tekst, være uttrykk for slike globale prosesser? Det er ikke utenke- 
lig. For selv om det ikke ser ut til at dagens eldre utøver en form for 
opprør («cultural backlash») mot de nye ideologiske verdiorienteringene 
de unge står i spissen for, skal vi ikke ser bort fra at generasjonskonflik- 
ten kan ha eskalert siden 2017, da valgundersøkelsen ble gjennomført. 
Siden den gang har vi sett flere eksempler på kraftfulle, globale ung- 
domsmobiliseringer - gjennom blant annet klimabevegelsen Fridays 

For Future og antirasismebevegelsen Black Lives Matter. Dette kan være 
trender som peker i retning av en tydeligere avstand mellom de unge og 
voksenbefolkningen samt utviklingen av tydelige generasjonsspesifikke 
verdiorienteringer hos unge, som akselereres gjennom digitale plattfor- 
mer og sosiale mediers evne til å mobilisere globalt. 

I det store bildet som presenteres, er det viktig å påpeke at det også 
blant unge - som i eldre aldersgrupper - er stor variasjon i verdioriente- 
ringer og engasjement. I dette kapitlet har vi ikke studert hvordan poli- 
tisk deltagelse og politiske holdninger slår ut i ulike sosiale grupper, og 
om det er store kjønnsvariasjoner. Ifølge Norris (2001) avhenger mobi- 
liseringsprosesser både av borgernes individuelle karakteristikker, slik 
som økonomiske ressurser, motivasjon og ferdigheter, og av strukturene 
som tilrettelegger for spredning av informasjon og for at individer kan 
bli motivert til å delta. Er det da slik at digitale plattformer og sosiale 
medier forsterker den sosiale ulikheten i politisk deltagelse blant unge, 
eller skjer det en demokratisering ved at alle gis tilgang til samme infor- 
masjon? Deles den «nye» politiske dagsordenen av unge generelt, eller går 
skillelinjene mellom unge som bor i henholdsvis urbane og rurale områ- 
der, eller går de mellom gutter og jenter? I en tid hvor verden preges av 
politiske polariseringer, er dette viktige tema for videre forskning. Derfor 
er det ytterst viktig å forstå hvilken betydning digitale nettverk har for å 
forsterke eller svekke slike polariseringstrekk. 

